
Navorsingregverdigingsverslag 


Hierdie boek dra by tot die verstaan van die genetika van skisofrenie. Die klem is 
op die bevindings van kollaboratiewe navorsing oor die onderwerp onder die 
Afrikaner-stigtersbevolking van Suid-Afrika oor meer as 20 jaar. Die 
samewerkingsooreenkoms is geinisieer deur Rockefeller Universiteit, New York, en 
die Departement Psigiatrie aan die Universiteit van Pretoria, Suid-Afrika. Later is 
Columbia Universiteit, New York, ingesluit by die ooreenkoms. Die genetiese 
laboratoriumbevindings werp lig op sommige aspekte van die komplekse aard van 
die etiopatogenese van hierdie siekte. 'n Verdere doelstelling is om 'n oorsig te bied 
van kliniese bevindings in dié populasie. 'n Sentrale fokus van kliniese belang is 
vroeë niepsigotiese, abnormale gedrag, voor die aanvang van psigose, in die eerste 
10 jaar van die pasiënte se lewe. Hierdie aspek word beskou as ’n endofenotipiese 
merker in skisofrenie, en identifiseer ’n subtipe van skisofrenie, wat die ouderdom 
van aanvang en die langtermyn-prognose van die siekte beinvloed. Kliniese 
navorsingbevindings kan moontlik van waarde wees vir klinici by die hantering van 
die pasiënte. Dit kan ook dien as voorspeller vir kwesbare individue wat later die 
siekte kan ontwikkel. Hierdie boek toon aan hoe wetenskaplike bevindings 
gedurende genetiese raadgewing aan pasiënte en hulle familielede 
gekommunikeer kan word. Die destigmatisasering van die siekte - ook onder 
professionele gesondheidswerkers - word beklemtoon. 'n Oorsig word gegee van 
die oorspronklike navorsingbevindings met betrekking tot die genetika van 
skisofrenie in die Afrikaner-stigterspopulasie oor 'n tydperk van 20 jaar. 
Die bevindings is herstruktureer met die klem op kliniese en moontlike 
etiopatogenetiese verduidelikings van die siekte. Die boek lewer ’n akademiese 
bydrae deur die ontvouing van genetiese laboratoriumbevindings en kliniese 
aspekte van skisofrenie, en die toepassing daarvan by die hantering van persone 
met skisofrenie. Die teikenlesers van die boek is lede van die gespesialiseerde, 
multiprofessionele, psigiatriese behandelingspan van skisofreniepasiénte. Dit sluit 
in psigiaters, algemeniste, sielkundiges, maatskaplike werkers, arbeidsterapeute 
en verpleegpersoneel. Akademici wat in dié rigting spesialiseer, word ook hierby 
ingesluit. Die outeur verklaar dat die manuskrip saamgestel is uit samewerkende 
navorsingbevindings oor die genetika van skisofrenie in die Afrikaner- 
stigtersbevolking en addisionele navorsingbevindings. Die outeurs van die 
verskillende wetenskaplike verslae word telkens erken. Al die gepubliseerde 
navorsingbevindings het etiese goedkeuring ontvang van etiese komitees van 
die samewerkende universiteite. Navorsing het voldoen aan die vereistes van die 
Verklaring van Helsinki. Geen deel van die boek is geplagiariseer nie. 

Summary 


This book is a collective work which incorporates more than 
20 years of collaborative research findings between the 
Neurogenetics Laboratory at Columbia University, New York, 
and the Department of Psychiatry, University of Pretoria, at 
Weskoppies Hospital. It focusses on the genetics of schizophrenia 
in an Afrikaner founder population. 


The book provides a comprehensive overview of the genetic 
findings in the founder population over the years, contextualised 
by similar and contrasting findings of other research groups 
across the world. The book includes some of the important 
findings in the field of genetics, which have broadened the 
etiological conceptualisation of schizophrenia and enhanced the 
understanding of the ethiopathogenesis of the disorder. 


The introduction provides some background to the 
conceptualisation of the study and a motivation for the collective 
works to be written in Afrikaans, which is the primary language 
of the research population. The increasing body of literature and 
findings in the Afrikaner founder population on the genetic 
underpinnings of schizophrenia have contributed a great deal to 
the destigmatisation of the disorder and its establishment as a 
neurodevelopmental disorder with a biological origin. 


The book is structured into eight chapters, each describing 
some of the important genetic and clinical aspects of 
schizophrenia that have been the focus of the research. 


The first chapter describes the 22q11.2 deletion syndrome, 
which represents a specific phenotype in schizophrenia. It is 
emphasized that schizophrenia is a neurodevelopmental disorder. 
The important candidate genes in this region that have been 
implicated in schizophrenia and their role in the Afrikaner founder 
population are highlighted. 


xiii 


Summary 


In the follow-up chapters the author describes the clinical 
characteristics of the Afrikaner schizophrenia patients, with 
specific reference to comorbid conditions and childhood onset 
schizophrenia. The author then discusses the specific 
chromosomal regions and specific candidate genes identified in 
the Afrikaner founder population. Familial and sporadic 
schizophrenia respectively and the role of isolated populations in 
genetic research in schizophrenia are discussed. 


Prior to the final chapter, the central focus is on early non- 
psychotic deviant behaviour before the onset of psychosis as an 
endophenotypic marker in schizophrenia and how it identifies a 
subtype of schizophrenia that affects age of onset of illness and 
long-term prognosis. 


The final chapter moves closer to the bedside of the patient 
and deals with genetic counselling for patients and families with 
schizophrenia. It also provides a summary of the genetic findings 
and the impact they may have on people's lives. 


In the final remarks, the reader is reminded of the ethical 
responsibilities towards people suffering from psychiatric illness. 
We have an ethical responsibility towards eliminating 
stigmatisation and discrimination against these patients. The 
author reminds us not to forget the terrible trauma caused by the 
eugenic movement early in the previous century. 

clinical variables contributing to schizophrenie in a founder 
population from South Africa”. 

Erkennings 


Sonder die deelname van pasiënte sou die navorsing nie moontlik 
gewees het nie. Baie dankie aan hulle vir hul onbaatsugtige 
samewerking. 


Kollegas van die Departement Psigiatrie, Universiteit van 
Pretoria, wat bygedra het tot verskeie studies, wil ek nie by name 
noem nie. Dankie vir jul harde werk en entoesiasme. Die 
navorsingsamewerking met professor Maria Karayiorgou en 
professor Joseph Gogos en ander spanlede van Columbia 
Universiteit in New York was 'n leerkurwe en baie verrykend. Baie 
dankie daarvoor. 


Dankie ook aan die personeel van AOSIS wat by hierdie 
publikasie betrokke is. Ek wil graag vir professor Andries van 
Aarde uitsonder. Hy het geglo dat hierdie werk opgeteken moet 
word. Groot waardering vir die motivering en hulp. 


Vir hul hulp waar my tegniese vaardighede tekort geskiet het 
en vir die teksversorging in 'n veld waarin daar nog nie veel in 
Afrikaans gepubliseer is nie, is daar mense om te bedank sonder 
wie hierdie publikasie nie moontlik sou wees nie: Erna Fourie, 
Aniel Botha en Ina Roos. 


MO 


Inleiding 
Agtergrond as 


rigtingaanwyser 


Dit is 'n waagstuk om ’n gepubliseerde teks aan te pak met die 
titel Genetiese bevindings in 'n groep Afrikaners met skisofrenie. 


Enersyds gaan dit oor 'n spesifieke groep Suid-Afrikaners en 
dan oor 'n psigiatriese steurnis wat steeds duidelik gestigmatiseer 
word. Voor ek daarby kom, sal ek ’n bietjie agtergrond wil skets. 
Ek is 'n psigiater en het geen formele opleiding in genetika bo en 
behalwe my opleiding as mediese dokter en psigiater nie. 


In 1997 het ek as psigiater by Weskoppies Hospitaal en die 
Departement Psigiatrie van die Universiteit van Pretoria ’n 
navorsing-samewerkingsooreenkoms aangegaan met professor 
Maria Karayiorgou van die University of Columbia in New York. 
Die navorsingvraagstuk het gehandel oor die genetika van 
skisofrenie in ’n stigtersbevolking, naamlik die Afrikaners. Nou, 
meer as 20 jaar later en met meer as 40 navorsingartikels in 
internasionale en nasionale vaktydskrifte, kan van hierdie 
bevindings saamgevat word in 'n gepubliseerde teks in Afrikaans. 

Stigmatiserende houdings en gelowe oor skisofrenie verminder 
die gestigmatiseerde persoon van 'n volledige, gewone mens tot 
'n gebrandmerkte en vernederde wese (Goffman 2009). Hierdie 
stigmatiserende houdings en gelowe oor skisofrenie (en ander 
psigiatriese steurnisse) beperk iemand se vermoë om uit te reik 
na en saam te werk met behandeling (Corrigan 2004). 


Navorsing toon dat die gemeenskap persone wat ly aan 
skisofrenie beskou as onvoorspelbaar en gevaarlik. Dié siening 
van skisofrenie is meer negatief en stigmatiserend as die 
algemene idees oor ander psigiatriese steurnisse, soos depressie 
en angssteurnis (Angermeyer & Dietrich 2006; Pescasolido et al. 
2010). Die uitdaging van stigmatiserende gelowe onder jong 
mense is veral belangrik vir die vroeë opsporing en behandeling 
van skisofrenie (Joseph et al. 2015). 


Die byvoeglike vorm van die naamwoord (i.e. ‘skisofrenies’) 
ontlok selfs meer negatiewe emosies, insluitend sienings van 
gevaarlikheid en 'n sterker gevoel van sosiale distansiëring van 
iemand met die siekte as die selfstandige naamwoord, 'skisofrenie' 
(Jorm & Oh 2009; Penn & Nowlin-Drummond 2001; Reynaert & 
Gelman 2007). Humor en grappe in sosiale interaksies propageer 
stereotipering en marginalisasie van diegene met skisofrenie. 
Joseph et al. (2015) se studie in die sosiale media dui op negatiewe, 
ontoepaslike, niemediese en negatiewe sentimente oor 
skisofrenie. Negatiewe assosiasies is die sterkste as daar na 
skisofrenie in die byvoeglike naamwoordvorm verwys word. 


'n Sleutelverskil tussen skisofrenie en, byvoorbeeld, diabetes, 
is die tradisie om die woord 'skisofrenie' te gebruik wanneer na 
‘malheid’ verwys word, in teenstelling met die siekte-entiteit 
waarna die term in psigiatrie verwys (Schomerus et al. 2007). Die 
woord 'skisofrenie' dra 'n sterker betekenis as die streng mediese 
term ‘diabetes’. Stigmatisering is 'n kulturele proses wat gevorm 
word deur die plaaslike kulturele siening (Yang et al. 2007). 
Twitter-data dui op die publiek se wanvoorstelling van skisofrenie 
in vergelyking met diabetes (Joseph et al. 2015). Lede van die 
publiek het steeds 'n dubbelsinnige siening en begrip van die 

siekte skisofrenie. Hulle is swak ingelig oor die ernstige aard van 
die psigiatriese steurnis. Gesondheidsorgpersoneel se houding 
en optrede teenoor persone met psigiatriese siekte moet ook 
van nader bekyk word. 


In 'n sistematiese oorsig oor die stigmatiserende houdings 
van professionele werkers in primêre gesondheidsorg teenoor 
persone met psigiatriese steurnisse (Vistorte et al. 2018), kom die 
outeurs tot die volgende hoofgevolgtrekking: die stigmatiserende 
houding teenoor mense met psigiatriese steurnisse is algemeen 
by professionele persone in primêre gesondheidsorg. Hierdie 
gesondheidsorgwerkers benodig meer opleiding en voldoende 
maatreëls om die steurnisse te hanteer. Daar behoort ook 'n meer 
pragmatiese klassifikasiesisteem te wees wat gebruikersvriendelik 
is, om die hoé voorkoms van psigiatriese steurnisse in primére 
sorg en die gemeenskap te hanteer (Jacobs & Patel 2014). Die 
bestryding van stigma onder personeellede in gesondheidsorg is 
belangrik om die hindernisse tot behandeling te verminder. 
Toegang tot optimale sorg sal lei tot ’n verbetering van die 
geestesgesondheidstatus en ’n beter lewe vir skisofreniepasiénte 
(Vistorte et al. 2018). 


Hopelik sal hierdie teks bydra tot die destigmatisering van 
skisofrenie, soos die komplekse genetiese argitektuur van die 
siekte ontvou. Verder sal die kennis oor die siekte as 'n bousteen 
dien om dit beter te verstaan en beter behandelingsmoontlikhede 
in die toekoms te ontwikkel. 


Waarom in Afrikaans skryf? Al die wetenskaplike bevindings 
oor die genetika van skisofrenie in Afrikaners is in Engelse 
vaktydskrifte gepubliseer, met die uitsondering van 'n paar 
oorsigartikels oor die bevindings wat in Afrikaans verskyn het. 
Die wetenskaplike inligting is in Engels beskikbaar vir enigiemand 
wat nie Afrikaans magtig is nie. Die publikasiekomitee van die 
Suid-Afrikaanse Akademie vir Wetenskap en Kuns het die 
finansiële borgskap vir die Afrikaanse publikasie by AOSIS 
Scholarly Books voorsien. Hiervoor het ek groot dankbaarheid en 
waardering. Verder val die jaar van publikasie saam met die 

inheemse jaar van die taal en die Universiteit van Pretoria 
bevorder inheemse tale. Hiermee word ook erkenning gegee aan 
die onbaatsugtige deelname van persone aan dié studie in hulle 
eie taal. Dit is 'n uitdaging en voorreg om in my eie taal te kan 
skryf. In die wetenskaplike wêreld waarin ek werk, is dit nie 
gewoon nie. 


Die hoofstukke is soos volg ingedeel: 


Hoofstuk 1. 22q11.2-weglatingsindroom en skisofrenie: Die 
22q11-lokus is die prototipiese kopienommervariant (KNV) wat 
beskryf is in skisofrenie. Die kliniese fenotipe en insidensie van 
die sindroom word beskryf. Die rol van individuele gene in 
hierdie gebied, soos geidentifiseer in Afrikaners, word bekyk. 
Hoofstuk 2. Kliniese kenmerke van Afrikaner-skisofre- 
niepasiënte: Fenotipiese kenmerke en genealogiese navolging 
in Afrikaner-skisofreniepasiënte word bespreek. Verder word 
komorbiede obsessief-kompulsiewe steurnis, kannabisgebruik 
en/of -misbruik, handigheid en kinderaanvangskisofrenie in 
dié groep nagegaan. 

Hoofstuk 3. Spesifieke chromosomale gebiede en 
kandidaatgene geidentifiseer in Afrikaner- 
skisofreniepasiénte: Dit sluit in SETDIA (chromosoom 16), 
MYOI16 (chromosoom 13q32-34), FANT (chromosoom 
15013.3), LRHTM1 (chromosoom 2p12), Nogo reseptor 1 
(RTNA4R) en 22q11.2-skisofrenielokus. 

Hoofstuk 4. Familiële skisofrenie: Afrikanerfamilies met 
verskeie familielede wat aangetas is deur skisofrenie, word 
beskryf. Genetiese koppelingstudies in familiële skisofrenie 
word beskryf en die genetiese argitektuur van familiële 
skisofrenie word nagegaan. 

Hoofstuk 5. Sporadiese skisofrenie: Die genetiese argitektuur 
van hierdie groep Afrikaner-skisofreniepasiënte word nagegaan, 
insluitend spontane KNV’e, eksoomkartering en spontane 
mutasies, asook die patroon van genetiese en neurale 
kompleksiteit in skisofrenie. 

Hoofstuk 6. Geisoleerde populasies: Die ondersoek na die 
agtergrondvlakke van koppelingsonewewigtigheid (KO) in 
die Afrikanerpopulasie word nagespoor. Die omvang en 
verspreiding van KO in elf geisoleerde populasies word 
opgesom. 

Hoofstuk 7. Vroeë-aanvang- niepsigotiese gedrag (VANG) 
in skisofrenie: VANG voor 10-jarige ouderdom in 
skisofreniepasiënte word omskryf. VANG in Amerikaanse en 
Afrikanersubgroepe met skisofrenie word vergelyk. 'n Oorsig 
word gegee van die verskillende kliniese studies van 
skisofreniepasiénte waar VANG as 'n moontlike endofenotipiese 
merker gebruik kan word. 

Hoofstuk 8. Nader aan die siekbed: Genetiese 
risikokommunikasie word bespreek in die lig van die nuwe 
inligting beskikbaar oor die genetika van skisofrenie. 
Gevallestudies word uitgelig en die etiese aspekte wat opduik 
tydens genetiese raadgewing oor skisofrenie, en wat nie 
noodwendig 'n oplossing het nie, word gedebatteer. Die 
huidige stand van genetiese kennis oor skisofrenie word in 
oënskou geneem. 


Daar is skrywers soos Foucault wat 'n spesifieke siening het 


oor psigose en die respons van 'n psigiater daarop is insiggewend. 


Michel Foucault (1964) skryf in Madness and civilization: A 


history of insanity in the age of reason dat dit gaan oor die skryf 
van ’n geskiedenis van ‘malligheid’ voor dit in kennis vasgevang 


was. 


Hierop respondeer Dr. P.F. Colin in ’n ongepubliseerde gedig 


soos volg: 


Filosofering oor skisofrenie: ’n psigiatriese (t)eenbedryf 
..The object, that is, is to write... a history... not of psychiatry, 
but of madness itself, before it has been captured by knowledge. 


Michel Foucault, 1964 


Prof. Foucault, u 

wil die primitiewe bewegings van psigose 

ervaar voordat boekkennis dit tem. 

U pleit: luister na die waanstilte eerder as priemende begrip, 
voordat kundigheid die klank van kranksinnigheid verban. 

U betoog vir 'n argeologie van stilte 

voordat psigiatrie of terapie intree. 


Mag ek u nooi na die kliniek 
en voorstel aan die seun wat bewe 

oorkant die tafel, enige-aand om elfuur: 

hy is nie stil nie, luister! 

Hoor la folie, die psigose van sy teks, die geroggel, 
kakofonie van naels-op-swartbord. 

Daar is geen stilte in dié gebrabbel nie, 

eerder 'n teks om tot rede te bring: 

psigiaters ken die skisokannibaal, die breinpyn, 
sien die muurplat-emosie, beleef die seun se S.O.S. 
soos ek kennis hoor, lok hom 

uit die verbysterende fiksie van psigose 

met verse op voorskrifte 

en molekuulpoësie. 


Ek verdig dus die een bedryf vir jou M. Foucault: 
daar is geen genesing in voelisoveer 

deur u tralies van stilswye. 

My wetenskap weet en skep dia-gnosis, 

nooi la folie uit die stilte. 

Ek sal die waanwoord hoor en stilte verban 

met prosodiese kwatryne van medesyne. 


Hier kom sterk woorde na vore, soos ‘skisokannibaal’, 'breinpyn' 
en 'muurplat- emosie’, geskryf deur 'n persoon wat pasiënte met 
skisofrenie behandel. Ek hoop die publikasie dra by tot ’n 
wetenskap wat werklik weet en tot beter begrip vir mense wat 
swaarkry. 


Die Rooi Deur is 'n syskermdruk wat op die voorblad van 
hierdie publikasie verskyn. Dit beeld 'n belewenis in 'n psigiatriese 
hospitaal uit en skep hoop en destigmatiseer psigiatriese siektes. 


Die simboliek in die kunswerk het vir die skrywer as aansporing 
gedien waar dit sedert 1982 in sy kantoor gehang het. Hier word 
'n deur in die vorm van ’n sleutelgat uitgebeeld. In die deur is ’n 
venster watnabuiteuitkyk. Diesleutelisbehandelingsmoontlikhede 
wat die deur oopsluit vir ’n lewe anderkant die deur. Die beeld 
vorm ’n beskrywende indruk van ’n pasiént se belewenis van 
behandeling in ’n psigiatriese hospitaal. 


Laat ons kyk watter moontlikhede vir 'n beter verstaan van 
skisofrenie word met die sleutel oopgesluit. 

Vatbaarheid vir 
skisofrenie by 22a11.2- 
mikroweglatings 


E 1.1 Inleiding 


As agtergrond tot hierdie hoofstuk word die neuro- 
ontwikkelingshipotese van skisofrenie beskou vanaf die ontstaan 
daarvan in 1957 tot nou. Die toepaslikheid van die hipotese 
vandag word in oënskou geneem teen die agtergrond van 
genetiese bevindings oor skisofrenie wat intussen gemaak is. 


Die frekwensie van mikroweglatings in hierdie gebied (oor die 
algemeen en spesifiek by skisofrenie) word in die Afrikaner- 
stigterspopulasie, asook in ander bevolkings nagegaan. 
Siftingkriteria om hierdie mikroweglating klinies na te speur, word 
bespreek. 


'n Kliniese gevallestudie van 'n Afrikaner-skisofreniepasiént 
met die mikroweglating word chronologies tot met die aanvang 
van psigose belig. Die hoë mate van fenotipiese variasie in vyf 

pasiënte met dié mikroweglating wat later skisofrenie ontwikkel 
het, word voorts bespreek. 


Die kandidaatgene in die 22q11.2-weglatinggebied, soos 
geidentifiseer in Afrikaner-skisofreniepasiënte, word nagegaan. 
Hierdie gene se rol en etiopatogenetiese meganismes ten opsigte 
van skisofrenie word uitgelig. 


E 1.2 Die 22q11.2-weglating en 
skisofrenie 


Psigiatriese toestande, soos ander steurnisse wat algemeen 
voorkom, word deur verskeie faktore beinvloed en het dikwels 
komplekse genetiese oorsake. Rare strukturele mutasies wat 
oorgeërf word of spontaan voorkom, dra by tot sporadiese en 
familiële gevalle van skisofrenie. 


'n Rigtingbeduidende publikasie deur Karayiorgou et al. (1995) 
lewer duidelike bewys van die belang van kopienommervariante 
(KNV’e) in die 22q11.2-gebied vir die vatbaarheid vir skisofrenie. 'n 
Sterk en spesifieke verband bestaan tussen die teenwoordigheid 
van die 22q11.2-mikroweglating en skisofrenie. 'n Mikroweglating is 
die submikroskopiese verlies aan ’n deoksiribonukleiensuur- (DNS-) 
segment van wisselende grootte, tipies verskeie kilobasisse lank. 


In ’n studie van Afrikanerpasiénte met skisofrenie (Xu et al. 
2008) toon navorsers verder aan dat daar ’n duidelike bydrae is 
van spontane KNV’e, soos die 22q11.2-mikroweglating, tot die 
vatbaarheid vir skisofrenie. Hierdie studies is moontlik gemaak 
deur die tegnologiese vooruitgang in genetiese navorsing. 


In laat adolessensie en vroeé volwassenheid sal tot een 
derde van alle individue wat die 22q11.2-mikroweglating dra 
met skisofrenie of skisoaffektiewe steurnis (SAS) gediagnoseer 
word (Gothelf et al. 2007; Pulver et al. 1994). Hierdie 
buitengewone hoé risiko om skisofrenie te ontwikkel, word 
nie met enige ander neurogenetiese sindroom geassosieer nie. 
Die 22q11.2-mikroweglating verklaar 1% - 2% van alle gevalle 

van skisofrenie (Karayiorgou et al. 1995; Xu et al. 2008). Dit is 
die enigste bewese, herhalende, strukturele mutasie wat 
verantwoordelik is vir sporadiese gevalle van skisofrenie in ’n 
populasie. Die 22q11.2-mikroweglating is gevolglik een van die 
bekendste risikofaktore wat skisofrenie betref. 


Die genetiese argitektuur wat siektevatbaarheid onderlê, word 
gekenmerk deur beide die frekwensie en penetrasie van risiko- 
allele (Bodmer & Bonilla 2008). Die hipotese van algemene siekte 
en/of algemene alleel (ASAA) beklemtoon die belang van relatief 
algemene allele, elk met lae penetrasie, wat saamwerk om die 
siekterisiko te verhoog. Aan die ander kant verklaar die hipotese 
van algemene siekte en/of raar alleel (ASRA) dat die impak van 
individuele rare, maar hoogs penetrerende allele groot is. Die 
observasie van rare, hoogs penetrerende, spontane, strukturele 
mutasies by die 22q11.2-lokus in sporadiese skisofreniepasiénte, 
lewer die eerste bewys ter ondersteuning van die belang van 
rare, herhalende mutasies in skisofrenievatbaarheid (Karayiorgou 
et al. 1995). Hierdie assosiasie skyn spesifiek te wees, want 
22q11.2-mikroweglating is nie verryk in gevalle van outisme nie 
(Glessner et al. 2009). 'n Aantal studies wat moontlik gemaak is 
deur tegnologiese vooruitgang, het bevindings ten opsigte van 
die 22q11.2-lokus bevestig en daarop uitgebrei (Xu et al. 2008). 
Die patroon van tweerigtingassosiasie, soos beskryf in die 22q11.2- 
mikroweglating, moet nog bewys word vir enige van die ander 
ontdekte strukturele mutasies. Dit word nou algemeen erken 
dat rare strukturele mutasies, oorgeërf en spontaan, saam ’n 
belangrike etiologiese rol speel en bydra tot 'n beduidende porsie 
van sporadiese en familiële gevalle van die siekte. Spontane 
mutasies, soos 22q11.2-mikroweglating, verklaar gedeeltelik 
waarom skisofrenie bly voortbestaan in 'n populasie, ondanks 
die lae voortplantingspotensiaal van pasiënte met skisofrenie 
(Xu et al. 2008). 


Die vraag moet gevra word of skisofrenie fenotipies verskillend 
is by diegene met en sonder die mikroweglating by die 22q11.2- 
lokus. 

E 1.3 Skisofrenie-fenotipe en 
mikroweglating by 22a11.2 


Daar is geen beduidende kliniese verskille tussen die kernfenotipe 
van skisofrenie by individue wat draers is van die 22q]11.2- 
mikroweglating en dié daarsonder nie (Bassett et al. 2003). 


Individue met die 22q11.2-mikroweglating word dikwels vroeg 
in hul lewens ander diagnoses gegee, soos aandaggebrek, 
hiperaktiwiteitsteurnis, algemene angssteurnis, obsessief- 
kompulsiewe steurnis en outismespektrumsteurnis. Hierdie 
diagnoses voldoen egter nie aan die kriteria vir die spesifieke 
toestande nie, soos beskryf in die literatuur (Karayiorgou, Simon & 
Gogos 2010). Gedragdiagnoses soos angstigheid, hiperaktiwiteit, 
obsessiwiteit en sosiale isolasie kan - in teenstelling met 
skisofrenie -'n niespesifieke uitdrukking wees van faktore wat 
breinontwikkeling en -funksie beinvloed, en is nie van toepassing 
op kinders met ontwikkelingsabnormaliteite nie. Dit kan moontlik 
lei tot (foutiewe) rapportering van die buitengewoon hoë 
insidensie van die verskillende diagnostiese entiteite of fenotipes. 
Verdere komplikasies kan ontstaan weens hierdie steurnisse 
se assosiasie met skisofrenie. Só kan ’n diagnose van 
outismespektrumsteurnis verkeerdelik gemaak word, gebaseer 
op die sosiale inkorting wat gesien word in die premorbiditeit tot 
skisofrenie (Karayiorgou et al. 2010). 


Baie individue met 22q11.2-weglatingsindroom wat skisofrenie 
ontwikkel, het geen ernstige intellektuele inkorting nie en hul 
genetiese abnormaliteite (soos gesigdismorfologie) kan so 
subtiel wees dat dit misgekyk word tydens 'n kliniese ondersoek. 
Dit maak die tref van 'n onderskeid tussen skisofreniepasiënte 
met en sonder die mikroweglating baie moeilik. Die hoë mate van 
fenotipiese variasie by persone met die mikroweglating dra 
verder by tot die probleem. 


Dit was tot onlangs nog onduidelik of enige neuro-anatomiese 
abnormaliteite pasiënte wat die 22q11.2-mikroweglating het en 
dan skisofrenie ontwikkel, onderskei van dié wat nie skisofrenie 

ontwikkel nie. Bevindings van Thompson et al. (2017) werp meer 
lig op die saak en word verder ontleed in Afdeling 18.8 waar 
neuro-ontwikkelingsgene bespreek word. 


Daar word dikwels gevra of sekere prodromale simptome 
as voorspellers kan dien in kinders met die 22q11.2- 
mikroweglatingsindroom. Kinders met die 22q11.2- 
mikroweglating toon inkortings ten opsigte van ’n hele reeks 
kognitiewe funksies, soos wat ook gesien word by volwassenes 
wat later skisofrenie ontwikkel. Die voorspellingwaarde vir 
toekomstige psigose in kinders met die mikroweglating bly 
onseker wanneer die veelvuldige strukturele, funksionele en 
konnektiewe breinveranderings in ag geneem word (Karayiorgou 
et al. 2010). Die mees stabiele simptome by dié kinders, wat as 
voorspellers van toekomstige psigose kan dien, sluit in: 
aandagtekorte, gemoeds- en angssteurnisse, en ingekorte 
Sosiale aanpassingsvermoéns. 'n Prospektiewe studie wat 
kinders geévalueer het op 12- en 18-jarige ouderdom, het 
getoon dat die beste voorspellers die teenwoordigheid van 
psigotiese simptome by basislynevaluasie is, en dat angs- en 
depressietellings gedeeltelike voorspellers is. By die voorspelling 
van opvolgpsigosetellings, was 'n laer IkK-telling by 
basislynevaluering 'n verdere voorspeller. Aandaggebrek- 
hiperaktiwiteitsteurnis was nie 'n voorspeller van 'n psigotiese 
uitkoms nie (Gothelf et al. 2007). 


'n Soortgelyke studie het bevind dat intrakraniale en serebellére 
witstof en superieure temporale girus- en kaudaatvolumes 
toeneem met ouderdom, maar dat amygdala volumes afneem. ’n 
Afname in verbale IK word geassosieer met 'n afname in serebrale 
grysstofvolumes in die linkerbrein (Debbanne et al. 2006). 


E 14. Neuro-ontwikkelingshipotese ten 
opsigte van skisofrenie 


Wanneer psigiaters gevra word oor die oorsaak van skisofrenie, 
wend hulle hul dikwels tot die neuro-ontwikkelingshipotese. 

Hierdie hipotese is ook van toepassing wanneer die genetika van 
die siekte bespreek word. Die neuro-ontwikkelingshipotese ten 
opsigte van skisofrenie is 'n siening wat vandag algemeen aanvaar 
word in navorsing oor skisofrenie en skisofreniespektrumsiektes. 
Hierdie hipotese het histories ontwikkel totdat dit in 1986 
geformuleer is deur Weinberger (1986). Barbara Fish het ook ’n 
beduidende bydrae gelewer tot die ontstaan en uitbreiding van 
dié hipotese. Opsommend beskou, postuleer die neuro- 
ontwikkelingshipotese dat die gekombineerde effek van gene en 
vroeë breinletsels - veroorsaak gedurende swangerskap of by 
geboorte - die risiko vir skisofrenie verhoog (Weinberger 1987). 


In 1957 het Barbara Fish (1957) ’n artikel gepubliseer met die 
titel ‘The detection of schizophrenia in infancy’. Hierdie publikasie 
het sterk reaksie uitgelok, wat gewissel het van hoop oor hierdie 
siening tot wantroue daarvan. Dié reaksies moet gesien word in 
die lig van die basiese beskouing van psigiatrie as 'n wetenskap 
in daardie stadium. Psigo-analities georiënteerde terapie het 
destyds die basis gevorm van die wetenskaplike beskouing van 
psigiatrie. Sullivan en Bateson het skisofrenie gesien as die gevolg 
van versteurde interpersoonlike kommunikasie binne die familie. 
Volgens hierdie beskouing het teenstrydige boodskappe tot 
gevolg gehad dat verwarrende dubbelbinding plaasvind in ’n 
vatbare kind wat nie die gevolglike angs kan hanteer nie en 
derhalwe in ’n psigose verval (Bateson 1961). Die moeder se 
koudheid en onbewustelike verwerping van die kind is, volgens 
hierdie teorie, die oorsaak van latere psigose. Die konsep van 'n 
‘skisofrenogeniese moeder’, soos beskryf deur Fromm-Reichman 
(1940), het ook sy bestaan gekry. Hierdie konsep verwys na ’n 
mengsel van moederlike oorbeskerming en verwerping as 
oorsaak van skisofrenie, 'n siening wat 'n algemeen aanvaarde 
mite in die populêre kultuur geword het (Hartwell 1996). 


Dié psigoanalitiese verklaring van skisofrenie is ver verwyder 
van die biologies georiënteerde neuro-ontwikkelingshipotese ten 
opsigte van skisofrenie. Dit het 'n teelaarde geskep vir baie 
verwyt en blaam wat vir die ontstaan van die siekte op familielede 
geplaas is. 

Tydens die genetiese bestudering van skisofrenie onder 
Afrikaners het hierdie element van blaam ook telkens na vore 
gekom. Die blaam het egter nou verskuif, en word deesdae op die 
skouers van oorerwing gepak. Hopelik sal die bevindings van 
hierdie studie meer lig werp op dié onderwerp. Die oorsaak van 
die siekte is baie meer kompleks as blote oorerwing van ’n 
familielid. 


Is die neuro-ontwikkelingshipotese ten opsigte van skisofrenie 
vandag nog relevant? Weinberger (2017) het onlangs 
kommentaar gelewer oor sy neuro-ontwikkelingshipotese van 
1986 en wat ons vandag van skisofrenie weet. In 1986 is gesê dat 
skisofrenie vroeë ontwikkelingsveranderinge behels wat begin 
gedurende intra-uteriene lewe en op verskillende maniere 
presenteer soos die relevante neurale sisteme ryp word. 
Sedertdien het ons begrip van die ontwikkelingskomponente 
van die patogenese van skisofrenie baie gevorder. Onlangse 
genetiese en epigenetiese bewyse beklemtoon dat prenatale 
ontwikkeling ’n kritieke periode is vir die ontstaan van skisofrenie- 
risiko. Studies met betrekking tot die uitdrukking van gene lewer 
konstante bewyse dat die gene, geimpliseer in skisofrenie, groter 
uitdrukking toon gedurende fetale lewe as postnatale lewe. 
Konstante molekulêre bewyse van vroeë omgewingsinvloede 
wat bydra tot hierdie risiko, het gekom van studies wat gefokus 
het op epigenetiese merkers in die breingenoom. Hierdie merkers 
dien as potensiële omgewingsvoetspore en hulle beklemtoon 
ook die prenatale periode. Die analise van geenuitdrukking in 
die plasenta het op 'n dramatiese wyse die intra-uteriene 
omgewing geidentifiseer as 'n direkte punt van impak vir 'n deel 
van die genetiese risiko vir skisofrenie. Beide die verryking van 
transkripsie en epigenetiese assosiasies met skisofrenie 
gedurende die fetale lewe, dui daarop dat sowel genetika as 
omgewingsrisiko's 'n spesifieke molekulêre impak het op vroeë 
ontwikkeling. Dit is moontlik weens genetiese vooroordele met 
betrekking tot omgewingsensitiwiteit (Weinberger 2017). 


Meer klem word in die laaste paar jaar gelé op die rol van die 
plasenta in breinontwikkeling. Verskeie studies toon aan dat daar 

'n verband is tussen obstetriese komplikasies en die latere 
aanvang van skisofrenie (Rapoport et al. 2005). Obstetriese 
gebeure kan moontlik 'n direkte verband hê met skisofrenie, of 
dit kan op ander oorsaaklike prosesse dui. Plasentale patologie 
word in verband gebring met pasgeborenes wat tekens toon van 
perinatale breinbesering (Nelson & Blair 201) en serebrale 
verlamming (Blair, De Groot & Nelson 2011). Die plasenta 
produseer substanse wat belangrik is vir breinontwikkeling. 
Dierestudies dui op 'n selfs meer uitgebreide rol van die plasenta 
in die ondersteuning van breinontwikkeling. As moederdiere 
onderwerp word aan ernstige voedseltekorte en stres, tree ’n 
program van kataboliese geenuitdrukking in werking. Hierdie 
plasentale katabolisasie verskaf brandstof aan die ontwikkelende 
brein (Zeltser & Leibel 2011). 


Weinberger beëindig sy kommentaar op die neuro- 
ontwikkelingshipotese ten opsigte van skisofrenie deur te sé dat 
die neuro-ontwikkelingsmodel van skisofrenie nie net ’n 
heuristiese navorsingsmodel is nie, maar ook diagnostiese en 
terapeutiese implikasies inhou. Terwyl ons streef na 
‘oresisiegeneeskunde’ kan ons pasiënte stratifiseer volgens hul 
onderliggende biologiese en genetiese agtergrond, met die oog 
op verbeterde terapeutiese effektiwiteit en minder newe-effekte 
(Weinberger 2017). 


Ons kan met redelikheid verwag dat die kliniese gevolg van 
genetiese risikobepaling vir skisofrenie sal lei tot insig in 
siektemeganismes en die stel van nuwe teikens vir terapeutiese 
intervensie. Op ’n neuro-ontwikkelingsvlak sou ons selfs in staat 
wees om voorspellings te maak en profilakties op te tree lank 
voor die aanvang van die diagnostiese sindroom (Weinberger 
2017). 


E 1.5. Frekwensie en opsporing van 
22011.2-mikroweglating 


Die voorkoms van die mikroweglating by 22q11.2 word geskat 
op een uit elke 5950 lewende geboortes (Botto et al. 2003). 

Downsindroom is die mees algemene genetiese sindroom 
wat bekend is, terwyl 22q11.2-mikroweglatingsindroom die 
tweede mees algemene genetiese sindroom is. In volwasse 
skisofreniepasiënte is die voorheen gerapporteerde frekwensie 
van die sindroom 2% (Karayiorgou et al. 1995). Die voorkoms 
daarvan is ook bepaal onder Afrikaner-skisofreniepasiënte, waar 
die 2%-frekwensie bevestig is (Wiehahn et al. 2004). 


Die mikro-uitwissing word opgespoor deur die fluoressensie- 
hibrasietegniek wat in situ (FISH) gedoen word (Scambler 2000). 
Aangesien hierdie laboratoriumondersoek duur is, kan dit nie as 
'n roetineondersoek voorgestel word nie. In navorsing met 
skisofreniepasiénte is 'n siftingprotokol in twee stadiums gebruik 
om potensiële pasiënte met die weglatingsindroom te identifiseer. 
Sodoende word laboratoriumondersoeke teen hoë koste beperk 
(Wiehahn et al. 2004). 


Die siftingsprosedure vir die kliniese kenmerke wat geassosieer 
word met 22q11.2-weglatingsindroom, soos voorgestel deur 
Bassett en Chow (1999), is relatief eenvoudig om uit te 
voer. Bassett en Chow (1999 [ soos aangehaal in Roos 20170 
postuleer dat ‘pasiënte met twee of meer van die volgende 
siftingskriteria’ 'n verhoogde risiko vir 22q11.2-uitwissingsindroom 
sal hê: 


e hipernasale spraak, geskiedenis van spraakterapie, 
velofaringeale inkompetensie, gesplete verhemelte (gewoonlik 
submukosaal) 

e kenmerkende gelaatstrekke: lang, smal gesig, nou oogsplete, 
plat wange, prominente neus, klein ore, klein mond, 
teruggetrekte ken 

e leerprobleme, geskiedenis van spesiale onderwys, intellektuele 
inkorting (grenslyn tot matig) 

e kongenitale hartdefekte, byvoorbeeld ventrikulêre 
septumdefek, tetralogie van Falot, regskantige aortaboog, 
dubbele aortaboog 

e ander beduidende kongenitale abnormaliteite, byvoorbeeld 
klompvoete, polidaktilie, nierabnormaliteite, kifose of skoliose, 
hipospadie 

e geskiedenis van hipokalsemie en/of hipoparatireose 

e geskiedenis van anemie of ernstige immuungebrek in 
kinderjare (Bassett & Chow 1999:882). 


Hierdie kriteria is bruikbaar, nieteenstaande die feit dat nie almal 
ewe spesifiek is nie en dat hul voorspellingswaarde vir die 22a11.2- 
mikroweglatingsindroom wissel. Sommige van die kriteria sluit 
toestande in wat raar in die algemene bevolking is, maar 'n hoë 
voorspellingswaarde het, soos onderbroke aortaboog tipe B. Hier 
saleenuit elke twee gevalle 'n draer van die 22q11.2-mikroweglating 
wees. Die ander kriteria sluit toestande in wat algemeen voorkom, 
maar minder spesifiek is en 'n laer voorspellingswaarde het, soos 
skoliose, kifose of intellektuele abnormaliteite. 


Volgens Wiehahn et al. (2004, [soos aangehaal in Roos 20170) 
het die Afrikanerstudie: 


[E]en derde van die pasiënte wat twee of meer van Bassett en Chow 
se kriteria gehad het, positief getoets in die FISH-toets, en was daar 
geen vals negatiewe nie. Deur hierdie prosedure uit te voer, word 
die aantal pasiënte wat 'n relatief duur FISH-toets moet ondergaan, 
beperk. (bl. 22) 


In die meer onlangse literatuur (Cunningham et al. 2018) 
word ook verwys na ontwikkelingskoërdinasiesteurnis wat 
dikwels voorkom by kinders met 22q11.2-mikroweglatingsindroom. 
Koërdinasieprobleme word al hoe meer erken as 'n kenmerk van 
22q11-mikroweglatingsindroom. Dit sluit in probleme met balans, 
bimanuele koërdinasie en visuomotoriese vaardighede en is nie 
afhanklik van IK nie (Sobin et al. 2006; Van Aken et al. 2010). Dit 
is bekend dat 22q11.2-mikroweglatingsindroom geassosieer word 
met faktore wat verband hou met motoriese probleme, soos 
vroeëgeboorte-hipotonie, konvulsies, en abnormaliteite van die 
sentrale senuweestelsel (Basset et al. 2011). 


Ontwikkelingskoërdinasiesteurnis is 'n neuro-ontwikkelingsteurnis, 
gekenmerk deur beduidend ingekorte motoriese funksie 
vir die persoon se chronologiese ouderdom en gemete 
intelligensie. Die steurnis word nie verduidelik deur enige 

overte motoriese of sensoriese tekorte nie (Zwicker et al. 2012). 
Ontwikkelingskoërdinasiesteurnis kom komorbied voor met 
ander neuro-ontwikkelingsteurnisse, soos aandaggebrek- 
hiperaktiwiteitsteurnis, angssteurnis en outismespektrumsteurnis 
(Cunningham et al. 2018). 


In 'n studie van Cunningham et al. (2018) toon die navorsers aan 
dat ernstige motoriese koërdinasieprobleme algemeen voorkom 
by 22q11.2-mikroweglatingsindroom. Meer as 80% van die 70 
kinders met die sindroom wat ingesluit is by die studie het voldoen 
aan die diagnostiese kriteria van ontwikkelingskoërdinasiesteurnis. 
Die voorkoms hiervan het verskil tussen seuns en meisies, in 
ooreenstemming met die patroon van manlike oorheersing 
van ontwikkelingskoërdinasiesteurnis in die algemene bevolking 
(Tsiotra et al. 2006). In hierdie studie is daar voorts aangetoon dat 
daar 'n groot mate van variasie is in die motoriese fenotipe van 
kinders met 22q11.2-mikroweglatingsindroom. Dit sluit aan by 
bevindings ten opsigte van die psigiatriese en kognitiewe fenotipes 
van die 22q11.2-mikroweglatingsindroom. 


Inkortings ten opsigte van volgehoue aandag en motoriese 
koërdinasie is reeds voorheen gerapporteer in skisofreniepasiénte 
(Schiffman et al. 2009; Suwa et al. 2004). Die ingekorte 
kodérdinasie kan dalk verklaar word deur die ontwrigting van 
senuweeverbindings met die serebellum, wat as abnormaliteit in 
die 22q11.2-mikroweglatingsindroom aangetoon is (Bish et al. 
2006; Van Amelsvoort et al. 2001). Koërdinasieprobleme kan ook 
dui op algemene neuro-ontwikkelingsinkorting met betrekking 
tot frontostriatale en verbandhoudende bedrading, wat moontlik 
ook 'n risiko kan inhou vir ander psigopatologiese steurnisse 
(Cunningham et al. 2018). 


Ingekorte koërdinasie in persone met 22q11.2-mikroweglating- 
sindroom kan moontlik in die toekoms gebruik word as ’n 
addisionele voorspeller van die moontlikheid om skisofrenie te 
ontwikkel. 

E 1.6. Gevallestudie van ’n 
Afrikaner-skisofreniepasiént 
met mikroweglating by 22q11.2 
(mikroweglating-diagnose gemaak 
voor genetiese toetse gedoen is) 


Namate die navorsing oor die genetika van Afrikanerpasiénte 
met skisofrenie gevorder het, was die klinici betrokke by die 
studie meer bewus van die fenotipe van pasiënte met die 
mikroweglating by chromosoom 22q11.2. In hierdie afdeling 
word ’n tipiese 22q11.2-mikroweglatingpasiént beskryf, soos 
waargeneem alvorens enige genetiese toetse gedoen is. 


Die mikroweglating is later aan die hand van toetse bevestig. 
Dié bevindinge is as ’n gevallestudie in SA Family Practice 
gepubliseer in 2003, in 'n bewusmakingpoging gerig op algemene 
praktisyns, aangesien hulle heel dikwels die eerste geneeshere is 
wat pasiënte moet diagnoseer en/of verder hanteer of verwys na 
psigiaters. Die vraag is gevra of die 22q11.2-mikro-uitwissing, wat 
ook bekend staan as velokardiofasiale sindroom, 'n homogene 
genetiese subtipe van skisofrenie is (Roos et al. 2003). 


Verskeie studies het getoon dat dié mikro-uitwissing in 
skisofreniepasiënte van verskeie etniese oorspronge teenwoordig 
is. Hierdie mikro-uitwissing is, met ander woorde, nie uniek aan 
die Afrikaners wat deel van hierdie ondersoek uitgemaak het nie. 
Die risiko vir die ontwikkeling van skisofrenie in 'n pasiënt met 
mikro-uitwissing is omtrent 20-30 keer hoër as in die algemene 
bevolking (Roos et al. 2003). 


'n 21-jarige Afrikanerman, van wie 'n kliniese diagnose van 
22q11.2-mikroweglating gemaak is, het die volgende tipies kliniese 
kenmerke gehad (chronologies uiteengesit) (Roos et al. 2003). 


1.6.1. Geboorte tot ouderdom ses jaar 


Kraam moes geinduseer word, en die pasiënt is gebore by wyse 
van ’n tangverlossing. By geboorte is hy gediagnoseer met ’n 

ventrikulêre septale hartafwyking, wat later chirurgies herstel 
moes word. Hy het chroniese urogenitale probleme ondervind en 
'n umbilikale breuk moes herstel word. Voedingsprobleme 
(regurgitasie van voeding) en ortodontiese probleme het 
voorgekom. 


Sosiale en leerprobleme was van 'n jong ouderdom af chronies 
teenwoordig. Hy was sensitief vir harde geluide, bang vir die 
donker, het konsentrasieprobleme ervaar en was 'n dagdromer. 
Op skoolgaande ouderdom was hy nie skoolgereed nie weens 
motoriese en emosionele agterstande, asook onduidelike spraak. 


1.6.2. Laerskool (ouderdom sewe 
jaar-13 jaar) 


Sy akademiese vordering was swak en hy het ’n lae selfbeeld en 
min selfvertroue gehad. ’n Neuroloog het aandaggebrek- 
hiperaktiwiteitsteurnis gediagnoseer en metielfenidaat en 
arbeidsterapie voorgeskryf. 


Hy het tye van erge hartseer ervaar. Vanaf 12-jarige ouderdom 
het hy onvanpas begin optree in die klas sodat ander leerders vir 
hom gelag het. Dit het vir hom gevoel asof hy nie helder kan dink 
nie, hy het ’n metaalagtige smaak in sy mond ervaar, en later het 
hy al hoe angstiger en meer suspisieus teenoor ander leerders 
geword. Resultate van 'n EEG-ondersoek was binne normale 
perke. Aan die einde van sy laerskoolloopbaan is angssteurnis 
gediagnoseer en 'n antidepressant en angswerende middel 
voorgeskryf. 


1.6.3. Hoërskool (ouderdom 13 

jaar-19 jaar) 
Hy het gesukkel om vriende te maak en kon nie akademies vorder 
nie. Hy het simptome van vrees en angs beleef. Vanaf die 


ouderdom van 15 jaar is hy oorgeplaas na 'n kleiner meer 
gestruktureerde skoolomgewing. Op 15-jarige ouderdom het hy 

die eerste keer gehoorhallusinasies beleef en gesê dat demone 
vir hom probleme veroorsaak. Hierdie gehoorhallusinasies was 
nie teenwoordig op 'n volgehoue basis nie. Hy het sy graad 11-jaar 
herhaal. Op 18-jarige ouderdom het hy ernstige depressie 
ontwikkel. Obsessionele gedagtes wat sedert 13-jarige ouderdom 
teenwoordig was, het vererger. Hy kon nie sy graad 12-jaar met 
universiteittoelating slaag nie. 


1.6.4. Na skool (ouderdom 19 jaar-21 jaar) 


Na skoolverlating het hy indiensopleiding in ’n plaasomgewing 
gedoen, maar moes gedurig van werk verwissel weens 
interpersoonlike probleme. Hy was vergeetagtig en kon nie 
vorder by sy werk nie. 


Tydens verdere tersiêre opleiding het hy die volgende 
simptome op 'n meer volgehoue basis beleef: derealisasie, vae 
liggaamsklagtes, gehoorhallusinasies, somatiese en 
vervolgingswaanidees, gedagteprosesversteuring, bisarre gedrag, 
rituele en obsessionele gedagtes. Hy is opgeneem in 'n private 
psigiatriese hospitaal waar hy formeel met skisofrenie 
gediagnoseer is, hoewel meer beperkte psigotiese simptome 
reeds sedert 13-jarige ouderdom teenwoordig was. 


'n Fisieke ondersoek het gesigdismorfiese kenmerke getoon, 
met 'n prominente neus en 'n lang gesigvorm. Sy wenkbroue het 
by die middellyn van sy gesig ontmoet. Verder was daar 
prominente supra-orbitale riwwe, klein ore met prominente 
helikse, 'n prominente filtrum en 'n hoë harde verhemelte. Sy nek 
en skouers was breed en hy het 'n gedeeltelike pectus excavatum 
(ingedrukte borsbeen) gehad. Daar was 'n chirurgiese litteken op 
sy borskas, maar sy hartondersoek was normaal. 


1.6.5. Bespreking 


Hierdie gevallestudie sou goed inpas by Gothelf et al. (2007) se 
beskrewe prodromale simptome as voorspeller van skisofrenie in 
'n kind met 22a11.2-mikroweglating. 

Vroeë afwykende gedrag, soos gerapporteer in hierdie 
gevallestudie, het die volgende ingesluit: sosialiseringsprobleme 
(aanvang op tweejarige ouderdom), leerprobleme (teenwoordig 
reeds op ’n voorskoolse ouderdom), konsentrasieprobleme en 
dagdromery, emosionele en motiveringsinkorting (voorskools), 
onduidelike spraak, lae selfbeeld, gebrek aan selfvertroue en 
onvanpaste gedrag wat leerders vir hom laat lag het. Wat 
opvallend was, is dat skolastiese vorderingverslae van hierdie 
gedrag bevestig het. Of die vroeë afwykende gedrag alreeds ’n 
aanduiding was van die aanvang van skisofrenie, sal nog bepaal 
moet word. 


Kognitiewe en neuropsigiatriese probleme kom algemeen 
voor by 22a112-mikroweglatingsindroom. Die neurologiese 
ontwikkeling van dié individue is vertraag, veral die ontwikkeling 
van taal-, lees- en skryfvermoëns (Swillen & McDonald-McGinn 
2015). Dit is hoofsaaklik nieverbale leervermoëns wat ingekort is, 
terwyl die verbale IK hoër is as die globale IK (Lajiness-O’ Neill 
et al. 2005; Lepach & Petermann 2011; Swillen et al. 1997). 


Weinberger et al. (2016) het die uitvoerende en sosiale kognisie 
van 'n groot groep pasiënte met die 22q11.2-mikroweglating 
getoets. Die studiepopulasie is verdeel in psigotiese en 
niepsigotiese groepe, wat dan vergelyk is met tipies ontwikkelende 
kontroles. 'n Gerekenariseerde toetsreeks is gebruik vir die 
meting van resultate. Pasiënte met 22q11.2-mikroweglatings het 
swakker gevaar by al die kognitiewe maatstawwe as kontroles. 
Die psigotiese groep se globale neurokognitiewe vermoëns, 
uitvoerende funksies, episodiese geheue en sosiale kognisie was 
die ergste ingekort. 


In 'n onlangse publikasie is daar gerapporteer oor die genetiese 
en kliniese kenmerke van sosiale kognisie in persone met 22a11.2- 
mikroweglatingsindroom (Lattanzi et al. 2018). Sosiale kognisie is 
'n omvattende begrip. Dit sluit 'n breë stel funksies in wat 
nooodsaaklik is vir interaksie met ander mense (Green et al. 
2012). Dit is die gevolg van 'n reeks verstandelike verwerkings, 
wat in groepe georganiseer kan word. Een van hierdie groepe 


Vatbaarheid vir skisofrenie by 22q11.2-mikroweglatings 


word genoem 'Teorie van Verstand' en verwys na die vermoë om 
te verstaan wat in ander mense se gedagtes aangaan, en ’n idee 
te vorm van hulle emosies en geloofsoortuigings (Frith 1992). 
Tesame vorm kenmerke ten opsigte van die groepe 
verstandelike verwerkings die kognitiewe en gedragsfenotipe 
van skisofreniepasiënte se sosiale kognisie (Lattanzi et al. 2018). 


Navorsers poog om genetiese bevindings ten opsigte van 
skisofrenie te verbind met die kliniese kenmerke van die siekte. 
Omdat 22q11.2-mikroweglatingsindroom verband hou met sterk 
genetiese vatbaarheid vir dié siekte, leen dit hom veral tot so ’n 
ondersoek (Bassett et al. 2011; Van et al. 2017). Hoewel nie 
alle persone met 22q11.2-mikroweglatingsindroom psigiatriese 
simptome sal ontwikkel nie, het hulle 'n groter kans om 'n psigose 
in hul leeftyd te ontwikkel. Ingekorte sosiale kognisie is ’n 
belangrike komponent van hierdie sindroom. Sosiale kognisie 
het 'n direkte impak op sosiale funksionering en gevolglik op 
die algemene uitkoms van die siekte (Biswas & Furniss 2016; 
Swillen & McDonald-McGinn 2015). 


Daar is die afgelope tyd 'n hernude belangstelling in die 
genetika van skisofrenie en die funksionele inkortings wat 
daarmee saamhang, insluitend die kognitiewe inkortings wat 
sosiale kognisie onderlê. In 'n oorsig van die genetiese en kliniese 
kenmerke van sosiale kognisie by 22q11.2-mikroweglatingsindroom, 
beklemtoon Lattanzi et al. (2018) 'n groep kandidaatgene wat 
veral van belang sou wees in 'n subgebied van 22q11.2. In volgorde 
van toenemende belang, bespreek die navorsers die volgende 
gene: ZDHHC8, RTN4R, DGCR8, PRODH en KOMT. 


Al hierdie kandidaatgene is voorheen in Afrikaner- 
skisofreniepasiënte geidentifiseer en word later diepgaande 
bespreek. Die hoofkenmerk van 22q11.2-mikroweglatingsindroom 
is die vreemde betrokkenheid van verskeie gene, elk op 'n unieke 
manier. Die belangrikheid van elke genomiese polimorfisme en 
die interaksie tussen hulle behoort verder ondersoek te word. 


Daar kan geredeneer word dat gedragsdiagnoses soos 
angstigheid, depressie, hiperaktiwiteit, obsessiwiteit en sosiale 

isolasie niespesifieke uitdrukkings is van die faktore wat 
breinontwikkeling en -funksie beinvloed voor die diagnose van 
skisofrenie gemaak word (Karayiorgou et al. 2010). 


Die ouderdom van aanvang van 'n spesifiek siekte was nog 
altyd 'n belangrike besprekingspunt in die verstaan van die siekte 
in die geneeskunde. Dit is bekend dat hoe vroeër 'n siekte 
ontwikkel, hoe sterker sou genetiese en omgewingsinvloede op 
die siekte ingewerk het en ook die patofisiologie van die siekte 
beinvloed het (Childs & Scriver 1986). Die aanvang van siekte 
(psigotiese simptome) in hierdie gevallestudie is vroeër beskou 
as die volle psigotiese beeld, soos beskryf op 20-jarige ouderdom. 
Die pasiënt het reeds op 13- en 15-jarige ouderdom psigotiese 
simptome beleef. Aangesien dit nie van 'n volgehoue aard was 
nie, het dit nie dieselfde impak gehad op die klinikus wat die 
pasiënt geëvalueer het as die latere volgehoue psigose nie. 


Hoewel obsessies konstant teenwoordig was tydens die 
verloop van die siekte, het dit in die agtergrond verdwyn Soos 
psigotiese simptome meer prominent geword het. Die 
teenwoordigheid van obsessief-kompulsiewe simptome in ’n 
pasiënt met skisofrenie word geassosieer met 'n swakker 
langtermyn-prognose (Fenton & McGlashan 1986). 


N 1.7. Fenotipiese variasie in vyf 
pasiënte met 22q11.2-mikroweglating 


In 2011 is verslag gelewer oor vyf pasiënte by wie die 22a11.2- 
mikroweglating geidentifiseer is (Lombard & Roos 2011). Hierdie 
pasiënte het veelvuldige kliniese kenmerke getoon. Elkeen 
van die vyf gevalle is in 'n kort gevallestudie beskryf, waarin 
die unieke kenmerke van elke pasiënt uitgelig is. 'n Kort 
literatuuroorsig van die unieke kenmerke van elke pasiënt 
word gegee: vroeë afwykende gedrag in die kinderjare, 
dismorfiese kenmerke, patologiese lagsindroom, obsessief- 
kompulsiewe steurnis, werkende geheue-inkorting, en 'n latere 
aanvangsouderdom van skisofrenie. 

Vroeë afwykende gedrag kom algemeen voor onder kinders 
wat later skisofrenie ontwikkel (Scholtz et al. 2005; Sobin et al. 
2003). Hierdie gedrag kan in drie hoofgroepe geklassifiseer word, 
naamlik angssimptome en inkorting van kognitiewe en sosiale 
funksies (Scholtz et al. 2005). In al vyf pasiënte het vroeë 
afwykende gedrag tydens hul kinderjare voorgekom. 


Ander kenmerke van die 22q11.2-mikroweglatingsindroom by die 
pasiënt het vroeë afwykende gedrag en behandelingweerstandige 
psigose ingesluit. 


In een van die gevalle is twee sibbe gebore met kraniostenose, 
maar nie een van hulle is met skisofrenie gediagnoseer nie. 
Kraniostenose is vroegtydige fusie van een of meer van die 
skedeldak se nate. Hierdie verskynsel kan geisoleerd voorkom, of 
as deel van 'n sindroom. Die literatuur dui op 'n assosiasie tussen 
22q11.2-mikroweglating en kraniostenose (Dean, De Silvan & 
Reardon 1998; McDonald-McGinn et al. 2005; Ryan et al. 1997). 
Daar is voorgestel dat kraniostenose ingesluit behoort te word by 
die diagnostiese kriteria van 22q11.2-mikroweglating. Die 
niepsigotiese sibbe behoort verder ondersoek te word vir 22q11.2- 
mikroweglating, aangesien die resultate moontlik implikasies vir 
verdere genetiese berading kan hê. 


Dismorfiese kenmerke was in al vyf pasiënte teenwoordig. In 
sommige gevalle was hierdie kenmerke duidelik sigbaar, terwyl 
ander gevalle slegs gediagnoseer is na 'n versigtige en omvattende 
kliniese ondersoek. Dismorfiese kenmerke sluit in: geringe 
oorabnormaliteite, ooglede met 'n kappie (sg. ‘hooded lids’), 
tubulêre neus met 'n breë neuspunt, klein mond, en dun of gepunte 
vingers. Velofaringeale insuffisiënsie is een van die mees konstante 
kenmerke en word bevestig deur 'n spraakondersoek. Hipernasale 
resonansie, swak druk, konsonante en kompensatoriese spraak 
word hiermee geassosieer (Óskarsdóttir et al. 2005). Ander 
kenmerke word beskryf in die Bassett-kriteria (Bassett & Chow 
1999:891). 


Patologiese lagsindroom is in een van die vyf pasiénte 
gediagnoseer. Hierdie pasiént het onbeheerbare lagperiodes 

ervaar wat tot ses uur lank kon duur. Die frekwensie van die 
aanvalle het gewissel van drie maal per dag tot drie maal per week. 


Patologiese lagsindroom, wat beskryf word as periodes van 
herhalende, episodiese en onwillekeurige gelag, kom voor in die 
konteks van verskeie neurologiese steurnisse (Mendez, 
Nakawatase & Brown 1999; Okuda et al. 2005; Parvizi et al. 2006). 
Die presiese meganisme wat hierdie sindroom onderlê, is 
onbekend, hoewel daar konsensus is dat besering aan die paaie 
wat emosionele uitdrukking beheer, betrokke is. Emosionele 
belewenis is die subjektiewe gevoel wat ervaar word tydens `n 
emosionele gebeurtenis, terwyl emosionele uitdrukking die 
objektiewe gedrag is wat gedurende so 'n gebeurtenis geopenbaar 
word (Parvizi et al. 2006). Beide die ondervinding en uitdrukking 
van 'n emosie is gedeeltelik afhanklik van die stimulus wat dien as 
snellermeganisme (Parvizi et al. 2009). Baie psigiatriese en 
neurologiese toestande lei tot die disregulasie van emosionele 
uitdrukking (Parvizi et al. 2006, 2009). Patologiese lag en huil 
(PLH) is dikwels moeilik om te onderskei van normale lag en huil. 
Aangesien hierdie uitbarstings na vore kan kom wanneer dit 
Sosiaal onvanpas is, kan dit lei tot sosiale inkorting en swaarkry 
(Parvizi et al. 2009). 


Die neuro-anatomiese basis vir patologiese lag is nog swak 
gedefinieer. Parvizi et al. (2006, 2009) stel voor dat PLH die 
gevolg is van die onderbreking van senuweebane wat ontstaan in 
die motoriese korteks, projekteer deur die interne kapsula, en 
loop deur die serebrale pedunkels, tot by die basis van die pons 
en serebellum (die serebro-ponto-serebellére pad). Met ’n 
besering aan hierdie pad sal onvolledige inligting herlei word na 
die serebellêre strukture wat verantwoordelik is vir die uitdrukking 
van lag en huil Soos geassosieer met die kognitiewe en 
situasiekonteks van 'n gegewe stimulus. 


Hoewel PLH as sulks nie voorheen in skisofrenie beskryf is nie, 
het die outeurs gepostuleer dat die mikroweglating by 22q]11.2 in 
hierdie pasiënt die senuweebane, soos bo beskryf, kon betrek 
het, wat dan die oorsaak kan wees van dié spesifieke kliniese 
beeld (Lombard & Roos 2011). 

Obsessief-kompulsiewe steurnis (OKS) het in die kliniese 
beeld van twee vandie vyf gevalle met die 22q11.2-mikroweglating 
voorgekom. OKS kom voor in 13% van pasiënte met skisofrenie. 
Dit is hoër as in die algemene bevolking waar 2% - 3% van individue 
OKS sal hê (Seedat et al. 2007). Hierdie hoër komorbiditeit dui 
op 'n gemeenskaplik onderliggende patogenese vir hierdie twee 
siektes. Daar is strukturele en funksionele breinabnormaliteite 
wat algemeen voorkom in beide skisofrenie en OKS, insluitend 
serotonien- en dopamien-neuro-oordragstofabnormaliteite. In 
Hoofstuk 2 sal bevindings oor skisofrenie en OKS bespreek word 
aan die hand van simptome wat in Afrikaners ondersoek is. Die 
huidige literatuur dui daarop dat hierdie komorbiede subgroep 
'n groter algemene siektelas het en dat die pasiënte ’n slegter 
prognose het as pasiënte met skisofrenie sonder OKS (Seedat 
et al. 2007). 


Die inkorting van die werkende geheue speel 'n groot rol by 
die funksionele inkortings wat gesien word by skisofrenie, en 
dan spesifiek by die 22q11.2-mikroweglatingtipe skisofrenie. 
Die funksionele verbinding tussen die frontale en temporale 
breinlobbe, insluitend die hippokampus, kan aangetas wees, 
wat aanleiding gee tot 'n ingekorte werkende geheue in 
skisofreniepasiënte met die mikroweglating (Sigurdsson et al. 
2010). 


Ingekorte werkende geheue kom algemeen voor in die 
neuropsigologie van skisofrenie. Werkende geheue het betrekking 
op die korttermynberging en manipulasie van inligting. 
Wanfunksionering van die werkende geheue word geassosieer 
met 'n aantal kernsimptome van skisofrenie (Sigurdsson et al. 
2010). Werkende geheue verwys na korttermyngeheue, wat ’n 
buigsame en dinamiese bron is. Hier kan sensoriese inligting vir 'n 
kort tydperk gehou en gemanipuleer word. Dit is 'n sisteem vir 
die tydelike stoor en manipulasie van inligting, wat 'n hele reeks 
neurokognitiewe take insluit, soos onder meer verstaan, leer en 
beredenering. Dit dui op 'n aktiewe proses, eerder as bloot die 
staties tydelike berging van inligting (Baddeley 1992). 

Die dorsolaterale, prefrontale korteks (DLPK) skyn ’n 
beduidende rol te speel in ondervinding, gedagtegang, geheue 
en emosie. Die DLPK se verbindings word gevorm gedurende die 
kinderjare en adolessensie. Die twee seltipes wat 'n groot rol 
speel in geheue is die piramidale en kandelaarselle (Dobbs 2010). 
Lykskouingbevindings toon dat persone met skisofrenie kleiner 
piramidale selliggame en minder dendritiese uitstulpings 
(kandelaarselle) het. Hierdie kandelaarselle kontroleer veral 
werkende piramidale selle en dit lyk asof hulle by diegene met 
skisofrenie faal in die produksie van piramidale selle tydens die 
kinderjare. Dit gee aanleiding tot probleme met gedagtes, 
emosies en geheue (Dobbs 2010). 


Een van die vyf gevalle met mikroweglating by 22q11.2 het 
'n aanvang van skisofrenie op 55-jarige ouderdom gehad. 
Skisofrenie se aanvang by mans is tipies tydens laat adolessensie 
of vroeë volwassenheid. Die simptome van skisofrenie kom selfs 
vroeër voor as die mikroweglating teenwoordig is (Wiehahn et al. 
2004). Shprintzen et al. (1992) rapporteer byvoorbeeld dat 
sommige van hulle pasiënte met die 22q11.2-mikroweglating 
skisofrenie ontwikkel het tussen 10- en 21-jarige ouderdom. Die 
laat aanvang van psigose in pasiënte met die mikroweglating by 
22q11.2 is nog nie voorheen in literatuur gemeld nie. Dit is bekend 
dat die simptome van sommige pasiënte met skisofrenie eers 
tydens hul middeljare of in bejaardheid ontwikkel. Hierdie 
pasiënte met laataanvang-skisofrenie (ouer as 40 jaar) of 
skisofrenie wat baie laat 'n aanvang neem (ouer as 60 jaar) toon 
met betrekking tot psigopatologie, familiegeskiedenis, kognitiewe 
inkorting, nie spesifieke breinbeeldvorming-abnormaliteite en 
behandelingsresponse soortgelyk aan gevalle waar skisofrenie ’n 
vroeër aanvang het (Cohen et al. 2008). By laataanvang- 
skisofrenie word psigose meer algemeen geassosieer met 
simptome van paranoia, terwyl minder ernstige kognitiewe 
inkortings voorkom en laer doserings antipsigotiese middels 
nodig is (Howard et al. 2000). 


Die bevindings van Lombard en Roos (2011) oor kliniese 
kenmerke van pasiënte met 22q11.2-mikroweglating toon duidelik 

dat dié pasiënte kan presenteer met ’n variërende kliniese beeld. 
Uitsonderlike kenmerke wat na vore gekom het, soos patologiese 
lagsindroom, familiegeskiedenis van Kraniostinose en 
laataanvang-psigose, bevestig dat daar nie 'n eenvormige of 
eenvoudige kliniese beeld toegeskryf kan word aan 22a11.2- 
mikroweglatingstipe skisofrenie nie. 


E 1.8. Kandidaatgene geidentifiseer by 
22q11-lokus 


Koppelingonewewigtigheid (KO) ten opsigte van die 22q11-lokus 
en die geassosieerde vatbaarheid vir skisofrenie is omvangryk 
gekarteer in 'n studie gedoen in 2002 (Liu et al. 2002a, 2002b). 
Afrikaner-skisofreniepasiënte is ingesluit in dié analise. Die 
bevindings van dié studie toon aan dat meer as een geen in 
hierdie gebied moontlik tot die vatbaarheid vir skisofrenie kan 
bydra. Funksionele variante van die gene - onafhanklik of 
sinergisties - kan stellig die risiko vir siekte tot 'n matige graad 
verhoog in pasiënte wat nie die mikroweglating het nie. In 
pasiënte wat die mikroweglating wel het kan 'n drastiese 
vermindering (tot die helfte van die dosis) van meer as een geen 
lei tot ’n 25-30 maal verhoogde siekterisiko. Die eksperimentele 
strategie wat in hierdie studie gebruik is, sou rare, maar hoogs 
penetrerende mutasies miskyk. Die fokus was op relatief algemene 
variante. Die studie het 'n beperkte aantal kandidaatgene 
geidentifiseer wat moontlik geimpliseer kan wees by skisofrenie, 
insluitend PRODH, KOMT, RTN4R, ZDHHCS, en DGCR8. 


Die funksies van hierdie gene vind soos volg uitdrukking in 
verskillende dele van die menslike brein. 


1.8.1. PRODH 


PRODH is die eerste ensiem betrokke by prolienkatabolisme. 
Prolien is 'n aminosuur en ’n voorloper van glutamaat. Glutamaat 
word gevorm in 'n reaksie gekataliseer deur PRODH (Phang, Hu & 

Valle 2001). Voortdurende wanfunksionering ten opsigte van 
glutamaatvorming kan lei tot 'n sekondêre disregulasie van 
frontale dopaminergiese oordrag (Balla et al. 2003). Prolien 
het ook verskeie ander rolle. Dit kan moontlik funksioneer as ’n 
inhiberende GABA-mimetiese neuro-oordragstof (Crabtree et al. 
2016). Gevolglik sal 'n afname in PRODH lei tot ’n toename in 
prolienvlakke en 'n afname in glutamaat, wat weer sal lei tot 
stadiger serebrale oordrag en 'n indirekte verhoging van 
dopamienvlakke. PRODH is ook betrokke by apoptose van 
neurale selle, wat dui op 'n funksie in die ontwikkeling van die 
sentrale senuweestelsel (Hu et al. 2007; Lin et al. 2016). PRODH- 
mutasies kom meer algemeen voor in pasiënte met skisofrenie, 
wat 'n sterk aanduiding is van 'n rol in die siektepatogenese 
(Clelland et al. 2011; Maynard et al. 2003). 


1.8.2. KOMT 


KOMT metileer en deaktiveer katecholamiene, insluitend 
dopamien (Weinberger et al. 2001). Hierdie geen het verskeie 
polimorfismes. Die Val/Val-homosigoot het prefrontale korteks- 
ensiemaktiwiteit met laer dopamienvlakke in dié omgewing 
(Chen et al. 2004). As daar 'n Met-vervanging is, is daar hoër 
dopamienvlakke in die prefrontale korteks (Kimoto et al. 2012). 
Daar is aangetoon dat KOMT werkende geheue reguleer 
(Babovic et al. 2008). Hierdie geen reguleer ook die affektiewe 
toestand en emosionele gesigprosessering (Smolka et al. 2005; 
Tylec et al. 2017). 


Interaksie tussen KOMT en PRODH is verder aangetoon. 
PRODH-tekort lei tot 'n opregulasie van KOMT as ’n 
homeostatiese respons (Paterlini et al. 2005). 'n KOMT-PRODH- 
epistase is relevant in kognisie en sosiale kognisie (Lattanzi 
et al. 2018). Verhoogde prolienvlakke, in kombinasie met 
spesifieke KOMT-allele en ander minder spesifieke genetiese 
veranderings, het 'n invloed op 'n verskeidenheid funksies en 
vaardighede wat die kognitiewe, gedrags- en sosiale uitkomste 

van individue met 22q11.2-mikroweglatingsindroom moontlik 
kan beinvloed (Lattanzi et al. 2018). 


1.8.3. RTN4R 


Die Retikulon 4-reseptor, ook bekend as die Nogo-66-reseptor 
(NOR), is 'n glukosidiese fosfatidielinositol- (GPI-) gekoppelde 
proteien wat geénkodeer word deur die RTN4R-geen (Maynard 
et al. 2008). Dié reseptor speel 'n belangrike rol in die inhibisie 
van miéliengemedieerde aksionale groei (Fournier, GrandPre & 
Strittmatter 2001). 


RTN4R is ook betrokke by neuronale plastisiteit (Borrie, 
Baeumer & Bandtlow 2012). Variante van hierdie geen met ’n 
verlies aan funksie kan neuronale groei en miëlinisiasie beinvloed 
(Budel et al. 2008). In proefdiereksperimente is ook aangetoon 
dat RTNAR ruimtelike leer en geheuetake beinvloed (Lazar et al. 
2011; Van Gaalen et al. 2012). 


1.8.4. ZDHHC8 


Die ZDHHC8-geen vind uitdrukking in baie dele van die volwasse 
menslike brein, veral in die frontale korteks en hippokampus 
(Mukai et al. 2004). Dié geen is betrokke by die finale MRNA- 
transkripsie, terwyl polimorfisme in hierdie geen 'n sterk assosiasie 
met skisofrenie toon (Mukai et al. 2004). 


1.8.5. DGCR8 


Die DiGeorge-Kritieke Gebiedgeen 8 (DGCR8), ook bekend as 
Pasha, is essensieel vir die prosessering van mikro-RNA- 
molekules (miRNAs). DGCR8-tekort in muise word geassosieer 
met veranderings in die strukturele morfologie van 
dendrietuitstulpings in die prefrontale korteks, asook 
veranderinge in die prefrontale kortikale korttermyn-elektro- 
fisiologie en -plastisiteit. Daaris ook inkortings in die ontwikkeling 
van eksitatoriese sinapse (Stark et al. 2008). MIRNA-prosessering 

is van kardinale belang in die ontwikkeling van die bedrading 
van die prefrontale korteks, talamus, amigdala en hipokampus. 
Hierdie areas word betrek by die werkende geheue en sosiale 
kognitiewe take (Lattanzi et al. 2018). 


1.8.6. Bevindings rakende PRODH 
en 22q11.2-mikroweglatings onder 
Afrikaners 


In 2002 rapporteer navorsers oor ’n sistematiese studie van 
13 gene op menslike chromosoom 22. Hierdie studie is gedoen in 
'n gebied van die chromosoom wat voorheen gekoppel is aan 
skisofrenie (Liu et al. 2002b). Die ondersoek het omtrent die 
helfte van die gene in die gebied van chromosoom 22d11 ingesluit. 
Soos voorheen genoem, sal 25% - 30% van persone met 
mikroweglatings op 22q11 skisofrenie ontwikkel. 


Die navorsers se hipotese was dat hoewel weglatings van 
gene in die chromosoom 22q-gebied slegs 'n klein persentasie 
van skisofreniegevalle in die algemene bevolking sou kon 
verklaar, ander subtiele genetiese afwykings, soos algemene 
variante van individuele gene van die 22q11-gebied, 'n groter 
bydrae lewer tot skisofreniepasiënte sonder die uitwissing op 
chromosoom 22a11. 


In dié studie is 242 skisofreniepasiënte se 22qll- 
Choromosoomgebied ondersoek. Hierdie pasiënte het nie die 
22011-mikroweglating gehad nie. Die ouers van die pasiënte is 
ook ingesluit in die studie, asook kontrolegevalle wat nie met 
skisofrenie gediagnoseer is nie. Die resultate van die eerste 
publikasie het gefokus op 13 gene in hierdie gebied. 


Die 242 skisofreniepasiënte het uit drie onafhanklike pasiënt 
populasies bestaan: 107 volwasse skisofreniepasiënte van Noord- 
Amerika, 26 kinders met kinderaanvangskisofrenie, en 109 Afrikaner- 
skisofreniepasiënte. Die kinderaanvangskisofreniepasiënte is 
gediagnoseer met skisofrenie voor of op 12-jarige ouderdom. 

Die navorsers het variante gevind in twee gene, PRODH2 en 
DGCR6, wat verryk was in pasiënte met skisofrenie in vergelyking 
met onaangetaste individue (normale kontrolegevalle). Daar is 
verder bewys dat, wat hierdie twee gene betref, PRODH2 ’n 
belangriker rol speel. 


Voorheen is aangetoon dat muise met 'n PRODH2-tekort 
afwykings toon ten opsigte van sensories motoriese sifting 
(gating”.Sensories motoriese sifting is die vermoë om sensoriese 
insette, soos geluide, te filtreer. Sensories motoriese sifting is ook 
aangetas in pasiënte met skisofrenie (Gogos et al. 1999). 


'n Gekoppelde ‘pseudogeen’ van PRODH?2 is beskryf. Die 
pseudogeen toon 97% ooreenkoms met die ware geen ten 
opsigte van DNS-sekwensie. Die pseudogeen produseer egter 
nie ’n funksionele proteien nie. 


Die PRODH2-pseudogeen veroorsaak genetiese foutmutasies. 
Hierdie mutasies lei tot aminosuurplaasvervangers wat 
niefunksionele proteiene produseer. Die genetiese foutmutasies 
veroorsaak vatbaarheid vir skisofrenie deur 'n proses wat 
geenkonversie genoem word. 


Pseudogeen-tipe variasies van PRODH2 kan moontlik die 
sintese van ’n volledig funksionele ensiem voorkom en sodoende 
die vatbaarheid vir skisofrenie verhoog. Daar word ook vermoed 
dat hierdie variasies die aanvangsouderdom van skisofrenie 
moduleer. Pseudogene is 'n moontlilke konstante en hernubare 
bron van variasie wat effektief oorgedra kan word na gekoppelde 
vatbaarheidsgene deur middel van geenkonversie. 


PRODH2 enkodeer vir 'n breinensiem genaamd prolien- 
dehidrogenase en is ook betrokke by neuronseinoordrag en 
seldood. 


1.8.7. RTN4R as kandidaatgeen vir 
skisofrenie 


In 2007 het navorsers bewyse vir die genetiese assosiasie tussen 
algemene RTN4R-polimorfisme en skisofrenie in ’n groot groep 

families van Afrikaneroorsprong geëvalueer en sifting gedoen 
van die eksoniese volgorde van RTNAR vir raar variante in ’n 
onafhanklike groep pasiënte van die Verenigde State van Amerika 
(VSA). Hulle het ook gebruik gemaak van dierestudies waarin 'n 
paneel van skisofrenieverwante gedragstake nagegaan is in 
muismodelle met RTN4R-tekorte (Hsu et al. 2007). 


Die resultate het nie ’n beduidende rol vir RTN4R in die 
vatbaarheid vir skisofrenie ondersteun nie. Dit het ook kognitiewe 
en gedragsinkortings, soos gesien in 22q11.2-mikroweglating, 
ingesluit. Daar is voorgestel dat RTN4R die genetiese risiko of 
kliniese voordoening van skisofrenie dalk in ’n subgroep van 
pasiénte kan moduleer. Die navorsers het addisionele studies 
geidentifiseer wat sou nodig wees om die rol van RTNAR in 
psigiatriese fenotipes te bepaal. 


Die vraag wat ontstaan, is waarom hierdie geen verder 
ondersoek behoort te word. Daar is verskeie bewyse wat daarop 
dui dat in skisofrenie die oligodendrogliale funksie en 
miélieninstandhouding versteur is (Davis et al. 2003). Die verband 
tussen hierdie bevindings en die patogenese van die siekte is nog 
onbekend. Daar kan dalk 'n verband wees tussen miëlientekorte 
en die funksionering van die prefrontale korteks. Die prefrontale 
korteks moduleer verskeie funksies wat in skisofrenie ingekort is. 
Verder is miëlienisasie in die gebied voltooi teen laat adolessensie 
of vroeë volwassenheid, wat ook die tydperk is wanneer 
skisofreniesimptome dikwels vir die eerste keer manifesteer. 
Hierdie redenasies maak die RTN4R-geen 'n top-kandidaatgeen 
om die vatbaarheid vir siekte te beinvloed. 


Die gedragsanalise in die muismodelle het spesifiek gefokus op 
motoriese aspekte (Hsu et al. 2007). Motoriese abnormaliteite 
kom meer algemeen voor by kinders met 22q11.2-mikroweglating, 
en so ook inkortings ten opsigte van fyn en groot motoriese 
vaardighede wat na vore tree tydens adolessensie (Sobin et al. 
2006). Daar is egter ook aangetoon dat motoriese 
abnormaliteite (tekorte) meer algemeen voorkom by 22q11.2- 
mikroweglatingsgevalle met skisofrenie as by dié daarsonder. 
Tesame met inkortings ten opsigte van verbale leervermoëns en 

sosiale kognisie by skisofreniepasiënte, onderskei dit 22q11.2- 
mikroweglatingspasiënte met skisofrenie van dié daarsonder 
(Chow et al. 2006). 


1.8.8. Neuro-ontwikkelingsgene, 
neuro-anatomie en die risiko om 
psigose te ontwikkel in persone met 
22q11-mikroweglatingsindroom 


In 2017 is verder verslag gedoen oor hoe van hierdie 
kandidaatgene vir skisofrenie, soos geidentifiseer in Afrikaners 
met 22q11-mikroweglating, kan bydra tot skisofrenie (Thompson 
et al. 2017). Hierdie navorsers het ondersoek ingestel na die 
wyse waarop sewe gene in dié gebied breinlobvolumes beinvloed 
in diegene wat 'n ultrahoë risiko het om psigose te ontwikkel. 
Breinlobvolumes sou die risiko vir psigose in jongmense met 
die 22a11.2-mikroweglating voorspel. Die volgende gene is 
ondersoek: KOMT, DGCR8, GNBTL, PIK4CA, PRODH, RTN4R en 
ZDHHCS8. Vier van hierdie gene was prominent in die ondersoek 
van Afrikaners, naamlik PRODH, RTN4R, ZDHHC8 en DGCR8 
(Liu et al. 2002b). 


Die navorsers het gebruik gemaak van 'n intermediêre fenotipe 
om vas te stel hoe die gene sou bydra tot die ontwikkeling van 
skisofrenie in diegene met die 22q11.2-mikroweglating (Thompson 
et al. 2017). 'n Intermediëre fenotipe is vir die doel van hierdie 
studie gesien as 'n biolgies gebaseerde kenmerk of meganisme 
wat deur genetiese gedrag beinvloed kan word (Meyer- 
Lindenberg & Weinberger 2006). Die neuro-anatomiese struktuur 
van die brein word beskou as so 'n intermediêre fenotipe. 
Die omvang van alleliese variasie van die sewe kandidaatgene op 
neuro-anatomiese breinstrukture in individue met die 22q11.2- 
mikroweglating wat 'n verhoogde risiko vir psigose het, is 
ondersoek. Al sewe gene vind uitdrukking in die brein en word by 
skisofrenie betrek. 

Thompson et al. (2017) het bevind dat die alleliese variasie van 
RIN4R, rs701428, grysstofvolume in die oksipitale breinlob 
beinvloed. Hoë grys- en witstofvolumes in die oksipitale lob 
voorspel ’n ultrahoé risiko vir psigose slegs in die teenwoordigheid 
van die G-alleel van hierdie enkel-nukleotied-proteien (ENP). 


Die rol van RTNAR in miëlienontwikkeling en plastisiteit van 
die witstofmikrostruktuur is goed gedokumenteer. Verder dui 
navorsing daarop dat dié geen ook uitdrukking vind in neurone 
(Petrinovic et al. 2010; Zatorre et al. 2012). Hierdie bevindings 
suggereer dat dié geen moontlik kan lei tot strukturele 
modifikasies van die brein. Dit beinvloed beide wit- en 
grysstofontwikkeling (Zatorre et al. 2012). Verder kan veranderings 
in aksonale integriteit lei tot veranderings in die neuronale 
integriteit (Dutta & Trapp 2007). Hierdie siening bevestig die 
redenasie dat veranderings in die grysstofvolume gedeeltelik ’n 
funksie kan wees van abnormale witstofontwikkeling vanweë 
genetiese variasie in kandidaatgene. 


Die studie van Thompson et al. (2017) stel voor dat alleliese 
variasie van RTN4R die makroskopiese volumes van die 
posterieure gebiede van die brein dalk kan verander. RTNAR is ’n 
geen op die 22q11-lokus wat nog nie baie bestudeer is nie. Hierdie 
navorsing bevind dat die G-alleel van RIN4R ’n risiko-alleel vir 
psigose in individue met die genetiese sindroom is. Hulle bevind 
dat oksipitale breinlobvolumes 'n duidelike verband toon met ’n 
ultrahoë risiko vir psigose in die teenwoordigheid van die ENP 
G-alleel. Toekomstige navorsing moet bevestig hoe interaksie 
tussen gene in hierdie gebied en elders neurologiese ontwikkeling 
en die risiko vir psigose beinvloed. Die bevindings kan moontlik 
verklarings bied vir die variërende fenotipe in 22q11.2- 
mikroweglatingsindroom gesien. 

N 2.1. 'n Vergelyking van fenotipiese 
kliniese kenmerke van Afrikaner- en 
Amerikaanse skisofreniepasiënte 


Dit was belangrik dat kliniese ooreenkomste tussen Afrikaner- 
skisofreniepasiënte en die meer heterogene skisofreniepopulasie 
van die VSA gesoek word. Die kardinale simptome van skisofrenie 
in die stigterspopulasie moes vergelyk word met dié van 'n meer 
mobiele populasie. 


Daar moes vasgestel word of die resultate van die genetiese 
studie in Afrikaner-skisofreniepasiënte van toepassing op ander 
populasies sou wees (Karayiorgou et al. 2004). 


How to cite: Roos, J.L. 2019, 'Kliniese kenmerke van Afrikaner-skisofreniepasiénte’, in 
Genetiese bevindings in 'n groep Afrikaners met skisofrenie, pp. 31-52, AOSIS, Cape Town. 
https://doi.org/10.4102/aosis.2019.BK135.02 

Die demografiese en kliniese kenmerke van 'n subgroep van 
260 Afrikaner-skisofreniepasiënte is nagegaan. Hierdie kenmerke 
is klinies vergelyk met dié van 'n Amerikaanse groep skisofrenielyers 
(n = 238). In beide hierdie groepe is slegs een aangetaste individu 
per familie ingesluit. Ander aangetaste familielede is uitgesluit. 
Pasiënte wat nie beskikbaar was vir die kliniese onderhoud nie, en 
gevolglik gediagnoseer is op grond van gegewens in hul mediese 
lêers en/of familieverslae, is ook uitgesluit. Op beide die Afrikaner- 
en Amerikaanse skisofreniepasiënte is die Diagnostiese Onderhoud 
vir Genetiese Studies (DOGS) toegepas. 


Die DOGS (Nurnberger et al. 1994) is vertaal uit Engels in 
Afrikaans. Die DOGS is gebruik vir al die diagnostiese evaluasies. 
Senior klinici wat die onderhoude gevoer het, is vooraf opgelei 
om die DOGS te gebruik. Betroubaarheidsonderhoude is ook 
met die klinici gevoer. Hierdie onderhoude is op 'n jaarlikse basis 
opgevolg soos die studie gevorder het (Karayiorgou et al. 2004). 


Elf demografiese en klinies diagnostiese kenmerke het tussen 
die twee populasies ooreengekom (Karayiorgou et al. 2004). Dit 
het ingesluit: gemiddelde ouderdom ten tye van die onderhoud, 
geslagsdistribusie, persentasie linkshandige individue, persentasie 
pasiënte met 'n familiegeskiedenis van skisofrenie of 'n ander 
psigiatriese diagnose, persentasie pasiënte met komorbiede 
substansmisbruik of -afhanklikheid, en die gerapporteerde syfer 
van waanidees, gehoorhallusinasies, visuele hallusinasies, ander 
sensoriese hallusinasies, gedisorganiseerde gedrag, alogika en 
afgeplatte affek. Met betrekking tot die basiese groepomskrywings 
en kardinale simptome van siekte, het die twee groepe goed 
vergelyk. 


Drie demografiese en vier kliniese veranderlikes het verskil 
van die Afrikaner- tot die Amerikaanse skisofreniegroepe: 


e Afrikanerpasiénte het gemiddeld in totaal ’n paar aantal jare 
minder skool- en tersiére opleiding gehad (12% vs. 4%, 
p < 0.01) 

e minder Afrikanerpasiënte was enkellopend (bv. nooit getroud, 
74% vs. 83%, p < 0.01) 

- meer Afrikanerpasiënte het by hulle ouers gewoon of familie 
gehad wat hulle versorg het (bly onafhanklik”) (80% vs. 59%, 
p < 0.01) 

* gerapporteerde gemiddelde aanvang van DSM-IV skisofrenie 
of SAS was ongeveer drie jaar later in die Afrikanergroep as in 
die Amerikaanse groep (23 jaar vs. 20 jaar, p < 0.01) 

* persentasie gerapporteerde SAS was laer in die Afrikanergroep 
(26% vs. 46%, p < 0.01) 

e minder selfdoodpogings was gerapporteer onder Afrikaners 
met skisofrenie of SAS (28% vs. 52%, p < 0.01) 

e die persentasie gerapporteerde gedagteprosesversteuring 
was hoër in die Afrikanergroep (68% vs. 50%, p < 0.01). 


Die verskille in die vlak van opleiding, huwelikstatus en afhanklike 
woonreëlings kan dui op kulturele variasie. So byvoorbeeld was 
die algehele syfer vir die voltooiing van hoërskoolstudie in die 
Afrikanergroep laer as in die Amerikaanse groep. Die hoër 
persentasie Afrikanerpasiënte wat tuis woon as volwassenes, kan 
moontlik dui op die groter proporsie van intakte kernfamilies in 
Suid-Afrika (Karayiorgou et al. 2004). 


Die verskille in kliniese veranderlikes dui stellig op hoër alleliese 
homogeniteit in die Afrikanerpopulasie wat hulle predisponeer tot 
'n bepaalde subtipe van die siekte. Hierdie subtipe het minder 
gemoedsimptome, meer gedagteprosesversteuring en 'n later 
aanvang van siekte (Karayiorgou et al. 2004). 'n Analise van 
families van lerse oorsprong Cn meer heterogene datastel) met ’n 
hoë voorkoms van skisofrenie het aangetoon dat aangetaste 
individue van families met bewese koppeling aan chromosoom 8p, 
meer affektiewe agteruitgang getoon het, 'n swakker prognose 
gehad het, meer gedagteprosesversteuring en minder depressiewe 
simptome getoon het as aangetaste individue van ander families 
in die studie (Kendler & Prescott 1999). 


Karayiorgou et al. (2004) kon die moontlikheid nie uitsluit dat 
die geobserveerde verskille tussen Afrikaner- en Amerikaanse 
pasiënte toegeskryf kon word aan kulturele invloede nie. So 
byvoorbeeld kan 'n later aanvang van siekte dui op 'n noue 

familieverband in die Afrikanerpopulasie, waar families pasiënte 
waarskynlik langer tuis ondersteun voordat hulle mediese advies 
vir die siek familielid inwin. 


Op ’n soortgelyke wyse kan verskille in persentasies 
skisofrenie- en SAS-diagnoses moontlik toegeskryf word aan 
die feit dat die SAS-diagnose meer vrylik in die VSA gemaak 
word. 


In teenstelling met die Amerikaanse pasiënte, was daar relatief 
min Afrikanerpasiénte wat'n diagnose van SAS voor die onderhoud 
gehad het. Wanneer die moontlikheid van SAS na vore gekom 
het gedurende ’n navorsingsonderhoud, kon klinici in Suid-Afrika 
verwys na ’n kliniese lêer om die diagnose te bevestig. In Suid- 
Afrika het navorsers toegang gehad tot ekstensiewe kliniese data 
wat oor die pasiënt se lewe versamel is by een hospitaal. Sulke 
goeie kliniese verslae was selde beskikbaar in die VSA. In die VSA 
beweeg pasiënte meer rond en word hulle by verskillende 
hospitale en deur verskillende geneeshere versorg (Karayiorgou 
et al. 2004). 


Die verlaagde selfdoodsyfer onder Afrikaners kan bes moontlik 
verband hou met beter toesig oor Afrikanerpasiënte wat by 
nabye familie bly of waar daar geinstitusionaliseerde langtermyn- 
hospitaalsorg was. Laasgenoemde opsie was 15-20 jaar gelede 
nog in Suid-Afrika beskikbaar. 


Tabel 21 en 2.2 verwys na DSM-IV-kriteria vir skisofrenie en 
SAS soos gebruik in die oorspronklike navorsing. 


N 2.2. Obsessief-kompulsiewe 
steurnis (OKS) en simptome 
in Afrikaner-skisofrenie- en 


SAS-pasiënte 


OKS en obsessief-kompulsiewe simptome kom voor as 
komorbiditeit in 'n substansiële persentasie van pasiënte met 

TABEL 2.1: DSM-IV diagnostiese kriteria vir skisofrenie. 


Kriteria 


Omskrywing 


A. Kenmerkende 
simptome 


B. Sosiale en/of 
werkdisfunksie 


C. Duur 


D. Skisoaffektiewe- 
en gemoedsteurnis- 
uitsluiting 


E. Substans- en/of 
algemene mediese 
uitsluiting 

F. Verband met 

'n deurlopend 
ontwikkelende 
steurnis 


Twee (of meer) van die volgende, elk teenwoordig vir 'n beduidende 
deel van tyd gedurende 'n eenmaand- periode (of minder as dit 
suksesvol behandel is): 


1. Waanidees 

2. Hallusinasies 

3. Gedisorganiseerde spraak (bv. ontspoor dikwels en 
onsamehangend) 

4. Growwe, gedisorganiseerde of katatoniese gedrag 

5. Negatiewe simptome (bv. affektiewe afstomping, alogia, of avolisie). 


Nota: Slegs een Kriteria A-simptoom word benodig as waanidees 
bisar is, of as hallusinasies bestaan uit ’n stem wat lopende 
kommentaar lewer oor die persoon se gedrag of gedagtes, of uit 
twee of meer stemme wat met mekaar kommunikeer. 


Vir 'n beduidende tydperk sedert die aanvang van die steurnis is een 
of meer major area van funksionering, soos werk, interpersoonlike 
verhoudings of selfsorg, duidelik onder die vlak wat bereik is voor 
die aanvang (as die aanvang in die kinderjare of adolessensie 

is, is daar onvermoë om die verwagte vlak van interpersoonlike, 
akademiese of werksvordering te bereik). 


Voortdurende tekens van die steurnis vir ten minste ses maande. 
Hierdie sesmaande-periode moet ten minste een maand van 
simptome insluit (of minder as die behandeling suksesvol was) 
wat voldoen aan Kriteria A (bv. aktiewesimptome-fase) en kan 
periodes van prodromale of residuele simptome insluit. Gedurende 
hierdie prodromale of residuele periode, kan die tekens van die 
steurnis manifesteer as slegs negatiewe simptome of as twee 

of meer Kriteria A-simptome teenwoordig in ’n verswakte graad 
(bv. vreemde gelowe, ongewone perseptuele ondervindings). 


Skisoaffektiewe en gemoedsteurnis met psigotiese kenmerke is 
uitgesluit omdat geen major depressiewe, maniese of gemengde 
episodes voorgekom het gedurende die aktiewesimptome-fase nie, 
of hulle totale duur was kortstondig in vergelyking met die duur van 
die aktiewe en residuele epsiodes. 


Die steurnis is nie die gevolg van die direkte fisiologiese effek van 
substanse (bv. 'n substans wat misbruik word of voorgeskrewe 
medikasie) of 'n algemene mediese steurnis nie. 


As daar 'n geskiedenis van outismespektrumsteurnis of 'n ander 
deurlopende ontwikkelingsteurnis is, word die addisionele 
diagnose van skisofrenie slegs gemaak as prominente waanidees 
of hallusinasies ook teenwoordig is vir ten minste een maand 

(of minder indien dit suksesvol behandel is) (American Psychiatric 
Association [APA] 1994). 


Bron: American Psychiatric Association (1994). 

TABEL 2.2: DSM-IV diagnostiese kriteria vir SAS. 


Kriteria Omskrywing 


A. 'n Ononderbroke periode van siekte, waartydens daar 'n major depressiewe 
episode, 'n maniese episode of 'n gemengde episode voorgekom het saam met 
simptome wat voldoen aan Kriteria A van skisofrenie. 


Nota: Die major depressiewe episode moet insluit kriterium A1: depressiewe 
gemoed. 


B. Gedurende dieselfde periode van siekte was daar waanidees of hallusinasies vir 
ten minste twee weke in die afwesigheid van prominente gemoedsimptome. 


Ei Simptome wat voldoen aan kriteria vir gemoedsimptome is teenwoordig vir 'n 
substansiële deel van die totale duur van die aktiewe en residuele periode van 
siekte. 


D. Die steurnis is nie vanweë die direkte fisiologiese effek van ’n substans (bv.’n 
substans wat misbruik word of voorgeskrewe medikasie) of 'n algemene 
mediese steurnis nie. Spesifieke tipes (APA 1994): 


- Bipolêre tipe: As die steurnis 'n maniese of gemengde episode insluit 
(of ’n maniese of 'n gemengde episode én 'n major depressiewe episode) 
- Depressiewe tipe: As die steurnis slegs 'n major depressiewe episode insluit. 


Bron: American Psychiatric Association (1994). 


skisofrenie en SAS (Berman et al. 1995; Fenton & McGlashan 
1986). Tabel 2.3 gee die DSM-IV-kriteria vir OKS soos gebruik 
tydens die oorpronklike navorsing. Tydens die genetikastudie 
onder Afrikaner-skisofreniepasiënte was dit belangrik om vas te 
stel hoe die Afrikaners vergelyk met ander groepe waar OKS en 
obsessief-kompulsiewe simptome en skisofrenie ondersoek is. In 
Suid-Afrika is daar 'n studie gedoen oor die voorkoms van OKS 
as komorbiditeit in Xhosasprekende skisofreniepasiënte (Niehaus 
et al. 2005). Daar is bevind dat die voorkoms van komorbiede 
OKS in Xhosasprekende skisofreniepasiënte beduidend laer was 
as ooreenstemmende syfers vir Kaukasiese skisofreniepasiënte. 
Dit het die vraag laat ontstaan of genetiese en kulturele faktore 
'n rol speel in die ontwikkeling van komorbiede OKS en obsessief- 
kompulsiewe simptome in verskillende etniese groeperings. 


'Epidemiologiese en kliniese studies skat die voorkoms van 
obsessief-kompulsiewe verskynsels in skisofrenie tussen 3% - 59%’ 
(Poyurovsky & Koran 2005, soos aangehaal in Roos 2008:81). 
Hierdie syfer is baie hoër as die ooreenstemmende syfer van 

TABEL 2.3: DSM-IV Diagnostiese kriteria vir OKS. 


Kriteria Omskrywing 


A. Daar moet obsessies of kompulsies teenwoordig wees. 
Obsessies word gedefinieer deur (1), (2), (3) en (4): 


1. Herhalende en voortdurende gedagtes, impulse, of beelde wat ondervind 
word in ’n stadium gedurende die steurnis, wat as indringend en 
onvanpas ervaar word en erge angs en ongemak veroorsaak. 

2. Die gedagtes, impulse of beelde is nie slegs vanweë oormatige 
bekommernis oor regte lewensprobleme nie. 

3. Die persoon poog om die gedagtes, impulse of beelde te ignoreer of te 
onderdruk of om hulle te neutraliseer met ander gedagtes of aksies. 

4. Die persoon besef dat die obsessionele gedagtes, impulse of beelde die 
produk is van sy en/of haar eie gedagtes (nie ingeplaas van buite deur 
gedagte-inplasing nie). 


Kompulsies word gedefineer deur (i) of (ii): 


i. Herhalende gedragspatrone (bv. handewas, ordelikheid, nagaan) of 
gedagtegang (bv. bid of tel, saggiese herhaling van woorde) wat die 
persoon gedryf voel om te doen in respons tot die obsessie, of volgens 
reëls wat streng toegepas moet word. 

ii. Die gedrag of gedagtegang is gemik op voorkoming of vermindering 
van ongemak of die voorkoming van gevreesde gebeure of situasies. 
Hierdie gedrag of gedagtegang is nie op ’n realistiese manier verbind 
aan wat hulle ontwerp is om te neutraliseer of voorkom nie, of is duidelik 
oordrewe. 


B. In ’n stadium gedurende die verloop van die siekte besef die persoon dat die 
obsessies of kompulsies oordrewe of onredelik is. Nota: Dit is nie op kinders van 
toepassing nie. 

CG Die obsessies of kompulsies veroorsaak erge ongemak, neem tyd in beslag 
(meer as een uur per dag), of versteur die persoon se normale roetine, werks- 
of akademiese funksionering, of gewone sosiale aktiwiteite of verhoudings 
beduidend. 


D. Indien 'n ander As 1-steurnis teenwoordig is, is die inhoud van die obsessies of 
kompulsies nie beperk daartoe nie (bv. preokkupasie met kos in die geval van 
'n eetsteurnis; hare uittrek in die geval van trigotilomanie; begaan wees oor 
voorkoms in die geval van liggaamsdismorfiese steurnis; preokkupasie met 
substanse in die geval van substansgebruiksteurnis; preokkupasie met ernstige 
siekte onder lede in die geval van hipochondriase; preokkupasie met seksuele 
drange of fantasieë in die geval van parafillie; of skuldige ruminasie in die geval 
van major depressiewe steurnis). 

= Die steurnis is nie die direkte gevolg van die fisiologiese effek van 'n substans 
nie (bv'n substans van misbruik of voorgeskrewe medikasie) of 'n algemene 
mediese toestand nie. Spesifiseer indien met swak insig, m.a.w. indien vir 
die meeste van die tyd in die huidige episode, die persoon nie besef dat die 
obsessies en kompulsies oordrewe of onredelik is nie. 


Bron: American Psychiatric Association (1994). 

2% - 3% vir OKS en obsessief-kompulsiewe simptome in die 
algemene bevolking (Karno et al. 1998). Dié hoër as verwagte 
komorbiditeit laat die vraag ontstaan of daar 'n gemeenskaplike, 
onderliggende patologie vir beide steurnisse is. Daar is oorvleueling 
in strukturele en funksionele breinabnormaliteite, asook in die 
dopamien- en serotonienneuro-oordragsisteme in die twee 
steurnisse (Tibbo & Warneke 1999; Yaryura-Tobias et al. 1995). 


In ʼn kliniese ondersoek kan dit moeilik wees om te onderskei 
tussen waanidees, obsessies, ruminasies en preokkupasies in 'n 
persoon wat psigoties is en gedagteprosesversteuring toon. 
Waanidees word dikwels beskryf as egosintonies en word aanvaar 
deur die pasiënt, terwyl obsessies tipies egodistonies is en beskou 
word as patologiese, indringende gedagtes (Hwang & Opler 
2000). Behalwe probleme rondom die identifisering van OKS in 
skisofrenie, is daar ook verskille in resultate na gelang van die 
metodes van ondersoek na hierdie simptome. Direkte 
pasiéntonderhoude lei tot hoër rapportering van die simptome, 
terwyl die nagaan van kliniese notas lei tot laer frekwensies 
(Tibbo & Warneke 1999). Ondanks die probleme bevestig studies 
die assosiasietussen skisofrenie en OKS en obsessief-kompulsiewe 
simptome (Poyurovsky & Koran 2005). 


Skisofreniepasiënte met OKS het 'n slegter kliniese verloop as 
pasiënte sonder dié komorbiditeit (Hwang, Morgan & Losconzcy 
2000). Eersgenoemde respondeer nie goed op medikasie nie, 
beleef meer negatiewe simptome van skisofrenie en het groter 
inkorting ten opsigte van hul vlakke van funksionering. Behalwe 
dat OKS in skisofrenie kliniese inkorting en swak sosiale 
funksionering veroorsaak, het die komorbiditeit ook 'n negatiewe 
impak op kognitiewe inkorting (Frias et al. 2014). 


Die leeftydprevalensie en kliniese kenmerke van OKS en 
obsessief-kompulsiewe simptome in Afrikanerpasiënte met 
skisofrenie en SAS is voorheen ondersoek (Seedat et al. 2007, 
soos aangehaal in Roos 2008). Dit is belangrik om vas te stel of 
die prevalensie en kliniese kenmerke ooreenstem of verskillend is 
van ander Kaukasiese populasies wat ondersoek is. Dit sou ook 

interessant wees om te sien hoe die twee Suid-Afrikaanse 
rasgroepe (Xhosa- en Afrikaner-afstammelinge) met mekaar 
vergelyk. 


Die voorkoms van komorbiede OKS en obsessief-kompulsiewe 
simptome by die 400 pasiënte wat ondersoek is, was 13% 
(n = 53), onder wie 40 mans en 13 vroue. Die gemiddelde 
aanvangsouderdom van OKS en obsessief-kompulsiewe 
simptome was vroeër as die aanvangsouderdom van skisofrenie 
en SAS (18.5 jaar vs. 22 jaar; p < 0.0001) (Seedat et al. 2007, soos 
aangehaal in Roos 2008). Van hierdie 53 pasiënte het 79% 
voldoen aan die kriteria vir OKS en 21% aan die kriteria vir 
obsessief-kompulsiewe simptome. Die algemeenste obsessies 
wat gerapporteer is, was kontaminasie (n - 17), gevolg deur 
geloofsobsessies (n - 8). Die algemeenste kompulsie was 
nagaangedrag (n = 22). Daar was geen familiegeskiedenis van 
OKS en obsessief-kompulsiewe simptome in een van die twee 
groepe nie (Seedat et al. 2007, soos aangehaal in Roos 2008). 


Die voorkoms van OKS en obsessief-kompulsiewe simptome 
onder Afrikaner-skisofreniepasiënte verskil van studies wat 
rapporteer dat omtrent 12% en 30% van pasiënte met skisofrenie 
ly aan OKS en obsessief-kompulsiewe simptome, onderskeidelik 
(De Haan et al. 2011). Die voorkoms van komorbiede OKS en 
obsessief-kompulsiewe simptome in 13% van die Afrikanerpasiënte 
met skisofrenie of SAS kontrasteer met die lae voorkoms 
van obsessief-kompulsiewe simptome in 'n Xhosasprekende 
skisofreniestudiebevolking (0.5%). In 'n onlangse studie in Katar 
en die Arabiese Golf-state was die insidensie van OKS onder 
skisofreniepasiënte 26% (Bener et al. 2018). Hierdie uiteenlopende 
syfers dui op die moontlike rol van genetiese en kulturele 
faktore in die voorkoms van komorbiede OKS en obsessief- 
kompulsiewe simptome. 


In die Afrikaner OKS-skisofreniestudie was die behandeling 
met tweedegenerasie-antipsigotika statisties meer prevalent in 
die studiegroep as in die kontrolegroep (78% vs. 46%; p = 0.0008). 
Dit is bekend dat van die tweedegenerasie-antipsigotika 

(bv. klosapien, olansapien en risperidoon) moontlik spontane 
OKS in skisofreniepasiënte kan induseer, of voorafbestaande OKS 
kan vererger (Alevizos et al. 2002; Lykouras et al. 2000; 
Poyurovsky, Hermesh & Weizman 1996). Die Afrikanerstudie het 
nie gefokus op die identifikasie van antipsigotika-geinduseerde 
OKS nie. Die tweedegenerasie-antipsigotika kon moontlik ’n 
bydrae gelewer het tot die insidensie van OKS in skisofreniepasiënte. 


In meer onlangse literatuur word die verband tussen OKS en 
obsessief-kompulsiewe simptome en skisofrenie op verskillende 
maniere verklaar. OKS in skisofrenie het vier verskillende tipes 
assosiasies met die simptome van skisofrenie (Schirmbeck et al. 
2013): 


1 OKS en obsessief-kompulsiewe simptome wat voorkom 
gedurende die prodromale fase van skisofrenie 

2. OKS en obsessief-kompulsiewe simptome wat tesame met die 
simptome van skisofrenie voorkom 

3. OKS en obsessief-kompulsiewe simptome gedurende die 
residuele fase van skisofrenie 

4. antipsigotika-geinduseerde OKS en obsessief-kompulsiewe 
simptome of spontane OKS. 


In ’n longitudinale studie wat oor 12 maande gestrek het, is 
gerapporteer dat die kognitiewe inkorting in skisofreniepasiënte 
met komorbiede obessief-kompulsiewe simptome stabiel bly 
(Schirmbeck et al. 2013). Hierdie outeurs het ook gerapporteer 
dat die kognitiewe inkorting tot 'n mate spesifiek is tot dié 
komorbiede steurnis. Dié nuwe kennis oor OKS in skisofrenie en 
die assosiasie daarvan met uitgesproke psigopatologie en 
Kognitiewe inkorting is van kliniese belang. Dit is 'n moontlike 
voorspeller van 'n swakker prognose. Die navorsers stel voor dat 
toekomstige studies genetiese risikofaktore, farmakologiese 
snellers en neurale korrelate behoort te ontrafel deur gebruik te 
maak van funksionele magnetiese beeldingstudies. Die verstaan 
van die neuropsigologiese profiel van OKS in skisofrenie kan die 
risikodefinisie moontlik fasiliteer, sowel as vroeë uitkenning op 'n 
subkliniese vlak, terapeutiese intervensies en kliniese monitering. 

Die multimodale behandeling van komorbiede OKS in skisofrenie 
deur gebruik te maak van farmakologiese metodes, sowel as 
kognitiewe gedragsterapie, behoort 'n belangrike fokus van 
intervensiestudies te word (Schirmbeck et al. 2013). 


E 2.3. Kannabisgebruik en/of -misbruik 
deur Afrikaner-skisofreniepasiënte 


Daar is duidelike bewyse dat mense wat psigometries 'n risiko vir 
psigose toon, kwesbaarder is vir psigose na hulle kannabis 
gebruik het. Studies toon ook dat diegene met ’n familierisiko vir 
psigose sensitiewer is vir die effekte van kannabis. Hierdie 
bevindings ondersteun gesamentlik die konsep van ’n biologiese 
interaksie tussen kannabisgebruik en iemand se onderliggende 
genetiese vatbaarheid (Decoster et al. 2012). Die verskynsel is 
egter nie so eenvoudig en ongekompliseerd nie. Die meeste 
van die beskikbare data oor die psigose-induserende effekte van 
kannabis, dui op 'n direkte risikotoename met die gebruik van 
kannabis. Alhoewel sommige studies toon dat selfmedikasie 
miskien 'n verklaring kan bied en/of dat genetika 'n rol kan speel, 
bied dit nie 'n volledige verklaring vir die assosiasies tussen 
kannabisgebruik en psigose nie (Decoster et al. 2012). Die 
verband tussen kannabisgebruik en psigose kan eers ten volle 
verstaan word as ander interaksies met omgewingsfaktore en 
genetiese risikofaktore ook in ag geneem word (Van Winkel et al. 
2010). So is trauma gedurende die kinderjare (Harley et al. 2010; 
Houston et al. 2008) en verstedeliking (Kuepper et al. 2011) 
omgewingsfaktore wat 'n invloed het op kannabisgebruik wat die 
Kans op 'n psigose verhoog. Hierdie geenomgewing-interaksie 
(GXO) kan ’n verklaring bied vir die differensiële sensitiwiteit vir 
kannabisgebruik wat waargeneem word (Henquet et al. 2008; 
Van Os, Kenis & Rutten 2010). Daar is duidelike bewyse dat 
kannabisgebruik geassosieer word met 'n vroeër aanvang van 
psigose van 2.7-jaar (De Hert et al. 2011; Large et al. 2011). Daar is 
ook bewyse dat die ouderdom van aanvang van psigose tot ’n 
groot mate geneties bepaal word (Sevy et al. 2010). Hierdie bewyse 

beklemtoon die moontlikheid dat geen-tot-kannabis-interaksie 'n 
rol kan speel by die bepaling van ouderdom van aanvang van 
psigose. Dit is 'n belangrike faktor, aangesien die kliniese en 
prognostiese relevansie van ouderdom by aanvang van psigose 
bekend is (Rabinowitz, Levine & Hafner 2006). 


Die resultate van ’n studie in Afrikanerpasiënte met skisofrenie 
wat aspekte van kannabisgebruik en/of -misbruik nagegaan het, 
is in 2006 gerapporteer (Roos et al. 2006). Daar was inligting 
beskikbaar oor 341 pasiënte wat in hierdie studie ondersoek is. 
Van die pasiënte wat deelgeneem het aan die studie was 61% 
(n = 209) mans en 39% (n = 132) vroue. Altesame 35% van 
die pasiënte het kannabis gebruik of misbruik. Van die 
kannabisgebruikers was 44% (n = 91) mans en 20% (n = 27) vroue. 
Die inligting wat van pasiënte verkry is rakende kannabisgebruik 
en/of -misbruik is nie deur 'n urienanalise vir kannabinoiede 
bevestig nie. Heel moontlik is die werklike syfers selfs hoër as 
dié wat gerapporteer is, aangesien inligting verstrek deur pasiënte 
dikwels onbetroubaar is. Daar kan gevolglik (Roos et al. 2006, 
soos aangehaal in Roos 2008): 

[Alangeneem word dat ongeveer die helfte van manlike skisofre- 

niepasiénte en 'n kwart van vroulike pasiënte kannabis gebruik of 

misbruik. Hierdie syfers is beduidend en beklemtoon die belang van 


kannabisgebruik/-misbruik as 'n sentrale komorbiede tema in die 
holistiese behandeling van skisofreniepasiénte. (p. 80) 


Mans wat kannabis gebruik het voor die aanvang van die siekte 
was 20.4 jaar. Dit is beduidend vroeër as die ooreenstemmende 
ouderdom in mans sonder kannabisgebruik/-misbruik, sowel as 
in beide groepe vroue (Roos et al. 2006, soos aangehaal in Roos 
2008:80). 


'n Analise van variasie toon dat vroeë-aanvang- niepsigotiese 
gedrag (VANG) in die eerste 10 jaar van lewe van hierdie pasiënte 
die belangrikste aspek is wat die aanvangsouderdom van 
die siekte aangetoon het. Die groep met die laagste gemiddelde 
ouderdom vir die aanvang van siekte (18.4 jaar) is opgemerk 
by manlike kannabisgebruikers met ernstige VANG in die 
eerste 10 jaar van hul lewe. Verdere aspekte rakende VANG en 

kannabisgebruik en/of -misbruik word volledig bespreek in 
Hoofstuk 7 (Roos et al. 2006, soos aangehaal in Roos 2008). 


Dielangtermyn-siekteverloop van verbruikers en nieverbruikers 
van kannabis was nie statisties beduidend verskillend tussen die 
twee groepe nie. Daar is egter aanduidings dat kannabisgebruik 
en/of -misbruik moontlik'n negatiewe effek kan hê op langtermyn- 
siekteverloop (Roos et al. 2006, soos aangehaal in Roos 2008). 
Vorige bevindings van 'n studie onder Finse families het getoon 
dat die aanvangsouderdom van siekte afgeneem het namate die 
familierisiko vir skisofrenie toegeneem het (Suvisaari, Haukka & 
Tanskanen 1998; soos aangehaal in Roos 2008). Onder die 
Afrikaners was 'n familiegeskiedenis van skisofrenie minder 
beduidend ten opsigte van die aanvangsouderdom van siekte as 
VANG, die kombinasie van VANG en manlike geslag, asook die 
kombinasie van kannabisgebruik en/of -misbruik, en manlike 
geslag. 'n Familiegeskiedenis van skisofrenie het ’n rol gespeel, 
maar was minder beduidend as die ander faktore wat in ag 
geneem is. 


Daar is bevind dat die persentasie manlike en vroulike 
Afrikanerpasiënte met skisofrenie wat kannabis gebruik of misbruik 
ooreenstem met syfers gerapporteer in verskeie middelafhanklikheid- 
behandelingsentrums regoor Suid-Afrika, met kannabis as die 
primêre middel van misbruik (SACENDU 2004). 


Hierdie studie oor kannabisgebruik en/of -misbruik in Afrikaner- 
skisofreniepasiënte beklemtoon die belang van dié komorbiditeit in 
die behandeling van pasiënte met skisofrenie. Substanskomorbiditeit 
in die pasiëntpopulasie strek egter verder as kannabisgebruik. 
Substanskomorbiditeit sluit in die gebruik en/of misbruik van 
sigarette, alkohol, onwettige substanse, niemedisinale gebruik van 
kannabis, en probleme met polisubstansmisbruik. Soos die 
bevindings oor die genetika van skisofrenie ontvou, is daar 
aanduidings van oorvleueling vir die genetiese vatbaarheid vir 
psigose en substansafhanklikheid - en meer spesifiek vir rook. Die 
komorbiditeit van nikotienafhanklikheid en skisofrenie word in 
Hoofstuk 7 uitgelig. Vroeëre sienings oor substans- en 

alkoholmisbruik as 'n poging tot selfmedikasie, het gelei tot meer 
komplekse verduidelikings. Hierdie verklarings betrek genetiese 
risiko, neurologiese bepalers van substanssmagtigings (‘cravings’) 
en afhanklike gedrag, asook farmakologiese modulasie van 
anhedonie en ander negatiewe simptome van skisofrenie. Sommige 
onwettige substanse blyk egter de facto die oorsaak te wees van 
skisofrenie. 'n Studie oor die evolusie van substans-geinduseerde 
psigose dui daarop dat 47% van persone met polisubstansmisbruik 
later skisofrenie of bipolêre steurnis ontwikkel (Cather et al. 2018). 
Hierdie groep pasiënte toon onwilligheid om medikasie te neem, 
met ’n gevolglike swak prognose (Lynn Starr et al. 2018; Starzer, 
Nordentoft & Hjorthéj 2018). 


N 2.4. Handigheid in skisofrenie 


Handigheid en breinasimmetrie word gekoppel aan neuro- 
ontwikkelingsteurnisse soos disleksie en skisofrenie (Brandler & 
Paracchini 2014). Die genetiese aard van hierdie korrelasie word 
nie verstaan nie. Wêreldwyd is meer as 85% van individue 
regshandig (Corballis 1991; Marchant & McGrew 1998). Om 
regshandig te wees impliseer dominansie van die linkerhemisfeer 
van die brein vir fyn motoriese kontrole. Handigheid korreleer met 
breinhemisfeerasimmetrie (Geschwind et al. 2002). Daar is 'n swak 
Korrelasie tussen taallateralisasie en handigheid. Altesaam 96% 
van sterk regshandiges, in vergelyking met slegs 73% van sterk 
linkshandiges, toon linkerbreinhemisfeer-dominansie vir taal 
(Knecht et al. 2000). Die klassieke model van taalsentra in die 
Broca- en Wernicke-areas van die linkerhemisfeer is te simplisties. 
Taalprosessering betrek 'n komplekse netwerk van gebiede wat 
dwarsdeur die brein versprei is (Fisher & Marais 2006). Daar is 
toenemende bewyse van neurobeeldingstudies dat atipiese 
of swak serebrale lateralisasie geassosieer is met neuro- 
ontwikkelingsteurnisse, soos spesifieke taalinkortings en disleksie 
(Bishop 2013). Die vraag ontstaan of swak serebrale lateraliteit 
die steurnis veroorsaak, of omgekeerd. 'n Derde moontlikheid is 
dat genetiese invloede beide swak lateraliteit en die neuro- 
ontwikkelingsteurnis onderlê (pleiotropie) (Bishop 2013). 


44 


Hoofstuk 2 


Linkshandigheid word gekoppel aan verskeie steurnisse. Dit 
kan toegeskryf word aan die feit dat handvoorkeur maklik is om 
te meet, en maklik afgetik kan word op 'n vraelys as links- of 
regshandig. Sulke veranderlikes word dikwels ingesluit in kliniese 
en epidemiologiese studies. Resultate word gewoonlik slegs 
gepubliseer as die uitslag beduidend is. Baie assosiasies tussen 
handigheid en steurnisse of kenmerke kom voor vanweë 
publikasievooroordele. Klein studies toon soms 'n assosiasie wat 
nie in groot opvolgstudies of meta-analises herhaal word nie. 
Hierdie publikasievooroordeel staan bekend as die 
lêerlaaiprobleem (file drawer problem’) (Rosenthal 1979). In 
1990 is daar 'n sistematiese oorsig gedoen oor die verband 
tussen handigheid en ontwikkelingsteurnisse. Daar is geen 
bewyse gevind vir 'n assosiasie tussen linkshandigheid en 
ontwikkelingsteurnisse nie (Bishop 1990). Die meta-analise van 
3175 persone met skisofrenie toon 'n verhoogde voorkoms van 
linkshandigheid (Dragovic & Hammond 2005). Daar is egter ook 
gemengde resultate in hierdie verband gepubliseer (Deep- 
Soboslay et al. 2010). 


'n Kwantitatiewe oorsig van bewyse ten opsigte van 
handigheid en skisofrenie toon aan dat daar wel 'n skakel is 
tussen linkshandigheid en skisofrenie (Dragovic & Hammond 
2005). Koppelingstudies dui op gebiede op chromosoom 2p wat 
genetiese faktore dra wat verband hou met skisofrenie (DeLisi et al. 
2002; Lewis et al. 2003). Soortgelyke studies het chromosoom 2p 
verbind met handigheid (Francks et al. 2002, 2003a). In 'n studie 
wat ook Afrikaner-skisofreniepasiënte ingesluit het, is vier 
kandidaatgene geidentifiseer in die oorvleuelende gebied en is 
algemene enkelnukleotied-polimorfismes genoteer. Daar is in 'n stel 
van 222 dislektiese sibbe 'n haplotipe, stroomop van leusienryk- 
herhaaltransmembraan-neuronaal-1 (LRHTM1) geidentifiseer wat 
geassosieer word met relatiewe handvaardighede wanneer dit van 
die vader oorgeërf word (Francks et al. 2007). Hierdie bevindings is 
nie herhaal in onafhanklike groepe wat nie disleksie gehad het nie. 
Dieselfde haplotipe word geassosieer met skisofrenie wanneer dit 
van die vader oorgeërf word (Ludwig et al. 2009). LRHTM1 word in 

Hoofstuk 3 breedvoeriger bespreek as 'n kandidaatgeen vir 
skisofrenie op chromosoom 2. 


Die LRHTMI-bevindings suggereer dat skisofrenie en 
linkshandigheid moontlik oorvleuelende genetiese 
vatbaarheidsfaktore kan besit. Dit is moontlik dat dieselfde variante 
wat die risiko vir skisofrenie moduleer, ook met handigheid verband 
hou. Hierdie hipotese is egter nie ondersteun deur die resultate 
van ’n studie waarin 444 gesonde individue ondersoek is nie. Daar 
is bevind dat daar geen assosiasie is tussen handigheid of 
voetdominansie en skisofrenie nie (Ocklenburg et al. 2013). Dit is 
belangrik om in gedagte te hou dat die vatbaarheidsvariante vir 
skisofrenie slegs 'n klein effek het op die ontwikkeling van skisofrenie, 
en selfs ’n kleiner effek op die moontlikheid van linkshandigheid. Dit 
is onwaarskynlik dat enige enkele variant sterk genoeg geassosieer 
sal wees met handigheid om waargeneem te word in kleiner groepe 
wat ondersoek word (Brandler & Paracchini 2014). 


In 2014 is 'n studie gepubliseer wat die hipotese getoets het dat 
Afrikanerpasiënte met skisofrenie of SAS meer nieregshandig is 
(gemengde handigheid of linkshandigheid) as hulle eersterangse 
familielede en twee kontrolegroepe (Mataboge et al. 2014). Die 
bevindings van dié studie kan beter verstaan word teen die 
agtergrond van die studie-ontwerp. Twee deursneestudies wat 
twee aparte Afrikaner-kontrolegroepe betrek het, is gebruik. 
Handigheid van Afrikanerpasiënte met skisofrenie of SAS is 
vergelyk met dié van hulle nie-aangetaste eersterangse 
familielede en die twee kontrolegroepe. Die eerste kontrolegroep 
het bestaan uit mediese studente van Afrikaneroorsprong by die 
Universiteit van Pretoria (UP), terwyl die tweede kontrolegroep 
bestaan het uit 500 Afrikanerdeelnemers vanuit die algemene 
bevolking wat gewerf is by verskeie skole, kerke en tehuise vir 
bejaardes in Pretoria (Mataboge et al. 2014). Die insluiting van 
twee aparte kontrolegroepe was die gevolg van die onverwagse 
bevinding van beduidende nieregshandigheid onder die 
kontrolegroep mediese studente. Dit het 'n ernstige beperking 
geplaas op die interpretasie van die studieresultate. Om die 
beperking te oorkom, is 'n tweede, groter kontrolegroep gewerf, 

wat bestaan het uit Afrikanerdeelnemers van verskeie opvoedings- 
en ekonomiese agtergronde. 


Die bepaling van handigheid gaan nie net oor die hand 
waarmee 'n persoon skryf nie. Handigheid is nagegaan met 
behulp van die Edinburgh Handedness Inventory (EHI). Dit is 'n 
skaal wat gebruik word om die dominansie van 'n persoon se 
regter- of linkerhand in alledaagse aktiwiteite te bepaal. Elke 
deelnemer word gevra om te beskryf hoe hy of sy elk van tien 
aktiwiteite sal uitvoer. Die tien aktiwiteite sluit in: skryf, teken, 
gooi, gebruik van 'n skêr, gebruik van 'n tandeborsel, gebruik 
van 'n mes (sonder 'n vurk), gebruik van ’n lepel, gebruik van ’n 
besem (boonste hand), trek van 'n vuurhoutjie, en oopmaak 
van 'n boks se deksel (Oldfield 1971). 'n Lateraliteitkwosiënt wat ’n 
J-vormige distrubisie toon, word bepaal uit die antwoorde. Met 
ander woorde, die meeste mense gebruik hulle regterhand vir die 
meeste van die take. 'n Kleiner minderheid gebruik hulle linkerhand 
vir die meeste take, terwyl daar 'n gelyke verspreiding is van ’n 
klein aantal individue wat tussenin lê. Deelnemers word gevolglik 
tipies geklassifiseer in terme van rigting van handigheid 
(linkshandig, gemeng of regshandig), of in terme van die graad 
van handigheid (deur óf konstant een hand te verkies óf nie 
konstant nie). Aangesien daar geen standaard-afsnypunte is vir 
hierdie bepalings nie, kan dit lei tot post hoc-klassifikasies. 
Simulasies toon dat, deur variasie van die kriteria wat gebruik 
word vir die klassifikasie van handigheid as links- of regshandig, 
die kans om 'n beduidende resultaat te verkry in sekere 
omstandighede so hoog soos 40% is (Bishop 1990). Alhoewel die 
meeste mense een hand bo 'n ander verkies, is handigheid eerder 
'n kwessie van 'n graad van voorkeur as van absolute tipes 
(Brandler & Paracchini 2014). Die uitkoms van die studie deur 
Mataboge et al. (2014) toon dat Afrikanerpasiënte met skisofrenie 
en/of SAS as 'n geheel minder nieregshandigheid toon as die 
studentekontrolegroep. Daar was geen beduidende verskille in 
handigheid tussen die pasiëntgroep en hulle nie-aangetaste 
familie of die tweede kontrolegroep as die EHI afsnypunt van + 
-6O gebruik word nie. In die literatuur toon die meeste studies 

wat handigheid ondersoek het dat daar in skisofreniepasiénte ’n 
groter geneigdheid tot linkshandigheid is as in kontrolegroepe 
(Dragovic & Hammond 2005; Halpern, Haviland & Killian 1998; 
Preti, Sardu & Piga 2007; Sommer et al. 2001). 


Die Afrikaner-skisofreniestudie het nie ooreengestem met 
die groot aantal vorige studies wat ’n linkssydige skuif in 
handigheidsverspreiding by pasiënte met skisofrenie in 
vergelyking met kontroles gevind het nie. Die bevinding 
dat die mediesestudente-kontrolegroep meer nieregshandig 
was as die ander twee groepe was ’n interessante, maar ook ’n 
onverwagse bevinding. Daar is moontlike verklarings vir hierdie 
bevinding. Mediese studente wat geselekteer word vir die MBChB 
kursus, is akademiese toppresteerders op skool, waar kreatiewe 
denke van groot belang is. 'n Vorige studie het 'n voorkeur vir 
linkshandigheid getoon by persone wat die hoogste tellings kry 
in die subtoets vir verbale redenasie van die Medical College 
Admission Test (MCAT-tests) wat voornemende mediese studente 
in die VSA, Kanada en Australië aflê. Daar was ’n disproporsionele 
hoë persentasie linkshandiges wat toelating gekry het tot 
die mediese program (Halpern et al. 1998). Hierdie resultate is 
egter gemodifieer deur die bevinding dat 'n hoër persentasie 
regshandiges bevind is as die groep met die hoogste tellings in 
die skryfafdeling. Hierdie resultate dui daarop dat daar vir die 
mees intellektueel begaafde individue verskillende patrone van 
serebrale organisasie is wat optimaal is vir verskillende tipes 
Kognitiewe take. Begrip van hoe geslag en lateralisasievoorkeur 
dui op brein- en ander neuronale prosesse is nog onvolledig. 


Soos die bewyse saamgevoeg word, blyk daar aanduidings 
dat strukturele en organisatoriese verskille in die breine van mans 
en vrouens, en regs- en linkshandiges, sistematies verband 
hou met verskillende patrone van kognitiewe vermoëns. Die 
grootste verskille kom voor in die ekstreme gebiede van 
intelligensie, naamlik die intellektueel ingekorte en begaafde 
dele van die intelligensiekontinuum (Halpern et al. 1998). In ’n 
meta-analitiese oorsig van lateralisasie van kreatiwiteit bevestig 
resultate die bevinding van regterhemisfeer-breinsuperioriteit 

in kreatiewe denke. Die regterhemisfeer- spesialisasie het nou 
verband gehou met verskillende denkprosesse nodig in die 
konteks van kreatiewe probleemoplossing. Dit word benodig vir 
'n globale denkstyl (Mihov, Denzler & Foster 2010). Hierdie 
resultate dui sterk daarop dat die regterhemisfeer betrokke is by 
die proses van abstrakte denke. 


Die Afrikanerstudie van handigheid onder skisofreniepasiënte 
het ook bevind dat daar 'n beduidende assosiasie is tussen 
vroulike geslag en nieregshandigheid in die pasiëntgroep, 
maar geen geslagsverskille is gevind in die familie- en 
studentekontrolegroepe nie. Hierdie bevindings is in kontras met 
studies wat 'n assosiasie gevind het tussen nieregshandigheid en 
manlike geslag (Buijsrogge et al. 2002; Manoach 1994; Schiffman 
et al. 2005). 


Die genetiese verband tussen handigheid en neuro- 
ontwikkelingsteurnisse kan soos volg saamgevat word: Die 
genetiese aard van die korrelasie tussen handigheid, breinasimmetrie 
en skisofrenie word nog nie verstaan nie. Navorsingsbewyse toon 
dat handigheid ten dele bepaal word deur biologiese paaie wat 
links en/of regs-liggaamasimmetrie (LR-liggaamassimetrie) 
gedurende ontwikkeling vaslê. Silia speel 'n sleutelrol in hierdie 
proses. Kandidaatgene vir disleksie is ook betrokke by siliaformasie. 
Abnormale silia lei tot abnormale LR-liggaamsasimmetrie-fenotipes 
en ook tot abnormale breinmidlynfenotipes, soos afwesige corpus 
callosum. Hierdie bevindings dui daarop dat meganismes wat 
LR-asimmetrie in die liggaam vasstel, herverbruik word vir 
breinmidlynontwikkeling, wat weer kenmerke soos handigheid en 
leesvermoëns beinvloed (Brandler & Paracchini 2014). 


E 2.5. Kinderaanvangskisofrenie (KAS) 


Die aanvang van siekte vir die meeste pasiénte met skisofrenie is 
laat in adolessensie of in vroeé volwasseneheid. Die nosologiese 
status van skisofrenie in kinders is bevraagteken totdat die studie 
van Kolvin (1971) skisofrenie met ’n aanvang in die kinderjare 
duidelik onderskei het van outismespektrumsteurnis. KAS word 

sedert 1990 bestudeer deur die National Institute of Mental 
Health in die VSA (Gordon et al. 1994). KAS word gedefinieer as 
skisofrenie met 'n aanvang van siekte op die ouderdom van 12 
jaar of jonger, met ander woorde voor die kind se 13de verjaardag. 
Hierdie studie, wat steeds voortduur in die VSA, toon dat daar 
duidelike en konstante kliniese en biologiese kontinuiteit is tussen 
KAS en volwasseaanvang-skisofrenie. Soos wat verwag kan word, 
het die groep kinders wat weerstand teen behandeling gebied 
het, ooreengekom met weerstandige, chroniese siek volwasse 
pasiënte met skisofrenie (Nicolson et al. 2000). KAS is 'n skaars 
toestand en word beskou as ’n ernstiger vorm van volwasse 
skisofrenie. 


Nadat 12 gevalle van KAS geidentifiseer is in die Afrikanerstudie 
oor die genetika van skisofrenie, is hulle kliniese beeld en ontstaan 
van siekte vergelyk met wat in daardie stadium bekend was oor 
KAS (Maydell et al. 2009). Die bestudering van ekstreme vorms 
van 'n fenotipe met 'n vroeë aanvang is 'n belangrike benadering 
tot die verstaan van siekte op alle gebiede van die mediese 
wetenskap (Tsuang, Stone & Faraone 2001. In verskillende 
mediese siektes is die kombinasie van 'n groter ernstigheidsgraad, 
relatiewe weerstand teen behandeling, groter oorerflikheid en 
vroeë aanvang van siekte duidelik beskryf (Childs & Scriver 1986). 


In die 12 Afrikanerpasiënte met KAS was daar bevindings uniek 
tot die groep pasiënte, terwyl ander bevindings ooreengestem 
het met wat in daardie stadium bekend was oor KAS (Maydell 
et al. 2009). Dit is noemenswaardig dat die verhouding van seun 
tot meisie van die KAS-pasiënte 1:1 was. Voorheen is KAS by meer 
manlike as vroulike pasiënte geidentifiseer (Cosenza, Bruni & 
Muratori 2000; McClellan & Werry 2001). In die beskrywende 
KAS-studie van Suid-Afrika was die aantal KAS-pasiënte 
baie min (n - 12). Dit was gevolglik nie moontlik om betekenisvolle 
gevolgtrekkings te maak nie. Die meisies het ernstiger 
simptomatologie, 'n vroeër aanvang van siekte, hoër insidensie van 
die simptome van aandaggebrek-hiperaktiwiteitsteurnis (AGHS-), 
meer aggressie en meer skoolvorderingsprobleme getoon as die 
seuns. Die feit dat puberteit vroeër begin by meisies as by seuns 


50 


Hoofstuk 2 


kan moontlik 'n bykomende verklaring bied vir die vroeër aanvang 
van psigose onder vroulike pasiënte. Die aanvang van psigose was 
geleidelik, wat inpas by bevindings van ander studies in hierdie 
verband (McClellan & Werry 2001). 


In hierdie kinders was die behandeling van AGHS altyd 
onsuksesvol. 'n Derde van die pasiënte het AGHS gehad, wat 
ooreenstem met bevindings van ander studies in hierdie verband 
(Cosenza et al. 2000). 


Die insidensie van intellektuele inkorting, insluitend grenslyn- 
intellektuele inkorting, was 33%, wat ooreenstem met die insidensie 
wat deur ander KAS-studies gerapporteer is (McClellan & Werry 
2001. 


Waar die aanwesigheid van 'n familiegeskiedenis van 
psigotiese siekte tussen KAS-pasiënte en volwasse Afrikaner- 
skisofreniepasiënte vergelyk is, was die voorkoms hoër onder 
KAS-pasiénte. Dit suggereer 'n groter genetiese predisposisie tot 
skisofrenie onder KAS-pasiënte as by die volwasse groep. 


Die voorkoms van VANG in die volwasse Afrikaner- 
skisofreniepasiënte was 69%, terwyl 100% van die KAS-groep dié 
gedrag getoon het (Sobin et al. 2003). Hierdie aspek word 
volledig bespreek in Hoofstuk 7. 


Die selfdoodpogingsyfer onder die kinders was 17% in 
vergelyking met 28% onder volwasseAfrikaner-skisofreniepasiénte 
(Karayiorgou et al. 2004). 


Geen van die pasiénte met KAS het kannabis gebruik nie, 
terwyl 35% van volwasse Afrikaner-skisofreniepasiénte dit wel 
gebruik het (Roos et al. 2006). 


Die patroon van waanidees en hallusinasies in die KAS-groep 
was soortgelyk as by volwasse skisofreniepasiénte. Uit ’n groep 
van 260 volwasse skisofreniepasiénte, het 97% waanidees beleef, 
in vergelyking met 92% van die kinders. Daar was 79% volwassenes 
wat gehoorhallusinasies beleef het, in vergelyking met 83% van 
die kinders. Die lae syfer van verwydering uit die skool, sosiale 
probleme en behandelingsweerstand, soos gevind onder die 

multidimensionele inkortingpasiénte (MDl-pasiënte), stem 
ooreen met vorige bevindings wat daarop dui dat psigotiese 
simptome in MDI-pasiénte mettertyd verbeter en dat neuroleptiese 
medikasie nie nodig is nie (Asarnow, Tompson & McGrath 2004). 


Tweedegenerasie-antipsigotika is meer algemeen voorgeskryf 
vir KAS-pasiënte as tipiese antipsigotika. Daar was konsensus dat 
by KAS en adolessentaanvang-skisofrenie die tweedegenerasie- 
antipisigotika suksesvoller is vir die behandeling van simptome 
(Cosenza et al. 2000; McClellan & Werry 2001). Risperidoon is 
meer algemeen voorgeskryf as klosapien. Alhoewel die 
kinderpasiënte meer behandelingsweerstandig is, is die gebruik 
van klosapien problematies by kinders weens die profiel van die 
newe-effekte. 


Samevattend kan opgemerk word dat die Afrikaner-KAS- 
pasiënte goed vergelyk het met ander groepe KAS-pasiënte wat 
in die literatuur beskryf is. Die resultate het inligting van vorige 
studies bevestig en ook nuwe inligting gegee. Dit was verder 
moontlik om volwasse Afrikaner-skisofreniepasiënte te vergelyk 
met die kindergroep Afrikaner-skisofreniepasiënte. Die resultate 
dui op tendense en kan toekomstige navorsing inisieer, soos om 
bipolêre steurnis, AGHS en outismespektrumsteurnis met 
skisofrenie te vergelyk. 


KAS en VANG word in Hoofstuk 7 bespreek. 

Hoofstuk 3 | 
Spesifieke 
chromosoomgebiede 
en/of kandidaatgene 
geidentifiseer by 
skisofrenie 


N 3.1. Inleiding 


In Hoofstuk 1 is kandidaatgene wat betrekking het op 
chromosoom 22q11.2 bespreek. Hier sal chromosoomgebiede 
en kandidaatgene nagegaan word wat op ander chromosome 
in Afrikaner-skisofreniepasiënte geidentifiseer is. Dit word 
chronologies aangebied, in die volgorde waarin die verskillende 
studies gepubliseer is. Eerstens word enkel-ouerlike disomie 
(EOD) en koppeling aan chromosoom 1 gerapporteer, daarna 
volg besprekings van die LRHTM1-geen op chromosoom 2, 
SETDIA by chromosoom 16, FANI by 15a13.3, en MYO16 by 
13032-34. 


How to cite: Roos, J.L., 2019, 'Spesifieke chromosoomgebiede en/of kandidaatgene 
geidentifiseer by skisofrenie’, in Genetiese bevindings in ‘n groep Afrikaners met skisofrenie, 
pp. 53-70, AOSIS, Cape Town. https://doi.org/10.4102/aosis.2019.BK135.03 

N 3.2. EOD en koppeling op 
chromosoom 1 in Afrikaners met 
skisofrenie 


In 2004 rapporteer navorsers oor resultate van die inisiële 
genetiese koppelingstudies van skisofrenie in Afrikaners 
(Abecasis et al. 2004). Hierdie resultate moet beskou word teen 
die agtergrond van die genetiese navorsingslandskap in daardie 
stadium. Teen 2004 is daar reeds verskeie soektogte vir 
vatbaarheidslokusse in skisofrenie gedoen. Genoomwye 
koppelingskanderings het daarop gedui dat vatbaarheidlokusse 
moontlik teenwoordig kan wees op verskeie chromosome 
(Brzustowicz et al. 2000; Faraone et al. 1998; Gurling et al. 2001; 
Hovatta et al. 1999; Moises et al. 1995). 


Vir die meeste gebiede geimpliseer in hierdie studies, is 
positiewe en negatiewe bevindings in opvolgstudies gerapporteer. 
Die uiteenlopende resultate is verklaar deur verskeie faktore, 
soos lokusheterogenisiteit, verskille in diagnostiese en 
evalueringsprosedures, analitiese metodes en die ondersoekgroep 
se konfigurasie en grootte. Etniese heterogenisiteit is ook beskou 
as 'n bydraende faktor, aangesien die inisiële genoomstudies 
hoofsaaklik gedoen is in die geneties diverse populasies van 
Europa en die VSA (Abecasis et al. 2004). Daar is geredeneer 
dat die gebruik van geneties geisoleerde populasies van dié 
probleme sou oplos. Dit is moontlik dat daar in hierdie populasies 
minder vatbaarheidslokusse en allele sou wees (De la Chapelle & 
Wright 1998; Ober & Cox 1998). In daardie stadium het genetiese 
studies van skisofrenie reeds van sulke geisoleerde populasies 
gebruik gemaak. Daar was onder meer studies van 'n Finse 
populasie (Lindholm et al. 2001) en 'n populasie van Kosrae 
(Wijsman et al. 2003). 


Die ander voordele wat ’n stigterspopulasie sou insluit, 
is minder omgewingsheterogenisiteit en gedetailleerde 
genealogiese nasporing met die herkonstruksie van 
multigenerasiestambome (Peltonen, Palotie & Lange 2000). 

Hierdie uitgebreide stambome sou ook die bepaling van 
koppeling fasiliteer (Wijsman & Amos 1997). Die resultate van 
studies in die geisoleerde populasies sou afhang van die 
demografiese kenmerke en die historiese omstandighede tydens 
die stigting van die betrokke populasie. Die Afrikaners is beskou 
as 'n ideale stigterspopulasie om die genetika van skisofrenie, 
wat beskou word as 'n siekte met komplekse kenmerke, te 
ondersoek. 


In 'n studie in dieselfde jaar as wat hierdie ondersoek gedoen 
is, is die genealogiese geskiedenis van Afrikaners met skisofrenie 
beskryf (Karayiorgou et al. 2004). In die studie is die genealogie 
van 98 persone met skisofrenie nagespoor. Sewe-en-tagtig van 
die individue het afgestam van ’n enkele ouerpaar wat ongeveer 
12.5 generasies tevore na Suid-Afrika geimmigreer het. Daar is 
geredeneer dat aangetaste individue in dié populasie ’n klein 
aantal siekte-allele sou deel. Koppeling- en assosiasieskanderings 
in so ’n populasie het groot verwagtinge ingehou. In die 
artikel van Abecasis et al. (2004) rapporteer die navorsers oor 
die resultate van die inisiële skandering vir koppeling in die 
Afrikanerpopulasie. 


Die Afrikanerfamilies wat ingesluit is in die studie was afkomstig 
van Tshwane, Limpopo, Mpumalanga, asook die groter Kaaparea. 
Deur gebruik te maak van parametriese en non-parametriese 
koppelingsanalises, is bewys gelewer van 'n klein aantal 
siektelokusse op chromosome 1, 9 en 13. Hierdie resultate het 
ooreengestem met die aanname dat gene met ’n substansiële 
effek vir skisofrenie wel in die Afrikanerpopulasie bestaan 
(Abecasis et al. 2004). 


Die bevindings op chromosome 9 en 13 het genoomwyd nie 
beduidende vlakke bereik nie. Dit het egter suggestiewe 
oorvleueling met ander studies getoon. Daar was sterk bewys 
van 'n nuwe lokus op chromosoom 1. 


'n Interessante bevinding was die identifisering van een pasiënt 
met ’n EOD vir vaderlike chromosoom 1. EOD is vir die eerste keer 
deur Engel in 1980 beskryf. Dit is 'n raar toestand waar ’n diploiede 

individu twee kopieë van 'n spesifieke chromosoom oorerf van 
een ouer en geen kopie van die ander ouer nie. EOD kan lei tot 
rare resessiewe steurnisse of tot ontwikkelingsteurnisse weens 
aberrante inprentingseffekte (Ledbetter & Engel 1995). Dit kan 
ook geen klaarblyklike fenotipiese effek hê nie. In 2004 was daar 
baie min gevalle van chromosomiese EOD gerapporteer. 


Gevalle van EOD 1 is geassosieer met retinale distrofie 
(Thompson et al. 2002), kongenitale onsensitiwiteit vir pyn met 
anhidrose (Miura et al. 2000), epidermolise bullosa (Takizawa 
et al. 2000), en piknodisostose (Gelb et al. 1998). 


Die beskrywing van individue met EOD 1 dui daarop dat hulle 
normaal ontwikkel het. Dit suggereer dat chromosoom 1 nie 
belangrike ingeprente materne ontwikkelingsgene dra nie. 


Meer subtiele effekte ten opsigte van breinfunksie en gedrag 
Kan egter nie uitgeskakel word nie. Die skisofreniepasiënte 
met EOD 1 het ook normale ontwikkeling getoon. Sover die 
outeurs kon vasstel, was dit die eerste keer dat EOD vir 
enige chromosoom in skisofrenie beskryf is (Abecasis et al. 
2004). Dit was die tweede keer dat EOD opgespoor is gedurende 
'n genoomwye koppelingstudie. Die ander geval van EOD is 
opgespoor deur Field et al. (1998). 


Na aanleiding van die sterk ooreenkoms tussen koppeling en 
EOD op chromosoom, sowel as die vooraf beskrewe genealogiese 
bevindings, is daar gespekuleer dat die individu moontlik 
homosigoties vir 'n chromosoom 1- skisofrenievatbaarheidsgeen 
kan wees. Daar sou gepoog word om 'n risiko-haplotipe op 
chromosoom 1 te identifiseer en te verfyn. Verdere genotipering 
van die individu met EOD 1 sou dit miskien moontlik maak om 
gebiede om sy haplotipe te identifiseer wat met ander individue 
met skisofrenie gedeel word. Die uitkoms van hierdie ondersoek 
word later beskryf. 


Die opsomming van die studie en verdere beplanning 
vir die navorsing in daardie stadium is soos volg: Daar is 
bewyse vir skisofrenielokusse op chromosome 1, 9 en 13. 
Genealogiese bewyse toon dat aangetaste individue in die 

ondersoekgroep 'n relatief onlangse voorouer deel en gevolglik 
ook heel moontlik skisofrenie-vatbaarheidsgene. Indien enige 
skisofrenievatbaarheidsallele oorgeërf is deur die afstammelinge, 
sou dit omring word deur ’n relatief groot haplotipe. Dit sou ’n 
fyn karteringspoging vergemaklik. Dit is ook moontlik dat ander 
afstammelinglyne van belang kon wees en dat die identifisering 
van vatbaarheidsallele ekstensiewe fyn kartering, met honderde 
merkers, sou vereis. Verdere studies sou poog om ’n gedeelde 
ekstensiewe haplotipe te identifiseer deur gebruik te maak van 'n 
1 CM-2cM- mikrosatellietkaart by die geidentifiseerde lokusse en 
op 'n genoomwye vlak (Rodriguez-Murillo et al. 2014). 


E 3.3. LRHTM1-geen en skisofrenie 


Die LRHTM1-geen (leusienryke herhalende transmembraan- 
neuronaal 1) is op chromosoom 2. 'n Studie deur Francks et al. 
(2007) het na bewering die eerste potensiële geen geidentifiseer 
wat menslike handigheid beinvloed. Dit is die LRHTM1-geen. Dit 
is geidentifiseer in 'n groep sibbe met disleksie. In dieselfde studie 
het die navorsers gevind dat die haplotipe wat die LRHTM1-geen 
impliseer, in oormaat vaderlik oorgedra word na pasiënte met 
skisofrenie of SAS (Francks et al. 2007). Hierdie bevindings dui 
op 'n moontlike assosiasie tussen die LRHTM1-geen, skisofrenie 
en/of SAS en handigheid. Hierdie genetiese studie, wat gedoen is 
op 1002 aangetaste families van Europese herkoms, het onder 
andere Afrikaner-skisofreniepasiënte ingesluit. 


Die LRHTM’s is ’n vierlidgeenfamilie wat die eerste keer 
in 2003 beskryf is. LRHTM1 is een van die lede van hierdie 
geenfamilie van tipe 1-transmembraanproteiene wat leusienryke 
herhaalgebiede (LRH-gebiede) bevat. Hierdie gebiede is 
algemeen betrokke by proteien-proteieninteraksies (PPIs). LRH’e 
is teenwoordig in die Slits- en Nogo-reseptore, wat betrokke is by 
aksionale padvinding (Fournier et al. 2002; Lauren et al. 2003). 


Elke LRHTM-lid het 'n spesifieke dinamies gereguleerde 
breinuitdrukking-verspreiding (Lauren et al. 2003). Deur gebruik 
te maak van verskeie geenfunksionele benaderings, is bevind dat 


57 


Spesifieke chromosoomgebiede en/of kandidaatgene geidentifiseer 


LRHTM1 waarskynlik ’n rol speel gedurende die ontwikkeling van 
spesifieke voorbreinstrukture deur neuronale differensiasie en 
konnektiwiteit te beinvloed (Francks et al. 2007, soos aangehaal 
in Roos 2008). Dit speel ook 'n moontlike rol by intrasellulêre 
verkeer in aksone. Dit maak LRHTM1 ’n ideale kandidaatgeen vir 
betrokkenheid by subtiele ontwikkelingsabnormaliteite in die 
sentrale senuweestelsel. Dit is interessant dat LRHTM3 beskryf 
word as 'n vatbaarheidsfaktor vir laataanvang-Alzheimer se siekte 
(Majercak et al. 2006). 


Crow het voorheen voorgestel dat handigheid, breinasimmetrie 
en skisofrenie 'n genetiese verwantskap deel (Berlim et al. 
2003). Tot en met 2007 is daar egter nie genetiese bevindings 
in hierdie verband gemaak nie. Francks et al. (2003b) het ’n 
sterk vaderlik spesifieke assosiasie met relatiewe handvaardigheid 
gevind tussen die geen LRHTM1 en 'n gebied BOKb stroomop 
van hierdie geen. Dié gebied is gelokaliseer binne die intron van 
CTNNA2. Die navorsers toon aan dat LRHTM1 afgereguleer word 
op die moederlik oorgeérfde chromosoom, en gevolglik ’n nuut 
geidentifiseerde ingeprente lokus op die menslike genoom 
vorm. Die inprenting van LRHTM1 in die menselike ras dui op 'n 
interessante evolusionêre scenario, waar die ouerlike geslag 
teenstrydige belang het in verhouding tot die uitkoms van die 
gelateraliseerde breinontwikkeling van hul afstammelinge. 
Hierdie lateralisasie onderlê die grootste deel van menslike 
kognisie en gedrag. Verdere studie van neurale sisteme en 
gedrag wat deur LRHTM1 beinvloed word, is nodig om te 
verstaan wat die selektiewe kragte is wat LRHTM1 dryf om 
ingeprent te word (Francks et al. 2007). Die meganisme wat die 
ingeprente uitdrukking van LRHTMI1 onderlê, bly onbekend. 
Alleelspesifieke histoonmodifikasie kom al hoe meer na vore as 
belangrike bepaler van ingeprente geenuitdrukking (Peters & 
Schubeler 2005). 


In die bespreking van SETDIA as kandidaatvatbaarheidsgeen 
vir skisofrenie word ook verwys na histoonmodifikasie. 


LRHTM1 is die eerste genetiese invloed op menslike 
handigheid wat geidentifiseer is. Handigheid, breinasimmetrie 

en skisofrenie is etiologies gekompliseerde kenmerke met 
verskeie genetiese en omgewingsinvloede wat die uitdrukking 
beinvloed. Dis is moontlik dat LRHTM1 gedragslateralisasie 
sterker beinvloed in geselekteerde populasies met psigiatriese 
neuro-ontwikkelingsdisfunksie as in die algemene bevolking. 
Dit is LRHTM1 wat 'n effek het op handigheid in sibbe met 
disleksie, maar nie in normale tweelingsibgroepe nie. Dit sou 
daarop dui dat daar 'n interaktiewe, niesamevoegende effek 
van LRHTM1 is, wat tesame met ander genetiese en/of 
omgewingseffekte 'n persoon predisponeer tot neuropsigiatriese 
disfunksie. Dit veronderstel dus dat die effek van LRHTM1 
afhang van ander risikofaktore om ten volle te manifesteer 
(Francks et al. 2007). 


Navorsingsdata dui daarop dat 'n subtipe van skisofrenie, 
wat verband hou met die wanregulasie van menslike LRHTM1, 
'n oorsprong kan hê in fetale neuro-ontwikkeling (Francks 
et al. 2007). Na aanleiding van die meta-analise van 20 
genoomwye koppelingskanderings (Lewis et al. 2003), wil dit 
voorkom asof LRHTM!1 die sterkste assosiasie met skisofrenie 
in die genoom het. Dit is moontlik dat LRHTMI1-disfunksie ’n 
major algemene subtipe skisofrenie veroorsaak. Verdere 
studies wat die LRHTM1-lokus betrek, sal nodig wees om dit te 
bevestig. 


Buiten skisofrenie, toon ander neuro-ontwikkelingsteurnisse, 
insluitend bipolêre steurnis, outismesprektrumsteurnis en 
taalinkorting, 'n assosiasie met linkshandigheid en/of abnormale 
asimmetriese breinstruktuurfunksie (De Fossé et al. 2004; Del isi 
et al. 1997; Hugdahl & Davidson 2003; Shenton et al. 2001). 
LRHTM1 is gevolglik ook 'n kandidaatgeen vir betrokkenheid by 
ander fenotipes. 


Vorige studies wat handigheid in pasiënte met skisofrenie 
ondersoek het, het 'n linkshandige skuif getoon in vergelyking 
met kontroles (Dragovic & Hammond 1999; Preti et al. 2007; 
Satz & Green 1999; Sommer et al. 2001). Die aanname is gemaak 
dat die skuif na linkshandigheid die gevolg was van predominante 
gemengde handigheid. 

In ’n studie van Afrikanerpasiénte met skisofrenie en SAS, het 
navorsers gepoog om die hipotese te toets dat hierdie pasiënte 
meer geneig sou wees om nieregshandig te wees as hulle nie- 
aangetaste familielede en twee aparte kontrolegroepe. Die 
assosiasie tussen handigheid, geslag en ouderdom van aanvang 
van siekte in die pasiëntgroepe is ook bepaal (Mataboge et al. 
2014). Hierdie studie kon nie bewys lewer van ’n linkshandige 
skuif in Afrikanerpasiënte met skisofrenie en SAS nie. 'n Assosiasie 
tussen nieregshandigheid en vroulike geslag in pasiënte is wel 
vasgestel. Hierdie studie is breedvoerig bespreek in Hoofstuk 2. 


Of die LRHTM1-geen die genetiese basis vir handigheid 
verklaar, bly steeds onseker. Crow et al. (2009) het tergende vrae 
gehad oor die LRHTMI-studie en handigheid. Hulle glo dat die 
soektog vir die regsskuiffaktor- en die serebraledominansie-geen 
belangrik en relevant is vir sowel skisofrenie as ander psigoses en 
disleksie. Hulle was egter nie oortuig van die bevindings van 
Francks et al. (2007) oor LRHTM1 en handigheid nie. Verder 
glo hulle dat die serebraledominansie-geen op die X- en 
Y-chromosome is. Hulle verwys na die geenpaar Protokadherien 
X en Protokadherien Y wat ontstaan het in die verloop van 
hominiedevolusie. 


Francks (2009) se teenargument was dat enkelgeenteorieé 
nie breé ondersteuning in die psigiatriese genetikagemeenskap 
geniet nie. Die meeste navorsers beskou sulke modelle as 
onrealisties vir die verklaring van komplekse steurnisse soos 
skisofrenie. Dit sou ook nie genetiese epidemiologie, koppeling- 
en assosiasiebevindings en data oor omgewingsinvloede verklaar 
nie (Francks 2009). 


N 3.4. SETDIA as 
kandidaatvatbaarheidsgeen 
in skisofrenie 


Verlies-aan-funksie-variante (VAF-variante) wat lei tot die 
ontwrigting van geenfunksie kan moontlik bydra tot die etiologie 

van neuropsigiatriese steurnisse. Navorsers het in hierdie verband 
'n sistematiese ondersoek gedoen na die rol van beide spontane 
en oorgeërfde VAF-variante in skisofrenie. Hulle het die 
eksoomsekwensiedata van 231 pasiënte en 34 kontroletrio's 
gebruik en twee spontane VAF-variante in die SETDIA-geen 
geidentifiseer. Hierdie geen enkodeer vir ’n subeenheid van 
histoon-metieltransferase en toon bewys van 'n meer algemene 
rol van chromatiese reguleerders in skisofrenie-risiko (Takata 
et al. 2014). 


Die bewys van die genetiese argitektuur van skisofrenie en die 
identifisering van spesifieke risikogene en aangetaste paaie in die 
siekte, kan die onderliggende siektepatofisiologie verklaar. 


Onlangse bevindings het dit duidelik gemaak dat raar 
spontane KNV’e en spontane proteienveranderende mutasies 
bydra tot die risiko vir skisofrenie en ander breinsteurnisse soos 
outismespektrumsteurnis en intellektuele inkorting (Rauch et al. 
2012). Hierdie spontane proteienveranderende mutasies sluit in: 
punt-plaasvervangings, enkelnukleotied-veranderinge (ENV'e), 
en klein insluitings en weglatings. Spontane mutasies word 
oorgedra deur relatief asimptomatiese draers in aangetaste 
families (Karayiorgou et al. 2012; Rodriguez-Murillo, Gogos & 
Karayiorgou 2012). Dit dra by tot die oorerflike komponent van 
dié steurnis. Die relatiewe bydrae van spontane of oorgeërfde 
mutasies tot elke steurnis moet nog bepaal word, maar daar word 
verwag dat dit sal korreleer met die impak van die siekte op 
voortplantingsgeskiktheid en -potensiaal. Die ondersoek na 
Spontane en oorgeërfde mutasies is belangrik in siektes met ’n 
gedeeltelike afname in voorplantingspotensiaal, soos wat by 
skisofrenie die geval is. Variante in mutasies wat lei tot VAF deur 
die versteuring van proteienkoderingsgene is hoogs waarskynlik 
dodelik, en van groot belang in siekte-etiologie (Veltman & 
Brunner 2012). 


In 'n studie van Afrikaner-skisofreniepasiénte is 'n sistematiese 
ondersoek uitgevoer om die rol van beide spontane en oorgeërfde 
VAF-variante vas te stel. In die proses is gepoog om die rol van 

geenontwrigtende gebeure in die genetiese argitektuur van 
skisofrenie vas te stel (Takata et al. 2014). 


Hierdie studie bevestig 'n oormaat spontane VAF-variante in 
skisofreniepasiënte. Verder identifiseer die navorsers ’n enkele 
geen (SETDIA) wat twee spontane VAF-invoegings en/of 
-weglatings besit in twee individue met skisofrenie. SETDIA 
enkodeer 'n katalistiese subeenheid van die histoon- 
metieltransferase-proteienkompleks. Die subeenheid word 
genoem Set/COMPASS (Kompleksproteien geassosieer met 
SETDIA) (Takata et al. 2014). 


Die implikasie van SETD1A-betrokkenheid, sowel as die 
verryking van chromatienreguleerders, in die gene van 
skisofreniepasiënte aangetref as spontane skadeveroorsakende 
variante, sou inpas by al hoe meer data wat dui op die rol van 
chromatienverbandhoudende gene in verskeie psigiatriese en 
neuro-ontwikkelingsteurnisse (Ben-David & Shifman 2013; 
Malhorta et al. 2011; Rowan, Wu & Crabtree 2013). Die 
betrokkenheid van chromatienmodifiërende paaie in skisofrenie 
word ook betrek by analise-integrerende data van spontane 
KNV’e, spontane ENV’e, en genoomwye assosiasiestudies 
(GWAS) (Gilman et al. 2012). 


Die identifisering van die relatief verhoogde oordrag 
van persoonlike en skaars oorgeërfde VAF-variante in 
skisofreniepasiënte se familielede beklemtoon die belang van 
hierdie gebeure as mikrofaktore vir skisofrenie. Die korrelasie 
van mutasielading met die ernstigheidsgraad van siekte impliseer 
die VAF-variante in die kliniese omvang van siekte. Hierdie 
mutasies is versprei oor baie verskillende gene en sou derhalwe 
nie opgespoor kon word in vorige koppeling- en assosiasiestudies 
nie. Resultate van die familiegebaseerde heeleksoomsekwensie- 
analise stem ooreen met dié van onlangse gevallekontrolestudies 
waar geteikende hersekwensie van kandidaatgene gedoen is 
(Takata et al. 2014). Verdere studies het ook 'n oormaat van raar 
VAF-variante in skisofreniepasiënte gerapporteer (Hu et al. 2013; 
Kenny et al. 2013). 

Die resultate van die Afrikanerstudie (Takata et al. 2014) en 
bevindings van ander studies oor spontane KNV’e en invoegings 
en /of weglatings (Girard et al. 2011; Kirov et al. 2012; Xu et al. 
2011) beklemtoon die belang van VAF-mutasies in 'n oorsig van 
die genetiese etiologie van skisofrenie. Voorts verskaf VAF- 
gebeure verdere kollektiewe insig in die oorerflike komponent 
van skisofrenie, wat nie verklaar kan word deur spontane KNV’e 
en ENV'e nie. Ten tye van die publikasie deur Takata et al. in 2014, 
was SETDIA een van die eerste gene wat in skisofreniepasiénte 
geidentifiseer is en wat herhaaldelik deur spontane VAF-mutasies 
beinvloed is. Takata et al. (2014) het gepostuleer dat verdere 
studies met meer ware sporadiese gevalle van skisofrenie, asook 
intensiewe analise van die beskikbare datastel, wat fokus op VAF- 
variante, stellig kan lei tot die ontdekking van addisionele, 
herhaaldelik aangetaste gene in skisofrenie. Dit sal ’n sleutelstap 
wees in die verklaring van die neurale meganisme wat vatbaarheid 
vir skisofrenie onderlê en in die ontwerp van nuwe terapeutiese 
maatreëls (Karayiorgou et al. 2012). 


In 'n redaksionele inleiding tot die British Journal of Psychiatry 
skryf Curtis (2016a) dat twee onlangse bevindings duidelik bewys 
dat die risiko vir skisofrenie beinvloed word deur 'n algemene 
variant van C4, wat kodeer vir komplementkomponent 4, en deur 
'n raar vernietigende mutasie van SETDIA, wat kodeer vir 
histoonmetilasie. Hierdie belangrike resultate baan die weg vir 
groot vooruitgang in die verstaan vandie fundamentele biologiese 
prosesse wat tot skisofrenie lei. 


Die studie van Singh et al. (2016) verteenwoordig die 
uitbreiding en bevestiging van vorige navorsing by Afrikaners 
wat wys dat persone met skisofrenie met onaangetaste ouers 
Spontane variante van SETDIA kan hê. Hierdie afwykings van 
SETDIA het nie voorgekom in die ouers nie. Singh et al. se studie 
wys dat veranderings in SETDIA 'n meer algemene verskynsel is 
as wat aanvanklik vermoed is en bevestig die aanvanklike 
bevindings in Afrikaners (Takata et al. 2014). SETDIA is betrokke 
in die metilasie van ’n lisienresidu in histoonsterte. Dit is 'n proses 
wat lei tot verhoogde uitdrukking van ander gene. Dit lyk of 

veranderings in SETDIA gene beinvloed wat betrokke is by 
sinaptiese funksie en die GABA-ergiese sein, sowel as 
dopamienergiese en glutamatergiese oordrag (Dincer et al. 
2015). 


Mutasies in gene wat soortgelyke funksies het as SETDIA, 
veroorsaak ontwikkelingsteurnisse soos Weidemann-Steiner- 
sindroom, Kleefstra-sindroom en Kabuki-sindroom. Daar is 
onafhanklike bewyse dat ander gene, betrokke by 
histoonmodifiëring, ook die risiko vir skisofrenie beinvloed (Curtis 
2016b; The Network and Pathway Analysis Subgroup of the 
Psychiatric Genomics Consortium 2015). 


Kabuki-sindroom (KS) is ’n raar genetiese steurnis gekenmerk 
deur veelvuldige ontwikkelingsabnormaliteite en variërende 
grade van kognitiewe inkorting. Uitstaande kenmerke van 
dié sindroom sluit in kenmerkende gelaatstrekke, skeletale 
en dermatografiese abnormaliteite, intellektuele inkorting en 
postnatale kort statuur. Hierdie kenmerke vorm die basis 
vir die diagnose, alhoewel individue wat Kabuki-sindroom 
het, verskeie ander siektes onder lede kan hê, insluitend 
kardiovaskulêre abnormaliteite, spysverteringabnormaliteite en 
immunologiese tekorte. Die groot meerderheid van gevalle 
ontstaan weens spontane mutasies, maar KS kan oorgeërf word 
deur outosomale dominansie. Gene geidentifiseer in die siekte 
se manifestasies sluit in KMT2D en KTD6A, wat beide betrokke 
is by histoonmodifikasie. Mutasies in hierdie gene sou bydra tot 
75% van persone wat klinies gediagnoseer is met KS. Behandeling 
sentreer rondom vertraging van simptomatologie wat uniek 
is aan individuele pasiënte. Vroeë diagnose is noodsaaklik 
om die prognose te verbeter (Bogerhausen & Wolnik 2013; 
Christianson & Oxford 2017). 


Hierdie beskrywing klink baie soos die fenotipiese 
beskrywing van 22q11.2-mikroweglatingsindroom, met die 
uitsondering van die psigotiese manifestasies wat by ongeveer 
een derde van pasiënte met laasgenoemde sindroom 
manifesteer. 

By Kleefstra-sindroom word klinici bewus gemaak van ’n 
regressiewe gedragsfenotipe wat kan ontwikkel tydens 
adolessensie of op volwasse ouderdom. Die neurologiese 
substraat van die gedragsfenotipe is nie bekend nie en word 
beskou as 'n onverklaarbare neuro-psigiatriese fenomeen 
(Willemsen et al. 2011). 


Kleefstra-sindroom word gekenmerk deur die kernfenotipe 
van ontwikkelingsvertraging en/of intellektuele inkorting 
(kinderjare), hipotonie en spesifieke gelaatstrekke. Addisionele 
kenmerke sluit in kongenitale hart- en urogenitale defekte, 
epilepsie, gedrags- en psigiatriese steurnisse en oorgewig. 


Die sindroom kan veroorsaak word deur die mikroweglating in 
die chromosomale gebied 9q43.3 of deur 'n mutasie in die 
eukromatiese histoonmetieltransferase 1-geen (EHMTl-geen). 
Die beskrywing van Kleefstra-sindroom toon sekere ooreenkomste 
met 22q11-weglatingsindroom, soos beskryf in Hoofstuk 1. 


As daar gekyk word na die omvang van SETD1A-variasies en 
die fenotipiese uitdrukking daarvan, word die vraag gevra of die 
toets vir SETD1A-variante, tesame met toetse vir KNV’e, nie deel 
behoort te vorm van die roetinehantering van skisofrenie nie 
(Curtis 2016a; Rees et al. 2014). 


N 3.5. FAN1 by 15q13.3 as 
vatbaarheidsgeen vir skisofrenie en 
outismespektrumsteurnis 


Met die vooruitgang in volgendegenerasie-sekwensietegnieke 
het dit moontlik geword om die bydraes van raar variante 
breedvoerig te ondersoek. Deur gebruik te maak van ’n 
familiegebaseerde groepopsporingsbenadering, is navorsing 
gedoen by 15q13.3 (lonita-Laza et al. 2014). Heeleksoom- 
sekwensiedata, tesame met 'n nuwe statistiese metodes, is gebruik 
om gene aangetas deur spontane KNV’e binne genomiese 
gebiede te identifiseer. Die nuwe statistiese metode maak dit 

moontlik om groepe raar siektegeassosieerde variante op te 
Spoor. Daar word aanvaar dat verskeie raar spontane en 
oorgeërfde genetiese variasies bydra tot die genetiese 
komponent van skisofrenie, wat gekenmerk word deur hoë lokus- 
en alleliese heterogenisiteit (Girard et al. 2011; Xu et al. 2008, 
2012). Daar is 'n sistematiese ondersoek gedoen na 
skisofrenievatbaarheidsgene binne 49 genomiese gebiede, wat 
voorheen geimpliseer is deur spontane KNV’e (lonita-Laza et al. 
2014). Die families wat ondersoek is, het bestaan uit trio's 
(skisofreniepasiént en ouers) van Europese herkoms. Dit het ’n 
Afrikanerpopulasie (meestal van Nederlandse herkoms) ingesluit. 
As 'n kontrolegroep is 860 nieverwante individue van Europese 
herkoms betrek, waarvan 488 met outismespektrumsteurnis 
gediagnoseer is. Die sekwensiebepaling en -prosessering van 
beide groepe het in dieselfde omstandighede en in dieselfde 
laboratorium plaasgevind. In hierdie ondersoek is 'n nuwe geen 
ontdek op chromosoom 15a13.3 wat raar risikovariante bevat vir 
beide skisofrenie en outismespektrumsteurnis. Die nuwe geen is 
FANI (Fanconi-geassosieerde nuklease 1). FANI enkodeer 
vir 'n DNS-herstellende ensiem. Dit sou abnormaliteite in 
DNS-herstel as 'n genetiese komponent van skisofrenie en 
outismespektrumsteurnis impliseer (lonita-Laza et al. 2014; Kratz 
et al. 2010; McKay et al. 2010). 


Drie verdere aspekte van die studie van lonita-Laza et al. 
(2014) moet uitgelig word: 


1. ’n meer uitvoerige beskouing van die psigiatriese diagnose van 
vier pasiënte wat die beskadigende FANI-variant gehuisves 
het 

2. hoe die outeurs die resultate van die studie geinterpreteer het 

3. wat bekend is oor die uitdrukking van FANI. 


Daar was vier pasiënte met een herhalende beskadigende variant 
wat in die 20-kb-venster van ondersoek geval het. Wat opmerklik 
was, is dat drie van hierdie pasiënte komorbiede depressie 
gerapporteer het. Dié depressie het aan die diagnostiese kriteria 

vir distimie, major depressiesteurnis of 'n ernstige depressiewe 
episode voldoen. Die vierde pasiënt is gediagnoseer met SAS van 
die bipolêre tipe. Dié persoon het ook duidelike kenmerke 
van depressie tydens psigotiese episodes gehad. Die voorkoms 
van komorbiede depressie in die gekombineerde ondersoekgroep 
was 18%. Van die nege draers van die skadelike variante in die 
20-kb-venster het vier van die vyf pasiënte met 'n diagnose van 
skisofrenie 'n vorm van komorbiede depressie gehad. Die ander 
vier pasiënte het 'n SAS-diagnose gehad waar daar 'n sterk 
Komponent van depressie teenwoordig was. Dit dui daarop 
dat die mutasies in die FANI-geen geassosieer word met ’n 
skisofrenie-fenotipe wat gekenmerk word deur prominente 
depressiesimptome. GWAS-resultate het nie bewys gelewer van 
'n beduidende assosiasie tussen algemene FANI-variante en 
skisofrenie nie. Veelvuldige grenslynbeduidende assosiasies 
bestaan tussen FANI, ENP'e, major depressiewe steurnis, en 
respons op antidepressantmedikasie (lonita-Laza et al. 2014). 


Daar is 'n aantal KNV’e, insluitend 15a13.3, wat diagnostiese 
pleiotropie toon. Dit sou die risiko vir 'n aantal 
neuro-ontwikkelingsteurnisse verhoog, insluitend 
outismespektrumsteurnis, intellektuele inkorting en epilepsie 
(Malhorta & Sebat 2012; Van Bon, Mefford & De Vries 2010). Die 
outeurs bied twee moontlike interpretasies vir hulle bevindings. 
Hulle baseer hul interpretasies op die verskeidenheid van 
diagnoses geassosieer met 15q13.3-mikroweglating. Een 
moontlikheid is dat die nadelige raar variante van die 
FANI1-geen primêre genetiese inkortings verteenwoordig, wat 
gedeel word deur 'n aantal steurnisse, soos skisofrenie en 
outismespektrumsteurnis. As die variërende fenotipiese spektrum 
wat geassosieer word met die raar variante in gedagte gehou 
word, is dit waarskynlik dat die uitdrukking van elke psigiatriese 
steurnis en die tipe neuro-ontwikkelingsfenotipe, sal afhang van 
'n onbekende kombinasie van genetiese (raar of algemene) en 
omgewingsfaktore, asook 'n moontlike kansfaktor. Die ander 
moontlikheid is dat nadelige raar variante in die FANI-geen 

voordoen as toevallige genetiese letsels wat sekondêre 
wysigerlokusse verteenwoordig. Hierdie lokusse sal die penetrasie 
en ernstigheidsgraad moduleer van die fenotipe, wat geassosieer 
word met ander primêre, siektespesifieke genetiese letsels. 
Verdere genetiese studies sal nodig wees om meer lig te werp op 
dié twee verklarings van die navorsers se bevindings (lonita-Laza 
et al. 2014). 


FAN1 enkodeer vir DNS-herstellende nuklease, wat betrokke 
is by die herstel van hoogs sitotoksiese DNS. Die rol van FANI 
in hierdie komplekse proses is nog nie duidelik nie. 
Geenuitdrukkingsprofielstudies van die prefrontale korteks van 
nadoodse breinmonsters afkomstig van pasiënte wat gely het 
aan skisofrenie, bipolêre steurnis en depressie, toon dat die 
uitdrukking van 818 gene beduidend korreleer met 'n afname in 
die aantal perineuronale oligodendrosiete. Verder het 600 gene 
beduidend gekorreleer met 'n afname in die digtheid van 
Calbindin-positiewe interneurone vir al die ingeslote pasiënte 
(Kim & Webster 2010). FAN] was onder hierdie aangetaste gene 
en die enigste aangetaste geen in die 15q13.3 KNV-gebied. Dit is 
moontlik dat nadelige FAN1-mutasies die risiko vir psigiatriese en 
neuro-ontwikkelingsteurnisse verhoog deur in te meng met 
aspekte van vroulike neuronale ontwikkeling. FAN1 vind wye 
uitdrukking in verskeie breindele. Die uitdrukkingsvlakke bly 
Konstant dwarsdeur die proses van menslike breinontwikkeling. 
Dit is welbekend dat genoomonderhoudtekorte 'n groter impak 
het tydens neuronale ontwikkeling en op die embrioniese brein 
as op die volwasse brein (Barzilai, Biton & Shiloh 2008). Selle 
onderhou die DNS-skade deur hulle eie metabolisme (Regnell 
et al. 2012) en eksterne bronne. Dit is bekend dat FAN1-mutasies 
kan lei tot kariomegaliese interstisiële nefritis (Lans & Hoeimjakers 
2012). 


Daar is voorgestel dat blootstelling aan vlakke van 
omgewingstoksiene of chemoterapeutiese middels wat nierselle 
beskadig, moontlik verband kan hou met dié tipe nefritis. Hoe 
DNS-skade neuro-ontwikkeling kan beinvloed in individue met 
FAN1-tekorte moet nog vasgestel word. 


68 


Hoofstuk 3 


N 3.6. MYO16 by chromosoom 13q32- 
34 as kandidaatgeen vir skisofrenie 


'n Genoomwye 9-cM- koppelingskandering in Afrikanerfamilies 
het drie koppelingseine geidentifiseer op chromosome 1, 9 en 13 
(Abecasis et al. 2004). In ’n poging ‘om die koppelingsgebied 
beter te definieer, is 'n 2-cM genoomwye koppelingskandering 
uitgevoer op ’n uitgebreide stel Afrikanerfamilies’ (Roos 2017:6). 
Die resultate van hierdie genoomskandering het chromosoom 
13q32-34 geidentifiseer as die mees robuuste koppelingsone in 
die populasie. Die bydraes van raar KNV’e tot skisofrenie is ook 
in hierdie groep nagegaan. By die resolusievlakgebruik in die 
koppelingskandering, is geen van die koppelingseine wat opgetel 
is in die families veroorsaak deur die teenwoordigheid van KNV’e 
in die genomiese intervalle nie (Xu et al. 2009). In 'n komplekse 
siekte soos skisofrenie sal die genetiese struktuur van 
koppelingseine heel moontlik een of verskeie raar allele betrek, 
met 'n sterk effek op siekterisiko. Daar kan stellig ook ’n 
kombinasie van raar en algemene allele, in dieselfde of 
verskillende gene, betrokke wees (Bowden et al. 2010). Só het 
koppelingsanalises van ingeteelde muise getoon dat meer as 
een geen kan bydra tot dieselfde koppelingsein vir 'n gegewe 
kenmerk (Karst et al. 2011). 


Rodriguez-Murillo et al. (2014) het die bydrae van algemene 
variante wat gelokaliseer is in die 13q32-34-koppelingsgebied 
ondersoek. Die navorsers het gebruik gemaak van dig 
gespasieerde ENP'e vir die fyn kartering van die 
piekkoppelingsgebied in 'n ontdekkingsgroep van 415 families 
en 'n meta-analise van twee addisionele familiegroepe. In ʼn 
tweede fase van die studie is een familiegebaseerde datastel 
met 237 families en onafhanklike gevallekontrole-datastelle 
gebruik vir die fyn kartering van algemene variante van 
assosiasieseine deur die gebruik van HapMap ENP’e. Hierdie 
navorsers se bevindings dui op moontlike variante binne MYO16 
wat sou bydra tot die genetiese vatbaarheid vir skisofrenie, 
soos bepaal deur die 13q32-34-lokus. 

Miosien 16 het onlangs verskyn in die evolusie van soogdiere 
en is uniek beide ten opsigte van struktuur en funksie (Thompson & 
Langford 2002). Vroeëre bewyse het daarop gedui dat MYO16 
belangrik sou wees vir neuronale migrasie en breinontwikkeling 
(Patel et al. 2001). MYO16 is ook geimpliseer in neuronale fosfo- 
inositied 3 kinase-sein (P13K-sein) (Yokoyama et al. 2011). Dit is 'n 
ekstensief bestudeerde pad wat betrek word by neuronale 
funksie en morfogenese. Dit is ook bestudeer in skisofrenie 
en outismespektrumsteurnis (Waite & Eickholt 2010). MYO16 is 
'n lid van die neuronale tirosiengefosforileerde aanhegting 
van die P13K-familie (NYAP-familie) van fosfoproteien. Die 
NYAP's vind hoofsaaklik uitdrukking in ontwikkelende neurone. 
Inmenging met NYAP-gene in muise beinvloed breingrootte en 
neurietverlenging (Yokoyama et al. 2011). 


'n Studie deur Nakayama, Kikuno en Ohara (2002) rapporteer 
fisiese interaksie tussen die geenprodukte van MYO16 en NRXNI. 
NRXN1 is 'n sinaptiese neuronale aanhegtingsmolekule wat 
pre- en postsinaptiese neurone verbind. Dit speel ’n belangrike 
rol in kognitiewe prosesse (SUdhof 2008, soos aangehaal 
in Roos 2017). Raar en herhalende weglatings wat NRXNI 
beinvloed, is gerapporteer in pasiënte met skisofrenie en neuro- 
ontwikkelingsteurnisse. MYO16 is ook geidentifiseer as ’n 
kandidaatrisikogeen in 'n GWAS van outismespektrumsteurnis 
waar suggestiewe assosiasieseine in twee onafhanklike groepe 
gerapporteer is (Wang et al. 2009). Dit was ook die bevindings 
van 'n GWAS van alkoholrespons (Joslyn et al. 2010) en by die 
staking van die rookgewoonte (Rose et al. 2010). 


Hierdie resultate bevind MYO16 as 'n nuwe kandidaatgeen vir 
skisofrenie. 

N 4.1. Genealogiese nasporing 


Die potensiaal om genealogiese navorsing in die Afrikanerpopulasie 
te doen, is deur Karayiorgou et al. (2004) nagegaan, en daar is 
ontdek dat akkurate genealogiese rapportering vir tot 17 generasies 
moontlik is. 'n Psigiatriese verpleegkundige wat ook betrokke was 
by die werwing van families vir insluiting in die studie het die 
aanvanklike stamboominligting versamel. Daar is verskeie vrae 
gevra om meer genealogiese inligting te bekom, insluitend plek en 
datum van geboorte en afsterwe van elke grootouer. Die name en 
geboortevolgorde van al die kinders in elke generasie is ook verkry. 
Inligting is verskaf deur die pasiënte en/of hul ouers. In baie gevalle 
was dit moontlik om stamboominligting te verkry van drie tot vier 
generasies, selfs tot en met oorgrootouers (Karayiorgou et al. 
2004). Om die voorafgaande generasies op te spoor, is ’n 
sistematiese soektog geloods. Inligting is verkry van staatsargiewe, 
kerkargiewe, die meester van die hooggeregshof, aktekantore, die 
kantoor van die registrateur van geboortes, huwelike en sterftes, 
en van museums. Stambome is teruggevolg tot by die vroeë 
1800's. Daarna is gebruik gemaak van Die genealogie van ou Suid- 
Afrikaanse families (De Villiers & Pama 1981) om stambome terug 

te spoor na die oorspronklike stigtervoorouer. Hierdie bron 
rapporteer in groot detail die geskiedenis van alle families, tot en 
met die oorspronklike stigterslede. Die genealogiese inligting is 
genoteer in die vorm van ’n familiestamboom of stamboomkaart. 
Hierdie inligting is dan gestoor in 'n gerekenariseerde databasis 
wat soektogte vergemaklik het. Daar is aan elke persoon 'n unieke 
numeriese, genealogiese identiteitsnommer toegeken wat verskil 
het van die kliniese- en DNS-identiteitsnommers. Voor die aanvang 
van die naspoor van ’n individu, word die databasis nagegaan (van, 
eerste name van beide ouers, en die jaar van geboorte) om seker 
te maak dat die individu nie voorheen betrek is nie (Karayiorgou 
et al. 2004). 'n Genealogiese benadering was moontlik in die 
Afrikanerpopulasie, aangesien dit oor eeue heen 'n geisoleerde 
populasie was en migrasie voorheen tot 'n minimum beperk 
was. Ekstensiewe genealogiese inligting was beskikbaar en 
toeganklikheid het die opspoor van die vloei van genetiese inligting 
moontlik gemaak. Indien inligting oor genealogiese verwantskap 
beskikbaar is, kan dit die lokusheterogeniteit vir siekte verminder. 
Dit verbeter ook beduidend die vermoë om verhoogde alleledeling 
by aangestaste individue na te speur. Deur gebruik te maak 
van gedetailleerde argivale navorsing, was dit moontlik om die 
genealogiese verband terug te trek na die oorspronklike 
stigterslede. In 2004 was dit moontlik om 98 van die ingeslote 
pasiënte in die studie genealogies na te speur. Wat opvallend was, 
was dat 87 van die 98 pasiënte afgestam het van 'n enkele ouerpaar 
wat 16 generasies voor die ondersoek geleef het (Karayiorgou 
et al. 2004). Ten tye van die ondersoek het die grootste deel van 
die stamboom wat met mekaar verbind was, 8935 individue 
ingesluit, versprei oor 17 generasies. Van die 2000 oorspronklike 
setlaars, was 644 verteenwoordig in die oorhoofse stamboom. Dit 
maak die feit dat die oorgrote meerderheid van navorsingpasiënte 
teruggevoer kon word tot een setlaar en sy vrou, nog meer 
indrukwekkend. Daar was 1414 individue wat afgestam het uit 
ingetroude huwelike. Die gemiddelde koëffisiënt vir ondertrouery in 
die stamboom was 0.00389 (Karayiorgou et al. 2004). Onder die 
individue gebore uit ingetroude huwelike, neem hierdie syfer toe 
na 0.0246. Ondertrouery het hoofsaaklik in vroeë generasies 

plaasgevind. Die genealogie is voldoende vasgestel, aangesien die 
ouers van die oorgrote meerderheid van individue in generasie 
een tot elf voor die huidige generasie vasgestel kon word. Een 
uitsondering was die derde generasie voor die huidige, waar die 
persentasie individue met onbekende voorsate 44.4% was - 'n 
dramatiese toename in vergelyking met vorige en latere generasies. 
Hierdie bevinding reflekteer die geskiedenis van die 
Afrikanerpopulasie. In die periode van 1900 tot 1950 (wat die 
derde generasie voor die huidige sou insluit), het daar 'n dramatiese 
noordwaartse beweging plaasgevind na die ontdekking van 
minerale. Die ekonomiese groei het tradisie laat verval, insluitend 
'n verandering in die spelvorm van vanne van Afrikaanse na meer 
Engelse weergawes. Die naamgewingsisteem wat voorheen in 
gebruik was vir kinders, het ook verander. Voor hierdie tydperk is 
'n streng en voorspelbare patroon van naamgewing gevolg, wat 
die voorspelling van herkoms vergemaklik het. Die veranderings 
het probleme veroorsaak in die naspeur van diegene in die derde 
generasie voor die tydperk wat die ondersoek gedoen is 
(Karayiorgou et al. 2004). 


Daaris verwag dat 'n substansiële porsie van aangetaste individue 
in die stamboom moontlik risiko-allele kan deel wat daargestel is 
deur een of 'n paar stigterslede. Simulasie is gebruik om die lengte 
van die haplotipe rondom die allele te bepaal. Die resultate het 
daarop gedui dat so 'n benaderingsontwerp om te soek na gedeelde 
haplotipes tussen aangetaste individue, in hierdie populasie 
moontlik is. Daar is gebruik gemaak van kaarte met mikrosatelliet- 
merkers wat 1 CM-2 cM uitmekaar is (Karayiorgou et al. 2004). 


Die vasstel van gedetailleerde genealogiese verwantskappe 
tussen die aangetastes, het dit moontlik gemaak om pasiënte 
saam te groepeer wat die genetiese basis van die siekte sou deel. 
Dit het die soektog na segmente van gedeelde DNS, identies 
deur oorerwing, op 'n genoomwye vlak moontlik gemaak. Die 
bevindings van die navorsing in twee fases wat hierop gevolg 
het, sal in die laaste deel van dié hoofstuk bespreek word. 


Sekere bevindings in navorsing oor gedragsgenetika is deur 
herhaalde studies bevestig (Plomin et al. 2016). Een sé 'n bevinding 

is die feit dat die meeste omgewingsbelewenisse nie gedeel word 
deur kinders wat saam in dieselfde gesin grootword nie. Daar is 
reeds in 1976 bevind dat gesinsbelewenisse belangrik is vir die 
Kinders wat in 'n bepaalde gesin grootword, maar dat die relevante 
belewenisse of ondervindings uniek ervaar word deur elke kind in 
daardie gesin (Loehlin & Nichols 1976). Toe hierdie bevindings 
aanvanklik gepubliseer is, is geen ophef daaroor gemaak nie. Jare 
later toe opvolgnavorsing dieselfde bevindings gemaak het, is dit 
as kontroversieel beskou (Plomin & Daniels 1987a, 1987b). Hierdie 
bevindings word egter vandag algemeen aanvaar nadat herhaalde 
studies dit bevestig het (Plomin 2011; Tuckheimer & Waldron 
2000). Sedertdien het die fokus van navorsing verskuif na die 
omgewingsbelewenisse wat wel gedeel word deur kinders wat 
Saam in 'n gesin grootword. 'n Interessante uitsondering in hierdie 
verband is die gedeelde omgewingsinvloed wat gevind is vir 
intelligensie tot en met adolessensie, waarna dit afneem soos 
adolessente hulle eie weg in die lewe vind. Dit is aangetoon deur 
meta-analises (Briley & Tucker-Drob 2014; Haworth et al. 2010). Dit 
blyk dat omgewingsinvloede wat nie gedeel word nie, die gevolg 
is van baie ondervindings, maar met ’n klein effek elk. Dit kan 
vergelyk word met oorerwing wat veroorsaak word deur baie 
gene met ’n klein effek (Plomin et al. 2016). Dit herinner aan die 
bevindings van die genetika van skisofrenie. 


N 4.2. Veelvuldig aangetaste families 


In 2004 het navorsers gerapporteer oor ses veelvuldig aangetaste 
families wat tot in daardie stadium ingesluit was in die Afrikaner- 
genetikastudie. Drie of meer eersterangse familielede in hierdie 
families was aangetas. Hoewel die getalle klein is, het die feit dat 
verskeie familielede aangetas is, die belangstelling van die 
navorsers geprikkel (Roos, Pretorius & Karayiorgou 2004). 


In elkeen van die ses families is daar verslag gelewer oor 
die stamboom van die gesin (Diagram 4.1-4.6 en Tabel 4.1-4.6), 
hul sosiodemografiese gegewens, diagnostiese bepalings, 
substansmisbruik, vroeë ingrepe in pasiënte se lewens, vroeë 
abnormale gedrag in die eerste tien jaar van lewe en die 
langtermynverloop van die siekte. 

ial |:2 
ILI 11.2 ILS 11.0 11.4 I.S IL6 11.7 ILIO 
MEI 11.2 IL3 I.4 

DIAGRAM 4.1: Familie 1. 
TABEL 4.1: Familie 1. 
Familie- 1.2 1.4 11.6 11.10 II.2 
identifisering 
Diagnose SAS (bip) Skisofrenieform SAS (bip) SAS (bip) Skisofrenie 
(aanvangsou- (46 jaar) (46 jaar) (36 jaar) (24 jaar) (18 jaar) 
derdom) en j 
komorbiede Postpartum  Psigose sek tot BS BS 
diagnose psigose breintoestand (26 jaar) (16 jaar) 

(Psigose 

NAS) Mes 

(25 jaar) (28 jaar + 33 jaar) 
Ouderdom by 72 jaar 46 jaar 44 jaar 32 jaar 18 jaar 
insluiting 
Substansmis- Afwesig Afwesig Afwesig Afwesig Afwesig 
bruik 
VANG Onbekend Afwesig Afwesig Afwesig Sosiale 
(1 jaar-10 jaar) isolasie 
Vroeë letsels Onbekend Tuisverlossing Afwesig Afwesig Onbekend 

deur vader 
Langtermyn- Ernstig en Kon nie verder Matige dete- Matige dete- Kon nie 
verloop en voortdurend opvolg riorasie riorasie verder 
graad van = ae opvolg 
siekte Episodies met Episodies met 
interepiso- interepiso- 


diese residu- diese residu- 
ele simptome ele simptome 


Bron: Roos et al. (2004). 
MDS, Major depressiewe steurnis; SAS (bip), Sikosaffektiewe steurnis bipolêre tipe. 

Il ee 
II 1.2 I.S 
DIAGRAM 4.2: Familie 2. 
TABEL 4.2: Familie 2. 
Familie-identifisering ILI II.2 II.3 
Diagnose Paranoïede Paranoïede Paranoïede 
(aanvangsouderdom) skisofrenie skisofrenie skisofrenie 
en ko-morbiede (21 jaar) (16 jaar) (19 jaar) 
diagnose 
MDS OKS 
(17 jaar) (15 jaar) 
Kannabismisbruik MDS 
(19 jaar) (15 jaar) 
Ouderdom by insluiting 25 jaar 21 jaar 20 jaar 
Substansmisbruik Afwesig Kannabis Afwesig 
VANG Afwesig Afwesig Afwesig 
(1 jaar-10 jaar) 
Vroeé letsels Premature geboorte Tuisverlossing deur Afwesig 


Langtermyn-verloop 
en graad van siekte 


Bron: Roos et al. (2004) 


36 weke 
Ma: pre-eklampsie 


Longprobleme na 
geboorte 

Episodies met 
interepisodiese 
residuele simptome 


Episodiese skuif 


vader 


Episodies met 
interepisodiese 
residuele simptome 


Episodiese skuif 


MDS, Major depressiewe steurnis; OKS, Obsessief-kompulsiewe steurnis. 

LI (2 
ILI 11.2 I.S 11.4 
MEI 11.2 I.3 
IV1 IV.2 IV.3 IV.4 
DIAGRAM 4.3: Familie 3. 
TABEL 4.3: Familie 3. 
Familie- IV.2 IV.2 IV.3 II.3 
identifisering 
Diagnose Paranoïede SAS Bip (19 jaar) SAS Bip (19 jaar) SAS (14 jaar) 
(aanvangsou- skisofrenie , 
derdom) en (25 jaar) Alkoholafhanklikheid Polisubstansaf- 
komorbiede (15 - 23 jaar) hanklikheid 
: en psigose 
diagnose Polisubstansafhank- oe a Es 
likheid (17 - 23 jaar) 
Ouderdom by 32 jaar 28 jaar 26 jaar 58 jaar 
insluiting 
Substansmis- Afwesig Alkohol, polisub- kannabis Afwesig 
bruik stans en kannabis (18 - 20 jaar) 
LSD (20 - 21 jaar) 
VANG Skaam, Skaam alleenloper, Afwesig Leerprobleme 
(1 jaar-10 jaar) ondergeskik, erge vrees vir 
asosiaal donker 


Vroeë letsels 


Langtermyn- 
verloop en 
graad van 
siekte 


Tangverlossing, 
verlengde kraam 


Matige tot erge 
agteruitgang 
met voort- 
durende verloop 


Bron: Roos et al. (2004). 
SAS (bip), Skisoaffektiewe steurnis bipolêre tipe. 


Allergie tydens 
pokke-inenting 
Matige agteruitgang. 
Episodies met inter- 
episodiese residuele 
simptome 


Afwesig 


Episodiese skuif 
met interepiso- 
diese residuele 
simptome 


Afwesig 


Erge agter- 
uitgang en 
voortdurende 
verloop 

I.2 


IS 


11.4 


DIAGRAM 4.4: Familie 4. 


TABEL 4.4: Familie 4. 


Familie-identifisering 


1.2 


II.2 


Diagnose 
(aanvangsouderdom) 
en komorbiede 
diagnose 

Ouderdom by 
insluiting 
Substansmisbruik 
VANG 

(1 jaar-10 jaar) 

Vroeé letsels 


Langtermynverloop 
en graad van siekte 


Bron: Roos et al. (2004). 

58 jaar 


Afwesig 
Afwesig 


Afwesig 


Erge deteriorerende 
verloop 


Voortdurend 


Skisofrenie (21 jaar) 


38 jaar 


Afwesig 
Afwesig 


Afwesig 


Erge deteriorerende 
verloop 


Voortdurend 


Skisofrenie (18 jaar) 


36 jaar 


Afwesig 
Afwesig 


Afwesig 


Erge deteriorerende 
verloop 


Voortdurend 

ILI 


IL2 


IILS 


1:2 
I.S I.6 Id 11.8 


I.9 


DIAGRAM 4.5: Familie 5. 


TABEL 4.5: Familie 5. 


Familie- ILI IL4 ILS I.2 
identifisering 
Diagnose (aan- SAS (bip) Skisofrenieform Psigose SAS (bip) (19 jaar) 
vangsouderdom) (36 jaar) (40 jaar) sekondêr j 
en komorbiede tot porfiria MDE (14 jaar) 
diagnose variegate Alkohol- en 
(40 jaar) kannabismisbruik 
SAS bip Coie 
Ouderdom by 58 jaar 52 jaar 50 jaar 23 jaar 
insluiting 
Substansmisbruik Afwesig Afwesig Alkoholafhank- Alkoholafhank- 
likheid likheid 
VANG Afwesig Afwesig Afwesig Afwesig 
(1 jaar-10 jaar) 
Vroeé letsels Afwesig Afwesig Afwesig Afwesig 
Langtermyn- Aanhoudend Aanhoudend Aanhoudend Aanhoudend 
verloop en graad met erge met erge met erge met erge 
van siekte agteruitgang agteruitgang agteruitgang agteruitgang 


Bron: Roos et al. (2004). 

ki 1:2 
IR] 11.2 I.6 IL.7 11.8 11.9 
HLI 
11.2 IIL3 MET 
DAIGRAM 4.6: Familie 6. 
TABEL 4.6: Familie 6. 
Familie- ILI II.5 11.6 11.2 II.3 
identifisering 
Diagnose Skisofrenie Skisofrenie Skisofrenie Skisofrenie Skisofrenie 
(aanvangsou- (18 jaar) (16 jaar) (16 jaar) (16 jaar) (16 jaar) 
derdom) en tes : : 
emmonpicde: Atipiese MDS MDS (16 jaar) MDS (16 jaar) OKS 
diagnose (16 jaar) av (7 - 16 jaar) 
Ouderdom 52 jaar 48 jaar 46 jaar 19 jaar 16 jaar 
by insluiting 
Substansmis- Afwesig Afwesig Alkoholaf- Kannabimisbruik Kannabis- 
bruik hanklikheid (van 16 jaar) misbruik 
(van 16 jaar) 
VANG Sosiale Geen inligting Geen inligting Konsentrasie- en OKV- 
(1 jaar-10 isolasie aandagprobleme simptome 
jaar) 
Dagdromer 
Vroeë letsels Verlengde Afwesig Afwesig Naelstring om Afwesig 
problema- nek (sianose by 
tiese ver- geboorte) 
lossing 
Broeikas vir 2 
dae na geboorte 
Langtermyn- Episo- Episodies met Episodies met Voortdurende Voort- 
verloop en dies met interepiso- interepiso- matige tot ern- durende 
graad van interepi- diese residu- diese residu- stige agteruit- matige tot 
siekte sodiese ele simptome ele simptome gang ernstige 
simptome . i agteruit- 
Geringe tot Geringe tot gang 
matige agter- matige agter- 
uitgang uitgang 


Bron: Roos et al. (2004). 

4.2.1. Psigiatriese diagnose en ouderdom 
van aanvang van siekte 


In Families 2, 4 en 6 is die diagnose van skisofrenie gemaak by al 
die aangetaste familielede. In die ander families is ’n diagnose 
van SAS gemaak, en in geisoleerde gevalle 'n diagnose van 
skisofrenie. In hierdie veelvuldig aangetaste families is daar bewys 
van familiële ko-aggregasie tussen SAS en skisofrenie, terwyl 
daar nie ’n familiële verband was tussen skisofrenie en bipolêre 
steurnis nie. 


Die diagnose van SAS in die studie is gemaak volgens die 
DSM-IV- kriteria (APA 1994). Die diagnostiese kriteria laat baie 
oor aan die interpretasie van die ondersoeker. Dit is nie maklik of 
altyd moontlik om die presiese duur van elke gemoedsepisode te 
bepaal nie. Die verwysing na 'n 'substansiële deel’ met betrekking 
tot die tydsduur van die gemoedsepisode in verhouding tot die 
totale duur van die aktiewe en residuele periodes van siekte, 
word nie gedefinieer nie. 


Die meeste van die vorige kwantitatiewe genetiese studies 
van skisofrenie gebruik 'n fenotipiese sindromale definisie van 
die siekte genaamd SAS. Hulle baseer hulle diagnose op 'n enkele 
leeftyddiagnose. 'n Ander benadering verg 'n diagnostiese 
hiërargie, met skisofrenie bo-aan die lys, gevolg deur SAS en dan 
bipolêre steurnis. As 'n individu vroeg in die siekteverloop 
simptome toon van 'n maniese of depressiewe episode, maar 
later voordoen met skisofrenie, word die leeftyddiagnose beskou 
as skisofrenie. Die vroeëre gemoedsimptome word beskou as 
niespesifiek en word nie behou vir verdere analise nie. 'n 
Hiërargiese diagnose neem al die diagnostiese aspekte van die 
psigotiese vergelyking in ag. Die supplementering van 'n enkele 
leeftyddiagnose met komorbiede psigotiese sindrome, kan 
waardevolle inligting verskaf oor familiële aggregasie van 
psigotiese simptome (Cardno et al. 2002). In hierdie beskrywing 
van ses veelvuldig aangetaste families het die outeurs gepoog 
om die hiërargies diagnostiese formulering te volg (Roos et al. 
2004). 

'n Redelike gevolgtrekking, gebaseer op die beskikbare 
inligting, is dat pasiënte gediagnoseer met SAS bestaan uit ’n 
heterogene groep: sommige het skisofrenie met prominente 
gemoedsimptome, ander het gemoedsteurnis met prominente 
skisofreniesimptome, en ander het weer 'n duidelike kliniese 
sindroom. Die hipotese dat SAS-pasiénte beide skisofrenie en 'n 
gemoedsteurnis het, is nie moontlik nie, want die bepaling van 
die gesamentlike voorkoms van die twee steurnisse is baie laer as 
die insidensie van SAS (Lauriello, Erickson & Keith 2000). 


In die studie van die molekulêre genetika van skisofrenie in 
Afrikaners, is SAS in aangetaste familielede vir koppelingsanalise 
ingesluit. Daar is geredeneer dat, indien geenlokusse later 
geidentifiseer word, belangrike bewyse stellig vorendag sal kom, 
wat meer lig kan werp op die genetiese etiologie en oordrag van 
SAS. Sodoende sou bepaal kon word of SAS 'n subtipe of 
genetiese tussenganger is van skisofrenie of gemoedsteurnis, of 
'n kombinasie van hierdie moontlikhede (Bertelsen & Gottesman 
1995). 


In Families 1, 4, 5 en 6 waar meer as een generasie aangetaste 
familielede gehad het, is die ouderdom van aanvang van siekte 
vir die jongste generasie vroeër as vir die ouer generasie. In die 
geval van Families 5 en 6 het die familielede in die jonger 
generasie met 'n vroeër aanvang van siekte en almal kannabis 
misbruik. 


4.2.2. Kannabismisbruik 


Daar word aanvaar dat kannabis-misbruik ondergerapporteer 
is in die genetikastudie weens die inwinning van die inligting 
deur selfrapportering. Hierdie inligting is nie betroubaar 
nie, want middelmisbruik word meestal ondergerapporteer. 
Kannabisgebruik en/of -misbruik is nie bevestig deur toksikologiese 
siftingsondersoeke nie. 


In die kwesbaarheidsmodel van skisofrenie kan 'n individu 
kwesbaar wees vir die siekte, maar dit nie ontwikkel nie, tensy die 

stressor van ’n lewensgebeurtenis as sneller dien. Bevindings van 
die Sweedse Loteling-langtermynstudie dui daarop dat kannabis 
só ’n stressor kan wees (Andréasson et al. 1987). Volgens 
die stresvatbaarheidsmodel verskil individue ten opsigte van 
hulle sensitiwiteit vir nadelige omgewingsomstandighede. 
Geneties sensitiewe individue is meer geneig om simptome te 
ontwikkel as hulle blootgestel word aan die omgewingsfaktore 
(Van Os & Marcelis 1998). 


In die meeste van die families waar kannabis-misbruik 
gerapporteer is, is die aanvang van psigose op 'n vroeër ouderdom 
(Families 2, 5 en 6), of was dit die moontlike sneller vir die psigose, 
soos in Familie 3. Hoe vroeër die aanvang van die siekte is, hoe 
slegter is die prognose. 


Psigotiese uitkomste in verbruikers van kannabis word 
sterker voorspel as daar 'n basislyn-leeftydgeskiedenis van 
kannabisgebruik is, in teenstelling met net die onlangse gebruik 
daarvan. Hierdie bevinding dui daarop dat die assosiasie tussen 
kannabismisbruik en psigose nie ten volle verklaar kan word deur 
die korttermyneffek van kannabis nie (Van Os et al. 2002). 


Van Os et al. se hipotese is dat die neurobiologiese veranderings, 
geinduseer deur die tetrahidrokannabinol, in interaksie tree met 
'n voorafbestaande vatbaarheid vir die deregulering van 
die kannabinoiede sisteem of dat ander neuro-oordragsisteme 
interaksie met die kannabinoiede sisteem het. Volgens hierdie 
hipotese sou die impak van kannabisgebruik op psigose veral 
voorkom in individue met ’n bevestigde vatbaarheid vir psigose 
(Van Os et al. 2002). Die families met verskeie aangetaste lede 
sou so ʼn bevestigde genetiese vatbaarheid vir psigose hê. 


Die DSM-IV-uitsluitingskriteria vir skisofrenie en SAS bepaal 
dat die steurnis nie die gevolg van die direkte effek van 'n substans 
(substansmisbruik of medikasie) of 'n algemene mediese toestand 
moet wees nie. As 'n mens die hipotese van kannabisdisregulasie 
van die kannabinoiede en/of neuro-oordragsisteem sou oorweeg, 
word die gebruik van die DSM-IV- klassifikasiesisteem 
problematies in genetiese navorsing. 'n Hiërargiese diagnostiese 

sisteem, soos vroeër beskryf, sou van meer waarde wees (Cardno 
et al. 2002). 


Daar is groot vooruitgang gemaak in epidemiologiese en 
molekulêre genetiese navorsing. Bevindings dui konstant op 
omgewings- en genetiese faktore in die etiologie van skisofrenie. 
Metodologiese onsekerhede kom gedurig na vore in die bevestiging 
van die rol van omgewingsblootstelling. Die populasierisiko, 
SOOS aangedui deur molekulêre genetiese variante tot sover 
geidentifiseer, bly klein. Die interaksie van genetika en omgewing 
kan moontlik hier 'n verklaring bied. Daar is tans nog ’n beperkte 
aantal molekulêre genetiese bevindings ten opsigte van 
interaksie tussen gene en omgewing. Herhaling van hierdie 
navorsingsbevindings is ook nog beperk. Die belangrike 
konseptuele en metodologiese uitdagings van navorsing van 
hierdie soort interaksies in skisofrenie word tans betrek by ’n 
geintegreerde, grootskaalse ondersoek van die European Network 
of National Networks Studying Gene-Environment Interactions in 
Schizophrenia (EU-GEI 2014). 


Terwyl hierdie studies aan die gang is, het nuwe uitdagings na 
vore gekom op die horison van navorsing oor interaksies tussen 
gene en omgewing. Dit lyk al hoe meer moontlik dat die interaksie 
tussen genetiese variasie en omgewingsblootstelling tot 'n groot 
mate gedeel word deur 'n reeks psigiatriese steurnisse (Cross- 
Disorder Group of the Psychiatric Genomics Consortium et al. 
2013). Bewyse kom ook nou na vore vir die oorvleueling van 
fenotipes (Reininghaus, Priebe & Bentall 2013). Een voorbeeld van 
so 'n omgewingsblootstelling sou stressore tydens die kinderjare 
wees (Matheson et al. 2013). Die studie van interaksies tussen 
gene en omgewing moet wyer strek as individuele steurnisse en 
alle groot psigiatriese steurnisse ondersoek. In die proses moet 
die komplekse interaksie tussen gene en omgewing ontrafel 
word. Die vraag wat beantwoord moet word, is wat die 
onderliggende meganismes is wat veroorsaak dat sommige 
mense psigose ontwikkel, ander 'n niepsigotiese steurnis, en 
ander geen psigiatriese steurnis nie. Grootskaalse kruisdissiplinêre, 

kruisdiagnostiese ondersoeke word vereis om die volle potensiaal 
van navorsing ten opsigte van hierdie vorm van interaksie te 
benut. Die uiteindelike oogmerk is om die etiologie van skisofrenie 
te verklaar en om die voorkoming en behandeling van die toestand 
te verbeter (EU-GEI 2014). 


4.2.3. VANG (een- tot tienjarige 
ouderdom) 


In Hoofstuk 7 word VANG in detail bespreek. Van die families 
onder bespreking, het Families 3 en 6 prominente VANG getoon. 
'n Duidelike kenmerk van familielede met hierdie gedrag was 
dat die aanvang van hulle siekte voor 20-jarige ouderdom was 
(met ’n reikwydte van 14 tot 19 jaar). Daar is vantevore bevind 
dat premorbiede sosiale inkorting meer uitgesproke is wanneer 
skisofrenie in die kinderjare en adolessensie 'n aanvang neem as 
in ander psigoses. Daar skyn ontwikkelingskontinuiteit te wees 
van premorbiede inkorting tot negatiewe simptome in hierdie 
studie (Hollis 2003). Familielede in die Afrikanerstudie wat VANG 
getoon het, het ook ’n chroniese verloop met verergering van 
siekte gehad. 


4.2.4. Swangerskap- en 
geboortekomplikasies 


Vorige studies het getoon dat abnormaliteite van swangerskap 
en komplikasies by geboorte verband hou met 'n verhoogde 
risiko vir volwasse skisofrenie (Isohanni et al. 2000). Voorbeelde 
van spesifieke faktore sluit in: vertraagde fetale groei, infeksies, 
swak voeding en hipoksies iskemiese skade. Baie van die vorige 
studies is beinvloed deur herroeping en seleksie van faktore. 
Sommige kohortstudies kon hierdie resultate nie herhaal 
nie (Geddes & Laurie 1995). Dit bly onseker of die obstetriese 
komplikasies die gevolg is van voorafbestaande fetale 
abnormaliteite. 'n Vorige studie toon geen bewys dat 

voorafbestaande fetale abnormaliteite 'n voorloper is van 
obstetriese komplikasies in die geskiedenis van individue 
met skisofrenie nie (McNeil & Cantor-Graae 1999; Mclntosh 
et al. 2001). 


Swangerskap- en geboortekomplikasies, sowel as vroeë 
letsels, is tot 'n beperkte mate gerapporteer in Families 2, 3 en 6. 
Vyf van die ses familielede by wie komplikasies gerapporteer is, 
is mans. Inligting is verkry van die moeders en/of die pasiënt 
self. Studies oor obstetriese geskiedenis en skisofrenie wat 
gebruik maak van moederlike geheue alleen, is vatbaar vir 
teenstrydighede. Die oormaat obstetriese komplikasies 
gerapporteer deur die moeder kan verband hou met die 
abnormale gedrag van haar kind, eerder as met moederlike 
siekte. Studies dui daarop dat manlike skisofreniepasiënte meer 
of ander risikomerkers het, met ernstiger simptomatologie en ’n 
swakker prognose as vroulike pasiënte (Räsänen et al. 2000). 


4.2.5. Langtermynverloop en graad 
van siekte 


Die langtermynverloop en graad van siekte was verbasend 
konstant binne die spesifieke families. As voorbeeld het beide 
van die aangetaste manlike familielede in Tabel 4.2 'n episodiese 
verloop met interepisodiese residuele simptome gehad. In 
Tabel 4.4 het al drie mans voortdurende, erge regressiewe verloop 
getoon. Die aangetaste lede in Tabel 4.5, ook almal mans, het ’n 
aanhoudende verloop met erge agteruitgang getoon. In Tabel 4.6 
het een generasie geringe tot matige agteruitgang getoon en die 
volgende generasie, waarvan almal mans was, voortdurende 
matige tot ernstige agteruitgang. 


4.2.6. Gevolgtrekkings 


In die gevolgtrekking van die studie oor die veelvuldig aangetaste 
Afrikanerfamilies is daar gesê dat die versameling van veelvuldig 
aangetaste families belangrik bly in psigiatriese genetiese navorsing. 

Die aantal families was klein (ses) en geen definitiewe 
gevolgtrekkings kon gemaak word nie. Hoewel oorerwing van 
skisofrenie duidelik is, speel dit 'n variërende rol in families (Roos 
et al. 2004). 


Oorerwing in skisofrenie kan nie verstaan word sonder om 
die belang van omgewingsfaktore in ag te neem nie (Tsuang 
et al. 2001). Die siekte neig om te groepeer in families, nie 
vanweë die direkte effek van oorerwing nie, maar omdat 
sekere families meer vatbaar is vir die effek van bepaalde 
omgewingsfaktore. 


Daar was bewys van familie ko-aggregasie van SAS en 
skisofrenie, maar nie van skisofrenie en bipolére steurnis nie. Daar 
is beklemtoon dat ’n hiérargies diagnostiese benadering al die 
diagnostiese aspekte in ag sou neem van 'n psigose in die 
genetiese navorsing van skisofrenie. 


Die blootstelling aan kannabis in dié genetiessensitiewe 
familielede was die sneller vir die vroeër aanvang van siekte met 
'n swakker prognose. 


Die ontwikkeling van molekulêre genetika behoort hand 
aan hand te gaan met vooruitgang in die bestudering van 
omgewingsfaktore wat interreageer met gene. Voorkoming van 
fenotipes deur die teiken van omgewingsfaktore wat in interaksie 
tree met genotipes is moontlik en aanvaarbaar (Reininghaus 
et al. 2013). Die grootskaalse ondersoek van die EU-GEI, soos 
voorheen beskryf, probeer juis dit bewys. 


E 4.3. Genetiese argitektuur van 
familiële skisofrenie, KNV’e en 
koppelingskandering 

'n Sterk voorspeller van skisofrenie, is ’n eersterangse familielid 

met skisofrenie (Gottesman 1991). Niefamiliële (sporadiese) 


vorms van skisofrenie maak egter ten minste 60% van 
skisofreniegevalle uit (Kendler & Diehl 1993). 

Genoomwye koppelingskanderings is gedoen om lokusse te 
identifiseer wat raar mutasies of variante bevat wat die 
vatbaarheid vir familiële skisofrenie verhoog. Daar is voorheen 
lokusse geidentifiseer op omtrent elke chromosoom, maar slegs 
'n paar gebiede is herhaaldelik in studies gevind. Een so 'n gebied 
is naby die telomeer van chromosoom 131 (Abecasis et al. 2004; 
Lin et al. 1995, 1997). Hierdie gebied is ook gekoppel aan bipolêre 
steurnis (Badner & Gershon 2002). 


Daar is gepoog om lig te werp op die genetiese argitektuur 
van familiële skisofrenie deur gebruik te maak van hoëresolusie- 
koppelingsanalise, gekombineer met studies van fynvlak- 
chromosomale variasie in Afrikanerfamilies met skisofrenie 
(Xu et al. 2009). 


Navorsers demonstreer dat individuele, rare, oorgeërfde KNV’e 
meer algemeen voorkom in pasiënte met familiële skisofrenie as 
in onaangetaste kontrolepersone. Hierdie oorgeërfde KNV’e 
beinvloed uitsluitlik genetiese gebiede. Die prevalensie van raar 
strukturele variante is soortgelyk in familiële en sporadiese 
skisofrenie. Die tipe variante in die twee groepe is egter beduidend 
verskillend (Xu et al. 2009) (sien ook Figuur 4.1 en Figuur 4.2). 


Bykomend tot die voorafgaande bevindings, het navorsers 
deur die gebruik van hoédigtheid-koppelingskanderings met ’n 
paneel van byna 2000 merkers, 'n gebied op chromosoom 13034 
geidentifiseer wat beduidende genoomwye koppeling met 
skisofrenie toon. By families wat nie koppeling aan hierdie lokus 
getoon het nie, was daar bewys van koppeling aan chromosoom 
1036. Geen veroorsakende KNV’e is geidentifiseer by een van 
hierdie twee lokusse nie. Dié navorsing toon sterk empiriese 
bewys dat veelvuldige genetiese variante, insluitend individuele, 
rare variante, bydra tot die genetiese risiko van familiéle 
skisofrenie. Dit beklemtoon verskille in die genetiese argitektuur 
van familiële en sporadiese vorms van die siekte (Xu et al. 2009). 
Die familiële gevalle van skisofrenie is ondersoek om vas te stel of 
daar verskille in kliniese en fenotipiese veranderlikes is, wat die 
draers van oorgeërfde kopienommermutasies sou onderskei van 

Bron: Xu et al. (2009). 


FIGUUR 4.1: (a) Frekwensieverspreiding van raar KNV’e geidentifiseer en nieraar KNV’e 
in familiéle skisofreniegevalle, (b) genetiese verwantskappe van raar KNV’e in familiéle 


skisofreniegevalle. 

Bron: Xu et al. (2009) 


FIGUUR 4.2: (a) Frekwensieverspreiding van raar KNV'e geidentifiseer in sporadiese 
skisofreniegevalle, (b) genetiese verwantskappe van raar KNV’e oorgeërf in sporadiese 


skisofreniegevalle. 

die skisofreniepasiënte daarsonder. Hierdie kliniese en fenotipiese 
veranderlikes het aspekte ingesluit soos die geskiedenis van 
ontwikkelingsvertraging of leerprobleme, intellektuele inkorting, 
ouderdom met die aanvang en ernstigheidsgraad van die siekte. 
Die analise het gefokus op indeksgevalle van families waar KNV’e 
waarskynlik ko-segregasie toon met die siekte en waarskynlik 
meer patogenies is. Onder hulle was die verhouding van mans tot 
vrouens dieselfde as by die algehele familieondersoekgroep. 
Daar was geen beduidende bewys vir ouerlike oorsprong van 
effekte nie. Geen van die indeksgevalle het 'n geskiedenis van 
ontwikkelingsvertraging of leerprobleme, of die teenwoordigheid 
van intellektuele inkorting gehad nie. Daar was ook nie verskille in 
die ouderdom van aanvang van siekte nie. Daar was suggestiewe 
verskille in die ernstigheidsgraad van siekte, insluitend komorbiede 
substansgebruik, duur van siekte, en aantal hospitalisasies. Dit 
dui op 'n ernstige tipe of behandelingweerstandige vorm van 
siekte by die draers van KNV’e (Xu et al. 2009). 

E 5.1. Spontane kopienommermutasies 
en sporadiese skisofrenie 


Nadat hierdie studie oor die genetika van skisofrenie ongeveer 
10 jaar aan die gang was, is bevindings gepubliseer oor die 
sterk assosiasie tussen sporadiese skisofrenie en spontane 
kopienommermutasies (Xu et al. 2008). In daardie stadium was 
dit bekend dat skisofrenie 'n sterk genetiese komponent het, 
maar die meer spesifieke genetiese argitektuur van die siekte 
was steeds onbekend (Gottesman 1991; Gottesman & Shields 
1967). Hierdie bevindings sou 'n bydrae lewer tot die verklaring 
van die genetiese argitektuur van die siekte. Die ASAA-hipotese 
van skisofrenie het gelei tot verskeie assosiasiestudies, maar 
statisties is enige gene wat betrek is by skisofrenie nie bevestig 
nie (Xu et al. 2008). Die rol van raar mutasies in die kwesbaarheid 
vir skisofrenie is aangetoon deur verskeie observasies wat herhaal 
is. Daar is gerapporteer dat rare, herhalende, hoogs penetrerende, 
Spontane kopienommermutasies by die 22q11.2-lokus nuwe 


How to cite: Roos, J.L., 2019, 'Sporadiese skisofrenie’, in Genetiese bevindings in ‘n 
groep Afrikaners met skisofrenie, pp. 91-101, AOSIS, Cape Town. https://doi.org/10.4102/ 
aosis.2019.BK135.05 

gevalle van skisofrenie in die bevolking bekendstel (Karayiorgou 
et al. 1995; Liu et al. 2002a). Daar is ook bevindings van rare 
gevalle van sitogeniese abnormaliteite wat ko-segregeer met 
skisofrenie in families (Maclntyre et al. 2003). In daardie stadium 
was die volle bydrae van rare kopienommermutasies tot die 
sporadiese voorkoms van skisofrenie onbekend. 


Die moontlikheid dat rare spontane kopienommermutasies 
met ’n relatief hoë penetrasie bydra tot die genetiese komponent 
van skisofrenie, is in 2008 ondersoek in 'n groep Afrikaner- 
skisofreniepasiénte (Xu et al. 2008). 'n Hele genoomskandering is 
op hierdie pasiënte uitgevoer. Daar is 'n aantal stappe 
geimplementeer om die kopienommermutasies te identifiseer en 
te bevestig. Hierdie studie het bevind dat spontane mutasies ’n 
beduidende assosiasie toon met skisofrenie (p = 0.00078), en dat 
Sulke mutasies gesamentlik ongeveer agt keer meer dikwels 
teenwoordig is in sporadiese gevalle van skisofrenie (maar nie in 
familiële gevalle nie), as in onaangetaste kontroles. Raar oorgeërfde 
mutasies was slegs matig verryk in sporadiese skisofreniegevalle. 
Die bevindings van die studie het twee beduidende implikasies 
gehad vir die verstaan van die genetiese argitektuur van skisofrenie. 
Eerstens het dit aangedui dat rare spontane kiemsellyn-mutasies 
bydra tot die kwesbaarheid vir siekte in sporadiese gevalle van die 
siekte. Dit het die aanvanklike observasies by die 22q11.2-lokus 
uitgebrei en gekomplementeer (Karayiorgou et al. 1995). Dit is 
moontlik dat daar onderrapportering was van die tempo van nuwe 
Kopienommermutasies vanweë die beperkte resolusie van die 
genoom-mikroskyfskandeerder. Hierdie nuwe mutasies sou 
gedeeltelik 'n verklaring bied vir die voortbestaan van skisofrenie 
ondanks die lae vrugbaarheid van aangetaste individue (Gottesman 
1991). Tweedens het die bevindings gesuggereer dat spontane 
genetiese letsels by baie verskillende lokusse kan bydra tot 
skisofrenie. Hierdie heterogenisiteit sou 'n verklaring bied vir die 
probleme wat ondervind is in die soeke na genetiese variante wat 
'n beduidende effek op siekterisiko het. Heterogenisiteit kan stellig 
meer uitgesproke wees in sporadiese gevalle van skisofrenie. ’n 
Deel van die spontane gebeure kan oorgeërf word, wat dan 'n 

bydrae lewer tot die heterogenisiteit in familiële skisofreniegevalle. 
Die oorerwing hang af van die ernstigheidsgraad van die siekte en 
die ouderdom van aanvang van siekte. In daardie stadium het 
Walsh et al. (2008) gerapporteer dat raar strukturele variante wat 
'n invloed het op neuro-ontwikkelingsgene in oormaat teenwoordig 
is by volwasse skisofreniepasiënte, sowel as by atipiese KAV- 
skisofreniepasiënte. Die relatiewe bydrae van spontane of 
oorgeërfde kopienommermutasies in sporadiese versus familiële 
gevalle is nie nagegaan nie. 


E 5.2. Eksoomkartering en spontane 
mutasies 


Die volle bydrae van unieke, spontane mutasies in Afrikaner- 
skisofreniepasiénte is nagegaan deur Xu et al. (2011). Die navorsers 
het die hipotese getoets dat spontane, proteienveranderende 
mutasies duidelik bydra tot die genetiese komponent van 
skisofrenie. Volgendegenerasie-reeksbepalings is gebruik om 
Spontane mutasies of ENV'e en klein insluitings of weglatings op 
'n sistematiese, genoomwye manier te bestudeer. Die eksome 
van 53 Afrikanerfamilies met 'n diagnose van skisofrenie of SAS 
is geskandeer. Die families het bestaan uit aangetaste pasiënte 
en beide hul ouers, sogenaamde familietrio's. 'n Eksoom is deel 
van die genoom gevorm deur eksone waarvan die geenreeks in 
volwassenheid bly voortbestaan. Die pasiënte wat ingesluit is 
in hierdie studie het geen geskiedenis van siekte by familielede in 
die eerste of tweede generasie gehad nie. Die kontrolegroep was 
22 gesonde Afrikaner-familietrio's wat nie verwant aan mekaar of 
die pasiënte was nie. In die sporadiese gevalle van skisofrenie is 
34 spontane puntmutasies en vier spontane insluitings en 
weglatings opgespoor. Onder die 34 spontane puntmutasies was 
32 ENV'e nie sinoniem nie, en slegs twee sinoniem. Negentien 
van die 32 niesinonieme mutasies het 'n evolusionêr behoue 
oorskot betrek. Drie van hierdie insluitings en/of weglatings 
het gelei tot proteienvertakkings en een het gelei tot 'n 
enkele aminosuurweglating. Die navorsers het ook twee ENV'e 

geidentifiseer, gelokaliseer binne voorspelbare skenker- of 
ontvangersplitsingsetels by die introniese gebied wat dit omsluit 
(Xu et al. 2011). 


In die geheel het die navorsers bevind dat 27 van die 53 
pasiënte (51%) minstens een spontane gebeurtenis dra. Hierdie 
skanderings toon 'n ooreenkoms met die verhouding van 
niesinonieme (n = 32) tot sinonieme (n = 2) spontane mutasies 
van 16:1. Dit is 'n opvallende bevinding. 'n Niesinonieme 
mutasie is wanneer 'n mutasie lei tot 'n verandering in die 
geengekodeerde polipeptied. Sinonieme mutasies kom voor 
wanneer 'n mutasie nie die polipeptied-produk van 'n geen 
verander nie. Die verhouding van 16:1 is duidelik hoër as die 2.851 
wat in 'n lukrake model verwag sou word. Die niesinonieme 
Spontane puntmutasies is in ’n tienvoudige oormaat gevind (in 
vergelyking met die verwagte verhouding van neutrale mutasies 
relatief tot unieke oorgeërfde variante). Die uniek oorgeërfde 
variante sal waarskynlik minder bydra tot die patogenese van 
sporadiese gevalle van skisofrenie. Die evolusionêre behoud 
van hierdie mutasies is nagegaan, sowel as hulle potensiaal om 
die struktuur of funksie van die geproduseerde proteiene te 
beinvloed. Daar is aangetoon dat die geidentifiseerde mutasies 
'n groter potensiaal het om die proteienstruktuurfunksie te 
beinvloed as die uniek oorgeërfde variante. In die kontrolegroep 
is sewe eksotiese, spontane ENV'e geidentifiseer. Daar was geen 
invoeging- en/of weglatingkandidate in die sewe kontrolepersone 
nie. Van hierdie sewe variante was vier niesinonieme wanmutasies 
en drie sinonieme mutasies. Dit is 'n verhouding wat verwag 
sou word in neutrale omstandighede en baie na aan die 
verhouding vir normale funksionele variasie (1.14-1.45:1). Daar 
was verryking van niesinonieme, hoogs behoue en ontwrigtende 
aminosuurmutasies onder die spontane gebeure by pasiënte. 
Hierdie bevinding is ’n sterk aanduiding van 'n hoë moontlikheid 
van patogenisiteit. Dit is opmerklik dat al die mutasies wat 
geidentifiseer is by sporadiese skisofreniepasiënte in verskillende 
gene voorgekom het. Hierdie indruk is gevorm voor die statistiese 
evaluering vir enige spesifieke lokus. Op een uitsondering na was 

nie een van die aangetaste gene voorheen onomwonde aan 
skisofrenie verbind nie. Die identifisering van herhalende mutasies 
in dié gene dien as bewys dat dit siekte veroorsaak. Dit sou 
moontlik kon behels dat duisende aangetaste individue ondersoek 
moes word (Xu et al. 2011). Daar was 'n wanmutasie binne-in ’n 
gebied wat evolusionêr behoue gebly het en moontlik die 
patogeniese gebeure ingesluit het. Hierdie gebied staan bekend 
as die DGCR2-geen (DiGeorge Critical Region 2-geen). Die 
DGCR2 is in die 22q11.2-lokus en is van belang in terme van 
vorige werk wat oor die 22q11.2-lokus gedoen is (sien ook 
Hoofstuk1se bevindings). Die DGCR2 enkodeer vir'n voorgestelde 
transmembraan-aanhegtingsreseptor. DGCR2 is hemisigoties 
weggelaat vanweë die herhalende spontane mikro-uitwissings 
by hierdie lokus. Dié spontane puntmutasie was teenwoordig in 
'n pasiënt met 'n struktureel intakte 22q11.2-lokus. 


In ’n onafhanklike studie word gerapporteer oor 15 spontane 
mutasies in 8 uit 14 sporadiese skisofreniepasiënte. Nie een van 
die mutasies wat geidentifiseer is, was sinoniem nie (Girard et al. 
2011). Vier van die 15 mutasies was niekoderend. Dit is 'n syfer wat 
hoër is as wat ewekansig verwag sou word. Hoewel dié studie 
kleiner was as die studie onder Afrikaner-skisofreniepasiënte, 
was die koers van spontane mutasies vergelykbaar met dié van 
die groter Afrikanerstudie (Xu et al. 2011). 


Hierdie bevindings oor spontane KNV’e, ENV'e, asook die 
insluiting- en weglatingverhoudings van 'n groep sporadiese 
Afrikaner-skisofreniepasiënte, lewer sterk empiriese bewys dat 
Spontane mutasies patogenies teenwoordig is in meer as die 
helfte van sporadiese gevalle van skisofrenie (Xu et al. 2011, 2012). 


KNV’e, ENV’e, en insluitings en weglatings wat'n verskeidenheid 
gene betrek, dra by tot die genetiese landskap van skisofrenie 
(Gothelf et al. 2007). Dit sou die hipotese onderskryf dat 
veelvuldig herhalende variante wat uniek en spontaan voorkom, 
asook oorgedraagde genetiese variante, almal bydra tot die 
genetiese risiko van skisofrenie. Hierdie genetiese variante betrek 
moontlik honderde duidelike lokusse weens die kompleksiteit 

van die neurale substrate wat aangetas word deur skisofrenie. 
Die mutasieteiken is groot en sluit baie gene in. Die aantal gene 
betrokke, kan in die honderde beloop, maar die presiese aantal 
moet nog vasgestel word. 


Om al die gene te identifiseer wat betrokke is by skisofrenie sal 
sifting van etlike duisende families nodig wees. Dit is egter moontlik 
dat die nuutontdekte lokusse kan dui op ’n kleiner aantal algemene 
biologiese paaie of neurale netwerke wat 'n algemene patroon van 
kliniese disfunksie of simptome genereer. Nieteenstaande 
uitgebreide navorsingspogings is ’n verklaring nog nie gevind nie. 


Die neurale kompleksiteit wat skisofrenie onderlê, tesame met 
die relatief hoë mutasieverhouding, gee 'n moontlike verklaring 
vir die bestaan en voortbestaan van skisofrenie onder verskeie 
menslike bevolkings, ongeag uiteenlopende omgewingsfaktore 
en ernstige inkorting van die voortplantingspotensiaal van hierdie 
pasiënte (Girard et al. 2011). 


E 5.3. Spontane geenmutasies en ’n 
patroon van genetiese en neurale 
kompleksiteit 


Is daar bewyse van ander spontane oorsake van skisofrenie? Hierdie 
vraag is ondersoek deur middel van ’n eksoomreeksbepaling van 
146 Afrikaner-familietrio's wat pasiënte ingesluit het met 'n diagnose 
van skisofrenie of SAS (Xu et al. 2012). Die bydrae van unieke 
spontane KNV'e tot skisofrenie is goed bevestig (Karayiorgou et al. 
1995; Xu et al. 2011). In daardie stadium was die bydrae van spontane 
ENV'e nog nie omvattend ondersoek nie. 


Addisioneel tot die 146 Afrikaner-families, is 34 onaangetaste 
kontroletrio's nagegaan. Verder is die eksoom van 85 VSA-pasiënte 
ook ondersoek. Draers van unieke, spontane KNV’e (230 kb) is 
uitgesluit. Die uitsluiting is gebaseer op vorige KNV-skanderings 
van hierdie groep pasiënte. Die navorsers het 'n analitiese pyplyn 
gebruik wat voorheen deur ander navorsers beskryf is, asook 
'n reeks filters, insluitend die finale bevestiging deur Sanger se 

reeksbepaling van alle familielede (Xu et al. 2011). Meer as 90% van 
die ENV'e en 20% van insluitings of weglatings is geëvalueer. Daar 
was 'n ooreenkoms tussen die ouderdom van die vader by die 
pasiënt se geboorte en die getal spontane gebeure per afstammeling. 
Geen ander beduidende verskille is gevind nie. Individue met jonger 
vaders (22-30 jaar oud by die pasiënt se geboorte) was geneig om 
laer gemiddelde spontane mutasietempo's te hê as diegene met 
ouer vaders (Xu et al. 2012). 


Gene aangetas deur spontane variante was in hierdie studie 
nie beduidend verteenwoordig in twee voorheen vasgestelde, 
uitgebreide lyste van sinaptiese gene nie. Verder het pad-analise 
nie enige beduidend verrykte funksionele groepe gevind nie (Xu 
et al. 2012). Pad-analise is gedoen deur gebruik te maak van die 
DAVID-annotasie-instrument. PPI het 'n beduidend groter 
verbintenis tussen mutasieteikens getoon as wat verwag Sou 
word by toevallige mutasies. Multigene PPl-groepe het een 
ingesluit wat gesentreer is op MTOR en een wat gesentreer is op 
CANX. Laasgenoemde het 'n ekstrasellulêre matriks en 
selaanhegtingsproteiene ingesluit. Dit suggereer dat diverse 
skisofrenie-risikogene moontlik kan uitloop op 'n korter lys van 
funksionele modules (Xu et al. 2012). Ondersoek is ingestel om te 
bepaal of verryking in funksionele spontane gebeure bepaal 
word deur die ontwikkelingspatroon van breinuitdrukking van 
die gemuteerde gene (Colantuoni et al. 2011; Kang et al. 2011). Die 
grootste effek is waargeneem in die hippokampus en die 
dorsolaterale prefrontale korteks. Dit is die twee breinareas 
wat in skisofrenie geimpliseer word. Die grootste effek is 
waargeneem by gene wat die meeste uitdrukking vind in die 
prenatale periode (Barch & Ceaser 2012). Dit is van belang 
dat daar 'n funksionele ooreenkoms is tussen die prenatale 
uitdrukking van teikenorgane en die neuro-ontwikkelingsimpak 
van die ooreenkomstige mutasies. Onder pasiënte met spontane 
mutasies was dié met mutasies in prenataal gebaseerde 
gene meer geneig tot veelvoudige (23) gedragsabnormaliteite in 
die eerste 10 jaar van hul lewe. Hulle het ook ernstiger funksionele 
inkortings in die latere verloop van siekte gehad (Sobin et al. 2003). 


97 


Sporadiese skisofrenie 


Vyftien gedeelde gene met funksioneel spontane gebeure is 
geidentifiseer toe skisofrenie met outismespektrumsteurnis 
vergelyk is (lossifov et al. 2012; Neale et al. 2012; O'Rook et al. 
2012; Sanders et al. 2012). Dit is oorvleueling binne kansverwagting 
(o = 0.29). Dit is noemenswaardig dat 11 van die 15 gedeelde 
gene (73%) ingesluit is in die lys van teikens vir prenatale 
uitdrukkingsydigheid. Die kans dat dié oorvleueling ’n toevallige 
bevinding is, is baie laag (p = 0.004). Die groot meerderheid van 
die teikens vir prenatale uitdrukkingsydigheid kom sterk na vore 
gedurende die eerste en tweede trimesters van swangerskap. 
Daar is oorverteenwoordiging van kerngene betrokke by 
chromatien-hermodellering, kernvervoer, transkripsiebeheer en 
die oordrag en afbreek van proteiene. Die teikens sluit ook gene 
in betrokke by interaksies van sel tot sel en van sel tot matriks. 
Dit is 'n onderafdeling wat interaksie toon met twee sleutel- 
aanhegtingsproteiene: THBSI en ITGA6 (Christopherson et al. 
2005; Georges-Labouesse et al. 1998). Laasgenoemde twee 
proteiene is ook betrokke by sinaptogenese, aksionale groei en 
kortikale laagvorming. Navorsers bevestig dat gene met sydigheid 
vir prenatale uitdrukking hoogs verryk is met mikro-RNA-teikens. 
Daar is verder bevind dat 'n nominaal beduidende verryking 
van hsa-miR-367- en hsa-miR-1244-teikens ook teenwoordig is 
(Colantuoni et al. 2011). In vergelyking hiermee sal die risiko 
bygedra deur teikens van postnatale uitdrukkingsydigheid 
verband hou met hul betrokkenheid by intrasellulêre seinprosesse 
(GTPase, DAG, of die kalsiummodelleringsein), wat diverse 
aspekte van neuronale konnektiwiteit reguleer. 


Die vraag wat gevra is, is watter individuele gene meer geneig 
sal wees om tot die risiko van siekte by te dra. Navorsers het vier 
gene gevind wat verander is deur twee spontane gebeure, elk in 
nieverwante pasiënte. Drie van hierdie gene was geaffekteer in 
pasiënte uit twee verskillende getoetste bevolkings. Daar was óf 
Spontane wanmutasie ENV (TRRAP en VP539), óf invoeging of 
weglating (LAMA?2). Nie een van hierdie gene was aangetas in 
die Afrikanergroep of die Simons Simplex Collection (SSC) 
kontrolegroep nie. Op grond van die aantal spontane mutasies in 
die datastel, sal die observasie van vier sulke herhalende gebeure 


98 


Hoofstuk 5 


'n p-waarde van 0.002 hê. Daar is een van die vier kombinasies 
(in LAMA2) wat individueel statisties beduidend was (p = 0.017). 


LAMA?2 enkodeer die laminien-alfa-2-ketting wat een van 
die twee subeenhede van laminien-2 en -4 verteenwoordig. Dit 
bind aan ITGA6, 'n teiken vir prenatale uitdrukkingsydigheid. 
Homosigotiese mutasies in LAMA2 lei met variërende penetrasie 
tot oorerflike spierdistrofie, gekenmerk deur SSS-betrokkenheid, 
insluitend witstof-abnormaliteite, kognitiewe inkorting, konvulsies 
en neuronale migrasiedefekte (Jones et al. 2001). 'n Spontane 
mutasie in die isovorme LAMA1 is ook deur 'n ander studiegroep 
oor skisofrenie beskryf (Girard et al. 2011). 


Een wanmutasie en een niekoderende mutasie ENV by beide 
die Afrikaner- en die Amerikaanse groep van dihidropiramidien- 
dehidrogenase (DPID) is geidentifiseer (Xu et al. 2012). DPID is 
die aanvanklike en tydbepalende faktor in die pad van pirimidien- 
katabolisme (Van Kuilenburg et al. 1999). Dit moduleer die 
produksie van beta-alanien, 'n neuromodulator van transmissie- 
inhibering in die brein (Tiedje et al. 2010). Abnormale urinêre 
ekskresie van timien en urasien bevestig DPID-gebrek of -tekort 
by die mutasiedraer. Heterosigotiese weglatings wat of DPID 
insluit, of daarin voorkom, sowel as gewysigde uitdrukkings, is 
beskryf by outismespektrumsteurnis en intellektuele inkorting 
(Ben-David et al. 2011; Carter et al. 2011; Willemsen et al. 2011). 
Geen van hierdie steurnisse was teenwoordig in die draer van die 
DPID-mutasie nie. Dit sou dui op 'n variasie in uitdrukkingsvermoë. 


Dit is opmerklik dat TRRAP en VP539 ook mutasies ondergaan 
in outismespektrumsteurnis (O'Rook et al. 2012). 


Die geidentifiseerde funksionele spontane mutasies is vergelyk 
met die spontane KNV’e voorheen geidentifiseer in twee groepe 
(22 KNV’e wat 156 gene beinvloed het) (Malhorta et al. 2011; Xu et 
al. 2008). Vyf gene is verander deur beide spontane ENV’e en 
KNV’e. Hierdie vyf gene sluit in: DGCR2, TOP3B, CIT, STAG1 en 
SMAP2. Twee van die geenmutasies is teenwoordig in pasiënte uit 
die twee verskillende bevolkings wat getoets is. Twee van dié gene 
val binne die 22q11.2-lokus wat vatbaarheid vir skisofrenie aandui 
(Xu et al. 2012). 

Die voorafgaande bevindings impliseer die bydrae van 'n diverse 
stel spontane mutasies met 'n relatief hoë, maar onvolledige 
penetrasie tot die genomiese argitektuur van skisofrenie in die 
Konteks van 'n balansmodel vir mutasieseleksie. Dit beklemtoon 
die belang van die gebruik van 'n familiesteekproef waarin 
siektegeskiedenis noukeurig omskryf is om hul rol uit te lig. In dié 
verband word voorspel dat, in die Afrikanergroep, ten minste 18% 
van sporadiese gevalle 'n spontane, patogeniese, eksoniese 
mutasie dra, terwyl ten minste 10% ’n spontane KNV dra (Xu et al. 
2008, 2012). Met ander woorde, sulke mutasies verklaar 'n kwart 
tot 'n derde van alle sporadiese skisofreniegevalle. Gegewe dat die 
resultate van skanderings van nie-eksoniese gebiede nog na vore 
moet kom, toon die syfers heel waarskynlik onderrapportering. 
Die bevindings onder Afrikaner-skisofreniepasiënte dra by tot die 
verstaan van die neurale argitektuur van ’n risiko vir skisofrenie. 
Daar word afgelei dat die aantal lokusse vir skisofrenie meer as 
850 is. Dié bevindings ontmasker die beduidende sensitiwiteit van 
die neurale netwerke wat die vatbaarheid vir skisofrenie onderlê 
tot presiese vlakke of aktiwiteit van baie diverse proteiene en 
seinmodules. Daar is, in die lig van die heterogenisiteit van 
skisofrenie, voorgestel dat die fokus op netwerke moontlik meer 
gelykmatig kan wees, eerder as dat dit op spesifieke neurosenders 
of seltipes toegespits is (Arguello & Gogos 2012). 


Bevindings oor die genetika van skisofrenie is reeds diepgaande 
bespreek in Hoofstuk 1, maar die bepaling van siekterisiko moet 
nie alleen die funksie van die teikengeen in ag neem nie; die 
tydsberekening van die genetiese invloede is eweneens van 
Kritiese belang. Spontane mutasies affekteer gene met diverse 
funksies en ontwikkelingsprofiele, maar die bevindings omskryf 
'n substansiële bydrae van mutasies in ontwikkelingsregulerende 
gene met hoër uitdrukkings gedurende die vroeë en middelste 
fetale leeftyd. Verder is aangetoon dat sulke mutasies verryk is in 
die geval van volwasse pasiënte met prominente VANG. Dié 
bevindings word verder uitgelig in Hoofstuk 7. 

Hierdie bevindings verskaf 'n meganistiese konteks waarin 
epidemiologiese korrelasies tussen verskeie prenatale 
omgewingsinvloede gedurende die eerste en tweede trimester 
van swangerskap en die risiko vir skisofrenie oorweeg kan word 
(Gilman et al. 2012). Die feit dat die uitdrukking van baie gene vir 
prenatale sydigheid onder streng mikro-RNS-kontrole is, kan die 
verband tussen mikro-RNS-disregulasie en psigiatriese steurnisse 
dalk verklaar (Stark et al. 2008). Die uitdagings wat oorbly, is om 
die betrokke biologiese prosesse en neurale netwerke te 
identifiseer en te bepaal hoe hulle geaffekteer word. Al hoe meer 
navorsing word in dié verband gepubliseer. Onbevooroordeelde 
netwerkbasisbenaderings sowel as dierlike en sellulêre modelle 
van herhalende mutasies sal vir hierdie doel waardevol wees 
(Karayiorgou et al. 2012). 

E 6.1. Koppelingsonewewigtigheid 
(KO) in Afrikaners 


Vroeg in die genetikastudie van skisofrenie onder Afrikaners is 
'n ondersoek gedoen na die agtergrondvlak van KO in die 
Afrikanerpopulasie. KO is die niespontane assosiasie van allele by 
twee of meer lokusse in 'n populasie. KO is teenwoordig wanneer 
die geobserveerde haplotipiese verspreiding van twee of meer 
merkers in 'n populasie beduidend verskil van die verwagte 
haplotipiese verspreiding (KO kan verkry word van die kruisproduk 
van die geobserveerde alleelfrekwensie). Die toepaslikheid van die 
geneties geisoleerde populasie vir die kartering van komplekse 
kenmerke is nagegaan (Hall et al. 2002, soos aangehaal in Roos 
2008). Die provisionele kloning van gene wat algemene siektes 
onderlê, is een van die grootste uitdagings vir biomediese 
navorsing. Die tradisionele analise van ko-segregasie van siekte en 
genetiese merkers in stambome (koppelingsanalise) het beperkte 
krag waar komplekse oorerwingspatrone van toepassing is. 'n 
Aantal benaderings wat KO ontgin, is voorgestel om die 
probleem te oorkom, insluitend populasiegebaseerde, alleliese 


How to cite: Roos, J.L., 2019, 'Geisoleerde populasies’, in Genetiese bevindings in 'n 
groep Afrikaners met skisofrenie, pp. 103-118, AOSIS, Cape Town. https://doi.org/10.4102/ 
aosis.2019.BK135.06 

assosiasiemetodes en die gekombineerde analise van koppeling- 
en alleliese assosiasies (Freimer, Service & Slatkin 1997; Jorde 1995; 
Risch & Merikangas1996). Deur die families van stigterpopulasies 
na te gaan, sou beide van hierdie ontwerpe geinkorpereer word. 
Die gemete KO-vlak tussen 'n merker en siekte-allele word bepaal 
deur verskeie elemente, insluitend die afstand tussen die merker 
en die siektegeen, die ouderdom van die siekte-allele, die 
frekwensie van die gekoppelde merkerallele, en ander minder 
voorspelbare kragte soos genetiese verskuiwing (‘drifting’), tempo 
van populasie-uitbreiding, genetiese bottelnekke, en genetiese 
vermenging. Teoreties word verwag, en empiries geobserveer, dat 
KO afneem soos afstand toeneem. Studies toon dat die bydrae 
van herkombinasie tot die vlak van KO weglaatbaar klein is in ’n 
Kort afstandreeks wanneer dit vergelyk word met ander kragte 
(Shifman & Darvasi 2001, soos aangehaal in Roos 2008). ‘Soos die 
afstand toeneem, sal die toename in herkombinasiefrekwensie 
enige assosiasie degradeer. Gevolglik sal herkombinasie en afstand 
die primêre elemente word wat die vlak van KO bepaal (Roos 
2008:73). 


Pasiénte uit stigterpopulasies sal heel waarskynlik segmente 
van ’n chromosoom met 'n siektegeen oorerf van ’n 
gemeenskaplike voorouer. In dié omgewing word merkerlokusse, 
waarvan 'n gedeelde haplotipe geidentifiseer kan word, weer 
oorgeërf. Die relatief onlangse ontstaan van 'n sekere 
stigterpopulasie maak dit moontlik dat die chromosomale 
gebiede rondom spesifieke siekte-allele wat identies oorgedra 
is, groter sal wees as in niestigterspopulasies. Optimaal ontwerpte 
genoomwye skanderings wat gebruik maak van KO in 
stigterpopulasies met onlangse voorsate, sal minder merkers 
of 'n beduidend kleiner groep pasiënte vereis as soortgelyke 
skanderings in niestigterpopulasies (Chapman & Wijsman 1998). 
In die stadium toe daar met die Afrikanerstudie begin is, was 
daar nog baie onbeantwoorde vrae rakende die optimale 
ontwerp van sulke genoomwye karteringstudies. Dit het vrae 
ingesluit rondom die toepaslike demografiese geskiedenis van 
die stigterspopulasie, die toepaslike spasiëring van genetiese 

merkers, en die toepaslike grense vir die bepaling van 
beduidendheid. Om hierdie vrae te kon beantwoord, moes die 
kragte wat die verspreiding van agtergrond-KO (ako) in die 
genoom beheer, beter verstaan word. In die studie het navorsers 
die verspreiding van ako in 'n groep Afrikanerfamilies nagegaan. 
Hierdie groep Afrikaners was afkomstig van Tshwane, Limpopo 
en Mpumalanga. Dit sou die groep Afrikaners insluit wat van die 
Kaapkolonie noordwaarts getrek het. 


Die Afrikaners is in totaal ongeveer drie miljoen mense, wat 
afgestam het van ’n klein aantal oorspronklike setlaars. In 1652 
het die eerste immigrante (skaars meer as 'n duisend), hoofsaaklik 
van Nederlandse oorsprong, hulle in die Kaap gevestig. In 1830 
het van hulle noordwaarts getrek na die huidige Tshwane en 
Limpopo. Dié gemeenskappe was geografies geisoleerd. 
Kulturele oorwegings, insluitend taalverskille (Afrikaanse taal 
afkomstig van Nederlands) en geloofspraktyke (die meeste 
Afrikaners was lidmate van die Nederduitse Gereformeerde 
Kerk) het hulle isolasie verder bevorder. Ondertrouery was 
algemeen, veral in die vroeëre generasies. Hoewel vermenging 
in onlangse jare plaasgevind het, was populasiegroei oor die 
afgelope 13-15 generasies hoofsaaklik die gevolg van reproduksie, 
aangesien immigrasie sedert stigting in daardie stadium 
minimaal was. 


Die demografiese geskiedenis van die Afrikanerpopulasie 
word gesien in die buitengewoon hoë frekwensie van sekere raar 
mendeliese steurnisse. Daar is ook 'n buitengewoon lae diversiteit 
van die geassosieerde alleliese variante en 'n buitengewoon groot 
deel (8 cM -11 cM) van beperkte haplotipes rondom hierdie gene 
(Brink et al. 1987; Hayden et al. 1980; Leitersdorf et al. 1989; 
Rosendorff et al. 1987; Torrington & Viljoen 1991; Brink et al. 1987, 
SOOS aangehaal deur Roos 2008). 


In die 2002-studie is die vlak van KO in Afrikaners ondersoek. 
Twee-en-sestig Afrikanerfamilies van die voortgaande studie 
oor die genetika van skisofrenie is betrek. Die pasiënte is 
afkomstig van Afrikanervoorsate wat noordwaarts getrek het. 

Hierdie geneties geisoleerde populasie is ondersoek om hulle 
geskiktheid te bepaal vir genoomwye koppelingstudies en KO- 
studies wat beoog om die gene te identifiseer betrokke by 
komplekse kenmerke (Hall et al. 2002). Strategieë wat verwarring 
sou veroorsaak in die interpretasie van KO-data is vermy. 


Een belangrike bevinding van die studie is die groot aantal 
beduidende merker-tot-merker-assosiasies wat by 'n 3 cM-6 cM 
genetiese afstand aangeteken is. Dit sou inpas by beduidende 
bewyse van KO in Afrikaners volgens Gordon, Simonic en Ott 
(2000), oor ’n 5 cM-gebied in ander chromosomale areas. In 
hierdie studie is daar ook 'n direkte vergelyking van ako by 
chromosoom 18 gedoen tussen Afrikaners en vier ander 
populasies: twee geneties geïsoleerd, en die ander twee gemeng. 
Hierdie vergelyking dui op konstante hoër gemiddelde KO- 
waardes vir Afrikaners oor 'n genetiese afstand van 3 cM. Die laer 
KO wat waargeneem is in Finse populasies kan toegeskryf word 
aan 'n groter aantal generasies van eksponensiële groei in 
vergelyking met Afrikaners, wat gekenmerk is deur ’n onlangse 
bottelnekgebeurtenis (13-15 generasies gelede). Afrikaners het 
die inisiële vlak van KO behou oor groter genetiese afstande. Die 
behoud van ako oor groter afstande kan moontlik ook verband 
hou met die beperkte aantal oorspronklike stigters van die 
families wat ondersoek is of met vorige onopgespoorde 
vermenging. In daardie stadium is gehoop dat uitgebreide 
genealogiese navorsing sal help om die kragte te verstaan wat 
KO in hierdie populasie beheer. 


As die resultate van die studie in sy geheel oorweeg word, 
blyk dit dat die Afrikanerpopulasie voldoen aan die gewenste 
standaarde vir genoomwye skandering, soos deur uitgebreide 
KO vereis. In vergelyking met ouer stigterpopulasies van dieselfde 
grootte (soos die Finse populasie), sal beduidend minder merkers 
voldoende wees vir die genoomwye KO-analise van komplekse 
steurnisse in die Afrikaners. Die KO-bevindings, tesame met die 
feit dat groter groepe pasiënte versamel kan word, kan bydra tot 
die opsporing van KO en gevolglik makliker opsporing van gene 
wat matig bydra tot siekte. In hierdie geval sou die Afrikaners, 

wat ongeveer drie miljoen uitmaak, nie dieselfde probleme 
oplewer wat gevind is by ander stigterpopulasies met uitgebreide 
KO, maar ’n klein populasiegrootte nie. In dié populasies is daar 'n 
beperkte aantal pasiënte beskikbaar vir bestudering, selfs in die 
geval van algemene steurnisse (Zavattari et al. 2000). Dit is 
die kombinasie van uitgebreide KO en die beskikbaarheid van 
'n groter aantal studiepasiënte wat Afrikaners, as geneties 
geisoleerde populasie, ideaal maak vir die kartering van 
komplekse kenmerke (Hall et al. 2002). 


Daar was kommer dat bevindings oor die kartering van 
komplekse multigenetiese kenmerke in stigterpopulasies nie 
uitgebrei sou kon word na ander meer kosmopolitiese 
populasies nie. In daardie stadium was daar nie empiriese data 
wat daarvoor of daarteen sou kon getuig nie. Later in die studie 
is die teendeel egter bewys (sien bevindings oor MYO16 in 
Hoofstuk 3). Die Noord-Europese oorsprong van die Afrikaners 
(hoofsaaklik uit Nederland) kan bydra dat bevindings in dié 
populasie relevant kan wees vir baie ander Westerse populasies. 
Dit is moontlik dat slegs 'n subgroep van vatbaarheidsgene in 
die stigterspopulasie sal segregeer. Die identifisering van 
hierdie gene kan belangrike insig bied in die molekulêre en 
sellulêre paaie van die siekte en van belang wees in die 
ontdekking en ontwerp van nuwe geneesmiddels om die siekte 
te behandel. 


'n Verdere kommer was die genetiese kartering van fenotipes 
as kliniese sindrome, eerder as kwantitatiewe kenmerke oor ’n 
spektrum. Die vraag was of die kliniese fenotipes in verskillende 
populasies met mekaar vergelyk sou kon word. Meer daaroor in 
Hoofstuk 2. 


Verder het Hall et al. (2002) daarop gewys dat die geskiktheid 
van stigterpopulasies in die ontrafeling van komplekse kenmerke 
ander aspekte as uitgebreide ako-vlakke insluit, soos byvoorbeeld 
'n meer uniforme omgewing, goeie genealogiese inligting, meer 
intakte families en ’n fenotipiese definisie wat makliker is om te 
standaardiseer. 

N 6.2. Omvang en verspreiding van 
KO in geisoleerde populasies en die 
implikasies vir genoomwye studies 
(Service et al. 2006) 


Toe die studie van Service et al. in 2006 gepubliseer is, was daar 
baie onsekerheid oor hoe om genoomwye assosiasiestudies 
te ontwerp en uit te voer (Thomas, Haile & Duggan 2005). In 
daardie stadium was dit nie moontlik om die hele genoom direk 
te ondersoek vir 'n assosiasie tussen siekte en kandidaatvariante 
nie. Genoomwye studies is nog indirek uitgevoer, deur die nagaan 
van ENP'e in KO vir die identifisering van assosiasies met 
ongetipeerde variante wat met 'n gegewe kenmerk verband hou. 
Die omvang en verspreiding van KO het die aantal ENP’e wat 
benodig is vir sulke studies bepaal. Die variasie in die demografiese 
geskiedenis tussen populasies genereer substansiële verskille in 
die omvang en verspreiding van KO (Stumpf & Goldstein 2003). 
Dit het variasie tussen populasies veroorsaak in die aantal ENP'e 
wat vir assosiasiestudies vereis word. Daar is voorheen voorgestel 
dat geisoleerde populasies, veral populasies wat onlangs gestig 
is, moontlik langer stroke van KO kan hê as niestigterpopulasies 
(Peltonen et al. 2000; Pritchard & Przeworski 2001; Wright, 
Carothers & Piratsu 1999). Sulke geisoleerde populasies sou 
minder merkers verg vir genoomwye assosiasiestudies of kan 
stellig beter genoomwye dekking gee met dieselfde aantal 
merkers. Die moontlike voordeel van geisoleerde populasies was 
in daardie stadium nog nie gekwantifiseer nie. Die KO in 'n groter 
groep (200 individue) van elk van 11 goed omskrewe geisoleerde 
populasies en 'n niestigterpopulasie afkomstig uit Europa, is 
ondersoek. Daar is gebruik gemaak van ENP-merkers wat 
gespasieer was regoor chromosoom 22 (Service et al. 2006). 


Die 11 geisoleerde populasies was van die volgende gebiede 
afkomstig: 


e Antioquia in Colombia 
e Asjkenasiese Jode van Oos-Europa 
e Die Asore 

e Costa Rica (Sentraalvallei) 

e Suidwes-Nederland 

e Finland: vroeë setlaars 

e Finland: latere setlaars uit Kuusamo 
e Finland: hele bevolking 

e Newfoundland 

e Suid-Afrika (Afrikaners) 

e Sardinië (provinsie van Nuoro). 


J 


Saam met die elf geisoleerde populasies is ook ’n 
niestigterpopulasie van Europa ingesluit. Die geskiedenis van die 
geisoleerde populasies verskil in terme van faktore wat geisoleer 
is en KO beinvloed. Die populasies het verskil in terme van 
die mate van vermenging ten tye van stigting, grootte van 
die stigterpopulasie, en tydsverloop sedert stigting. Hierdie 
studie het 'n relatief groot aantal deelnemers gehad. Daar is 
200 persone vir elke populasie ingesluit. Dit is bekend dat kleiner 
studiegetalle die krag van KO kan oorskat, want dit kan moontlik 
rare, rekombinante haplotipes uitsluit (Teare et al. 2002; Tenesa 
et al. 2004). 


In die studie van Service et al. (2006) het die navorsers die KO 
in die populasie geanaliseer. Die digtheid van merkers was 
soortgelyk aan wat in daardie stadium beskikbaar was vir bepalings 
in genoomwye assosiasiestudies (Maraganore et al. 2005). Die 
gemiddelde heterosigositeit van merkers in die verskillende 
populasies was soortgelyk. Die reeks het gestrek van 0.359 (Sardinië) 
tot 0.373 (Antioquia). Die niestigterpopulasie was soortgelyk aan 
dié van Newfoundland en die Afrikanerpopulasie, en die minste 
soortgelyk aan die populasies van Antioquia, Kuusamo en Sardinië. 
Die populasies van Costa Rica en Antioquia was soortgelyk aan 
mekaar, sowel as aan die drie Finse populasies (Service et al. 
2006). 


KO-kaarte is saamgestel vir al die populasies (Maniatis et al. 
2002). Met hierdie metode word afstande bepaal in KO-eenhede 
(KOE'e) tussen aangrensende pare ENP'e. Die KOE 
verteenwoordig die produk van die fisiese afstand tussen 
merkers en 'n parameter wat die eksponensiële afname in die 

kans vir assosiasie tussen die merkers volgens die fisiese afstand 
sal bepaal. Die KOE-skaal het afstande wat bygevoeg word, en 
hierdie kaarte is soortgelyk aan herkombinasiekaarte. Die KOE- 
Kaarte is meer robuus as die haplotipiese blokmetode in hul 
toepassing by die bepaling van variasiemerkerdigtheid (Ke et al. 
2004). Vorige studies het getoon dat die eweredige verspreiding 
van merkers vir KOE-kaarte 'n eenvoudige, maar effektiewe 
strategie is om die toepaslike merkerdigtheid van assosiasiestudies 
te bepaal. Die profiele van die KO-kaarte was baie soortgelyk by 
al 12 populasies wat ondersoek is. Hierdie observasie is reeds 
voorheen gemaak (De La Vega et al. 2005; Tapper et al. 2003). 
Die patroon kom ooreen met gebiede van verhoogde en 
verlaagde herkombinasie wat algemeen is in alle populasies, 
SOOS aangetoon deur die vergelyking van koppelingskaarte 
(Kong et al. 2004). Hoewel die KO-kaarte vir die 12 populasies 
dieselfde vorm gehad het, het hulle baie verskil ten opsigte van 
algehele lengte. Die kortste kaart (en gevolglik die populasie 
met die mees ekstensiewe KO) was dié van die Finse populasie 
van Kuusamo. Die langste kaarte was dié van die Asore, 
Newfoundland, die Afrikaners en die niestigterspopulasie. 


Daar is duidelike verskille tussen die populasies in die algehele 
omvang van KO. Die lengte van die KO-kaart in die oorgrote 
meerderheid van geisoleerde populasies was ongeveer 20% - 45% 
minder as in die niestigterpopulasie. Die lengte van die KO-kaart 
verskaf 'n gids vir die minimum aantal merkers wat nodig is vir 
assosiasie-analise wat gelykemerker-spasiëring op die KOE-skaal 
vereis (De La Vega et al. 2005; Tapper et al. 2003). As slegs die 
lengte van die KO-kaarte in ag geneem word, dui die data daarop 
dat assosiasiestudies met persone van Finland, die geisoleerde 
Nederlandse groep, Costa Rica, Antioduia, Sardinië en die 
Asjkenasiese groep ten minste 30% minder merkers benodig 
as studies van niestigterpopulasies. Die voordeel daarvan om te 
werk met sulke geisoleerde populasies wat minder KO-gate 
bevat, word duidelik wanneer die addisionele merkers wat vereis 
word om die gate te vul, in ag geneem word. Merkerstelle wat 
voorgestel word vir genoomwye KO-karteringstudies, word 

gespasieer op soortgelyke digthede as die huidige gebruik in 
analises. Dit beteken dat karteringstelle beter genoomdekking 
bied vir die opsporing van KO in geisoleerde populasies as in 
niegeisoleerde populasies (Service et al. 2006). 


Twee van die belangrikste bepalers van die omvang van KO in 
'n populasie is die effektiewe populasiegrootte en die tydperk 
sedert stigting. Die populasiegrootte word sterk beinvloed deur 
die aantal stigters en die uitbreidingstempo van die populasie. 
Hierdie faktore beinvloed onderskeidelik die aantal verskillende 
haplotipes teenwoordig in die populasie en die aantal 
geleenthede vir die herkombinasie van merkers. In die geval van 
die Kuusamo-stigterspopulasie, is daar presiese historiese data 
wat bewys lewer van onlangse stigting deur ’n paar individue, 
met 'n aanvanklike populasiebottelnek en toe vinnige uitbreiding 
van die populasie. Dit sou inpas by die bevinding dat die KO in 
hierdie groep meer uitgebreid is as in enige van die ander 
populasies. In teenstelling hiermee, het die Newfoundlandse en 
Asoriese populasies relatief baie stigterslede gehad en lae 
tempo's van uitbreiding. Dit sou verklaar waarom laer KO in 
daardie populasies teenwoordig is. Vermenging en inteling is 
twee ander moontlike verklarings vir die variasie in lengte van 
KO-kaarte en die aantal KO-gate teenwoordig in geisoleerde 
populasies. Genetiese vermenging ten tye van stigting is ’n 
moontlike bron van toename in KO in 'n populasie. Twee 
geisoleerde populasies met goed gedokumenteerde aanvanklike 
genetiese vermenging, is Costa Rica en Antioquia (Carvajal- 
Carmona et al. 2003). Hierdie twee populasies toon ’n groter 
omvang van KO en minder KO-gate as die niestigterspopulasie. 
Dit is moeilik om retrospektief te ontrafel wat die relatiewe 
bydrae van genetiese vermenging en ander aspekte van die 
populasiegeskiedenis tot die KO-faktor is. Inteling is 
moontlik hoër in geisoleerde populasies, hoewel die merker- 
heterosigositeit in hierdie studie in die verskillende populasies 
soortgelyk was, wat daarop sou dui dat inteling, in teenstelling 
met die omvang van KO, nie ’n groot faktor in die ontstaan van 
variasie in dié populasies is nie (Service et al. 2006). 

Die vergelyking van 12 populasies, waarvan 11 geisoleerde 
populasies is, dui daarop dat geisoleerde populasies wat duidelik 
onlangse populasiegroei toon, veral as dit 'n klein stigterpopulasie 
is, oor die algemeen hoër vlakke van KO het. Hulle toon baie 
minder gebiede met baie lae KO. In hierdie geisoleerde populasies 
sal dit moontlik wees om genoomwye assosiasiestudies te doen, 
met minder ENP'e as in niestigterpopulasies. Die geisoleerde 
populasies sal minder gebiede toon waar assosiasie onopspoorbaar 
is, met kommersiële merkerstelle wat vir genoomwye studies 
beskikbaar is. 


'n Verdere studie is gedoen oor die KO en haplotipiese 
homosigositeit in die 12 populasies deur gebruik te maak 
van hoémerkerdigtheid-genotipering (Wang et al. 2006). 
Homosigositeit is 'n basiese genetiese konsep. Die identifikasie van 
oormatige homosigositeit in genotipiese data kan waardevolle 
inligting verskaf vir 'n wye reeks populasiewye genetiese 
ondersoeke. Dit kan moontlik ook 'n aanduiding wees van 
genomiese variasie wat met siekte verband hou. Die vlak van 
homosigositeit by 'n enkele merker dui op die ouderdom van die 
polimorfisme, die populasiestruktuur en -geskiedenis, en moontlik 
ook die effek van seleksie. Oormatig gedeelde homosigositeit 
van aangrensende merkers (haplotipiese homosigositeit) kan dui 
op selektiewe druk, KO, inteling en variasies van kopienommers. 


Hoëresolusie- genotipiese data verskaf inligting wat nodig is 
om fynskaalse homosigositeit te evalueer. Verskeie datastelle van 
hoëdigtheid-genotipes toon lang stroke van homosigositeit wat 
teen alle verwagting in algemeen voorkom. Dit reflekteer moontlik 
die effek van inteling of seleksie. Die bepaling van homosigositeit 
in genotipiese datastelle kan ook gebruik word vir ’n 
verskeidenheid van statistiese analises, soos byvoorbeeld as ’n 
maatstaf van KO. Een van die voordele van homosigositeit- 
gebaseerde maatstawwe, is dat die data nie in fases geëvalueer 
word nie. Dit is veral 'n nuttige kenmerk wanneer dit kom by die 
analise van groot genotipiese datastelle (Hinds et al. 2005; The 
International HapMap Consortium 2005; Thomas et al. 2005). 

In die studie van Wang et al. (2006) was die fokus op die 
verband tussen homosigositeit en KO. Die bevindings dui daarop 
dat homosigositeit konstruktief gebruik kan word om KO te meet. 
Dit is ook ’n eersteklas- opsporingsinstrument vir ander genetiese 
fenomene. Studies toon die teenwoordigheid van lang identiese 
stroke of homosigotiese merkers in individue wat hoëdigtheid- 
genotipering ondergaan het. In die studie verskaf die ondersoekers 
'n model en algoritme om sulke segmente te identifiseer wat deur 
niespontane homosigositeit gekenmerk word. Die analise van 12 
bevolkingsgroepe, wat 200 individue in elke groep ingesluit het 
en wat elk gegenotipeer is met 2500 merkers op chromosoom 
22, dui daarop dat die oorgrote meerderheid van die niespontane 
homosigositiese segmente die gevolg is van KO. Dit kan dalk 
wees weens seleksie-effekte, maar is goed gekorreleer met die 
variasie in die herkombinasiefrekwensie. Navorsers moet egter 
versigtig wees wanneer homosigotiese haplotipes gebruik word 
om inteling te bepaal of om siektegene te lokaliseer, aangesien ’n 
akkurate oorweging van KO-vlakke gemaak moet word (Wang 
et al. 2006). 


Genealogiese nasporing in Afrikanerfamilies is bespreek in 
Hoofstuk 4. Deur middel van hierdie indringende argivale 
navorsing is stambome teruggespoor tot in die vroeë 1800's, 
waarna gebruik gemaak is van ’n publikasie, Genealogies of old 
South African families/Geslagsregisters van die ou Kaapse 
families (De Villiers & Pama 1981), om familiestambome terug te 
Spoor tot by die oorspronklike stigtervoorouer. 


Daar is verwag dat 'n substansiële porsie van aangetaste 
individue in die stamboom dalk risiko-allele kan deel wat 
daargestel is deur een of 'n paar stigterslede. Simulasie is gebruik 
om die lengte van die haplotipe rondom die allele te bepaal. Die 
resultate het daarop gedui dat die ontwerp van benaderings om 
te soek vir gedeelde haplotipes tussen aangetaste individue deur 
gebruik te maak van kaarte met mikro-satellietmerkers wat 
1 cM-2 cM uitmekaar is, in hierdie populasie moontlik is 
(Karayiorgou et al. 2004). 

Die vasstel van gedetailleerde genealogiese verwantskappe 
tussen aangetastes, het dit moontlik gemaak om pasiënte saam 
te groepeer wat die genetiese basis vir die siekte sou deel. Dit het 
die soektog na segmente van gedeelde DNS, identies deur 
oorerwing, op 'n genoomwye vlak bemoontlik. Die bevindings 
van die navorsingondersoek in twee fases wat hierop gevolg het, 
is in Hoofstuk 4 bespreek. 


N 6.3. Demografiese geskiedenis van 11 
geisoleerde populasies 


Hier word inligting gegee oor die 11 geisoleerde populasies se 
geskiedenis. Dié inligting is waardevol vir die bepaling van die 
bruikbaarheid van die populasies vir assosiasiekartering. Hier 
word gefokus op die tydvak van stigting, populasiegrootte by 
stigting, en beperkte inligting oor populasiegeskiedenis. 


6.3.1. Antioquia en Costa Rica 


Historiese gegewens dui daarop dat daar aanvanklik vermenging 
was tussen Spaanse setlaars en die inheemse bevolking. Die 
Spaanse setlaars was hoofsaaklik afkomstig van die Andalusié- 
streek. By beide hierdie populasies is daar onsekerheid oor 
die aantal stigters. Historiese gegewens dokumenteer nie die 
bydrae van Amerikaanse Indiane tot die genepoel nie. In beide 
populasies was die oorblywende inheemse populasie baie klein 
nadat die aanvanklike vermenging plaasgevind het. Daar is 
molekulêre bewyse van vermenging by die stigting van beide 
die geisoleerde populasies (Carvajal-Carmona et al. 2003). 


Antioquia en Costa Rica is 300 tot 400 jaar gelede gestig. In 
die studie van Service et al. (2006), waar die omvang en distribusie 
van KO in die 11 geisoleerde populasies nagegaan is, het die groep 
van Costa Rica bestaan uit die ouers van persone met bipolêre 
steurnis of Tourette se sindroom. Die studiegroep van Antioquia 
het bestaan uit ouers van kontroletrio's. 

6.3.2. Finland 


Hoewel die Finse nasie beskou word as 'n geisoleerde populasie, 
het interne migrasie binne Finland ’n diverse populasie tot gevolg 
gehad (Varilo et al. 2003). Drie populasies van Finland is 
ondersoek (Rantakallio 1969): 


1. die algemene Finse populasie 

2. 'n groep gedeeltelik afkomstig van die vroeë stigters van 
Finland 

3. 'n groep van Kuusamo, ’n klein subgeisoleerde gebied met die 
latere stigters van Finland. (n.p.) 


Die ontstaansgeskiedenis van Kuusamo is besonder goed 
gedokumenteer. Kuusamo is 310 jaar gelede deur 78 setlaars 
gestig. Uitgebreide KO is vasgestel in hierdie populasie deur 
die gebruik van mikro-satellietmerkers (Varilo et al. 2003). 


Daar is studies wat die omvang van KO in die algemene Finse 
populasie vergelyk het met dié van die Verenigde Koninkryk en 
ander niestigterspopulasies. Baie beperkte genoomgebiede is 
gebruik en daar is gevind dat in Finland soortgelyke vlakke van 
KO as in niestigterpopulasies bestaan (Dunning et al. 2000; 
Eaves et al. 2000). 


Die vroeë Finse populasie is hoofsaaklik gesentreer in die 
Suidelike en westelike dele van die land. Finland is ongeveer 2000 
jaar gelede gestig deur tussen 'n honderd en 'n paar duisend 
persone. Aan die begin van die 16de eeu het families van die 
vroeë Finland gemigreer na die noordelike en oostelike dele van 
die land (latere stigters). Die datum van die mees onlangse 
populasiebottelnek en die patroon van populasiegroei voordat 
die bottelnek plaasgevind het, het groter implikasies vir die 
patroon van KO as die stigtingsdatum van die spesifieke populasie. 
Die Finse populasie het 300 tot 400 jaar gelede 'n goed 
gedokumenteerde populasiebottelnek beleef. Daarna het ’n 
dramatiese uitbreiding in die grootte van die populasie 
plaasgevind. Dit is om dié rede dat hulle, vir alle praktiese 

doeleindes, beskou kan word as 'n onlangs geisoleerde populasie 
(Varilo et al. 2003). 


In die studie van Service et al. (2006) het die groep van 
Kuusamo bestaan uit lukraak geselekteerde individue, asook 
deelnemers aan 'n skisofreniestudie. Die frekwensie van siekte in 
die totale studiegroep was ongeveer dieselfde as in die populasie 
as geheel. Die groepe wat die algemene bevolkings van Finland 
en Kuusamo verteenwoordig het, is nie gekies met betrekking tot 
enige fenotipiese kenmerke nie, maar is lukraak geselekteer. Die 
Kuusamo-kohort het bestaan uit alle inwoners gebore in 1966 in 
die twee mees noordelike provinsies van Finland. 


6.3.3. Suidwes-Nederland 


Hierdie geisoleerde groep is in die middel van die 18de eeu deur 
minder as AOO persone gevorm. Tot die laaste paar dekades het 
afstammelinge van die stigters in isolasie met minimale immigrasie 
geleef. Immigrasiesyfers was minder as 5%. Sedert die jaar 1848 
het die populasie uitgebrei van ongeveer 700 individue tot 
22 OOO inwoners in 2006. 'n Patroon van uitgebreide KO, 
soortgelyk as wat aangetoon is in Costa Rica, is vasgestel deur 
die gebruik van mikro-satellietmerkers (Aulchenko et al. 2004; 
Pardo et al. 2005). Die persone wat deel uitgemaak het van die 
studie van hierdie geisoleerde Nederlandse populasie was lukrake 
lede van die populasie (Service et al. 2006). 


6.3.4. Asjkenasiese Joodse populasie 


Hierdie populasie is baie oud. Soos die Finse populasie, het ook 
dié groep substansiële bottelnekke in groei regdeur sy 
geskiedenis ondergaan. Studies toon dat die meerderheid 
hedendaagse Asjkenasiese Jode teruggespoor kan word na 
individue wat 300 tot 400 jaar gelede geleef het (Risch et al. 
1995; Slatkin 2004). Die omvang van KO in die Asjkenasiese 
populasie was soortgelyk as wat gevind is in die niegeisoleerde 
populasie van die Verenigde Koninkryk. In hierdie studie is 

385 ENP-merkers met 'n algemene minderheidsalleel gebruik 
(210% frekwensie) (Dunning et al. 2000). 


Diegene wat deel uitgemaak het van die Asjkenasiese groep is 
die ouers van persone gewerf vir 'n studie van Tourette se 
sindroom (Service et al. 2006). 


6.3.5. Die Asore 


Die Asore was onbewoonde eilande tot die vroeë deel van die 
15de eeu toe die eerste Portugese setlaars daarheen gemigreer 
het (Pato et al. 1997). Die aanvanklike bevolking is op ’n 
sistematiese wyse aangevul deurimmigrante van'n verskeidenheid 
Europese bestemmings. Daar is nie molekulêre bewyse van 
vermenging nie. Anekdotiese bewyse duidaarop dat die populasie 
tog gemeng kan wees (Pato et al. 1997). Die populasie het 
beperkte uitbreiding na stigting getoon. Dit het oor die laaste 
200 jaar min of meer verdubbel (Baganha 2001). Die persone van 
die Asore ingesluit in die studie deur Service et al. (2006) was 
ouers van skisofreniepasiënte wat vir 'n studie gewerf is. 


6.3.6. Sardinië 


Geïsoleerde nedersettings binne Sardinië het beduidend 
verhoogde vlakke van KO in vergelyking met kosmopolitiese 
populasies (Tenesa et al. 2004; Zavattari et al. 2000). Aan 
die ander kant het die algemene populasie van Sardinië 
soortgelyke vlakke van KO as niegeisoleerde populasies. Nuoro is 
een van die oudste geisoleerde groepe in Sardinië. Dit is ’n 
provinsie in Sardinië wat meer as 3000 jaar gelede gestig is. 
Die isolasie van hierdie area het bygedra tot verskille in 
alleelfrekwensies in vergelyking met ander Europese populasies. 
Die ouderdom van dié populasies het bygedra tot baie 
geleenthede vir herkombinasie tussen merkers. Die persone van 
die Nuoro-provinsie in Sardinië wat ingesluit is in die studie deur 
Service et al. (2006) is vrouens, wat deelgeneem het aan ’n 
voortdurende studie van die genetika van borskanker, asook 
hulle mans. 

6.3.7. Newfoundland 


Dit is 'n onlangs geisoleerde populasie. Die stigting was minder 
as 400 jaar gelede. Dit verskil van ander geisoleerde populasies 
in dié opsig dat dit ’n baie groot stigtersgrootte gehad het (Bear 
et al. 1987). Die alleelfrekwensie van die populasie is baie 
soortgelyk aan dié van niestigterpopulasies afkomstig van 
Europa. In hierdie spesifieke geisoleerde populasie was daar 
relatief min geleentheid vir genetiese wegdrywing en die meeste 
van hulle is verbind deur meer meiotiese stappe as in 'n vinnig 
groeiende populasie (Wright et al. 1999). Die groep persone van 
Newfoundland wat ingesluit is deur Service et al. (2006) was 
lukrake individue in die populasie. 


6.3.8. Afrikanerpopulasie 


Dit is interessant om te sien hoe die voorafgaande inligting van 
tien ander geisoleerde populasies met dié van die Afrikaners 
vergelyk. Die Afrikanerpopulasie is onlangs deur 'n klein bevolking 
gestig. Hierdie populasie toon’n goed gestabiliseerde stigterseffek 
(Groenewald et al. 1998). Die populasie toon uitgebreide 
langreeks-KO in beperkte analises van mikro-satellietmerkers 
(Gordon et al. 2000; Hall et al. 2002). Die Afrikaners is baie 
soortgelyk aan Europese niestigterspopulasies in terme van 
alleelfrekwensie. Dunning et al. (2000) het bevind dat die omvang 
van KO in Afrikaners soortgelyk is aan wat in ’n niegeisoleerde 
populasie van die Verenigde Koninkryk gevind is. Die persone uit 
die Afrikanerpopulasie, ingesluit in die studie deur Service et al. 
(2006), was ouers van pasiënte wat vir ’n skisofreniestudie 
gewerf is. 

E 
Vroeë afwykende 


niepsigotiese gedrag 
in skisofrenie 


E 7.1. Inleiding 


Vyftien jaar gelede het alle gegewens in mediese, anatomiese en 
neuro-anatomiese literatuur daarop gedui dat skisofrenie 'n neuro- 
ontwikkelingsteurnis is. Die wortels van die siekte kon teruggevoer 
word na die vroeë kinderjare (Geddes & Lawrie 1995; Verdoux 
et al. 1997; Waddington & Buckley 1996). Retrospektiewe en 
prospektiewe studies oor hoérisikogedrag in skisofrenie het 
getoon dat vroeé afwykende gedrag voorkom by kinders wat later 
skisofrenie ontwikkel (Cannon & Jones 1996). Hierdie afwykende 
gedrag is gekoppel aan vroeé neuro-ontwikkelingsabnormaliteite 
(Cannon et al. 1997) wat moontlik kon dui op abnormaliteite in 
spesifieke neurale paaie. Prospektiewe longitudinale studies van 
groot groepe het daarop gedui dat motoriese ontwikkeling 
vertraag is en spraakprobleme meer algemeen voorkom by kinders 
wat later skisofrenie ontwikkel (Jones et al. 1994). Wat die 

voorskoolse jare en vroeë skooljare betref, het studies gedui op 
alleen speel (Jones et al. 1994). Kognitiewe inkorting ten opsigte 
van verbale, nieverbale en wiskundige vaardighede is aangetoon 
op die ouderdomme van 8, 11 en 15 jaar (Jones et al. 1994). 
Wanaanpassing in die klaskamer is ook aangetoon (Done et al. 
1994). Bandopname-analises het getoon dat abnormale sosiale 
reaksies en vreemde bewegings en houdings in kinders die 
latere ontwikkeling van skisofrenie akkuraat voorspel (Walker & 
Lewine 1990). Sosiale en akademiese inkorting in die eerste paar 
skooljaar het meer voorgekom in 45 toekomstige skisofreniepasiënte 
as in 'n psigiatriese kontrolegroep (Foerster et al. 1991). 


VANG kom net voor in 'n subgroep skisofreniepasiënte (Sobin 
et al. 2001; Torrey et al. 1994). Dié vroeë afwykende gedrag is 
gekoppel aan die latere verloop van skisofrenie. 


Sobin et al. (2001) het VANG ondersoek as 'n endofenotipiese 
merker in genetiese skisofreniestudies. Vir die bepaling van VANG 
in die kindertydperk is sewe afdelings van gestruktureerde vrae 
rondom vroeë kinderjare, funksionering en gedrag gebruik (Sobin 
et al. 2001). Hierdie inligting is bygevoeg by die oorsigafdeling van 
die Diagnostiese Onderhoud vir Genetiese Studies (DOGS). Die 
inligting is verkry voor die pasiënt 'n simptoomgeskiedenis 
gerapporteer het. Spontane rapportering van vroeë ondervindings 
uit die kinderjare is aanvanklik ontlok. Daarna het gestruktureerde 
vrae gevolg, wat sewe areas van moontlik afwykende gedrag betrek 
het, soos deur vorige navorsing gevind is by sommige preskisofrenie 
pasiënte. Die areas van afwykende gedrag het die volgende ingesluit: 
sosiale funksioneringsprobleme, vreemde gedrag, aggressie wat nie 
uitgelok is nie, erge angs, chroniese hartseer, aandaginkorting en 
leerprobleme. Wanneer 'n pasiënt positief gerespondeer het op een 
van die gebiede, het die ondersoeker vir voorbeelde van die gedrag 
gevra. Daar is ook vasgestel of die gedrag episodies of aanhoudend 
van aard was. 


Hierdie vroeë afwykende gedrag moes voor 10-jarige 
ouderdom teenwoordig wees en moes aanhoudend voorgekom 
het. Enkele sporadiese gebeure, of episodiese voorkoms van 
afwykende gedrag gemeng met normale funksionering, asook 

probleme wat na 10-jarige ouderdom na vore gekom het, is nie 
beskou as aanduidend van VANG nie. Die afsnypunt van 10 jaar is 
gebruik om te voorkom dat gedrag wat verband hou met 
prepuberale hormonale veranderinge ingesluit word. Verder is 
vroeë afwykende gedrag wat gepaardgegaan het met 
mishandeling, afskeping, of ’n gebroke familie, van oorweging 
uitgesluit (Sobin et al. 2001). 


Sosiale onttrekking sou pasiënte insluit wat gerapporteer het 
dat hulle as kinders geen vriende gehad het nie, konstant alleen 
gespeel het, en/of interaksie met ander kinders aktief vermy het. 
Vreemde gedrag het dinge ingesluit soos skreeu-uitbarstings 
wat nie verband gehou het met eksterne gebeure nie, om in ander 
persone se huise rond te dwaal of vreemde oortuigings oor 
ander persone. Uitermate aggressie is aangedui deur aanvalle op 
ander kinders of familielede wat nie uitgelok is nie. 


Erge angs word beskryf in pasiënte wat ervaar het dat hulle in 
hul kinderjare deur uitermate en onrealistiese vrese gedomineer 
is. Voortdurende hartseer verwys na die belewing van gedurige, 
onverklaarbare hartseer dwarsdeur die kinderjare. Sulke kinders 
huil gereeld sonder rede en/of is verwys na professionele persone 
weens hulle depressiewe gemoedstoestand. Aandaginkorting is 
oorweeg as teenwoordig te wees indien 'n onderwyser of 
professionele persoon 'n opmerking daaroor gemaak het en die 
pasiënt 'n onvermoë ervaar het om aandag te skenk. Leerinkorting 
moes formeel gediagnoseer gewees het of die pasiënt moes 
gerapporteer het dat hy of sy in 'n remediërende stroom van 
onderwys geplaas was. 


Sobin et al. (2001) bespreek probleme rondom die 
retrospektiewe inwin van inligting oor verskillende aspekte van 
vroeë kinderjare en abnormale gedrag. Baie gedetailleerde 
gedragsinstrumente vir die kinderjare bestaan. Die meeste van 
dié instrumente is egter ontwerp om voltooi te word deur ouers 
en/of onderwysers wat daagliks kontak het met die betrokke 
kind en die toepaslikheid van dié instrumente in retrospektiewe 
studies met volwasse pasiënte is nog nie vasgestel nie. 
Hierdie navorsers het verkies om die vrae oor VANG aan die 


121 


Vroeë afwykende niepsigotiese gedrag in skisofrenie 


deelnemende pasiënte te stel, eerder as aan hulle ouers. Hulle 
noem die teenstrydighede wat opgeduik het toe die ouers 
aanvanklik ondervra is. Baie ouers sou min of geen feite kon 
herroep rakende hulle volwasse kinders se kinderjare nie. Ouers 
het ook dikwels 'n globale indruk gehad dat die volwasse 
skisofreniepasiënt op alle vlakke ingekort was. As die ouers gevra 
is om voorbeelde van sulke gedrag te gee, kon hulle egter nie. 
Hulle kon nie voorbeelde noem van die sewe spesifieke areas 
waarna uitgevra is nie. Daar was ook ouers wat reguit gesê het 
hulle wil nie inligting gee wat hulle kinders in 'n slegte lig sou stel 
nie. Die navorsers het tot die gevolgtrekking gekom dat inligting 
verskaf deur ouers van min waarde is. Die beste bronne van data 
vir retrospektiewe studies oor VANG moet nog bepaal word deur 
verskillende bronne van inligting (soos ouerverslae, kinderverslae, 
skolastiese en psigiatriese verslae) op te weeg en te vergelyk. 


In die ondersoek van Sobin et al. (2001) is demografiese 
sindroom- en simptoomkenmerke, en VANG in 205 volwasse 
deelnemers met 'n diagnose van skisofrenie en SAS ondersoek. 
Die ondersoekgroep was Europees-Kaukasies en woonagtig in 
die VSA. Sestig persent van die volwasse pasiënte het een of 
meer area van VANG voor 10-jarige ouderdom gerapporteer, 'n 
hoër persentasie as wat voorheen gerapporteer is (Offord & 
Cross 1969). Daar is oorweeg dat ouderdom ten tye van die 
ondersoek en die verloop van siekte die inwin van inligting kon 
beinvloed het. Daar is egter vasgestel dat hierdie faktore nie 
verband met die rapportering van VANG gehou het nie. Die 
navorsers meld dat die pasiënte direk en diepgaande uitgevra 
is. Spesifieke voorbeelde van probleme en gedrag is genoteer. 
Hulle noem dat die meeste pasiënte spesifieke ondervindings 
uit hul kinderjare kon terugroep, lank voor hulle met ’n 
psigiatriese siekte gediagnoseer is. 


Hierdie navorsers het bevind dat daar 'n verband is tussen 
vroeë sosiale disfunksie en 'n vroeër aanvang van skisofrenie. Dit 
bevestig vorige bevindings in hierdie verband (Belmont 1964; 
Hollis 1995) en is belangrik vir genetiese studies. 


122 


Hoofstuk 7 


Wanneer genetiese siektes 'n baie vroeë aanvang het, is die 
identifisering van siektegene, sowel as spesifieke geenmutasies 
wat verband hou met die siekte, meer positief. Die identifisering 
van veelvuldige generasiestambome waar vroeë aanvang van 
Alzheimer se siekte prominent voorgekom het, het gelei tot 
rigtingbeduidende prominente ontdekking van dié presenilien 
(Levy-Lehad et al. 1995). Die akkurate identifisering van die 
aanvang van 'n komplekse steurnis is kritiek vir genetiese studies. 
Daar is voorgestel dat preskisofrenie VANG moontlik kan dui op 
'n ontwikkelingsprogressiewe subtipe van die siekte (Stefan & 
Murray 1997). Dit sou inpas by die progressiewe neuro- 
ontwikkelingsmodel van skisofrenie. In die konteks van hierdie 
model, sou VANG (en dan spesifiek sosiale inkorting) kon dui op 
siekte-aanvang en 'n moontlike genetiese vorm van die siekte 
(Sobin et al. 2001). 


IN 'n opsomming van die uitgebreide literatuur oor premorbiede 
kwesbaarheid vir latere psigose, kom Liu et al. (2015) tot 
die gevolgtrekking dat sosio-emosionele abnormaliteite ’n 
voorspeller is waaruit later 'n psigose sal ontwikkel (Poulton et al. 
2000; Reichenberg et al. 2010). Dit is egter gevaarlik om op 
hierdie voorspellers staat te maak, aangesien baie van die faktore 
nie spesifiek tot psigose is nie (Jones et al. 1994; Owen et al. 
2011). Dit sou van waarde wees indien die vroeë en spesifieke 
wortels van die ontwikkelingsdefekte opgespoor kon word. 


'n Verdere bevinding van Sobin et al. (2001) is dat daar ’n 
groter kans is vir familiële skisofrenie in pasiënte met 
aandaginkorting en/of leerprobleme. Dit sou ’n aanduiding kon 
wees dat hierdie vorm van afwykende gedrag 'n kritieke 
fenotipiese skakel is tussen genetiese invloede en skisofrenie. 


N 7.2. VANG in skisofrenie by VSA- en 
Afrikanerpasiënte 


Van die navorsers betrokke by die studie oor VANG in 
VSA-pasiénte (Sobin et al. 2001) was ook betrokke by die studie 

oor die genetika van Afrikaners met skisofrenie. In 2003 publiseer 
hulle die resultate van ’n vergelykende studie van VANG in Afrikaner 
en VSA-pasiënte met skisofrenie en SAS (Sobin et al. 2003). 


In hierdie studie ondersoek die navorsers die demografie, 
sindroomverloop, simptome en VANG-geskiedenis van 109 
Afrikanerpasiënte met 'n DSM-diagnose van skisofrenie of SAS, in 
vergelyking met 109 ouderdoms- en geslagsooreenkomstige 
VSA-pasiënte. Die navorsers wou vasstel of die insidensie 
van VANG dieselfde sou wees onder die Afrikanerpasiënte as by 
die VSA-groep en of die assosiasies tussen VANG en latere 
siektekenmerke sou ooreenstem. 


Van die demografiese verskille tussen die VSA- en Afrikanergroep 
is dat die manlike Afrikanerpasiënte minder jare opleiding as die 
VSA-pasiënte gehad het. Op die oog af sou dit verklaar kon word 
deur 'n ernstiger vorm van skisofrenie met erger kognitiewe 
inkorting onder die Afrikanerpasiënte. Nadere ondersoek het 
egter getoon dat dit nie die geval was nie, aangesien die 
aanvangsouderdom van siekte later was by Afrikanerpasiënte as 
in die geval van die VSA-pasiënte. Hierdie teenstrydige bevinding 
in 'n meer geneties homogene groep pasiënte kan stellig verklaar 
word deur vertraagde herkenning van simptome en formele 
diagnose van die siekte in die Afrikanerkultuur. Daar kan baie redes 
wees waarom pasiënte met psigiatriese steurnisse nie dadelik vir 
behandeling geneem word nie. Verder kon die vroeëre verpligte 
militêre opleiding van mans in Suid-Afrika die voltooiing van 
gevorderde opleiding na hoërskool beïnvloed het. 


Die aantal selfmoordpogings onder die VSA-pasiënte was twee 
maal soveel as onder die Afrikanerpasiënte. Die verklaring wat 
hiervoor gebied is, is dat Afrikanerpasiënte toegang gehad het tot, of 
woonagtig was in langtermynsorgfasiliteite. Hierdie veilige omgewing 
kon dié groep pasiënte beskerm teen selfmoordpogings. Sulke 
fasiliteite het nie meer in die VSA bestaan nie (Sobin et al. 2003). 


Die bevindings rakende VANG in Afrikanerpasiënte was feitlik 
'n duplikaat van die VSA-bevindings. Oor die algemeen was die 
frekwensie en verspreiding van gedrag in hierdie twee populasies 

dieselfde. VANG is deur 69% van die Afrikaners gerapporteer, in 
vergelyking met 67% van die VSA-pasiënte. Afrikaners het meer 
erge vrese en aandag-inkorting gerapporteer. Wanneer die 
individuele gedragsimptome in groepe bymekaargesit is, het die 
getalle egter nie verskil nie. VANG in die eerste 10 lewensjaar was 
in beide groepe beduidend gekoppel aan latere siekte-uitkoms. 


Daar was verskille tussen die twee groepe ten opsigte van 
spesifieke assosiasies. In die Afrikanergroep het erge vrees en/of 
Chroniese hartseer 'n assosiasie getoon met 'n verhoogde risiko vir 
latere selfmoordpogings in die afwesigheid van SAS. Dit sou dui op 
'n ernstiger tipe skisofrenie in dié groep. In die VSA-groep was erge 
vrees en/of chroniese hartseer geassosieer met SAS, en nie met 
selfmoordgeneigdheid nie. Hulle het ook meer sensoriese 
hallusinasies beleef, wat sou dui op 'n groter kliniese heterogeniteit 
in hierdie groep. In die Afrikanergroep was erge vrees en/of chroniese 
hartseer geassosieer met 'n verminderde frekwensie van latere alogie 
en afgestompte affek. Daar is gespekuleer dat vroeë emosionele 
reaktiwiteit in die Afrikaners 'n stabiele kenmerk gebly het wat tot 
voordeel was in die latere siekteverloop. Verder is gevind dat aandag- 
en/of leerprobleme in die Afrikanergroep geassosieer word met ʼn 
latere risiko van gehoorhallusinasies. Gehoorhallusinasies word 
beskou as 'n ernstige simptoom wat verband hou met ’n spesifieke 
perseptuele sisteem (McGuire et al. 1995). In die VSA-groep is hierdie 
gedrag slegs geassosieer met gedagteprosesversteuring. Dit is ’n 
meer kognitief wydlopige vorm van intellektuele inkorting. Verdere 
navorsing is nodig om vas te stel of dit 'n weerspieëling is van ’n 
minder of meer geneties homogene groepering wat aanleiding gee 
tot spesifieke kliniese sindroommanifestering. 


'n Teenstrydige bevinding was dat vroeë aandag- en/of 
leerprobleme onder Afrikanerpasiënte geassosieer word met ’n 
beduidende afname in frekwensie van familielede met skisofrenie. 
In die VSA-groep was hierdie tipe vroeë afwykende gedrag juis 
geassosieer met 'n familiegeskiedenis van skisofrenie, dus ’n 
meer familiële subtipe van skisofrenie. Die afwesigheid van dié 
assosiasie by Afrikanerpasiënte het egter nie noodwendig die 
teenoorgestelde betekenis nie. 

In Afrikanerpasiënte met sosiale inkorting was die aanvang 
van skisofrenie 196 jaar vroeër as in Afrikanerpasiënte sonder 
hierdie tipe VANG. 


Die VSA-pasiénte het 'n assosiasie getoon tussen erge 
uitgesproke vrese en/of chroniese hartseer en latere sensoriese 
hallusinasies. Dit het voorgekom in vroulike pasiënte, maar nie in 
mans nie. Hierdie simptoom word geassosieer met 'n meer 
heterogene vorm van skisofrenie in VSA-vrouens. Die assosiasie 
is nie by die Afrikanerpasiënte gevind nie. 


As 'n samevatting van die studies van Sobin et al. (2001, 2003) 
kan die volgende punte oor VANG uitgelig word: 


e VANG in die eerste 10 jaar van lewe het voorgekom in ongeveer 
68% van pasiënte met ’n leeftyddiagnose van skisofrenie of 
SAS. Dit is ook bevind deur vorige studies (Done et al. 1994; 
Offord & Cross 1969; Torrey et al. 1994). 

e Hierdie groep pasiënte met die bykomende afwykende 
niepsigotiese gedrag, differensieer 'n groot en duidelike 
subgroep pasiënte waar die siekte dekades voor die aanvang 
van die volle sindromale siekte begin. 

e Hierdie niepsigotiese gedrag is nie ingesluit in die huidige 
nosologie nie. Dié tipes vroeë afwykende gedrag word 
betekenisvol verbind aan latere sindroomkenmerke. Dit kan 
moontlik bewys lewer van voorlopers tot die volle siektesindroom. 


Molekulêre bevindings ondersteun 'n genetiese basis vir dié 
subtipe van skisofrenie (Liu et al. 2002a). In hierdie studie is die 
genetiese variasie by die 2211 PRODH2/DGCR6-lokus verder 
ondersoek. 'n Ongewone patroon by dié lokus verhoog die 
vatbaarheid vir skisofrenie. Families is gestratifiseer volgens ’n 
geskiedenis van VANG (voor 10-jarige ouderdom) wat voorgekom 
het voor die aanvang van die sindroom. ’n Haplotipe-gebaseerde 
haplotipe- relatiewe risiko-analise (HHRR-analise) is op hierdie 
pasiënte uitgevoer. Daar was beduidende bewys in dié groep 
pasiënte van 'n assosiasie tussen VANG en die oordrag van die 
merker haplotipe van PRODH2. VANG het 2.4 keer meer voorgekom 
by die subgroep as by die totale volwasse skisofreniegroep. 

Die studie van Sobin et al. (2003) toon ook dat die waarde en 
belang van VANG verskil tussen Afrikaner- en VSA-populasies. 
Hierdie verskille kan moontlik verband hou met die verskillende 
genetiese agtergronde van die spesifieke pasiëntpopulasies. In die 
meer heterogene VSA-groep was hierdie afwykende gedrag ’n 
aanduider van 'n vroeër aanvangsouderdom van siekte en ’n 
familiegeskiedenis van skisofrenie (Sobin et al. 2001). In die 
meer geneties homogene Afrikanerpopulasie het VANG gedui 
op 'n verhoogde ernstigheidgraad van die sindroom, soos 
aangedui deur selfmoordpogings, swak skolastiese vordering en 
die verhoogde voorkoms van gehoorhallusinasies. Hoewel die 
spesifieke assosiasies tussen die twee populasies verskil het, het 
hulle klinies konstant voorgekom en was hulle betekenisvol. Vroeë 
vrese is 'n voorspeller van latere sindroomkenmerke geassosieer 
met erge gemoedsversteuring (selfmoord of SAS), terwyl vroeë 
aandag- en/of leerprobleme geassosieer is met 'n verhoogde risiko 
vir spesifieke tipes kognitiewe steurnisse (gehoorhallusinasies of 
gedagteprosesversteuring). 


7.2.1. Vraelys om VANG verder te 
ondersoek 


1. Hoe het u oor die weg gekom met ander kinders? Het u vriende 
gehad? Het u dit geniet om met ander kinders te speel? 
[Indien persoon aandui dat daar isolasie of probleme was] 
Watter probleme het u ondervind? Wanneer (op watter 
ouderdom) het hierdie probleme begin? 

2. Het u baie vrese gehad voor die ouderdom van 10 jaar? Dink u 
u het meer vrese gehad as ander kinders? 

[/ndien JA] Hoekom sê u so? Waarvoor was jy bang? [Indien 
vrese rapporteer word] Wanneer (op watter ouderdom) het 
hierdie vrese begin? 

3. Het u ooit probleme ondervind met aandagtoespitsing of 
dagdromery voor die ouderdom van 10 jaar? 

[/ndien JA] Kan u hierdie probleme beskryf? Het ander persone 
dit opgemerk en kommentaar gelewer daaroor? Het u probleme 

op skool ondervind as gevolg van aandaggebrek? Wanneer en 
op watter ouderdom het ander die probleme opgemerk? 

4. As 'n kind voor 10-jarige ouderdom, is u ooit gediagnoseer met 
leerprobleme of het u probleme gehad om u skoolwerk te voltooi? 
[indien JA] Watter tipe probleme het u ondervind (bv. sukkel 
om te lees, spraakprobleme en swak konsentrasievermoëns)? 
Is u ooit in 'n spesiale klas geplaas of moes u spesiale hulp kry 
om te help met u skoolwerk? 

[/indien JA] Kan u die hulp beskryf wat aan u verleen is? 
Wanneer (op watter ouderdom) het hierdie probleme begin? 

5. Was u ooit aggressief as 'n kind in vergelyking met ander 

kinders? 
[/ndien JA] Het u probleme as gevolg hiervan ondervind? Kan 
u die probleme omskryf? Het mense ooit kommentaar hieroor 
gelewer? [Indien JA] Wanneer en op watter ouderdom het 
hierdie probleme begin? 

6. Het u ooit periodes gehad waar u baie hartseer was? 

[indien JA] Meer as ander kinders? Kan u dit beskryf? Wanneer 
en op watter ouderdom het dit begin? 

7. As 'n kind voor 10-jarige ouderdom, het u goed gedoen wat 
ander persone gedink het vreemd of ongewoon is? 

[/ndien JA] Wat was dit? Wanneer en op watter ouderdom het 
dit begin? (Sobin 2001) 


N 7.3. VANG en bipolêre steurnis 


Dit is nou meer as 30 jaar sedert die publikasie van die oorspronklike 
neuro-ontwikkelingsteorie van skisofrenie (Murray & Lewis 1987). 
Die outeurs se voorstelle is met die verloop van jare deeglik bevestig. 
Die spesifieke oorsake en meganismes betrokke by die siekte moet 
egter nog vasgestel word. Die neuro-ontwikkelingsoorsprong van 
gemoedpsigose (affektiewe psigose) is minder goed vasgestel in 
die literatuur (Laurens et al. 2015). Dit is bekend dat daar 'n gedeelde 
genetiese vatbaarheid vir skisofrenie en bipolêre steurnis is 
(Craddock, O’Donovan & Owen 2006; Lichtenstein et al. 2009). 
Daar is ook ooreenkomste in die neuropatologie van die twee 
steurnisse (Demjaha, MacCabe & Murray 2012; Murray et al. 2004). 

Indien VANG in die kinderjare 'n moontlike endofenotipiese 
merker vir skisofrenie en skisoaffektiewe steurnis is, ontstaan die 
vraag of dit ook ’n endofenotipiese merker vir bipolêre steurnis 
is. In 2005 bepaal en vergelyk navorsers die insidensie van VANG 
in die eerste 10 lewensjaar van Afrikanerpasiënte met bipolêre 
steurnis, SAS en skisofrenie (Scholtz et al. 2005). 


Geenidentifikasie in psigiatriese navorsing word bemoeilik 
deur die heterogene en onduidelike definisie van die kliniese 
fenotipe. Al word die standaard-DSM-kriteria gebruik om 
steurnisse te diagnoseer, is daar heterogenisiteit in simptome van 
individue met dieselfde kliniese diagnose. Baie steurnisse kan nie 
geklassifiseer word deur van die standaard-DSM-kriteria gebruik 
te maak nie. Verfyning van die fenotipe deur gebruik te maak van 
endofenotipes kan van groot waarde wees. Die gebruik van 
endofenotipes verbeter die kanse om meganismes van oorerwing 
te ontdek en om vatbaarheidsgene wat verband hou met ’n 
steurnis te identifiseer. Endofenotipes verskaf 'n manier om die 
‘stroomaf’-kenmerke of -fasette van 'n kliniese fenotipe te 
identifiseer. Só sal die ‘stroomop’-gevolge van gene ook makliker 
vasgestel kan word. Die endofenotipe sal die pad kan merk tussen 
die genotipe en die gedrag wat ondersoek word. In hierdie geval: 
bipolêre steurnis, skisofrenie of SAS (Gottesman & Gould 2003). 


In 'n studie van Afrikanerpasiénte is die insidensie van VANG 
(voor die ouderdom van 10 jaar) bepaal en vergelyk in pasiënte 
met bipolêre steurnis, SAS en skisofrenie. Die hipotese van hierdie 
studie was dat die voorkoms van VANG minder sou wees in 
pasiënte met bipolêre steurnis as dié met skisofrenie en SAS 
(Scholtz et al. 2005). Hierdie studie, waarin sewe groepe van 
VANG voor die ouderdom van 10 jaar in die drie diagnostiese 
groepe vergelyk is, ondersteun ten sterkste die gebruik van VANG 
as 'n endofenotipiese merker in skisofrenie en SAS. Die frekwensie 
van dié gedrag was 65% in skisofrenie en 60% in SAS. Dit was 
statisties beduidend hoër as die frekwensie van 21% wat gevind is 
onder pasiënte met bipolêre steurnis. Wat opgeval het in hierdie 
studie, is dat pasiënte met bipolêre steurnis baie minder geneig 
is om sosialefunksie-inkorting en kognitiewe inkorting te toon as 

die ander twee diagnostiese groepe. Hierdie bevindings sou 
inpas by vorige studies wat premorbiede intellektuele en 
gedragsfunksionering in die kinderjare ingesluit het. 'n Studie wat 
skisofrenie (n = 536), SAS (n = 31) en bipolêre steurnis sonder 
psigose (n - 68) met mekaar vergelyk het, toon aan dat ingekorte 
intellek, taalontwikkeling en gedragsfunksionering spesifiek is tot 
die latere ontwikkeling van skisofrenie (Reichenberg et al. 2002). 


IN'n uitgebreide longitudinale studie wat 50 087 manlike pasiënte 
ingesluit het, was laer IK (premorbied) geassosieer met verhoogde 
risiko vir skisofrenie, ernstige depressie en ander nieaffektiewe 
psigoses, maar nie met bipolêre steurnis nie (Zammit et al. 2004). 


'n Tekortkoming van die studie van Scholtz et al. (2005) was dat 
'n geskiedenis van psigose nie ingewin is by die aanvanklike 
onderhoud van die pasiënte met bipolêre steurnis nie. Die geskiedenis 
van psigose in bipolêre steurnis is belangrik in die konteks van 
hierdie studie. Daar kan geredeneer word dat die vroeë afwykende 
gedrag verband gehou het met die psigose en nie noodwendig met 
die diagnose van bipolêre steurnis nie. Met die nagaan van kliniese 
lêers het 36% van pasiënte met bipolêre steurnis in die studie ’n 
geskiedenis van psigose gehad. Daar kan geredeneer word dat die 
hoër voorkoms van VANG, soos gevind in skisofrenie- en SAS- 
pasiënte, moontlik verband kan hou met psigose as sulks en nie 
beperk is tot hierdie steurnisse nie. Daar is aanbeveel dat toekomstige 
vergelykende studies groter getalle pasiënte met bipolêre steurnis, 
met psigose as 'n spesifiseerder moet insluit. Dit sal moontlik meer 
lig werp op die spesifieke bevindings van die studies. 


Keck et al. (2003) rapporteer oor psigose in bipolêre steurnis 
en die fenomenologie en verloop van siekte. Die outeurs meld die 
verlies aan van diagnostiese spesifisiteit van enige enkele tipe 
psigotiese simptoom. Hulle het geen beduidende verskil gevind 
tussen pasiënte met en sonder 'n geskiedenis van psigose 
ten opsigte van enige demografiese, psigososiale, werks-, of 
siekteverloopveranderlikes nie. 


In die studie (Keck et al. 2003) het die pasiënte met bipolêre 
steurnis duidelik minder inkorting gehad van sosiale en kognitiewe 
funksionering as die ander twee diagnostiese groepe. 

Verskeie ander faktore se verband met VANG in die eerste 10 
lewensjaar is verder ondersoek in Afrikaner-skisofreniepasiënte, 
insluitend kannabismisbruik, OKV en OKS as komorbiditeit, 
kinderaanvangskisofrenie, voorkoms van spontane mutasies, 
ouderdom van vader by geboorte, asook VANG en spontane 
mutasies in skisofrenie. 


E 7.4. VANG, kannabismisbruik 
en skisofrenie 


Kannabis word gewoonlik gerook deur hierdie pasiënte. Maar wat 
weet ons van nikotienafhanklikheid en skisofrenie? 


Ernstige psigiatriese steurnisse en nikotienafhanklikheid kom 
dikwels saam voor. Persone wat ly aan skisofrenie rook meer as 
persone in die algemene bevolking (Harz et al. 2014). Rokers is ook 
meer geneig om te ly aan skisofrenie (Gage et al. 2014; Gurillo et 
al. 2015). Die morbiditeit en vroeë mortaliteit van individue met 
skisofrenie kan toegeskryf word aan rookverwante siektes (Crump 
et al. 2013; Olfson et al. 2015). Dit is belangrik om te verstaan 
waarom hierdie twee toestande saam voorkom, aangesien dit 
omvangryke gevolge kan inhou vir openbare gesondheidsorg 
(Hartz et al. 2018). In psigiatriese praktyk word skisofrenie 
onafhanklik van nikotienafhanklikheid gediagnoseer en behandel. 
Daar is bewys dat skisofrenie met komorbiede nikotienafhanklikheid 
ernstiger is en ’n slegter prognose het as skisofrenie by pasiénte 
wat nie rook nie (Gage et al. 2014; Tsoi, Porwal & Webster 2013). ’n 
Onlangse studie van Hartz et al. (2018) ondersteun die literatuur 
wat daarop dui dat genetiese faktore bydra tot die komorbiditeit 
tussen rook en skisofrenie (Chen et al. 2016; Gage & Munafo 2015). 
Verdere navorsing is dringend nodig om die komplekse verband 
tussendietwee steurnisse te verstaan. Die prognose van skisofrenie 
by persone met en sonder nikotienafhanklikheid verskil en die 
bewys van gedeelde etiologie van die twee toestande dui daarop 
dat die optimale behandeling van die skisofrenie van rokers en 
nierokers verskillend behoort te wees (Hartz et al. 2018). 


Die verband tussen kannabis en ander veranderlikes wat die 
aanvangsouderdom van siekte beinvloed, word in Hoofstuk 2 

omvattend bespreek. Hier word gefokus op kannabismisbruik en 
VANG in die eerste 10 lewensjaar van skisofreniepasiënte. 


In die studie van kannabisgebruik en/of -misbruik in Afrikaner- 
skisofreniepasiënte was gebruik en/of misbruik algemeen onder 
manlike skisofreniepasiënte: 44% van die manlike pasiënte het 
Kannabis gebruik, teenoor 20% van vroulike pasiënte (Roos et al. 
2006). Hierdie persentasies kan in werklikheid dalk selfs hoër 
wees, want kannabisgebruik en/of -misbruik word gewoonlik 
ondergerapporteer en die inligting versamel by hierdie pasiënte is 
nie nagegaan deur die analise van urine vir kannabinoiede nie. Daar 
is aangeneem dat omtrent die helfte van die manlike pasiënte en 
'n kwart van die vroulike pasiënte kannabis gebruik of misbruik 
het. Meer mans as vrouens het swaar gebruik gerapporteer. 


In hierdie studie was VANG die belangrikste faktor wat die 
aanvangsouderdom van siekte bepaal het. Die ouderdom waarop ’n 
persoon met skisofrenie virdie eerste keer met psigose gediagnoseer 
word, is ’n veranderlike wat verband hou met die prognose van die 
siekte. 'n Vroeër aanvang van siekte word geassosieer met 'n 
ernstiger verloop van siekte, ongeag die duur van die siekte (Veen 
et al. 2004). Dit is bekend dat die aanvangsouderdom van psigose 
beduidend verskillend is vir mans en vrouens, met die piekouderdom 
vir die aanvang van siekte 15-25 jaar vir mans en 25-35 jaar vir 
vrouens (Kaplan & Sadock 1998). 


Manlike gebruikers van kannabis wat ook erge VANG gehad 
het, het die laagste gemiddelde ouderdom van aanvang 
van siekte gehad, naamlik 18.4 jaar. Hierdie groep mans het ’n 
duidelike subgroep van pasiënte geidentifiseer, naamlik manlike 
skisofreniepasiënte met duidelike VANG in die eerste 10 
lewensjaar, waar kannabisgebruik en/of -misbruik die sneller was 
vir die aanvang van die siekte met 'n swak prognose (Roos 
et al. 2006). Daar is klem gelê op die feit dat meer gedoen 
behoort te word omtrent die psigo-opvoeding en rehabilitasie 
van jong vatbare individue met skisofrenie wat kannabis gebruik 
of misbruik. Noudat die wetgewing wat kannabisgebruik reguleer, 
verander is in Suid-Afrika, is hierdie opmerking nog meer van 
toepassing as in 2006 toe dit gemaak is. 

N 7.5. VANG en komorbiede OKS en 
simptome in skisofrenie 


OKS en obsessief-kompulsiewe simptome kom algemeen voor 
onder pasiënte met skisofrenie en SAS (Poyurovsky et al. 2006). 
Daar is ook aanduiders dat daar variasie is in die voorkoms van 
komorbiede OKS en obsessief-kompulsiewe simptome in 
skisofrenie tussen die verskillende etniese groepe (Niehaus et al. 
2005). Teen hierdie agtergrond is 'n studie onder Afrikaner- 
skisofreniepasiënte gedoen om die leeftydvoorkoms en kliniese 
kenmerke van OKS en obsessief-kompulsiewe simptome na te 
gaan. Daar is ook gerapporteer oor die voorkoms van VANG in 
hierdie groep, wat die fokus hier is. Die voorkoms van OKS 
en obsessief-kompulsiewe simptome was 13% in hierdie groep en 
het verskil van ander etniese groepe (Seedat et al. 2007). Hierdie 
syfer het ooreengekom met die voorkoms van 12% vir OKS en 
obsessief-kompulsiewe simptome in skisofrenie- en SAS-pasiënte 
in die VSA (Karno et al. 1998). 


IN die Afrikanerstudie van OKS in skisofreniepasiënte het pasiënte 
met OKS of obsessief-kompulsiewe simptome grootliks 
ooreengekom met pasiënte daarsonder, buiten ten opsigte van 
leerprobleme. Van die skisofreniepasiënte met OKS of verwante 
simptome het 32% leerprobleme gehad, terwyl leerprobleme 
voorgekom het by 54% van pasiënte sonder OKS of verwante 
simptome (p < 0.01). Oor die algemeen is bevind dat beide groepe 
pasiënte dieselfde insidensie van VANG in die eerste 10 lewensjaar 
gehad het, maar dat daar 'n hoër insidensie van leerprobleme was in 
die groep pasiënte sonder OKS of obsessief-kompulsiewe simptome. 
Die frekwensie van probleme met sosiale funksionering, 
gemoedsprobleme of angs, en kognitiewe inkorting in beide groepe 
was beduidend. Die teenwoordigheid van VANG het ooreengekom 
met vorige studies onder Afrikaners (Sobin et al. 2003). Dit blyk dat 
die teenwoordigheid van OKV of verwante simptome nie die 
insidensie van VANG beinvloed nie. Die teenwoordigheid van dié 
soort gedrag het egter die uitkoms en prognose van die siekte 
beinvloed en was 'n aanduider van 'n swak prognose in beide groepe. 

E 7.6. VANG en KAS 


In 2008 rapporteer navorsers oor die kliniese kenmerke en 
premorbiede veranderlikes in KAS (voor 12-jarige ouderdom), 
soos waargeneem in 12 Afrikanerkinders. Hierdie kinders is ook 
ingesluit in die genetikastudie (Maydell et al. 2009). Hoewel die 
getal kinders klein was, is waardevolle inligting ingewin wat 
vergelyk kon word met studies in die VSA wat oor 'n langer 
tydperk gestrek het (Gordon et al. 1994). 


Pasiënte met KAS het beduidend meer premorbiede 
abnormaliteite as dié met volwasseaanvangskisofrenie. Daar is 
ook 'n groter insidensie van skisofreniespektrumsteurnis onder 
eersterangse familielede van hierdie pasiënte. Verder is daar 
'n groter insidensie van sitogenetiese abnormaliteite in dié groep 
(Gordon et al. 1994). 


Die studie van fenotipes waarby ekstreme gevalle met ’n vroeë 
aanvang van siekte ingesluit word, is ’n belangrike benadering 
om siektes te verstaan en word in verskeie mediese dissiplines 
gebruik (Tsuang et al. 2001). Observasies met betrekking tot 
verskeie siektes toon ’n assosiasie tussen die ernstigheidsgraad van 
'n siekte en 'n kombinasie van relatiewe behandelingweerstandigheid 
en 'n vroeë aanvangsouderdom van siekte (Childs & Scriver 1986). 
In Alzheimer se siekte en borskanker is belangrike molekulêre 
genetiese bevindings gemaak in subpopulasies met ’n vroeër 
aanvangsouderdom van siekte (Fitzgerald et al. 1996; St-George- 
Hyslop et al. 1996). 


Sedert die vroeë 20ste eeu is skisofrenie geidentifiseer in 
Kinders, hoewel klinici bewus is dat die siekte gewoonlik ’n 
aanvang het in adolessensie of vroeë volwassenheid (Arsenow 
1994). Rigtinggewende studies deur Kolvin et al. het KAS duidelik 
onderskei van outismespektrumsteurnisse, en die nosologiese 
status van KAS gevestig (Kolvin 1971). 


Die studie oor KAS in die VSA (aanvang voor 12-jarige ouderdom) 
toon ’n duidelike kontinuiteit in die kliniese en biologiese aspekte 
van KAS en volwasseaanvangskisofrenie (Gordon et al. 1994). 
Hierdie behandelingsweerstandige groep kinderskisofreniepasiënte 

het ’n ooreenkoms getoon met chroniese siek volwasse 
skisofreniepasiënte (Nicolson et al. 2000). Die navorsers toon aan 
dat obstetriese komplikasies nie meer algemeen is in KAS nie. Ander 
omgewingsfaktore, soos sosio-ekonomiese status en ongewone 
psigologiese trauma, blyk nie ’n kliniese verklaring te bied vir die 
vroeër aanvangsouderdom in hierdie groep nie. Daar was ook geen 
bewys dat vroeë aanvang van siekte aan vroeë puberteit toegeskryf 
kan word nie. Die ondersoek na niegenetiese faktore vir die baie 
vroeë aanvang van siekte dui nie op enige faktore wat meer uitstaan 
as by volwasse skisofreniepasiënte nie. Op 'n indirekte basis dui die 
bevindings daarop dat genetiese faktore verband hou met 'n vroeër 
aanvang van siekte (Gordon et al. 1994). 


In die groep Afrikanerpasiénte met KAS het 11 van die 12 
pasiënte tot 'n mindere mate simptome van multidimensionele 
inkortingsteurnis (MIS) getoon. Vier pasiënte het al drie simptome 
van MIS getoon, naamlik vroeër aanvang van waanidees 
(mediaanouderdom van 11.75 jaar, teenoor 14.36 jaar vir al die 
pasiënte), ernstige graad van vreemde gedrag en leerinkorting. 
Nie een van dié vier pasiënte het taalinkorting getoon nie, terwyl 
dit voorgekom het by twee van die oorblywende agt pasiënte. 
Die pasiënte met MIS het 'n vroeër aanvang van VANG getoon 
(mediaanouderdom van aanvang van drie jaar, teenoor 4.75 jaar 
vir die totale groep). 'n Kwart van die pasiënte met MIS-simptome 
het ophou skoolgaan, teenoor die helfte van die totale groep. ’n 
Kwart het sosiale probleme ondervind, teenoor 'n derde van die 
totale groep. Geen van die pasiënte in die MIS-groep het 
behandelingweerstandigheid getoon nie, terwyl 'n derde van die 
totale groep behandelingsweerstand geopenbaar het. Al die 
pasiënte met behandelingsweerstandige skisofrenie moes ophou 
skoolgaan (Maydell et al. 2009). 


As daar gekyk word na VANG op eenjarige ouderdom in die 
12 pasiënte, het drie pasiënte die volgende getoon: 'n vroeër 
aanvangsouderdom van siekte (gemiddelde aanvangsouderdom 
van 9.67 jaar, teenoor 11.17 jaar vir die hele groep). Al drie hierdie 
pasiënte het mylpaalvertraging gehad, terwyl dit voorgekom het 
by twee derdes van die totale groep. Al drie die pasiënte het 
leerprobleme gehad, teenoor 7 uit 12 van die totale groep. Een 

van die drie pasiënte het taal- en koërdinasie-inkortings gehad. 
Sosiale probleme was nie teenwoordig by enige van die drie 
pasiënte nie. 


Drie pasiënte het teen driejarige ouderdom reeds VANG 
gehad. Hulle het aandagprobleme, swak impulskontrole en 
hiperaktiwiteitsimptome gehad. Hulle het 'n vroeër aanvang van 
waanidees getoon, maar nie behandelingweerstandigheid nie. 


Al 12 KAS-pasiénte het VANG getoon (Maydell et al. 2009). 
Onder volwasse skisofreniepasiënte het 68.8% VANG gehad 
(Sobin et al. 2003). Inkortings ten opsigte van sosiale 
funksionering, insluitend sosiale isolasie, aggressie en ekstreme 
vreemde gedrag, het by al 12 pasiënte voorgekom. Gemoed- 
en angssimptome het by 58% voorgekom, en so ook 
aandaginkorting en leerprobleme. Die insidensie van VANG 
was beduidend hoér in pasiénte met kinderaanvangskisofrenie 
as in pasiénte met volwasseaanvangskisofrenie. Die vraag wat 
gestel word, is of VANG alreeds ’n aanduider van siekte- 
aanvang is nog voor die formele psigotiese simptome, soos 
omskryf in DSM-IV, opgemerk word. Maydell et al. (2009) 
beveel aan dat VANG as 'n endofenotipe vir genetiese studies 
gebruik word, soos ook reeds voorheen voorgestel (Sobin 
et al. 2003). 


Uit die voorafgaande bespreking blyk dit duidelik dat VANG 
wat reeds op een- en driejarige ouderdom begin het, klinies 
verskillend voordoen. Dit kan moontlik wees weens verskillende 
kliniese en genetiese entiteite wat afsonderlik verder ondersoek 
behoort te word. 


Die Afrikanerpasiënte met KAS het nie verskil van ander 
pasiënte met KAS wat in die literatuur beskryf word nie. 


E 7.7. VANG en skisofreniepasiénte met 
ouer vaders by konsepsie 


VANG in hierdie groep behoort verder ondersoek te word. Die 
verband tussen VANG in die eerste 10 lewensjare en vaderlike 

ouderdom by geboorte is nagegaan in sporadiese Afrikaner- 
skisofreniepasiënte. Die langtermynfunksionering van dié 
pasiënte is ook ondersoek. Hierdie studie dra by tot 'n beter 
begrip van vaderlike ouderdomverwante skisofrenie (VOV- 
skisofrenie). 


In 2012 was dit voorbladnuus in die VSA dat gevorderde vaderlike 
ouderdom (GVO) en spontane mutasies die risiko vir skisofrenie 
verhoog (bv. Carey 2012). Daar is voorgestel dat jonger mans krio- 
preservering oorweeg vir latere ouerskap. As daar gekyk word na 
meer onlangse bevindings, blyk dit dat beide faktore (ouer vaders 
en spontane mutasies) wel verband hou met skisofrenie, maar nie 
noodwendig met mekaar nie (Jaffe et al. 2014). 


Epidemiologiese studies verskaf uitvoerige bewyse van ’n 
assosiasie tussen GVO by konsepsie en 'n hele reeks negatiewe 
uitkomste in afstammelinge, insluitend mendeliese (enkelgeen-) 
afwykings soos Apert se sindroom en achondroplasie (Moloney 
et al. 1996; Orioli et al. 1995), asook siektes met 'n meer komplekse 
genetiese etiologie, soos skisofrenie en outismespektrumsteurnis 
(Malaspina 2001; Reichenberg et al. 2006). 


Daar is 'n hewige debat oor die spontane of oorgeërfde 
oorsprong van die GVO-effek. Daar is verdeeldheid oor of die 
effek op afstammelinge afkomstig is van ouderdomsverwante 
veranderinge in die vaderlike spermatogenese stamselle of 
ouderdomsonafhanklike kenmerke geassosieer met uitstelling 
van vaderskap (Janecka et al. 2017). 


Epidemiologiese data afkomstig van verskeie groot 
studiegroepe dui daarop dat die risiko vir skisofrenie toeneem 
soos vaderlike ouderdom by konsepsie toeneem (Brown et al. 
2002; Dallman & Allebeck 2002; Lee et al. 2011). Die risiko vir 
skisofrenie is reeds hoër by afstammelinge van vaders wat in 
hulle middel tot laat dertigs is ten tye van konsepsie. Dit neem 
verder toe soos vaderlike ouderdom toeneem. Mans wat in hulle 
veertigs is by konsepsie het ’n twee tot drie maal hoër kans om 
'n kind voort te bring wat aan skisofrenie ly as mans 
in hulle middel- tot laat twintigs. Dié voorspellings wissel tussen 

die verskillende studiegroepe weens die heterogenisiteit van die 
verskillende groepe. Sommige studiegroepe is verryk met 
sporadiese skisofreniepasiënte wat 'n oorskatting van die GVO- 
effek gegee het (Janecka et al. 2017). 


Presiese bepalings van die grootte van die GVO-effek is nie 
moontlik nie. Desnieteenstaande is die skakel tussen GVO en 
skisofrenie duidelik uitgewys in verskillende studies en etniese 
groepe ná kontrole vir sosio-ekonomiese status, vaderlike 
psigiatriese komorbiditeit en moederlike ouderdom (Naserbakht 
et al. 2011; Tsuchiya et al. 2005). In 'n Sweedse populasie het 
Frans et al. (2011) vasgestel dat die effek oor generasies heen 
strek. Na kontrole vir vaderlike ouderdom, het die ouderdom van 
moederlike grootouers, maar nie vaderlike grootouers nie, ’n 
verband getoon met 'n hoër risiko vir skisofrenie in hierdie 
populasie (Frans et al. 2011). 


'n Ander hipotese wat in gedrang kom by GVO, is dié van 
“selfsugtige spermatogeniese seleksie’. Hierdie hipotese postuleer 
dat stamselle met mutasies by sekere lokusse selektiewe voordeel 
kry bo niegemuteerde spermatogeniese stamselle en uitbrei deur 
te kloon. Dit lei tot 'n relatiewe verryking in die kiemselbaan 
(Goriely & Wilkie 2012). Navorsers stel egter voor dat verdere 
ondersoek en verfyning van die hipotese moontlik 'n prominente 
rol sal speel in die verklaring van die spontane molekulêre 
oorsprong van die GVO-effek (Janecka et al. 2017). 


Ander meganismes wat voorgestel is om die assosiasie tussen 
GVO en neuropsigiatriese toestande in afstammelinge te verklaar, 
is epigenetiese effekte. Dit is veranderings wat in DNS kan 
plaasvind sonder dat sekwensie aangetas word. Onlangse bewyse 
toon die rol van epigenetiese merkers in die geenuitdrukking van 
afstammelinge. Hierdie bevindings dui daarop dat vaderlik 
verworwe faktore wat afstammelinge beinvloed, verder strek 
as dit wat deur genoomsekwensie alleen veroorsaak word 
(Teperek et al. 2016). 


Wat is dan 'n moontlike verklaring vir die assosiasie tussen 
GVO en skisofrenie in afstammelinge? Dit blyk dat oorerwing 

en spontane faktore mekaar aanvul, wat die epidemiologiese 
bevindings sou bevestig. Hoewel die twee aspekte gewoonlik 
teenoor mekaar gestel word as kompeterend, dui gegewens 
daarop dat beide ’n rol speel (Janecka et al. 2017). 


Dit is bekend dat spontane mutasies mettertyd versamel in 
vaderlike spermselle en bydra tot neuro-ontwikkelingsteurnisse in 
afstammelinge. Die fenotipe is egter hoogs poligeneties van aard, 
en 'n substansiële risiko-proporsie is afkomstig van variante oorgeërf 
van ouers. Ander faktore wat in werking tree, is seleksiemeganismes, 
epigenetiese veranderings en die ophoop van ander blootstellings 
oor 'n leeftyd (Janecka et al. 2017). Die moederlike ouderdom by 
konsepsie speel ook ’n rol ten opsigte van spontane en oorgeërfde 
risikofaktore (Goldmann et al. 2016; Mehta et al. 2016). 


Met die voorafgaande literatuur oor VOV-skisofrenie as 
agtergrond, is die volgende navorsingsvraag met betrekking tot 
VOV-skisofrenie in Afrikaners gevra: Hoe korreleer ouer vaderlike 
ouderdom by die konsepsie van ’n kind met VANG in die eerste 
10 lewensjaar en die spesifieke vlak van funksionering van die 
betrokke kind in sporadiese gevalle van skisofrenie in 'n groep 
Afrikaners? (Liebenberg et al. 2016). Die bevinding wat uitstaan, 
is dat sosiale disfunksie dikwels by sulke kinders in die eerste 10 
lewensjaar voorkom. Dit dui daarop dat geringe afwykende 
sosiale funksionering in die pasiënt se eerste 10 lewensjaar deel 
kan uitmaak van die risikopad tussen GVO en skisofrenie. 


Uit die literatuur is dit bekend dat pasiënte met skisofrenie en 
hulle eersterangse familielede ingekorte sosiale funksionering 
toon. Die gevolg is dat ingekorte sosiale funksionering beskou 
word as ’n intermediëre fenotipe vir die siekte (Roos 2017). 
Navorsing het voorheen aangetoon dat die risiko-paaie tussen 
GVO en skisofrenie ten minste gedeeltelik die effek van geringe 
afwykende sosiale funksionering insluit (Weiser et al. 2008). 


Suksesvolle sosiale interaksie betrek interpersoonlike 
sensitiwiteit, of sensitiwiteit vir die gevoelens, affek en gedrag 
van ander. Dit sluit ook die vermoë in om sosiale aanwysings 
(‘cues’) op te tel en daarop te reageer en sodoende ’n gunstige 

respons by ander uit te lok. Beide die vermoë om akkuraat te 
oordeel en geoordeel te word, dien as aanpassingsfunksies in 
sosiale interaksies (Ambady, Halloahan & Rosenthal 1995). Dit is 
moontlik dat inmenging met enige deel van hierdie proses, sosiale 
interaksies en funksionering sal beinvloed. In die kinderjare kan 
dit daartoe lei dat ander kinders nie met 'n kind met ingekorte 
sosiale funksionering wil speel nie. Sulke pasiënte kan sosiale 
interaksie as stresvol beleef en verkies om alleen te wees. Dit is 
dan ook wat die eerste vraag van die vroeë afwykende 
gedragsvraelys probeer ontlok: 'Hoe het u oor die weg gekom 
met ander kinders? Het u vriende gehad? Het u dit geniet om met 
ander kinders te speel?’ En, indien die persoon aandui dat isolasie 
of probleme voorgekom het: ‘Watter probleme het u ondervind? 
Wanneer (op watter ouderdom) het die probleme begin?' 


Ingekorte sosiale funksionering was reeds voor die aanvang 
van psigose teenwoordig in Afrikanerpasiënte met ouer vaders. 
Ons weet egter min oor die prosesse wat die ontstaan van 
ingekorte sosiale funksionering voorafgaan en later tydens die 
ontwikkeling van die volledige kliniese beeld plaasvind. Of die 
tekorte aan interpersoonlike sensitiwiteit lei of bydra tot ingekorte 
sosiale funksionering, of dit net onderhou, is nog onduidelik 
(Miller & Lenzenwerger 2012). Hierdie outeurs werp lig op sosiale 
funksioneringsprobleme in pasiënte met skisofrenie. Hulle 
ondersoek interpersoonlike sensitiwiteit in skisotipes. Die 
relatiewe spesifisiteit van die tekorte in die skisotipe groep kan 
moontlik die eerste stap wees om 'n klas van interpersoonlike 
sensitiwiteitstekorte te identifiseer wat kan dien as ’n potensiële 
endofenotipe vir skisofrenie. 


7.7.1. Hoe pas sosiale funksionering in 
by die konsep van sosiale kognisie in 
skisofrenie? 


Sosiale kognisie verwys breedweg na die navorsingsgebied wat 
die prosesse ondersoek wat sosiale funksionering onderlê. Dit 

fokus spesifiek op daardie kognitiewe prosesse wat betrokke is 
by die waarneming en interpretasie van relevante interpersoonlike 
inligting (Ostrom et al. 1994). Adolessente wat 'n genetiese risiko 
vir skisofrenie het, toon inkortings ten opsigte van sosiale 
vaardigheid. Hierdie inkortings hou nie verband met die teorie 
van sosiale kognisie nie soos gerapporteer deur Gibson et al. 
(2010). 


Meta-analise dui daarop dat die sosiale kognitiewe funksie in 
pasiënte met skisofrenie duidelik ingekort is (Chung, Barth & 
Strube 2014). Tekorte in sosiale kognisie word geassosieer met 
swakker funksionele uitkomste in skisofrenie en dra by tot 
uitkomste wat verder strek as neurokognisie (Mehta et al. 2013a). 
Sosiale kognitiewe inkorting is relatief stabiel dwarsdeur die 
siekteverloop (Horan et al. 2012). Hierdie inkortings word ook 
waargeneem gedurende remissies (Mehta et al. 2013b), asook in 
familielede (Lavoie et al. 2013). Al dié bevindings dui daarop dat 
sosiale kognitiewe inkorting 'n eienskapmerker vir skisofrenie 
verteenwoordig wat verband hou met ’n genetiese aspek. Daar is 
teenstrydighede in elke groep van sosiale kognisie wat ondersoek 
is en wat verdere ondersoek vereis (Pinkham 2014). Die feit dat 
leervermoëns ook aangetas was in die groep Afrikanerpasiënte se 
vroeë lewensjare sou inpas by ’n neuro-ontwikkelingsparadigma 
van skisofrenie (Liebenberg et al. 2016). Bevindings dui daarop 
dat individue wat beter vaar met take wat te doen het met 
interpersoonlike sensitiwiteit, oor beter interpersoonlike 
vaardighede beskik en beter aanpas as persone wat swakker vaar 
in sulke take (Ambady, La Plante & Johnson 2001). Diegene wat 
swak vaar met take wat verband hou met interpersoonlike 
sensitiwiteit het duidelike interpersoonlike en funksionele inkorting 
(Toomey et al. 2002). In die Afrikanerstudie is funksionering in ses 
areas geëvalueer. Daar was 'n duidelike negatiewe liniëre verband 
(D = 0.067) tussen die funksioneringstelling vir interpersoonlike 
verhoudings en vaderlike ouderdom by geboorte. Die verband 
tussen sosiale aanvaarbaarheid en vaderlike ouderdom was egter 
nie statisties beduidend nie (o = 0.9093). Die outeurs noem dat 
dieselfde resultate verwag is vir sosiale aanvaarbaarheid as vir 

interpersoonlike verhoudings. Daar is gepostuleer dat die evaluasie 
van sosiale aanvaarbaarheid gedoen is deur toesighouers, wat 
bygedra het tot beter evaluasies. Dit kan wees dat die toesighouers 
gewoond is aan interaksies met pasiënte en hulle sosiale 
aanvaarbaarheid hoër ag as dié van buitestaanders. Sosiale 
aanvaarbaarheid sal miskien laer wees as nietoesighouers en/of 
versorgers die pasiënt sou evalueer. 


Uit hierdie studie was dit onduidelik of sosiale disfunksie vroeg 
in die lewe van VOV-skisofreniepasiënte gesien kan word as 
'n fenotipiese karakterkenmerk van die groep. Verdere navorsing is 
nodig om te verklaar hoe sosiale disfunksie vroeg in die lewe van 
dié pasiënte ooreenkom met interpersoonlike probleme na die 
aanvang van psigose in die neuro-ontwikkelingsteurnis (Liebenberg 
et al. 2016). 


E 7.8. VANG en spontane mutasies in 
skisofrenie 


Navorsers het genoomwye skanderings uitgevoer om spontane 
KNV’e en enkelnukleotiedvariante (ENV'e) op te spoor in ’n 
duidelike groep van Afrikanerfamilietrio's, bestaande uit ’n 
individu met skisofrenie en sy en/of haar biologiese ouers. Hierdie 
skanderings het gedui op 'n beduidende rol van spontane KNV'e 
en ENV’e in die genetiese argitektuur van skisofrenie (Xu et al. 
2008, 2009, 2011, 2012). Malherbe et al. (2015) wou bepaal 
of daar fenotipiese verskille is tussen pasiënte met KNV’e, 
ENV'e en dié daarsonder. Fenotipiese veranderlikes is in drie 
breë kategorieë ondersoek, naamlik: (1) kliniese veranderlikes; 
(2) premorbiede veranderlikes; en (3) siekteverloop en funksionele 
uitkomste. In hierdie bespreking word gefokus op die premorbiede 
niepsigotiese veranderlikes en hoe die ander veranderlikes 
daarmee verband hou. 


'n Spontane mutasie is 'n genetiese verandering wat vir die 
eerste keer teenwoordig is in 'n familielid vanweë 'n mutasie in 'n 
Kiemsel (ovum of sperm). Gene aangetas in skisofrenie en 
SAS kan opgespoor word deur die waarneming van spontane 

mutasies in aangetaste persone van andersins gesonde families 
(sporadiese gevalle). Die navorsers het 'n verhoogde persentasie 
van pasiënte met leerprobleme (67%) geidentifiseer in die ENV- 
groep (Malherbe et al. 2015). Pasiënte met 'n geskiedenis van 
twee of meer vroeë afwykende gedragspesifiseerders in die ENV- 
groep het beduidend ouer moeders en vaders gehad as die groep 
sonder enige spontane mutasies (p-waardes van 0.013 en 0.015, 
onderskeidelik). Dit, tesame met die neiging tot ’n laer totale 
telling op die Skaal vir Vlak van Funksionering (SVVF), soos 
gesien in die groepe met KNV’e en ENV’e, dui daarop dat 
die gekombineerde gebruik van die SVVF en VANG-vraelys ’n 
hoër voorspellingwaarde het vir die onderliggende genetiese 
vatbaarheid vir skisofrenie. 


Daar moet beklemtoon word dat dit 'n loodsstudie was. 
Gevolglik was die pasiëntgetalle klein en moet die bevindings 
versigtig geinterpreteer word totdat opvolgstudies met groter 
getalle pasiënte uitgevoer is (Malherbe et al. 2015). 


Die SVVF-skaal is in hierdie studie gebruik as 'n maatstaf vir 
lewenswerklike funksionele uitkomste. Die totale SVVF-tellings 
het 'n gradiënt getoon van ernstiger disfunksie in pasiëntgroepe 
met KNV’e, gevolg deur die ENV-groep, en dan die groep sonder 
mutasies. Interpersoonlike verhoudings en lewensvaardighede 
was die ergste aangetas. 


VANG kom slegs voor in 'n subgroep van skisofreniepasiënte. 
Leerprobleme, as een van die sewe areas van afwykende gedrag, 
was beduidend meer algemeen in pasiënte met spontane ENV'e. 
Hierdie bevinding stem ooreen met literatuur wat daarop dui dat 
skisofrenie 'n neuro-ontwikkelingsteurnis is met prominente 
wortels in die kinderjare. 


N 7.9. Samevattende opmerkings oor 
VANG in skisofrenie 


Skisofreniepasiënte met die teenwoordigheid van VANG sou 
inpas by 'n progressiewe neuro-ontwikkelingsmodel van 

skisofrenie. Die VANG in hierdie pasiënte, en spesifiek sosiale 
inkorting, kan reeds dui op siekte-aanvang en ’n sterk genetiese 
vorm van skisofrenie (Sobin et al. 2001). Verder kom VANG net 
voor in 'n subgroep van skisofreniepasiënte en is dit gekoppel 
aan die latere verloop van siekte. ’n Verband is ook aangetoon 
tussen vroeë sosiale disfunksie en 'n vroeë aanvang van 
skisofrenie. 


Molekulêre bevindings ondersteun 'n genetiese basis vir ’n 
VANG-tipe skisofrenie. Daar is 'n assosiasie aangetoon tussen 
VANG en die oordrag van die merker haplotipies van PRODH2 op 
chromosoom 22 (Liu et al. 2002a). 


Ander bevindings oor VANG in Afrikanerskisofrenie behoort 
verder ondersoek te word: 


e VANG as endofenotipiese merker in skisofrenie en SAS, maar 
nie in bipolêre steurnis nie (Scholtz et al. 2005) 

e manlike skisofrenie pasiënte met VANG, waar kannabis die 
sneller vir siekte was, het 'n swak prognose met vroeë aanvang 
van siekte (Roos et al. 2006) 

e VANG kom prominent voor by kinderaanvangskisofrenie 
(Maydell et al. 2009) 

e sosiale disfunksie (as deel van VANG) vorm ’n intermediêre 
fenotipiese risikopad tussen GVO en skisofrenie (Liebenberg 
et al. 2016) 

e twee derdes van pasiënte met spontane ENV’e het ook 
leerprobleme as deel van VANG (Malherbe et al. 2015). 

E 8.1. Kommunikasie van wetenskaplike 
bevindings in die kliniese omgewing 


Hoogs tegniese en wetenskaplike inligting is in die voorafgaande 
hoofstukke bespreek. Die vraag ontstaan of hierdie inligting wel 
oorgedra moet word in die kliniese omgewing en, indien wel, hoe 
dit gedoen moet word. 


Die term 'genetiese raadgewing' word dikwels gebruik om die 
aktiwiteit te beskryf waartydens die herhalingsrisiko van ’n siekte 
bespreek word (Gershon & Alliey-Rodriguez 2013). 'n Meer 
akkurate definisie sou wees om dit te beskryf as die proses 
waartydens persone gehelp word om die mediese, psigologiese 
en familiële implikasies van die genetiese bydrae tot 'n siekte te 
verstaan en daarby aan te pas (National Society of Genetic 
Counselors' Definition Task Force et al. 2006). Met hierdie 
definisie as agtergrond, is genetiese raadgewing hoogs toepaslik 
by psigiatriese siektes, en ook spesifiek by skisofrenie. 


Die behoefte aan ingeligte genetiese raadgewing in psigiatrie 
is groter as ooit tevore. Kennis oor genetika brei vinnig uit. 


How to cite: Roos, J.L., 2019, ‘Nader aan die siekbed’, in Genetiese bevindings in ‘n groep 
Afrikaners met skisofrenie, pp. 147-190, AOSIS, Cape Town. https://doi.org/10.4102/ 
aosis.2019.BK135.08 

Die genetika, asook genetiese raadgewing, behoort ’n integrale 
deel uit te maak van alle geestesgesondheidwerkers se opleiding 
(Nurnberger et al. 2019). Ons sien dat die publiek na die 
psigiatriese praktyk kom met toetsresultate wat direk aan hulle 
gegee is. Hierdie resultate is heel dikwels baie misleidend vir die 
persoon wat dit ontvang het. Soos die genetiese argitektuur van 
skisofrenie duideliker word, sal die noodsaaklikheid van kennis 
oor genetika in die psigiatriese praktyk toeneem. Daar is 
aangetoon dat genetiese raadgewing vir psigiatriese steurnisse 
suksesvol is (Moldovan, Pintea & Austin 2017). Dit word ook 
beklemtoon dat genetiese raadgewing 'n beduidende rol kan 
Speel in die teenwerk van ’n kultuur van genetiese ooroptimisme. 
Verbruikers verkeer dikwels onder die indruk dat genetiese 
raadgewing antwoorde en oplossings vir al hulle vrae sal bied. Dit 
is egter nie so eenvoudig nie. Genetiese raadgewing kan jong 
volwassenes wat 'n hoë risiko vir psigose het, help om die 
beperkings van genetiese toetse beter te verstaan (Friesen et al. 
2016). 


Die doelstellings van genetiese raadgewing sou die volgende 
insluit (Moldovan et al. 2017): 


e fasilitering van 'n beter begrip van ’n siekte 
e akkurate risikobepaling 
e suksesvolle aanpassing by siekte. 


Genetiese raadgewing bied 'n geleentheid om skadelike 
wanopvattings oor die oorsaak van skisofrenie die nek in te 
slaan. Sulke ingrepe moet versigtig hanteer word om te voorkom 
dat ander idees wat mense dalk kan mislei en ontstel in die 
proses posvat. So kan daar miskien skuldgevoelens wees dat ’n 
siekte ‘oorgedra’ is. Daar kan stellig ook die beskouing wees van 
genetiese determinisme (Austin & Honer 2005). Genetiese 
raadgewing bied ook aan familielede 'n geleentheid om te praat 
oor hul belewenis van 'n siek familielid. Die belewenis van ’n siek 
familielid, in hierdie geval 'n broer, is treffend beskryf deur 
Alastair Campbell tydens die openingstoespraak by die 
Schizophrenia International Research Society (SIRS) se kongres 

in Florence, Italië, in April 2018. Campbell was 'n voormalige 
persoonlike sekretaris en direkteur van kommunikasie vir die 
Verenigde Koninkryk se destydse eerste minister, Tony Blair. 
Die impak van sy broer se eerste psigotiese episode op die 
Campbell-familie word soos volg beskryf (Campbell 2018, 
vertaal deur J.L. Roos): 


Ons het almal tye in ons lewe wanneer ons, reeds met die 
belewing daarvan, weet dat dit die res van ons lewe sal definieer. 
Ek het dit geweet die oomblik toe ek en my pa by die militêre 
hospitaal instap en ek my broer Donald daar sien lê. Hy was 
bang, agterdogtig, het vreemde prente op die muur geteken en 
ons vertel wat Jesus gesê het toe hulle vroeër gepraat het. Ek 
het geweet dit is só 'n oomblik. Ons het net daar gestaan, geskok 
tot in ons diepste wese. Dit was 'n moeilike tyd. Dit is nie kritiek 
teenoor die dokters of verpleegkundiges nie. Dit was 'n tyd toe 
dienspligtige mans en vroue die diens vroeg wou verlaat het. 
Hulle wou hulself uitkoop uit militêre diens. Die vermoede het 
bestaan dat sommige persone psigiatriese siekte naboots om uit 
hul diensplig te kom. In daardie stadium was elektro-konvulsiewe 
behandeling die voorkeurbehandeling en Donald het genoeg 
daarvan gehad. Ek is bewus van die potensiële voordele van dié 
behandeling, maar weens die omvang daarvan het my broer dit 
as vreesaanjaend beleef. My ma het dikwels gesê haar lewe het 
verander die sekonde toe sy die telefoonoproep gekry het om haar 
in te lig hy is gediagnoseer met skisofrenie en dit het nooit weer 
terugverander nie. (n.p.) 


Raadgewingsessies sal dalk die eerste kans wees wat 
familielede het om met 'n professionele mediese persoon oor 
skisofrenie te praat. Aangetaste mense kan dalk die behoefte 
hê om te praat oor die implikasies van familiële psigiatriese 
siekte. Hierdie opvoeding kan persepsies rakende siekteverloop, 
prognose en behandelingsmoontlikhede opklaar. Die potensiële 
gevare van die oordra van risiko-inligting moet ook oorweeg 
word. Daar kan diskriminasie wees deur gesondheids- en 
lewensversekeringsmaatskappye of deur werkgewers. Daar 
kan verhoogde stigmatisasie en angstigheid wees weens 
toetsresultate wat dui op 'n verhoogde risiko vir siekte in die 
persoon self of in familielede (Smith et al. 1996). 

N 8.2. Familiestudies, oorerflikheid en 
herhalingsrisiko van skisofrenie 


Bewyse van die oorerflikheid van skisofrenie kom van ’n 
versameling familie-, tweeling- en aannemingstudies, regdeur 
die 20ste eeu. Hierdie voorspellingsyfers word opgesom in 
psigiatriese standaard-handboeke. 


Oorerflikheid word klassiek bepaal deur die vergelyking van 
monosigotiese en disigotiese tweelingkonkordansiesyfers. Dit 
kan ook bepaal word deur ander familieverbande te vergelyk. 
Wat ook van belang is, is die relatiewe risiko (gekwantifiseer 
deur lambda). Dit is die verhoogde vatbaarheid van sommige 
individue met ’n spesifieke risikofaktor vir 'n bepaalde steurnis 
in vergelyking met die algemene bevolking. Die lambda vir die 
verband van risiko vir skisofrenie in eersterangse familielede 
van 'n indeksgeval en individue in die algemene bevolking, is 
omtrent 10, en vir bipolêre steurnistipe 1 is dit 8-10 (Risch 1990). 


Empiriese inligting betreffende leeftyd-risiko (morbiede risiko) 
vir 'n siekte in 'n familie, gee 'n basiese bepaling van die 


TABEL 8.1: Herhalingsrisiko vir skisofrenie gebaseer op verwantskap met aangetaste 
individu. 


Herhalingsrisiko Verwantskap Persentasie 

Empiriese risiko vir ontwikkeling van skisofrenie vir Algemene populasie 1% 

familielede van 'n persoon met skisofrenie 

Eersterangse familielede Twee aangetaste ouers 45% 
MS-tweeling 40% - 48% 
DS-tweeling 10% - 17% 
Kinders 13% 
Ouers 6% - 13% 
Sibbe 6% - 9% 
Halfsibbe 3% - 6% 

Tweederangse familielede Kleinkinders 3% - 5% 
Ooms/tantes 2% - 3% 
Neefs/niggies 2% - 4% 
Sib se kinders 2% - 3% 


Bronne: Harper (1998); McGuffin, Owen and Gottesman (2002). 

waarskynlikheid van siekte. Hierdie inligting kan bruikbaar wees 
wanneer vrae opduik oor die risiko vir 'n individu of vir sy en/of 
haar familielede. Vir die meeste komplekse siektes, insluitend 
skisofrenie, bly empiriese risikosyfers die beste basis vir 
risikobepalings vir siektes in families (Nurnberger et al. 2019). 


Empiriese risiko-syfers is egter opsommende voorspellers en 
nie direk van toepassing op ’n individuele familie nie. Die risiko's 
word bepaal volgens 'n gekose studiepopulasie en is nie spesifiek 
tot die familie wat ondersoek word nie. Die gebruik van ons 
huidige diagnostiese sisteem kan moontlik lei tot die insluit van 'n 
heterogene groep steurnisse wat gekombineer word weens 
gedeelde diagnostiese entiteite. Hierdie feit maak dit weereens 
onwaarskynlik dat die herhalingsrisiko direk van toepassing op ’n 
spesifieke familie is. Die kompleksiteit van risikobepalings word 
verder bemoeilik deur die teenwoordigheid van komorbiede 
diagnoses in pasiënte of in familielede. Empiriese risikosyfers 
wat komorbiditeit insluit, bestaan nie. 'n Belangrike aspek in 
die bespreking van risiko in die opvoeding oor klassieke 
enkelgeenoorerwing en komplekse multifaktoriale oorerwing in 
skisofrenie, is die effek van verskeie gene, tesame met 
omgewingsrisikofaktore. Hoewel gene bydra tot skisofrenie, is 
die uitdrukking van die fenotipe en die waarskynlikheid 
dat skisofrenie sal ontwikkel, moeilik om te voorspel (Finn & 
Smoller 2006). 


E 8.3. Die teorie van geindividualiseerde 
evaluering by empiriese 
risikosyferbepalings 


Empiriese herhalingsrisikosyfers is die grondslag waarop 
geindividualiseerde risiko-evaluering gebaseer word. Data is 
net beskikbaar vir 'n beperkte aantal familieverwantskappe. 
Daar is beperkte data beskikbaar as daar veelvuldige 
steurnisse in 'n familie is. Dit is ook die geval as familie aan 
beide moeders- en vaderskant aangetas is. Die risiko vir ’n 
psigiatriese steurnis varieer volgens 'n aantal faktore. Hierdie 

faktore word dikwels nie in ag geneem as empiriese risiko's 
bepaal word nie. 'n Kritiese evaluering van al hierdie faktore is 
nodig alvorens daar op empiriese risikosyfers besluit kan 
word (Austin 2010). 


Soos by enige komplekse steurnis, moet geindividualiseerde 
herhalingsrisiko bepaal word na aanpassing van empiriese data, 
gebaseer op kenmerke, insluitend die individue vir wie die risiko 
bepaal word. Ander aangetaste familielede moet in ag geneem 
word, asook die aantastingspatroon in die familie. Dit is belangrik 
om te besef dat 'n proses van deduksie gebruik word om 
geindividualiseerde risiko te bepaal. Die neem van 'n besluit oor 
risiko, gebaseer op familiegeskiedenis en ander faktore, is nie 
dieselfde as die maak van 'n siektediagnose gebaseer op die 
teenwoordigheid van sekere simptome nie. Hierdie onderskeid 
moet duidelik gemaak word deur die taal wat die genetiese 
raadgewer gebruik. Dié onderskeid is belangrik om te voorkom 
dat onaangetaste individue gebrandmerk word as 'pasiënte 
sonder simptome' (Austin et al. 2008). 


Austin en Peay (2006) verskaf 'n breedvoerige bespreking 
van die beperkings van empiriese risikobepaling en die teorie 
rondom die individualisering van die risiko's. Empiriese 
herhalingsrisikofaktore vir individue kan die risiko van 
individuele families dalk nie reflekteer nie. Hierdie syfers kan 
stellig hoër of laer wees, afhangende van die manier van 
oordrag in 'n gegewe familie, sowel as die konfigurasie en 
komorbiditeit in die aangetaste familie. Verskeie faktore kan 
van hulp wees om te bepaal of sekere families in die hoër of 
laer risikoreeks val: 


e 'n groter aantal aangetaste familielede dui dikwels op 'n hoogs 
genetiese vorm van die siekte en dus 'n hoër risiko vir die 
hervoorkoms daarvan 

e vroeë aanvang van siekte kan dui op 'n groter genetiese lading 

e die geslag van die aangetaste individu en familielede wat `n 
risiko loop. 


150 


Hoofstuk 8 


As gekyk word na die varieerbaarheid en die kompleksiteit van die 
faktore wat die risiko in ’n spesifieke familie kan beinvloed, is dit in 
die meeste gevalle nie moontlik om die geindividualiseerde risiko te 
bepaal nie. Dit is belangrik om die beperkings van beskikbare 
inligting tydens genetiese raadgewingsessies uit te lig. Daar moet 
ook 'n bespreking wees oor hoe daar besluit is oor risiko, die 
spektrum van diagnoses wat nagegaan is tydens die evaluasie van 
ondersteunende familiestudies, en wat die verskil is tussen empiriese 
en individuele risikobepalings. Dit is altyd beter om 'n reeks 
risikobepalings te gee, vergesel van die bykomende faktore, soos 
bo genoem. Dit is ook belangrik vir die raadgewer om te besef dat 
die waargenome impak en/of risiko en die omvang van moontlikhede 
van persoon tot persoon baie kan verskil (Austin & Peay 2006). 


'n Omvangryke bespreking van genetiese risiko vir psigiatriese 
steurnisse kan baie tydrowend wees en in 'n algemene psigiatriese 
praktyk is daar nie altyd tyd daarvoor nie. In Suid-Afrika is daar 
'n beperking op die verwysing na genetiese raadgewers in die 
staatsektor weens die klein aantal genetiese raadgewers 
beskikbaar (Fourie et al. 2015). 


Na genetiese raadgewing behoort die volgende duidelik te 
wees aan die pasiënt en familielede (Austin & Peay 2006): 


e die genetiese en omgewingsfaktore betrokke by psigiatriese 
steurnisse is kompleks van aard en daar is nie eenvoudige 
verklarings in dié verband nie 

e dit is baie belangrik dat akkurate diagnoses gemaak word vir 
herhalingsrisikoraadgewing 

e die beperkings verbonde aan empiriese risikosyferbepaling 

e spesifieke inligting oor die psigiatriese toestand - in die geval 
van skisofrenie sou aspekte soos herhalingsrisiko van siekte, 
simptome, verloop van siekte en behandelingsmoontlikhede 
bespreek word 

e moontlike keuses, gebaseer op die risiko-inligting 

e addisionele bronne van inligting en ondersteuning vir persone 
wat ’n risiko loop om die siekte te ontwikkel of oor te dra aan 
ander persone. 

E 8.4. Algemene genetiese variante 


Algemene genetiese variante (met 'n voorkoms van 1% of meer in 
die algemene bevolking) speel 'n groot rol in psigiatriese 
steurnisse. Hierdie variante het egter ’n klein effek (relatiewe 
risiko van 11 of ’n toename in risiko van 10% in draers), terwyl raar 
variante 'n groter effek kan hê. Die effek van algemene variante 
kan gekombineer wees. Dit is moontlik dat major psigiatriese 
steurnisse die gevolg kan wees van 'n kombinasie van variante in 
honderde of selfs duisende gene (Nurnberger et al. 2019). 


Genetiese heterogenisiteit is algemeen in psigiatriese 
steurnisse wat poligeneties van aard is. Variante wat 
siekte moontlik kan beinvloed, kom ook wyd verspreid in die 
algemene bevolking voor. Dit is slegs wanneer die aantal en 
effek van hierdie variante 'n sekere drempel oorskry dat 'n 
persoon aangetas sal word. Die genetiese profiel van enige 
aangetaste persoon sal ook verskillend wees van die genetiese 
profiel van die meeste ander aangetaste individue. 


Die algemene variante se effek kan bepaal word deur 
genoomwye assosiasiestudies (GWAS). Hier word die merkers 
wat die effek optel, regoor die hele genoom gespasieer. Groot 
ondersoekgroepe word gebruik. 'n Onlangse GWAS oor 
skisofrenie het meer as 30 OOO gevalle ingesluit (Schizophrenia 
Working Group of the Psychiatric Genomics Consortium 2014). In 
hierdie GWAS is meer as 100 onafhanklike genetiese lokusse 
geidentifiseer. Die analise van dié bevindings is steeds aan die 
gang en derhalwe is dit nog onseker hoe dit sal bydra tot begrip 
van die patofisiologie van skisofrenie. 


Funksionele allele wat die mees beduidende GWAS-lokus 
onderlé, is geidentifiseer (Sekar et al. 2016). Dit was die eerste 
stukkie in die legkaart van die patofisiologiese meganisme van 
skisofrenie. Die mees beduidende lokus lê binne die major 
histoversoenbaarheidskompleks- (MHK-) lokus op chromosoom 
6. Hierdie lokus is bekend vir sy rol in immuniteit en bevat menslike 
leukosiet-antigeen-gene (MLA-gene). Allele is geidentifiseer van 

MLA-gene wat verband met skisofrenie hou (Sekar et al. 2016). 
Hierdie allele verhoog kompliment-4A- (K4A-) RNA-vlakke in die 
brein wat lei tot die verhoogde besnoeiing van sinapse. 
Kompliment-4 (K4) is 'n ingeboude immuniteitstelselbaan wat 
patogene en sellulére oorskot vinnig herken en elimineer. 


Komplimentreseptore in die brein word verteenwoordig deur 
mikroglia. Mikroglia is die vagositiese immuniteitselle van die 
sentrale senuweestelsel. Die neuron-mikroglia-interaksie dra via 
die komplimentkaskade by tot die patogenese van skisofrenie. 
Dit sou ’n verklaring bied vir die ouderdom van aanvang van 
skisofrenie en die abnormale kortikale verdunning en verlaagde 
aantal sinaptiese strukture by kortikale piramidale neurone in 
mense met skisofrenie. Skisofrenie ontstaan of vererger weens 
oormatige en ontoepaslike besnoeiing deur die mikroglia 
gedurende vroeë adolessensie en vroeë volwassenheid (Sekar 
et al. 2016). 


Daar is ook ander maniere hoe GWAS-data gebruik kan word 
om psigiatriese steurnisse beter te verstaan. Algemene variant- 
oorerwing van steurnisse kan kwantitatief verstaan word deur 
die gebruik van die genoomwye komplekse kenmerkanalise 
(Yang et al. 2011). Hierdie metode demonstreer substansiële 
algemene variantoorerwing vir verskeie steurnisse (Cross- 
disorder Group of the Psychiatric Genomics Consortium et al. 
2013). Ko-oorerflikheid word hierdeur bewys. So is daar 
byvoorbeeld 'n oorvleueling van 70% in algemene genetiese 
vatbaarheidmerkers van skisofrenie en bipolêre steurnis. ’n 
Ander metode wat gebruik word in navorsing is poligenetiese 
risikotellings (Fullerton et al. 2015). Met hierdie telling word die 
effek van veelvuldige lokusse saamgevoeg in 'n enkele bepaling 
van risiko. Daar is ook 'n analise van verskillende paaie, wat ’n 
kombinasie insluit van verskeie lokusse, om die patofisiologie 
beter te verstaan. Onlangse data dui daarop dat die kliniese 
gebruik van die poligenetiese risikotelling in die toekoms kan 
volg (International Consortium on Lithium Genetics (ConLit Gen) 
et al. 2017; Zheutlin & Ross 2018). 

N 8.5. Raar genetiese variante 


Rare genetiese variante kom in minder as 1% van die populasie 
voor. Die oorgrote meerderheid van rare variante sal 'n klein 
effek hê. Sommige rare variante het egter 'n groot effek 
wanneer dit kom by kwesbaarheid vir 'n siekte. Van die mees 
prominente bevindings betrek KNV’e, klein weglatings of 
duplikasie van genetiese materiaal, wat opgespoor word met 
molekulêre tegnieke. Die 22q1l-weglating word geassosieer 
met major psigiatriese steurnisse, onder meer skisofrenie 
(sien ook Hoofstuk 1) (Gershon & Alliey-Rodriquez 2013). 


KNV’e kan ook voorkom in gesonde mense. KNV’e kom na 
vore wanneer genetiese materiaal verlore raak, in die verkeerde 
plek ingevoeg word, of wanneer dit onvanpas gedupliseer 
word. Die meeste van hierdie variante word nie oorgeërf nie, 
maar is die gevolg van spontane DNS-mutasies. Hierdie 
gebeure kan lukraak by konsepsie plaasvind, of later gedurende 
ontwikkeling (New Genetic Frontier. A new theory about why 
psychiatric disorders are so heterogeneous 2008). Die vroegste 
psigiatriese steurnis wat in hierdie verband geidentifiseer is, is 
Downsindroom. In dié sindroom is daar 'n addisionele kopie 
van chromosoom 21. Baie ander duidelike weglatings of 
dupliserings is later geidentifiseer en word ook geassosieer 
met siekte. So is daar ook skadelose variante teenwoordig in 
individue sonder siekte. 'n Ander klassieke voorbeeld is die 
ontwrigting van die DISC1-geen in 'n gebalanseerde 1g43:11a14- 
translokasie, geassosieer met skisofrenie en ander vorms van 
psigiatriese steurnis in 'n groot Skotse stamboom (New Genetic 
Frontier 2008). 


KNV’e kan moontlik bydra tot skisofrenie en ander psigiatriese 
steurnisse op ’n meer spesifieke manier. KNV’e is dikwels uniek 
aan ’n individu. Hierdie strukturele variante kan baie van persoon 
tot persoon verskil. Dit verklaar stellig waarom dit so moeilik is 
om spesifieke genetiese patrone vir psigiatriese steurnisse op te 
spoor (New Genetic Frontier 2008). 

E 8.6. KNV'e en skisofrenie 


Daar is 'n assosiasie gerapporteer tussen skisofrenie en KNV’e 
by 1q21-, 15q11.2-, 15q13.3-, 16p11.2-, 22q- en neurexinl-lokusse 
(St Clair 2009). Hierdie studie het die volgende gewys oor 
KNV’e en skisofrenie: 


Die draers van sommige spontane en oorgeërfde KNV'e het, 
veral as hulle geen funksie ontwrig nie, 'n hoë risiko om 
skisofrenie te ontwikkel. Hierdie tipe skisofrenie is niefenotipies 
verskillend van skisofrenie soos dit voordoen by psigiatriese 
klinieke nie. In 'n klein groep van dié pasiënte kan daar moontlik 
ook geassosieerde kenmerke wees, soos leerprobleme of 
velokardiofasiale sindroom. In hierdie gevalle word die 
skisofrenie beskou as sindromies deur sommige navorsers 
(St Clair 2009). 

Weglatings en/of duplikasies van KNV’e by 1q21-, 15a11.2-, 
15q13.3-, 16p11.2- 22q- en neurexin-lokusse verhoog die 
risiko vir 'n breë reeks van psigiatriese steurnisse 
beduidend, insluitend skisofrenie, intellektuele inkorting, 
outismespektrumsteurnis, bipolêre steurnis en aandaggebrek- 
hiperaktiwiteitsteurnis. 

Dié bevindings help om te verklaar waarom sommige gevalle 
van skisofrenie familieel, en ander gevalle sporadies voorkom. 
Sporadiese gevalle van die siekte is meer waarskynlik weens 
Spontane genetiese gebeure. Hierdie hoë insidensie van 
Spontane gebeure verklaar ook die welbekende observasie 
van ’n hoër risiko van skisofrenie in die kinders as in die sibbe 
van iemand met skisofrenie (St Clair 2009). 

Hierdie bevindings rondom KNV’e het belangrike implikasies 
vir genetiese raadgewing. Die risiko van skisofrenie in sibbe 
van individue met skisofrenie is ver minder as die persoon wat 
'n spontane KNV dra. Baie KNV’e ontwrig verskeie gene 
waarvan slegs een ’n persoon moontlik kan predisponeer tot 
skisofrenie. Dit sou ook gedeeltelik die swak fisieke gesondheid 
van sommige persone met skisofrenie verklaar. 

KNV’e verklaar 2% - 4% van skisofrenie se genetiese las. Soos 
meer nuwe lokusse opgespoor word deur hoëresolusie- 
platforms, kan die syfer dalk styg na 10% - 20%. 

e Die presiese aard van die KNV’e moet nog bepaal word. 
Daar moet ook nog vasgestel word wat die genetiese en/of 
epigenetiese en omgewingsfaktore is wat die penetrasie en 
uitdrukking van KNV'e beinvloed, met ander woorde, 
waarom die KNV’e bydra tot 'n breë reeks van neuro- 
ontwikkelingsteurnisse (St Clair 2009). 


E 8.7. Epigenetika en geenuitdrukking 


Die konstitusionele genoomvolgorde waarmee ’n persoon 
gebore word, bly redelik stabiel. Geenuitdrukking kan verander 
namate iemand ouer word. Ander faktore wat ’n rol kan speel, 
sluit in: geslag, dieet, seisoen, tyd van dag, substansmisbruik 
en voorgeskrewe medikasiegebruik. Daar is ’n wye reeks 
van omgewingstimuli wat ook ’n rol speel. Kannabisgebruik 
en migrasie is in vorige hoofstukke uitgelig. Epigenetiese 
gebeure sluit in metilasie van gene en veranderings in 
histoonproteiene wat in interaksie is met gene. Daar is ook 
ander chemiese veranderinge wat geenuitdrukking beinvloed. 
Hierdie effekte kan voortduur dwarsdeur 'n lewe en in sekere 
gevalle selfs oorgedra word na 'n volgende generasie 
(Champagne 2016). Dit is moontlik om geenuitdrukking in 
baie perifere weefsel te meet, insluitend bloed en speeksel. 
Bloedgeenuitdrukking blyk parallel te wees met die 
breingeenuitdrukking vir sommige gene (Glatt et al. 2005). 
Daar is egter baie verskille wat aangeteken is (Walton et al. 
2016). Veranderings in geenuitdrukking kan ook waargeneem 
word in selle wat uit ’n kultuur gemaak is, afkomstig van weefsel 
van pasiënte met psigiatriese steurnisse (vel- of bloedselle). 
Hierdie selle bied 'n geleentheid vir die konstruksie van in 
vitro-modelle van psigiatriese steurnisse (Mertens et al. 2015). 


Die verstaan van epigenetika kan 'n bruikbare hulpmiddel 
wees by die genetiese raadgewing van pasiënte, veral as dit 
Kom by die interaksie tussen genetika en die omgewing in die 
risiko vir die ontwikkeling van skisofrenie (Nurnberger et al. 
2019). 

E 8.8. Etiese en sosiale aspekte van 
genetiese raadgewing by skisofrenie 


Dit is belangrik dat ons nie die eugenetiese beweging van die vroeë 
20ste eeu sal vergeet nie. Eugenetika was 'n misplaaste poging om 
sosiale kontrole by menslike voortplanting te implementeer. Persone 
met verskeie psigiatriese en ontwikkelingsteurnisse is aangeraai om 
vrywillige sterilisasie te ondergaan in die VSA en in Europa (Kevles 
1995). Onder die Nazi-regime in die 1930's en 1940's is eugenetiese 
praktyke gebruik om eutanasieprogramme in psigiatriese hospitale 
te regverdig (Lifton 1986, 2017). 


Daar is altyd die gevaar dat genetiese inligting misbruik en 
misverstaan kan word. By die Hadamar psigiatriese fasiliteit naby 
Frankfurt in Duitsland is duisende pasiënte met skisofrenie aan 
eutanasie blootgestel. Die skisofrenie is gediagnoseer deur 
psigiaters. Daar is geglo dat nuwe generasies van afstammelinge, 
wat skisofrenie sou oordra, in die proses uitgewis sou word 
(Lifton 1986). Hierdie tragedie het plaasgevind weens ’n 
misverstand oor die bevindings van genetikanavorsing en hoe dit 
toegepas kan word in kliniese praktyk. Daar is steeds ernstige 
gevalle van stigmatisering en gevolglike diskriminasie op grond 
van 'n persoon se genetiese samestelling. Ernstige diskriminasie 
kan voorkom op verskeie vlakke, insluitend by die oorweging van 
'n aansoek om 'n betrekking en die goedkeuring van 
versekeringspolisse (DeLisi 2014). 


Daar is steeds baie miskonsepsies oor genetiese faktore in 
mediese en psigiatriese toestande. Pasiénte kan bekommerd 
wees dat ‘my kinders dit sal kry as dit geneties is’, of dat ‘dit nie 
behandel kan word as dit geneties is nie’. 


Genetiese toetse wat verband hou met psigiatriese steurnisse 
en die behandeling daarvan, word al hoe meer prominent in 
navorsing en kliniese praktyk. Hierdie inligting kan vir ander redes 
gebruik word as waarvoor dit aanvanklik ingewin is. In dié verband 
is Amerikaanse wetgewing wat diskriminasie op grond van 
genetiese inligting verbied (United States of America Genetic 

Information Non-Discrimination Act [GINA] 2008) van groot 
belang. Belangegroepe wat deur hierdie wet beskerm word, sluit 
in persone met psigiatriese steurnisse, persone wat 'n risiko loop 
vir sulke siektes, en die familielede van beide groepe (GINA 
2008). Hierdie wetgewing se hoofafdelings is ‘Title T en ‘Title 2’. 
‘Title T dek versekering en ‘Title 2’ die werkkonteks. ‘Title 7’ verbied 
versekeraars om genetiese inligting aan te vra van hul kliénte. 
Hulle mag ook nie versoek dat hul kliënte genetiese toetse moet 
ondergaan of genetiese inligting bekom van ander bronne om 
dekkingsbesluite te neem of premies te bepaal nie. 'Title 2' 
verbied werkgewers om werkers te verplig om genetiese toetse 
te ondergaan om siektemoontlikheid vas te stel. Hulle mag ook 
nie genetiese inligting wat tot hulle beskikking kom, gebruik om 
werksbesluite te neem of 'n werkskontrak te termineer nie. 
Oortreding van beide ‘Titles’ kan lei tot groot geldelike boetes 
(Appelbaum 2010). 


As daar gekyk word na die kenmerke van die genetika van 
skisofrenie wat sover bekend is, lyk dit of diskriminasie teen 
persone op grond van genetiese toetse nie so maklik is nie, selfs 
sonder die GINA-wetgewing in Suid-Afrika. Kandidaatgene vir 
skisofrenie het oor die algemeen min voorspellingswaarde. Dit 
kan wees omdat die manifestasie van skisofrenie afhang van 
beide die onderliggende genetiese geneigdheid en die 
blootstelling aan spesifieke omgewingsomstandighede. Dit word 
die 'geenomgewinginteraksie'-hipotese genoem (Rutter, Moffitt & 
Caspi 2006). Die genetiese komponent van skisofrenie sal afhang 
van verskeie mutasies, soms selfs relatief niespesifieke tipes wat 
kumulatief bydra tot die aanvang van siekte (Walsh et al. 2008). 
Hieruit sou dit volg dat uitgebreide inligting oor iemand se 
genoom en psigososiale invloede nodig sal wees om te kan 
voorspel of so iemand skisofrenie sal ontwikkel. GINA se impak in 
die VSA, en ook wêreldwyd, sal in die geval van skisofrenie meer 
beperk wees as in ander velde van medisyne. 


Aan die ander kant kan inligting met betrekking tot 
familiegeskiedenis baie bruikbaar wees om risikokategorieë vir 
nabye familielede te identifiseer. Die sib van iemand met 

skisofrenie het 'n ongeveer 9% kans om self skisofrenie te 
ontwikkel (Gottesman 1991). Die effek van stigmatisering moet 
nie onderskat word nie, selfs wanneer ’n persoon 'n enkele, lae- 
impak-geen dra wat geassosieer word met skisofrenie, en veral in 
die werkomgewing waar beleidsbepalers nie beskik oor 
gesofistikeerde insig in genetika nie. Al het GINA beperkings, is 
dit baie belangrik vir die beskerming teen diskriminasie, selfs op 
die basis van die kans om skisofrenie te ontwikkel. Wanneer vrae 
oor genetiese toetsing na vore kom, moet pasiënte bewus 
gemaak word van GINA en verwante wette in die VSA. Hulle moet 
besef watter beskerming GINA aan hulle bied. In die Suid- 
Afrikaanse konteks is daar die Geestesgesondheidsorgwet van 
2002, wat duidelik bepaal dat daar nie onregverdig gediskrimineer 
mag word teen pasiënte op grond van 'n psigiatriese steurnis nie, 
en dat verbruikers dieselfde gesondheidsorgdienste moet 
ontvang as enige ander gesondheidsorgverbruiker (Suid-Afrika 
2002). Verdere ontwikkeling van GINA-verwante wetgewing in 
die Suid-Afrikaanse konteks sal in die toekoms nodig wees (Roos, 
Lombard & Ladikos 2011). 


Na die publikasie in 2014 van die Skisofrenie-werkgroep van 
die Psigiatriese Genomiese Konsortium se bevindings oor GWAS 
in skisofrenie, is daar wyd daaroor gerapporteer in die media 
(Schizophrenia Working Group of the Psychiatric Genomics 
Consortium 2014). Die biologiese insigte ten opsigte van 108 
skisofrenie-geassosieerde genetiese lokusse is bespreek. Daar is 
bespiegel dat baie bevindings in hierdie studie die potensiaal het 
om nuwe insigte in die etiologie van skisofrenie te bied. 


Pasiënte en hulle families wou weet hoe hierdie bevindings 
hulle siekte beinvloed. Die genetiese en familieraadgewing vir 
skisofrenie het baie verander sedert meer onlangse bevindings 
oor die genetika bekend geword het. Die verantwoordelikheid 
vir genetiese risikokommunikasie het geskuif van genetiese 
Spesialiste na algemene praktisyns (Lautenbach et al. 2013). 
Hierdie oorgang is verder gedryf deur beperkte toegang tot en 
beskikbaarheid van genetiese spesialiste. Fourie et al. het in 
2015 gerapporteer dat daar slegs 18 geregistreerde genetiese 

raadgewers in Suid-Afrika was. Drie van die 18 raadgewers was in 
daardie stadium interns. Volgens die Genetiese Diensplan vir Suid- 
Afrika (Kromberg, Sizer & Christianson 2013), is die aanbevole 
verhouding van genetiese raadgewer tot persoon 1:500 OOO. Dit 
Kom neer op meer as 100 genetiese raadgewers vir Suid-Afrika. In 
2015 was daar egter slegs twee poste vir genetiese raadgewers 
beskikbaar in die Wes-Kaap. Beide was deeltydse kontrakposte 
(vier dae per week). Die Gauteng Provinsie het vier permanente 
poste gehad en KwaZulu-Natal een. In die VSA is daar 2500 
geregistreerde genetiese raadgewers (Fourie et al. 2015). 


Genetiese inligting is uniek aan 'n betrokke individu en het 
implikasies vir nabye familielede. Aan die ander kant sal genetiese 
risikofaktore selde inligting verskaf wat inherent verskillend is 
van inligting verskaf deur ander risikobepalers wat algemeen 
in gesondheidsorg gebruik word (Lautenbach et al. 2013). 
Psigiaters en algemene praktisyns verskaf daagliks inligting oor 
risikovoorspellers vir skisofrenie. Dit sluit in die risiko vir ’n 
terugval, selfmoord en komorbiede substansgebruik. Gevolglik 
sal psigiaters en algemene praktisyns al hoe meer betrokke moet 
raak by genetiese raadgewing ten opsigte van skisofrenie. 


E 8.9. Hipotetiese gevallestudie van 
`n 22q11-weglatingsindroomtipe 
skisofrenie en familielede met ander 
psigiatriese steurnisse 


8.9.1. Bespreking van ’n hipotetiese 

gevallestudie om etiese aspekte, asook 

konflik en stigma binne ’n familie uit te lig 
Die gevallestudie lig die etiese aspekte uit wat die genetiese 
raadgewer van 'n pasiënt met skisofrenie moet opweeg. 


Familielede se reg tot genetiese inligting, sowel as konflik en 
stigma binne ’n familie, word beklemtoon. 


Die stamboom van 'n familie word uitgebeeld in Figuur 81. Die 
psigiatriese diagnoses van die vader (A), sibbe (C-F) en kleinkind 

G 


Psigiatriese diagnoses van familielede: 

A. Bipolêre gemoedsteurnis 

C. Skisofrenie met 22q11-weglatingsindroom 

D. Major depressiewe steurnis en kraniostenose 

E. Major depressiewe steurnis 

F. Klompvoete 

G. Intellektuele inkorting met witstofsiekte van die brein. 


Bron: Roos (2016:2). 
FIGUUR 8.1: Stamboom van pasiënt (E). 


(G) word genoem. Die familie kan beskryf word as 'n familie met 
'n sindroom van onbekende oorsaak. Genoomwye sekwensiëring 
is op alle familielede gedoen. 


Meneer E. het die psigiater vir genetiese raadgewing genader 
weens sy vader en sibbe se psigiatriese diagnoses en die feit dat 
sy broer se kind intellektuele inkorting het met 'n witstofsiekte 
van die brein. Hy wou genetiese raadgewing inwin rakende die 
verwekking van verdere kinders en sulke kinders se kans op ’n 
psigiatriese steurnis. 


Die vader meneer A. is 'n professionele persoon en het 
ekstensiewe navorsing op die internet gedoen en is bekend met 
Spontane mutasies in skisofrenie en ander relevante genetiese 
aspekte. Me F. is sy jongste dogter wat binnekort gaan trou en 
wat nie bewus was van al die genetiese toetse op familielede nie. 
Die broer D. het nie belanggestel in verdere genetiese toetse nie. 

Die vader het gesê broer E. kan verdere genetiese raadgewing 
aanvra, solank as wat die ander familielede nie betrek word nie. 


Behalwe die beskikbaarheid van genetiese inligting op die 
internet, het kommersiële maatskappye opgeskiet wat DNS- 
toetse direk aan die publiek bemark. Dit sou skynbaar mense se 
nuuskierigheid oor hulle herkoms bevredig. Sommige individue 
sal hulle geneesheer nader met die resultate, terwyl ander 
die resultate self sal evalueer. Besluite gebaseer op hierdie uitslae 
kan lewensveranderende gevolge hê (DeLisi 2014). 


By die aanvang van ’n sessie oor genetiese raadgewing is dit 
kritiek om te weet wat die persoon of familie wil bereik met die 
inligting wat hulle deur die genetiese toetse bekom. Watter 
kennis het hulle alreeds en hoe ingelig is hulle? Dit is belangrik 
om vas te stel wat die verwagtings van die toetsresultate is. 


Navorsers besef dat skisofrenie se genetika kompleks en nie 
mendelies van aard is nie. Daar is verskille in opinies tussen 
verbruikers, klinici en navorsers. Hierdie verskille kan lei tot 
beperkte insig in die risiko vir familielede wat beskik oor die 
gerapporteerde genetiese variante (DeLisi 2014). Die risiko vir 
skisofrenie is meer as 'n eenvoudige numeriese bepaling. Dit 
is eerder 'n persepsie van wat ondervind gaan word, en hoe 
ernstig dit gaan wees (Austin 2010). In die meeste gevalle waar 
persone risiko-inligting gaan soek, gaan dit oor die neem van 
voortplantingsbesluite (soos in die geval van E.). Die manier hoe 
hierdie risiko-inligting oorgedra word, het 'n duidelike impak op 
'n persoon se lewensbesluite. As dit kom by die oordra van 
inligting oor komplekse steurnisse soos skisofrenie, is dit dikwels 
moeilik (Lautenbach et al. 2013). So kan me F. se toekomstige 
eggenoot besluit om nie voort te gaan met die huwelik nie, of 
meneer E. se vrou kan sy familie blameer vir die psigiatriese siekte 
by hulle seun en die risiko by toekomstige kinders. 


Die genetiese argitektuur van skisofrenie is nog onbekend. 
Daar is steeds geen bewese risikofaktore wat konstant herhaal in 
onafhanklike studies wat die risiko vir siekte bevestig nie. As so 'n 
risikofaktor wel bestaan, sou die risiko so laag wees dat ’n toets 

daarvoor nie bruikbaar sou wees nie. Daar moet nie aangeneem 
word dat risiko sinoniem met voorspelling is nie - dit bepaal nie 
wie siek sal word, al dan nie. Risikofaktore verhoog slegs ’n 
persoon se kanse om siek te word (Roos 2016). 


Daar is twee belangrike datastelle van risikofaktore vir 
skisofrenie: 


- die algemene allele wat skyn 'n baie klein risiko in te hou in die 
algemene bevolking 
e die raar KNV’e wat 'n hoë risiko vir siekte inhou. 


KNV’e wat bestaan in die genoom is óf spontaan óf oorgeërf. KNV’e 
is raar, maar wanneer patogenies (wanneer dit voorkom in die 
funksionele deel van ’n geen) veroorsaak hulle 'n hoë risiko vir die 
ontstaan van siekte. Verskeie KNV’e is al aangetoon, soos die groot 
KNV op chromosoom 22q11 (soos by pasiënt C. in die gevallestudie) 
en een op chromosoom 7q36.3. Die meeste van die KNV’e wat 
geidentifiseer is by skisofrenie was in uitgebreide studies van 
nieverwante persone en daar is nog nie bewys dat dit die siekte 
binne families veroorsaak nie. KNV'e neig ook om eerder spontane 
mutasies te wees as om in families te loop (Xu et al. 2011). 


Die genoomwye sekwensiëring by hierdie familie het gelei tot die 
versameling van 'n groot hoeveelheid genetiese data. Dit laat die 
vraag ontstaan: As 'n maatskappy sifting vir skisofrenie sou doen, is 
hulle verplig om pasiënte in te lig oor ander risikofaktore wat 
moontlik na vore kom, soos byvoorbeeld vir borskanker of Alzheimer 
se siekte? Heel dikwels was daar nie 'n versoek om hierdie inligting 
te bekom nie. Die American College of Medical Genetics and 
Genomics het aanbevelings vrygestel vir 24 steurnisse wat 
sistematies aan die pasiënt verklaar moet word. In hierdie stadium 
sluit dit mediese toestande in wat klinies behandelbaar sou wees en 
wat tot voordeel van die pasiënt sou kon wees. Dit is die enigste 
toevallige bevindings wat gekommunikeer moet word. Dit sluit nie 
die genetiese risikovariasie vir skisofrenie in nie (Green et al. 2013). 


Sou die kind G. die reg hê op die genetiese toetse vir skisofrenie 
as hy die risiko-ouderdom vir die siekte bereik? As die situasie 
Sou voorkom dat kind G. (met intellektuele inkorting) psigotiese 

simptome ontwikkel, behoort hy getoets te word vir die risiko 
van skisofrenie? 


Sommige psigiaters glo dat, as daar nie premorbiede behandeling 
is nie, daar geen kliniese voordeel is aan genetiese inligting en dat 
dit gevolglik nie eties van waarde is nie. Aan die ander kant, as die 
Kind simptomaties is in 'n prodromale stadium, kan die risiko- 
inligting van belang wees. Die gevaar kom by vals negatiewe 
resultate en ’n vals sin van vertroue dat medikasie en ander 
voorkomende maatreëls nie nodig sal wees nie (DeLisi 2014). 


As dit veronderstel word dat een van die sibbe (C-E) oor ’n 
oorgeërfde 22q11.2-KNV beskik en die paar raak swanger, sou 
antenatale of prenatale sifting aangedui wees? ’n Weglating van 
22q11.2 dra by tot ongeveer 68% van die risiko vir skisofrenie, hoewel 
daar nie soveel waarde geheg word aan toetse met 'n effekgrootte 
wat te klein vir kliniese bruikbaarheid is nie. In die toekoms sal 
gemiddelde risikofaktore in genetiese raadgewing vir'n poligenetiese 
Komponent bruikbaar word. Die etiese gebruik van hierdie faktore 
sal oorweeg moet word by swangerskapsbeplanning en die 
terminasie van 'n swangerskap (DeLisi 2014). 


Families moet bewus gemaak word dat oorerflikheid, as ’n 
indeks van genetiese invloed, min verklaringswaarde het as dit 
nie oorweeg word binne die konteks van interaksie met sosiale 
omgewingsfaktore nie. Dit sluit in vroeë lewensproblematiek, 
grootword in 'n oorbevolkte omgewing, minderheidgroepposisie 
en kannabisgebruik. Longitudinale navorsingstudies is nodig om 
die geen-omgewing-interaksie beter te verklaar. Daar moet nog 
bepaal word hoe die uitdrukking ten opsigte van kwesbaarheid in 
die algemene populasie lei tot meer ernstige psigopatologie (Van 
Os et al. 2010). 


Daar kan gedebatteer word dat dit familielede se plig is om 
sibbe in te lig indien hulle ’n risikofaktor vir 'n mendeliese steurnis 
dra. Die etiese implikasies is minder duidelik in die geval van 
skisofrenie-risikofaktore. KNV’e kan miskien hoogs penetrerend 
wees, maar ook spontaan ontstaan en nie van 'n ouer oorgedra 
wees nie. Dit beteken dat ander familielede nie 'n verhoogde 
risiko vir skisofrenie loop nie (DeLisi 2014). 

Die vraag wat ontstaan, is of DNS-toetse vir risikobepaling 
enigsins sin maak in die geval van skisofrenie? Ondersteun 
wetenskaplike bewyse die kliniese bruikbaarheid van sulke 
genetiese toetse? Daar is groot etiese probleme wat eers oorkom 
moet word en deur die regering gereguleer moet word om hierdie 
ontploffende geldmaakindustrie te beheer (DeLisi 2014). 


Die epidemiologiese konsep van blootgestelde bydraende 
risiko (exposed attributable risk’) kan potensieel bruikbaar wees 
in die genetiese raadgewingsituasie. Dit is die proporsie van ’n 
individu se risiko wat bygedra word deur ’n spesifieke risikofaktor 
wat die persoon besit. Die blootgestelde bydraende risiko kan 
opgaan tot 98% vir 22al1-weglating KNV. Die blootgestelde 
bydraende risiko vir enige spontane KNV is 79% vir bipolêre 
steurnis, 84% vir skisofrenie en 87% in outismespektrumsteurnis 
(Gershon & Alliey-Rodriguez 2013). 


By ’n aangetaste persoon met ’n KNV, geassosieer met een of 
meer van hierdie siektes, is die hoogste risiko afkomstig van die 
KNV. Daar is ’n ooreenkomstige afname in risiko vir familielede 
sonder die KNV. Blootgestelde bydraende risiko het onmiddellike 
implikasies vir genetiese raadgewing by die drie steurnisse hier 
oorweeg vir die nieweglaatbare proporsie van gevalle met 
spontane KNV’e of raar geassosieerde KNV’e. 


In die gevallestudie is daar een sib wat ly aan skisofrenie, 
terwyl nie een van die ander sibbe skisofrenie het nie. Die sibbe 
kan stellig begaan wees oor hulle eie risiko vir skisofrenie of dié 
van hulle kinders. Indien die sib met skisofrenie 'n spontane KNV- 
mutasie het, is die risiko vir die ander sibbe wat nie die KNV het 
nie, nie verskillend van die algemene bevolkingsrisiko nie. In 
hierdie geval is die risiko van siekte in die familie gebaseer op 
hulle genotipe, vergelykbaar met die populasierisiko (1%) en nie 
die gewone risiko in sibbe vir skisofrenie (3%) nie. 


Familie se regte tot genetiese inligting en konflik en 
stigmatisering binne die familie kom in die gevallestudie na vore. 
Vir 'n professionele persoon wat werk in geestesgesondheidsorg is 
sulke narsistiese beserings en konflik binne die familie daaglikse 

psigoterapeutiese uitdagings. Die inhoud van die genetiese 
toetsresultate is spesifiek aan die persoon of familie wat genetiese 
berading versoek. Die psigodinamiese en interpersoonlike aspekte 
wat na vore kom, is nie verskillend van die reaksie op siekte en 
problematiese situasies nie, en die hantering daarvan verskil ook 
nie. Die uitdagings van genetiese raadgewing en die stigmatisering 
wat daarmee gepaardgaan, is oorkombare, psigoterapeutiese, 
tegniese uitdagings (Gershon & Alliey-Rodriguez 2013). 


Onder klinici betrokke by psigiatriese genetikanavorsing is die 
huidige aanvaarbare praktyk in die VSA dat 'n persoon inligting 
kan verskaf oor die gesondheidstoestand van familielede. Die 
persone wat die inligting verskaf, kan identifiserende inligting 
terughou of hulle kan die familie kontak en toestemming verkry 
vir verdere toetsing en onderhoudvoering. Hierdie benadering 
beskerm die privaatheid van familielede. Dit kan die effektiwiteit 
van die bestudering van uitgebreide familiestambome egter 
inperk (Gershon & Alliey-Rodriguez 2013). 


Opsommend kan opgemerk word dat onlangse genetiese 
bevindings gelei het tot duidelike veranderings by genetiese en 
familie-raadgewing oor skisofrenie. Raadgewing aan individue 
oor hulle nasate se genetiese risiko moet beide die meer 
algemene, maar minder patogene ENP-risiko's en die minder 
algemene, maar meer patogene KNV-risiko's in ag neem. In die 
geval van geassosieerde ENP'e in GWAS van bipolêre steurnis en 
skisofrenie, is die werklike risiko vir siekte by persone wat die 
risiko-allele het, klein. Die risiko varieer van 1.01% tot 1.10%, in 
vergelyking met die bevolkingsrisiko van 1%. Dit is nie ’n 
betekenisvolle risikoverskil vir iemand wat genetiese raadgewing 
ondergaan nie. As daar rede is om te glo dat 'n KNV betrokke is, 
dan verander die risikobepaling. By individue met spontane 
KNV’e is die risiko 4.3% vir bipolêre steurnis en 6.1% vir skisofrenie. 
Hierdie syfers is beduidend hoër as die ENP-risiko, maar steeds 
van matige omvang. As dit kom by raar KNV’e, geassosieer met 
dié steurnisse, is die risiko vir siekte hoër. Dit kan opgaan tot 82% 
vir bipolêre steurnis, skisofrenie en outismespektrumsteurnis in 'n 
persoon met 22q1l-weglating. Oor die algemeen is spontane 

KNV’e nie raar gebeurtenisse nie. As resultate oor KNV’e in die 
toekoms herhaal word in bipolêre steurnis en skisofrenie, kan 
verwag word dat die genotipering van pasiënte en familielede 
standaardprosedure sal word by genetiese raadgewing. Die 
sifting vir KNV’e het reeds standaardprosedure geword vir 
outismespektrumsteurnis, waar die data oor spontane en raar 
KNV’e vergelykbaar is met dié van bipolêre steurnis en skisofrenie 
(DeLisi 2014). 


E 8.10. Hoë genetiese lading in ’n 
familie en moontlike voorspellers van 
psigose in ’n 10-jarige dogter 


In 'n wetenskaplike brief (Roos et al. 2011) is gerapporteer oor 'n 
10-jarige Afrikanermeisie (A) wat verwys is vir insluiting in die 
genetikastudie. Op 16-jarige ouderdom is sy gediagnoseer met ’n 
psigiatriese steurnis. Hierdie gevallestudie wys op die 
belangrikheid van VANG as voorloper tot psigose, hoë genetiese 
lading in ’n familiekonteks, en gereelde psigiatriese opvolging 
voor 'n psigose ontwikkel. 


A. is op die ouderdom van 10 jaar verwys na die genetiese 
studie. Sy was 'n graad 4-leerder by ’n privaat skool. Beide ouers 
is gediagnoseer met 'n psigotiese steurnis: die ma met SAS van 
die bipolêre tipe en die pa met paranoiede skisofrenie. Haar 
geboorte en ontwikkelingsmylpale was normaal. Sy is tussen die 
ouderdom van twee en drie jaar deur ’n familielid versorg. Sy het 
emosioneel nie goed aangepas nie en het slaap- en eetprobleme 
ondervind. 


Die volgende VANG voor 10-jarige ouderdom is gerapporteer: 


e sosialiseringsprobleme 

e dagdromery 

e vreemde gedrag 

e periodes van uitermate hartseer 

e vrees vir die donker 

e aandag- en konsentrasieprobleme. 

Sy het by die skool gesukkel met konsentrasie, lees en spel. 
Sy het haar graad 2-skooljaar gedruip. Na die dood van haar ma 
en 'n nabye vriend het haar skoolwerk verder agteruitgegaan. 
'n Kinderpsigiater het ’n major depressiewe steurnis en 
aandaggebrek-hiperaktiwiteitsteurnis gediagnoseer. Sy is 
behandel met citalopram 10 mg en metielfenidaat. Die citalopram 
(antidepressant) is gestaak, want sy het meer hiperaktief daarop 
geword. Die onderwyseres het verkies dat sy op die metielfenidaat 
bly, want dit het haar hantering by die skool vergemaklik. 


Daarna is alle kontak met psigiatriese dienste verbreek vir 
vyf jaar. 


Op 16-jarige ouderdom is sy opgeneem in ’n psigiatriese 
staatshospitaal as psigoties. In daardie stadium was haar hoogste 
skoolkwalifikasie graad 7. Sy het tuis by 'n versorger gebly. Sy kon 
nie funksioneer as 'n versorger by 'n voorskoolse sentrum nie. Sy 
het kannabis vanaf 13-jarige ouderdom op 'n gereelde basis begin 
rook, en was ook betrokke by polisubstansmisbruik. Op 14-jarige 
ouderdom is sy verkrag deur 'n ouer man. Sedert die aanvang 
van kannabismisbruik het sy psigotiese simptome beleef. Dit het 
onder meer vervolgingswaanidees en gehoorhallusinasies 
ingesluit. Hierdie simptome het met verloop van tyd vererger. Sy 
het 'n depressiewe gemoed gehad en manie slegs ’n paar dae op 
'n keer beleef. Haar selfsorg was swak en sy wou net slaap. 


In daardie stadium is 'n psigiatriese diagnose gemaak van SAS 
van die bipolêre tipe en polisubstansmisbruik in 'n persoon met 
grenslyn-persoonlikheidstrekke. Toe hierdie pasiënt op 10-jarige 
ouderdom geëvalueer is, was sy nie psigoties nie. Sy is beskou as 
'n hoë risiko vir psigose en daar is aanbeveel dat sy gereeld 
psigiatries geëvalueer moes word om 'n psigiatriese toestand 
vroegtydig te diagnoseer en te behandel. 


Haar risiko vir psigose was hoog om die volgende redes: 


e beide ouers is gediagnoseer met psigose (skisofrenie en SAS) 

e sterk teenwoordigheid van VANG 

e vreemde tipe psigotiese gedagtes het voorgekom, bv. sy kon 
haar ma se siekte proe 

e 'n antidepressant (citalopram) kon 'n moontlike manie sneller 
e omgewingsfaktore het die verlies aan 'n moederfiguur 
ingesluit. 


Elk van hierdie faktore het bygedra tot die ontwikkeling van 
die psigose. Teen die tyd wat sy aangemeld het, het meer as 
twee jaar verloop waartydens die psigose onbehandeld was. 
Dit is bekend dat hoe langer 'n psigose onbehandeld bly, hoe 
swakker is die prognose. Empiriese risikobepalings word 
gebruik in die voorspelling van komplekse siektes soos 
skisofrenie. Spesifieke genetiese toetse is nie beskikbaar om 
die siekte te diagnoseer nie. Risikobepalings dat 'n psigose sal 
ontwikkel berus op empiriese risikosyfers. Hierdie syfers is 
afkomstig van beskikbare data van familiestudies (Finn & 
Smoller 2006). Uit die aard van die saak is dié empiriese 
risikosyfers opsommende voorspellers wat nie noodwendig 
toegepas kan word op hierdie spesifieke familie nie. Gene kan 
moontlik bydra tot die risiko vir 'n psigose, maar die uitdrukking 
van die fenotipe en die waarskynlikheid dat die psigose na 
vore sal kom, is moeilik om te voorspel (Finn & Smoller 2006). 
Wanneer risikovoorspellingsyfers vir skisofrenie verstrek word, 
behoort 'n reeks van risikoprofiele, afkomstig van verskeie 
bronne, versamel te word. 'n Vergelyking met die algemene 
populasierisiko behoort ook verskaf te word (Tsuang, Stone & 
Faraone 2001). Empiriese risikosyfers word verkry van 
eenvoudige familieverwantskappe (Harper 1998; McGuffin et 
al. 2002). As beide ouers aan skisofrenie ly, soos in die geval 
van A., sal die kind ’n empiriese risikosyfer van 45% hé om 
skisofrenie te ontwikkel (Harper 1998). VANG in kinders voor 
10-jarige ouderdom, wat dan later skisofrenie ontwikkel, is 
gerapporteer in prospektiewe en retrospektiewe hoërisiko- 
studies van skisofrenie (Sobin et al. 2003). VANG word beskou 
as 'n geldige endofenotipe vir skisofrenie en sou dui op vroeë 
neuro-ontwikkelingsabnormaliteite. 


A. het sterk kenmerke getoon van al drie hoofafdelings van die 
VANG-skaal, naamlik ingekorte sosiale funksionering, gemoeds- 
en/of angssimptome, en kognitiewe inkorting. Die vreemde 

gedagte wat sy beleef het (dat sy haar ma se siekte kon proe), 
Kon deel uitmaak van die aanvang van psigose. Beskikbare 
siftingsinstrumente om pasiënte te identifiseer wat ’n ultrahoé 
risiko loop om skisofrenie te ontwikkel, is niespesifiek. Slegs 25%- 
50% van persone geidentifiseer deur hierdie siftingsinstrumente 
as hoërisiko-gevalle, sal binne een tot twee jaar met ’n psigose 
gediagnoseer word (Kuehn 2010). Depressie kan gesien word as 
'n integrale deel van die siekteproses wat lei tot psigose. ’n 
Beduidende afname in psigososiale funksionering, veral in 
jongmense, kan die eerste teken wees van 'n ernstige psigiatriese 
toestand (Salokangas & McGlashan 2008). Die maniese 
verskuiwing wat A. beleef het terwyl sy met citalopram behandel 
is, is kenmerkend van pasiënte waar daar 'n vinnige sikliese 
verloop van siekte is. Hierdie middels kan die siekteverloop 
vererger (Ghaemi 2008). 


Die assosiasie tussen kannabisgebruik en die aanvang van 
psigose is sterker by persone met ’n predisposisie tot psigose. 
Die gebruik van kannabis voor die ouderdom van 16 jaar het ’n 
baie sterker effek as by latere aanvang van gebruik (Korver et al. 
2010). Dit is duidelik dat vroeë kannabisgebruik ’n 
risikomodifiërende faktor is vir die ontwikkeling van 'n latere 
psigose (McGrath et al. 2010). 


Daar word gemaan teen die voorskryf van antipsigotiese 
middels alvorens die aanvang van 'n psigose by 'n psigiatriese 
onderhoud gediagnoseer is. In die geval van A. het al die 
gevaarligte geflikker dat 'n psigose sou ontwikkel. Die maatreëls 
wat in plek gestel is om behandeling so vroeg as moontlik te 
begin, is verontagsaam. 


Alvorens daar nie definitiewe wetenskaplike verklarings vir 
en bewys van die risikoprofiele is nie, sal voorkomende 
behandeling, soos wat moontlik is by kardiovaskulêre siekte, nie 
vir skisofrenie moontlik wees nie. Psigiaters sien uit na die dag 
wanneer hierdie faktore in plek is. Hopelik het die navorsing oor 
die genetika van skisofrenie in Afrikaners 'n tree in die regte 
rigting gegee. 

E 8.11. Fenotipiese kenmerke van 
persone met skisofrenie wat 
spontane mutasies dra 


Soos die navorsing oor die jare gevorder het, is gevra hoe van 
hierdie bevindings nader aan die siekbed van skisofreniepasiënte 
toegepas kan word? 


Genotipe-fenotipekorrelasiestudies het moontlik geword 
vanweë tegnologiese vooruitgang in genomika. 


In Afrikaner-skisofreniepasiënte is gevind dat rare 
geenontwrigtende KNV'e, ENV'e en klein insluitings en weglatings 'n 
substansiële bydrae tot skisofrenie lewer (Xu et al. 2008, 201, 2012). 


Die fenotipe in skisofrenie is heterogeen. As hierdie fenotipe 
ontrafel kan word deur te kyk na geenspesifieke subtipes, kan dit 
die begrip van siektepatofisiologie vergemaklik. Hieruit kan die 
ontwikkeling van biomerkers en ander behandelingsmetodes 
volg. 'n Geenspesifieke skisofrenie-subtipe is beskryf in Hoofstuk 
1 (22q11.2-weglating). 


Om hierdie proses aan die gang te sit, is 'n loodsstudie gedoen 
onder Afrikaner-skisofreniepasiénte om die fenotipiese kenmerke 
na te gaan van pasiénte wat spontane mutasies dra. Daar is 
gepoog om ’n genotipe-fenotipiese korrelasiestudie te doen 
(Malherbe et al. 2015). 


Uit die rare aard van die mutasies wat ondersoek is, was die 
getal pasiënte wat bestudeer is klein. Die bevindings moet dus 
met groot versigtigheid gehanteer word. Herhaling van 
bevindings in groter groepe pasiénte in die toekoms sal van 
waarde wees. Die saamgevoegde waarde van sekere tipes 
genetiese mutasies, soos spontane KNV’e en ENV’e, prikkel 
navorsers se belangstelling. 


Spontane mutasies is 'n genetiese verandering wat die eerste 
maal voorkom in een familielid vanweë 'n mutasie in die kiemsel 
(eier- of spermsel) van een ouer, of in die embrio self. Die 

ontwrigte gene wat met skisofrenie geassosieer word, kan na 
vore kom weens spontane mutasies in aangetaste persone van 
andersins gesonde families. Hier word verwys na sporadiese 
gevalle van skisofrenie (Roos 2017). 


'n Vorige genoomwye skandering is gedoen vir spontane 
KNV’e en ENV’e in ’n goed omskrewe groep trio’s van 
Afrikanerfamilies in Suid-Afrika. Trio's verwys hier na ’n individu 
met skisofrenie en die persoon se biologiese ouers (Xu et al. 
2008). 


Die studie van Malherbe et al. (2015) het skisofrenie ontleed 
na aanleiding van die teenwoordigheid van spontane mutasies 
en gepoog om die korrelasie tussen die genotipe en fenotipe 
verder te ondersoek. Fenotipiese veranderlikes, oftewel kliniese 
veranderlikes, is regoor drie breë kategorieë ondersoek, naamlik 
premorbiede veranderlikes, siekteverloop, en funksionele uitkomste. 
In hierdie proses is klinies kwalitatiewe veranderlikes nagegaan. 
Premorbiede veranderlikes het neuro-ontwikkelingsaspekte vertolk, 
terwyl die siekeverloop en funksionele uitkomste geëvalueer is deur 
die Spesifieke Vlak van Funksionering Evalueringskaal (SVFS). 


Die bevindings rakende premorbiede veranderlikes is reeds in 
Hoofstuk 7 bespreek. Alvorens die resultate van die ander twee 
Kategorieë van hierdie studie verder bespreek word, moet die 
SVFS beskryf word. Dié skaal word gebruik om die daaglikse 
lewenswerklike uitkomste in pasiënte met skisofrenie te meet. 
Die skaal word voltooi deur die versorger of toesighoudende 
terapeut van die pasiënt, wat bewus is van die pasiënt se daaglikse 
funksionering in die ‘regte’ wêreld. 


SVES is 'n multidimensionele gedragsopname met 43 items. 
Die skaal evalueer die pasiënt se huidige funksionering en gedrag 
in ses areas, naamlik: fisieke funksionering, persoonlike 
versorgingsvaardighede, interpersoonlike verhoudings, sosiale 
aanvaarbaarheid, aktiwiteite in gemeenskapslewe, en 
werksvaardighede. Elk van die areas word geévalueer op ’n vyf- 
punt-Likertskaal, en die totale telling strek van 43 tot 215. Hoe 
hoér die totale telling is, hoe beter is die algehele funksionering 


172 


Hoofstuk 8 


van die pasiënt (Schneider & Struening 1983). Hierdie skaal word 
gevolglik gebruik om lewensvaardighede omvattend te 
kwantifiseer. 


In die studie van Malherbe et al. (2015), waar die genotipe van 
skisofrenie (KNV’e, ENV’e en afwesigheid van mutasies) vergelyk is 
met funksionering en gedrag in die ses areas, is daar bevind dat 
werksvaardighede die ernstigste aangetas is in skisofreniepasiénte 
met spontane KNV'e. 


Die funksionering van skisofreniepasiënte met ENV’e en dié 
sonder mutasies was op dieselfde vlak. Hierdie bevindings dui op 
'n groter vlak van disfunksie geassosieer met die teenwoordigheid 
van spontane KNV’e. Dit word verklaar deur die feit dat KNV’e ’n 
groter aantal gene beinvloed, met gevolglik groter funksionele 
inkorting. Die gebruik van die SVFS het dit moontlik gemaak om 
die funksionering baie spesifiek te kan kwantifiseer. Inkorting in 
die uitvoering van kritiese daaglikse funksionele vaardighede is 
welbekend in skisofrenie (Wiersma et al. 2000). Hierdie studie 
het dit moontlik gemaak om die vlak van funksionele inkorting in 
'n spesifieke area te korreleer met die teenwoordigheid van KNV’e 
by die skisofreniepasiënte. 


Die totale SVFS-tellings het 'n gradiënt van ernstigheid van 
funksionele inkorting gevolg. Skisofreniepasiënte met spontane 
KNV'e was die mees disfunksionele groep, gevolg deur die 
groep met ENV'e, en dan die skisofreniepasiënte waar mutasies 
nie teenwoordig was nie. Interpersoonlike verhoudings en 
lewensvaardighede was die ernstigste aangetas in die KNV- 
groep. Die gekombineerde gebruik van die SVFS en die VANG- 
kontrolelys het ’n hoër voorspellingswaarde vir onderliggende 
genetiese vatbaarheid. 


Verdere bevindings van die studie was dat die opvolg- 
leeftyddiagnose by hierdie pasiënte met skisofrenie stabiel gebly 
het oor 'n periode van meer as tien jaar. Die gemiddelde ouderdom 
van die vaders by konsepsie was hoër vir pasiënte wat spontane 
ENV’e gedra het. Dit sou inpas by die literatuur wat ’n toename in 
die aantal mutasies in die kiemsellyn aantoon by vaders met ’n 

hoër ouderdom (Kong et al. 2012). Behandelingweerstandigheid 
het nie gekorreleer met die spontane mutasiestatus van die 
pasiënte nie. 


In hierdie studie is waardevolle fenotipiese kenmerke 
geidentifiseer in skisofreniepasiënte wat spontane mutasies dra. 
Die nagaan van resultate by ’n groter aantal pasiënte sal van 
waarde wees. 


E 8.12. Verhoogde risiko van selfdood 
in skisofreniepasiënte met koppeling 
aan chromosoom 13a 


Voorheen is 'n genoomwye 2-cM-koppelingskodering gedoen op 
'n uitgebreide groep Afrikanerfamilies. Koppelingsanalise is ’n 
standaardprosedure om die posisie te identifiseer van gene wat 
genetiese siekte veroorsaak (Xu et al. 2009). 


In die genoomwye 2-cM-koppelingskandering het die 13q32- 
34-lokus na vore gekom as die duidelikste koppelingslokus in die 
Afrikaners. Fyn kartering van hierdie lokus het die MYO16-geen 
(MyosinXVl-geen) uitgewys as ’n kandidaatgeen wat 'n bydrae 
lewer tot skisofrenie (Rodriguez-Murillo et al. 2014). Die MYO16- 
geen toon ook interaksie met NRXNI, 'n sinaptiese neuronale 
bindingsmolekule wat presinaptiese en postsinaptiese neurone 
aanmekaar heg, en 'n belangrike rol in kognitiewe prosesse speel. 


3 


In die aanvanklike studie is ’n genoomwye 9-cM- 
koppelingskandering by 143 Afrikanerfamilies gedoen (Karayiorgou 
et al. 2004), wat koppeling geidentifiseer het by chromosoom 13q 
(n = 51), 1p (n = 23) en gekombineerd 13q+1p (n = 18). Dit was nadat 
non-parametriese en parametriese koppelingsanalises gedoen is 
(Abecasis et al. 2004). 


In die ondersoek van Malherbe et al. (2017), is die fenotipiese 
kenmerke van die pasiënte met koppeling aan chromosoom 13a, 1p 
en kombinasie 13atlp nagegaan. Die fenotipiese kenmerke het 
ingesluit: diagnose, selfdood en selfdoodgeneigdheid, voorgeskrewe 


174 


Hoofstuk 8 


medikasie, en substansmisbruik. Funksionering oor 'n opvolgtydperk 
van 15 jaar is ook nagegaan in die drie groepe pasiënte. 


In hierdie studie was daar 'n beduidende verband tussen 
genetiese koppeling regoor die drie groepe en diagnose. SAS- 
diagnose was 4.16 keer meer algemeen in pasiënte met ’n 
13q-genetiese koppeling in vergelyking met lp-koppeling (p = 
0.0416) (Malherbe et al. 2017). Van die 20 pasiënte wat 
gediagnoseer is met SAS het 11 aan die bipolêre tipe gely en nege 
aan die depressiewe tipe. 


SAS het nog altyd 'n uitdaging gebied aan psigiatrie se 
klassifikasiesisteem. Daar is onsekerheid oor die grense van 
hierdie steurnis met betrekking tot skisofrenie en gemoedsteurnis 
(Jager et al. 2011). Waar pas SAS presies in? Is dit meer soos 
skisofrenie of is dit 'n tipe gemoedsteurnis? Psigiatriese fenotipes 
word tans gedefinieer volgens die DSM, die beskrywende kriteria 
van die American Psychiatric Association (APA) 2013. Die 
bruikbaarheid van beskrywende kriteria in biologiese navorsing 
word bevraagteken. Die navorsingdiagnostiese kriteria (NDK) 
(Spitzer, Endicott & Robins 1978) onderskei beter tussen hierdie 
steurnisse, gebaseer op die gemoedspatroon en psigotiese 
simptomatologie, as die DSM-klassifikasiesisteem. Die NDK se 
definisie fokus op die temporale samevoeging van die major 
gemoedsindroom met spesifieke tipes psigotiese kenmerke. In 
die DSM-IV is SAS hersien as ’n longitudinale diagnose, eerder 
as 'n eenmalige ('cross-sectional) diagnose (APA 2013). 
Volgens DSM-IV kan SAS slegs gediagnoseer word as die 
kerngemoedsepisode vir die duur van die siekte teenwoordig is. 
Dit sou in kontras wees met skisofrenie met gepaardgaande 
gemoedsimptome. SAS kom ewe veel voor as skisofrenie en 
is epidemiologies relevant (Jager et al. 2011). Genetiese 
epidemiologie ondersteun 'n sterk genetiese komponent vir SAS, 
met soortgelyke oorerflikheid as skisofrenie en die spektrum van 
bipolêre gemoedsteurnis. Die genetiese variante wat die 
vatbaarheid vir SAS beinvloed, is makliker om te identifiseer as in 
die geval van bipolêre steurnis of skisofrenie op sigself. 

Byna die helfte van pasiënte met SAS het 'n geskiedenis van 
selfdoodpogings, in vergelyking met 24.1% van pasiënte 
gediagnoseer met skisofrenie. Meer voltooide selfdood het 
voorgekom in pasiënte met koppeling aan chromosoom 13q as 
met koppeling aan chromosoom 1p (Malherbe et al. 2017). ’n 
Psigologiese outopsieverslag is saamgestel vir al die pasiënte 
wat selfdood gepleeg het (Heilä et al. 1997). 


Die risikofaktore, geidentifiseer in die studie van Malherbe et al. 
(2017), sluit in faktore soos vorige selfdoodpogings, middel- 
en alkoholmisbruik, nikotienafhanklikheid, komorbiede groep 
B-persoonlikheidstrekke, manlike geslag, selfdoodgeneigdheid, 
depressie en angs. Dit sou inpas by risikofaktore vir selfdoodgedrag 
in skisofrenie- en SAS-pasiénte in 'n vorige studie van Potkin et al. 
(2003). In dié studie was daar nie 'n beduidende verband tussen 
genetiese koppeling en voorskrifmedikasie wanneer antipsigotiese 
monoterapie met kombinasieterapie vergelyk is nie. Persone met 
SAS was meer geneig om kombinasieterapie te gebruik (p = 0.0156). 
Dit is belangrik om te besef dat klosapien, in vergelyking met 
olansapien, 24% meer sukses toon in die vermindering van die 
relatiewe risiko vir selfdoodgedrag in SAS- en skisofreniepasiënte, 
insluitend die aantal selfdoodpogings en hospitalisasies om 
selfdood te verhoed (Meltzer et al. 2003). Klosapien het nie 'n rol 
in die studie van Malherbe et al. (2017) gespeel nie. 


Enkele opsommende opmerkings kan gemaak word oor hierdie 
studie van fenotipiese kenmerke van skisofrenie- en SAS-pasiënte 
met koppeling aan spesifieke chromosome. Pasiënte met ’n 
genetiese 13q-koppeling word 416 keer meer met SAS 
gediagnoseer as pasiënte met ’n 1p-koppeling. Meer SAS-pasiënte 
het 'n geskiedenis van selfdoodgeneigdheid gehad as pasiënte 
met skisofrenie. Dit is bekend dat SAS-pasiénte neig om 'n groter 
risiko vir selfdood te hê as skisofreniepasiënte (Radomsky et al. 
1999). Meer voltooide selfdood is gevind by pasiënte met koppeling 
aan chromosoom 13 as by dié met lp-koppeling. SAS bied ’n 
uitdaging aan die psigiatriese nosologie (Jager et al. 2011). Hierdie 
bevindings dui op 'n kategorie van SAS waar genetiese variante 
wat vatbaarheid beinvloed, makliker opgespoor kan word as 

die genetiese faktore wat ’n risiko vir skisofrenie en bipolêre 
gemoedsteurnis inhou. Skisofrenie- en SAS-pasiénte met koppeling 
aan chromosoom 13q het prominente selfdood-ideasie, en 
selfdoodgedrag kan die finale uitkoms wees. Koppelingsanalise 
kan dié pasiënte vroeg in die verloop van die siekte identifiseer en 
verseker dat 'n omvattende benadering gebruik word om 
morbiditeit en mortaliteit te voorkom. Tegnologiese vooruitgang 
in koppelingsanalise kan moontlik in die toekoms die identifikasie 
van pasiënte bespoedig (Roos 2017). 


N 8.13. VOVS-skisofrenie en sosiale 
funksionering vroeg en later 
in die lewe 


Die identifikasie van risikofaktore vir skisofrenie het twee faktore 
opgelewer wat konstant nagevors word. Die een is 'n positiewe 
familiegeskiedenis (Gottesman 1991), en die ander GVO by die 
manlike ouer van die persoon wat later skisofrenie ontwikkel 
(Kong et al. 2012; Malaspina et al. 2008). GVO is 'n belangrike 
bron van nuwe mutasies by mense. Dit ontstaan weens 
oneffektiewe herstelprosesse en die versameling van 
herhalingsfoute gedurende gametogenese met gevorderde 
ouderdom (Gorrely et al. 2003; Heffner 2004). 


Die rol van GVO in skisofrenie is van belang vanweë die hoë 
insidensie van spontane mutasies in skisofrenie (Rees et al. 2012). 
Hierdie bevinding van spontane mutasies word nie konsekwent 
deur studies aangedui nie (Buizer-Voskamp et al. 2013). Dit is 
moontlik dat spontane puntmutasies of defektiewe epigenetiese 
regulasie van paterne gene beter verstaan sou kon word deur 
KNV-analise, veral in neuro-ontwikkelingsteurnisse (Malaspina 
et al. 2008). Dit is tog belangrik om te noem dat een studie 
gevind het dat verhoogde paterne ouderdom nie met spontane 
draers van KNV'e geassosieer is nie (Kirov et al. 2012). 


Daar is nie duidelikheid oor die definisie van GVO nie. Sommige 
outeurs betwyfel of daar 'n duidelike afsnypunt is waarna ’n vader 

se ouderdom as gevorderd beskou kan word. Die operasionele 
definisie VOV-skisofrenie stel voor dit is persone sonder ’n 
familiegeskiedenis van skisofrenie of psigose waar die vader van 
die pasiënt se ouderdom bo 35 jaar was tydens konsepsie 
(Rosenfield et al. 2010). Die literatuur stel 'n liniëre risikoverhoging 
vir 'n steurnis voor met verhoogde vaderlike ouderdom. Miller 
et al. (2010) stel 'n J-vormige kurwe voor vir die verhouding 
tussen vaderlike ouderdom en die risiko vir skisofrenie. In 'n meta- 
analise van vaderlike ouderdom en skisofrenie-risiko waarin 
manlike kinders en vroulike kinders vergelyk is, is bevind dat daar 
'n beduidende toename in die risiko vir skisofrenie is in 
afstammelinge met verhoogde vaderlike ouderdom (2 30 jaar 
ouderdom). Daar is ook 'n beduidende toename in die risiko vir 
die siekte gevind in die afstammelinge van jonger vaders (< 25 
jaar). Dit is geassosieer met 'n verhoogde risiko vir manlike 
afstammelinge, maar nie vir vroulike afstammelinge nie. Die 
risiko-persentasie in alle studiebevolkings was 10% vir vaderlike 
ouderdom > 30 jaar by konsepsie, en 5% vir vaderlike ouderdom 
< 25 jaar by konsepsie (Miller et al. 2010). 


Nuwe mutasies kan moontlik verklaar waarom skisofrenie 
bly voortbestaan in die bevolking ondanks die beduidende 
reproduktiewe agterstand van aangetaste persone (Malaspina 
et al. 2001. 


Beide intra-uteriene en postnatale epigenetiese meganismes 
kan ook ’n rol speel by die effek van vaderlike ouderdom en die 
risiko vir skisofrenie. Gratten et al. (2016) het modelle van 
bevolkingsgenetika, gebaseer op empiriese observasies van 
sleutelparameters, gebruik om die genetiese verband tussen 
vaderlike ouderdom en die risiko vir psigiatriese steurnisse te 
ondersoek. Hierdie parameters het ingesluit: mutasietempo, 
voorkoms en oorerflikheid. Volgens dié modelle bied 
ouderdomsverwante mutasies 'n onwaarskynlike verklaring vir 
die meeste van die verhoogde risiko van psigiatriese steurnisse in 
die kinders van ouer vaders. Hierdie navorsers het 'n swak 
korrelasie gevind tussen die ouderdom van die vader by geboorte 
van sy eerste kind en afstammelinge se vatbaarheid vir psigiatriese 

steurnisse wanneer epidemiologiese observasies in ag geneem 
word. Hierdie resultate dui daarop dat genetiese risikofaktore 
wat gedeel word deur ouer vaders en hulle kinders 'n meer 
aanvaarbare verduideliking is vir die risiko van kinders van ouer 
vaders as spontane mutasies. Op die basis van beskikbare 
empiriese data stel hulle 'n model voor waar ouderdomverwante 
mutasie nie meer as sowat 10%-20% van die verhoogde risiko 
verklaar nie. 


Ingekorte sosiale funksionering word beskou as 'n intermediëre 
fenotipe vir skisofrenie, aangesien pasiënte met skisofrenie en 
hul naaste familie ingekorte sosiale funksionering toon. 
Navorsingsresultate wat verband hou met sosiale funksionering 
en GVO by skisofrenie in Afrikaners dui daarop dat die risiko 
minstens gedeeltelik 'n nadelige effek van ingekorte sosiale 
funksionering insluit (Liebenberg et al. 2016). 


Verskeie gene en omgewingsfaktore beinvloed die risiko om 
skisofrenie te ontwikkel. Hierdie faktore kan ook bydra tot die 
manifestasie van ander psigiatriese toestande of intermediére 
fenotipes, soos ingekorte kognitiewe vermoëns en sosiale 
funksionering. Die nadelige effek van die risikofaktore manifesteer 
as psigiatriese steurnis (skisofrenie) wanneer dit 'n sekere 
ernstigheidsdrempel oorskry (Weiser et al. 2008). Gevolglik hoef 
GVO nie noodwendig ’n risikofaktor vir 'n spesifieke psigiatriese 
steurnis, soos skisofrenie, te wees nie. Dit kan egter ’n risiko vir 
breinwanfunksionering meebring wat moontlik, by uitsondering, 
die drempel vir 'n kliniese diagnose oorskry. 


Die navorsingsvraag wat oor Afrikaner-skisofreniepasiënte 
gestel is, was of GVO by geboorte van pasiënte korreleer met 
vroeë gedragsabnormaliteite (insluitend ingekorte sosiale 
funksionering) in die eerste tien jaar van lewe en ook met die 
spesifieke vlak van funksionering (SSVF) in volwassenheid in 
sporadiese gevalle van skisofrenie en SAS. Nadat ’n model van 
logistieke regressie toegepas is, is daar 'n beduidende negatiewe 
verband gevind tussen vaderlike ouderdom by geboorte en 
sosiale disfunksie as vroeë gedragsabnormaliteit. Verdere 

regressie-analise het gedui op 'n beduidende negatiewe 
verhouding tussen vaderlike ouderdom by geboorte en 
interpersoonlike verhoudings later in pasiënte se lewe. Vroeë 
sosiale disfunksie kan 'n fenotipiese kenmerk van VOV-skisofrenie 
verteenwoordig. Verdere navorsing is nodig om die verband 
tussen vroeë sosiale disfunksie en ingekorte interpersoonlike 
verhoudings later in die lewe te verklaar (Liebenberg et al. 2016). 


N 8.14. Sporadiese SAS van die 
bipolére tipe en genetiese studies 
van skisofrenie 


Familiegeskiedenis en diagnostiese spesifikasie identifiseer 
sporadiese SAS van die bipolére tipe as ’n meer homogene 
skisofreniesubtipe vir genetiese studies (Van der Merwe et al. 2018). 


Familiegeskiedenis van skisofrenie is al gebruik in genetiese 
studies deur middel van verskeie modelle. Spontane genetiese 
gebeure speel 'n groter rol in sporadiese gevalle van skisofrenie 
(waar daar geen familiegeskiedenis van die siekte is nie). 
Poligenetiese variasie van klein effek speel skynbaar 'n groter rol 
in familiële gevalle van die siekte. Deur te onderskei tussen 
familiële en sporadiese gevalle van die siekte, het navorsers 
gepoog om 'n meer homogene fenotipe van skisofrenie te 
identifiseer (Van der Merwe et al. 2018). Die resultate sou gebruik 
Kon word in genetiese studies van die toestand. Hierdie bevindings 
kan daarop dui dat daar twee paaie is wat lei na skisofrenie: een 
deur die direkte genetiese vatbaarheid aangedui deur positiewe 
familiegeskiedenis, en die ander deur omgewingsinvloede wat 
die gene of paaie ontwrig wat die fenotipiese manifestasies van 
skisofrenie onderlê (Merikangas et al. 2014). Kombinasies hiervan 
is ook moontlik. Toekomstige studies wat diskrimineer tussen 
genetiese merkers en subfenotipes van sporadiese en familiële 
gevalle van skisofrenie kan dié hipotese ondersoek. 


As agtergrond moet besef word dat skisofrenie gesien word 
as 'n heterogene groep siektes (Bergen et al. 2014). Vervolgens is 

onderskei tussen sporadiese en familiële skisofrenie in Afrikaner- 
genetikastudies (Xu et al. 2008, 2009, 2011). Hierdie onderskeid 
is een van verskeie strategieë wat gebruik kan word om 'n meer 
homogene groep pasiënte te identifiseer vir bestudering 
(Jablensky 2006). 


Dit is moeilik om akkuraat vas te stel of daar 'n familiegeskiedenis 
van die siekte is. Dit is veral die geval in populasies waar daar nie 
ondertrouery was nie. In sulke gevalle was die families gewoonlik 
nie gebonde aan een plek nie en is historiese data van familielede 
dikwels moeilik bekombaar. Van dié probleme is makliker om op 
te los in ’n stigterspopulasie, hoewel sporadiese gevalle steeds 
foutief geidentifiseer kan word. 


In 'n poging om die komplekse, heterogene, kliniese 
voordoening van skisofrenie in 'n meer homogene vorm te 
omskryf, is baie faktore oorweeg. Dit sluit kliniese sowel as 
omgewingsfaktore in, soos geslag, geboorte en/of perinatale 
invloede, seisoen van geboorte, vroeë prepsigotiese kinderjare, 
afwykende gedrag, substansmisbruik, komorbiditeit, ouderdom 
van aanvang van siekte, en selfdoodgeneigdheid (Gémez-Durdn, 
Martin-Fumadé & Hurtado-Ruiz 2012; Scherr et al. 2012). Hierdie 
studies was nie suksesvol nie. Tot dusver kon die onderskeid 
tussen sporadiese en familiële gevalle nie lig werp op 'n meer 
homogene fenotipe van skisofrenie nie. 


Ondanks die uitkoms van vorige navorsingstudies het Van der 
Merwe et al. (2018) weer gepoog om 'n meer homogene fenotipe 
vir genetiese studies te identifiseer deur die vergelyking van 
verskeie kliniese, sosiodemografiese en omgewingsveranderlikes 
van familiële en sporadiese vorms van die siekte. 


Hierdie studie het gebruik gemaak van 'n observasionele 
deursnee-ontwerp. 


Die inligting van die Afrikaner-skisofreniestudie se databasis is 
gebruik. Hierdie databasis bevat gedetailleerde inligting van alle 
persone ingesluit in die studie, versamel deur voltooiing van die 
DOGS. Beskikbare inligting sluit in: mediese data, vraelyste oor 

vroeë ontwikkeling, familiegeskiedenisdata, medikasiegebruik, 
asook inligting verkry van ander bronne en mediese lêers waar 
nodig (Karayiorgou 2004). Uit hierdie uitgebreide databasis is ’n 
subgroep van 384 deelnemers vir die studie geidentifiseer. Die 
insluitingskriteria was: (a) pasiënte het voldoen aan DSM-kriteria 
vir skisofrenie of SAS (soos beskryf deur die DOGS) (Nurnberger 
et al. 1994) Familiéle gevalle het 'n eerste-, tweede- of derdegraadse 
familielid gehad wat met skisofrenie of SAS gediagnoseer is. 


Die navorsers het gepoog om 'n meer homogene fenotipe vir 
genetiese navorsing vas te stel deur vergelykings te tref tussen 
verskeie sosiodemografiese en kliniese veranderlikes in ’n 
volwasse populasie met ’n leeftyddiagnose van skisofrenie of 
SAS. Die hoofveranderlike vir vergelyking wasdieteenwoordigheid 
van ’n familiegeskiedenis van siekte, al dan nie. Die pasiënte is 
geselekteer vanuit die Afrikanerpopulasie in Suid-Afrika. 


'n Familiegeskiedenis kan redelik akkuraat vasgestel word in 
die Afrikanerpopulasie vanweë die noue familiebande, beperkte 
bevolkingsbeweging, en die beskikbaarheid van families se 
mediese en/of psigiatriese gegewens in langtermyn- psigiatriese 
fasiliteite. 


Vir die meeste van die kovariante wat vergelyk is, het die 
sporadiese en familiële subgroepe van die gekombineerde 
skisofrenie en/of SAS-groep nie verskil nie. Hierdie veranderlikes het 
ingesluit:ouderdom vanaanvangvansiekte, kliniesesimptomatologie, 
komorbiede diagnoses, geboorte- en/of perinatale insidente, 
selfdood en/of selfdoodgeneigdheid, en seisoen van geboorte. Die 
enigste veranderlike wat ’n verskil getoon het, was VANG, wat meer 
algemeen in die familiële groep voorgekom het. Hierdie vroeë 
afwykende gedrag in die eerste tien jaar van lewe was gekoppel aan 
die latere ontwikkeling van skisofrenie (Sobin et al. 2003). 
Laasgenoemde bevinding sou sin maak vanuit 'n genetiese oogpunt 
waar familiële predisposisie die gevolg is van veelvuldige, geringe 
genetiese faktore wat lei tot 'n genetiese lading met gevolglik vroeë 
manifestasies van abnormale gedrag wat manifesteer oor ’n 
verlengde neuro-ontwikkelingsverloop. 

Die oorweging van slegs skisofreniediagnose (nie SAS nie), 
het nie beduidende verskille opgelewer tussen familiële en 
sporadiese gevalle nie. Ouderdom van aanvang van siekte, 
kliniese simptomatologie, komorbiditeit, geboorte- en/of 
perinatale insidente, selfdood en seisoen van geboorte het steeds 
nie beduidend verskil tussen sporadiese en familiële groepe nie. 
Vorige studies beskryf ’n assosiasie tussen familiële skisofrenie 
en vroeë ouderdom van aanvang van siekte (Scherr et al. 2012), 
asook geboortekomplikasies (Gilbert et al. 2003), onderskeidelik. 
Nie een van hierdie bevindings kon deur die huidige studie 
bevestig word nie. Vorige bevindings van meer negatiewe 
simptome in gevalle van familiële skisofrenie (Ritsner et al. 2005) 
kon ook nie hier herhaal word nie. Die enigste statisties beduidende 
verskil tussen pasiënte met 'n familiegeskiedenis en dié 
daarsonder in die huidige studie, was dat hulle meer beduidende, 
vroeë afwykende gedrag getoon het in die eerste tien jaar van 
lewe, lank voor die aanvang van die psigose. Hierdie bevinding 
het sterk na vore gekom, ook in die SAS-gevalle. 


Toe die groep met SAS alleen oorweeg is, het verskeie statisties 
beduidende verskille tussen die sporadiese en familiële groepe na 
vore gekom. Hierdie verskille was beduidend teenwoordig in SAS 
van die bipolêre tipe, maar afwesig in die depressiewe subtipe. 
Ouderdom van aanvang van siekte in die SAS-bipolêre groep was 
beduidend laer in die sporadiese groep as in die familiële groep. 
Dieselfde groep het meer hallusinasies in hulle simptoomprofiel 
gehad en 'n omgekeerde korrelasie, waar 'n laer ouderdom van 
aanvang van siekte gekorreleer het met 'n toename in die aantal 
kliniese simptome. Hierdie bevinding stem ooreen met vorige 
navorsing wat 'n assosiasie toon tussen gehoorhallusinasies en 
vroeër ouderdom van aanvang van siekte (Bauer et al. 2011). Die 
teenwoordigheid van hallusinasies verhoog die siekte se 
ernstigheidsgraad en die risiko vir swak prognose, insluitend 
selfdood en afname in funksionering (Joseph et al. 2017). 


Die navorsers het bevind dat sporadiese SAS-pasiënte van die 
bipolêre tipe 'n hoër kans het om enkellopend te wees, en 'n 2.9 

keer hoër kans vir selfdoodpogings as vir selfdood-ideasie. Die 
sporadiese SAS-groep in sy geheel het 'n matig beduidende ,hoër 
geneigdheid getoon om substanse te misbruik, veral kannabis. 
Vorige navorsers wat veranderlikes se verband met die graad van 
erns van siekte en prognose in skisofrenie ondersoek het, het 
onder meer huwelikstatus (Agerbo et al. 2004), substansmisbruik 
(Buckley et al. 2009) en selfdood (Gémez-Durênet al. 2012) as 
risikofaktore vir 'n swakker prognose geidentifiseer. 


Die finale gevolgtrekkings van hierdie studie is: 


e Sporadiese SAS-gevalle van die bipolêre tipe vorm 'n meer 
homogene groep met 'n vroeër ouderdom van aanvang 
van siekte, meer hallusinasies, en groter geneigdheid tot 
enkellopende status, wat alles dui op 'n swakker prognose en 
ernstiger siekte-omvang. Die groep het meer selfdoodpogings 
en substansmisbruik getoon, wat ook geassosieer word met 'n 
swakker prognose. 

e Sporadiese SAS-gevalle van die bipolêre tipe kan gebruik word 
om die genetiese argitektuur van skisofrenie te verklaar. Hierdie 
diagnostiese entiteit behoort as aparte diagnose in genetiese 
studies bestudeer te word (Van der Merwe et al. 2018). 


E 8.15. Hoe dink ons oor skisofrenie in 
die era van genomiese medisyne? 


Weinberger (2019) plaas die rol van gene in psigiatrie in 
perspektief deur die lewe te beskryf as ’n Monopoly-bordspel. 
Gene sal nooit bepaal watter treinstasies of hotelle 'n speler sal 
besit nie. Gene is die enigste blokkie op die Monopoly-spelbord 
wat met sekerheid bekend is. Gene is die 'go'-blokkie op die bord. 
Hulle verteenwoordig die biologiese gereedskapkis waarmee ’n 
persoon die spel speel. Dit is die onderliggende basis van 
individuele kenmerke wat interreageer met die omgewing en lei 
tot persoonlike wins of weerstand, of tot verlies. Wat deur een 
persoon ervaar word as uitermate stres, is 'n opwindende 
uitdaging vir iemand anders. Waar liggaamlike opvoeding 
byvoorbeeld 'n stresvolle omgewing skep vir een leerder op 

skool, is dit 'n opwindende uitdaging vir die toekomstige 
Springbokswemmer. 


Dit is al vir meer as 100 jaar bekend dat psigiatriese sindrome 
in families voorkom. Die meeste menslike kenmerke en kliniese 
sindrome het 'n duidelik genetiese komponent. Genetiese 
navorsing wat verband hou met skisofrenie toon dat individuele, 
risiko-geassosieerde, algemene, genetiese variante slegs ’n klein 
fraksie van individuele kwesbaarheid verklaar (Weinberger 2019). 


In die publikasies oor genetiese bevindings omtrent skisofrenie 
in Afrikaners, word daar dikwels gesê dat die bevindings tot die 
ontwikkeling van nuwe behandelings vir skisofrenie sal lei. So ’n 
ontwikkeling sal gebaseer wees op die verklaring of verheldering 
van die fundamentele basis van skisofrenie. In medisyne, in die 
geheel beskou, het min van hierdie ontdekkings van siekte- 
geassosieerde gene egter gelei tot die ontdekking van nuwe 
behandeling. Hoewel die genetiese bevindings oor skisofrenie 
dus waarskynlik nie sal lei tot kitsveranderings in terapie nie, sal 
die insig in die meganisme van psigiatriese siekte, wat vanuit 
genetiese inligting verkry word, 'n meer suksesvolle benadering 
bied tot terapeutiese ontdekking (Weinberger 2019). 


Die genetiese navorsingslandskap oor skisofrenie het baie 
verander oor die afgelope dekades. Tans is die bevindings van 
genoomwye assosiasiestudies (GWAS) baie prominent. In GWAS 
word die DNS-genotipes van persone met skisofrenie vergelyk 
met kontrolegevalle. Die Psychiatric Genomics Consortium het 
meer as AO OOO individue met skisofrenie vergelyk met meer as 
64 OOO kontroles. Vyftig sentrums regoor Europa en die VSA het 
bygedra tot die groot aantal persone ingesluit in die studie. 'n 
Totaal van 145 lokusse wat gene bevat wat die vatbaarheidsrisiko 
vir skisofrenie verhoog, is reg oor die genoom geidentifiseer 
(Pardiñas et al. 2018; Schizophrenia Working Group of the PGC 
2014). Individuele GWAS-beduidende ENP'e het min of geen rol 
gespeel as voorspeller van 'n persoon se risiko om skisofrenie te 
ontwikkel nie (Schizophrenia Working Group of the PGC 2014). 
Dit is ook belangrik om te besef dat vergelykings met ander 

populasiegroepe soortgelyke studies van daardie groepe sal 
verg. Voorlopige bevindings van Asiatiese groepe toon, ondanks 
'n matige ooreenkoms in terme van lokusse en effekgrootte, ook 
duidelike verskille (Li et al. 2017). Verder moet besef word dat 
ENP'e wat naby of binne die fisieke grens van ’n geen lê, nie 
noodwendig ’n faktor is in die biologie van daardie geen nie 
(Weinberger 2019). 


Daar is waardevolle lesse geleer uit die navorsing oor algemene 
risikovariante se resultate: 


e Enkele gene voorspel nie risiko nie. 

e Daar is baie biologiese paaie wat tot risiko lei, soos in alle 
poligenetiese siektes. 

e GWAS-lokusse is nie spesifiek tot skisofrenie nie. 

e Baie van die ENP’e geassosieer met skisofrenie, beinvloed die 
epigenetiese staat van 'n persoon se genoom. 

e Die meeste gene in die GWAS-beduidende lokusse betrek nie 
dieselfde gene wat geimpliseer is by die vroeëre hipotese oor 
die biologie van skisofrenie nie (Weinberger 2019). 


N 8.16. Raar variante en skisofrenie 


Baie navorsing oor Afrikaner-skisofreniegenetika het bevindings 
gehad oor raar variante. Hoe beinvloed hierdie bevindings klinici 
wat risikovoorspelling vir skisofrenie betref? As agtergrond kan 
genoem word dat eksoom- en heelgenoom-sekwensiestudies 
ontdek het dat 2%-3% van skisofreniepasiénte oor raar variante 
in hul genoom beskik. Hierdie variante het 'n effek op 
proteienuitdrukking of -sekwensie. Oor die algemeen het dié 
variante 'n groter invloed op risiko as individuele ENP'e (Fromer 
et al. 2014; Kirov et al. 2014; Marshall et al. 2017). 


Dit is ook bekend dat ongeveer 0.5% van individue met ’n 
diagnose van skisofrenie 'n 22dll-hemiweglating het (Kirov et al. 
2014). In Hoofstuk 1 is bevindings oor 22q11-weglatings 
breedvoerig bespreek. Daar is ook bevind dat individue met 
skisofrenie-geassosieerde KNV'e meer intellektuele inkorting het 
as pasiënte sonder hierdie genetiese variante. 

By SETDIA, die enigste geen wat statisties bewys is 'n risikofaktor 
te wees vir skisofrenie, gebaseer op ’n proteienveranderende ENV, 
is 'n geskiedenis van ontwikkelingsinkorting (byvoorbeeld epilepsie 
en intellektuele inkorting) tipies (Singh et al. 2016). 


Dié bevindings laat die vraag ontstaan of die psigose in hierdie 
gevalle 'n primêre verskynsel is wat gebaseer is op die genetiese 
variant, of 'n sekondêr geassosieerde kenmerk wat saam met die 
intellektuele inkorting voorkom (Singh et al. 2016). Dit beklemtoon 
weer die probleem van onakkurate fenomenologie gebaseer op 
'n sindroomdiagnose. 


Nieteenstaande bogenoemde beperkings was die ontdekking 
van algemene en raar variante, geassosieer met skisofrenie, 
rigtinggewend. Dit het groot oplewing in biologiese navorsing 
veroorsaak, maar hoe raak dit die klinies-psigiatriese gemeenskap 
nou? Die klinici het met hierdie navorsingsinligting 'n poging 
aangewend om 'n meer sinvolle voorspelling te maak van 
genomiese risiko met die daarstelling van 'n poligeniese 
risikotelling (PRT). PRT word reeds toegepas in baie vertakkings 
van medisyne. Hier word ’n telling aan ’n individu toegeken wat 
die persoon se genomiese risiko vir 'n spesifieke kenmerk 
kwantifiseer. PRT word bepaal deur die somtotaal van al die allele 
(geweeg deur hul individuele kansverwagting) wat geassosieer is 
met 'n siekte in die nuutste GWAS-datastel vir daardie siekte. So 
word daar in skisofrenie ENP'e oorweeg in 145 onafhanklike 
lokusse wat bydra tot die risiko van siekte, soos bepaal deur die 
nuutste GWAS van skisofrenie (Schizophrenia Working Group of 
PGC 2014). 'n Telling word aan ’n individu toegeken op die basis 
van hoeveel van die spesifieke risikogeassosieerde allele 
teenwoordig is vir die ENP gevind in die individu se genoom. Dié 
tellings kan ook bepaal word deur ENP'e wat statistiese assosiasie 
toon by verskillende p-waarde-afsnypunte. 


Twee persone kan dieselfde PRT hê, maar nie dieselde 
allele wat die telling gee nie. PRT is 'n oorwoë maatstaf 
van genomiese risiko. Dit is gebaseer op 'n eenvoudig 
saamgevoegde model. 

Die PRT vir skisofrenie neig ook om verhoog te wees by 
individue met verskeie ander psigiatriese toestande, veral in die 
teenwoordigheid van psigotiese kenmerke (Bipolar Disorder and 
Schizophrenia Working Group of the PGC 2018; The Brain Storm 
Consortium et al. 2018). Aangesien PRT ’n maatstaf is van algehele 
genomiese risiko, maak dit sin dat die skisofrenie-PRT geassosieer 
word met aspekte van vroeé kinderontwikkeling, insluitend 
intellektuele en emosionele ontwikkeling en skoolvordering 
(Mistry et al. 2017; Riglin et al. 2017; The Brain Storm Consortium 
et al. 2018; Van Os et al. 2017). 


Genetiese navorsing het baie rou inligting gegenereer oor die 
risiko vir skisofrenie. Dit is belangrik om weer te beklemtoon dat 
gene nie vir psigopatologie enkodeer nie. Om vas te stel wat dit 
vir 'n brein beteken om ’n verhoogde risiko vir skisofrenie te hê, is 
'n meer komplekse en uitdagende probleem as om genetiese 
vatbaarheidlokusse te vind. Desondanks is gene belangrik in die 
opsig dat dit 'n geldige invalshoek voorsien om die biologie van 
siekte beter te verstaan. Gene wat verband hou met risiko vir 
skisofrenie is die boustene vir nuwe insigte en nuwe terapeutiese 
intervensies vir skisofrenie (Weinberger 2019). 

The author, Louw Roos, is a professor in Psychiatry with more than 30 years of experience 
in the field and a veteran researcher. He is considered an expert in the field of genetics in 
schizophrenia and has done extensive research on the topic. As a collective, this book 
provides an impressive summary of the evolution in the knowledge of genetics and 
schizophrenia and the contributions made by the author in the Afrikaner schizophrenia 
study, which are significant. The increasing body of literature on the genetic underpinnings 
of schizophrenia have contributed a great deal to the destigmatisation of the disorder 
and its establishment as neurodevelopmental disorder with a biological origin. The book 
incorporates 20 years of research done by Louw Roos on the genetics of schizophrenia in 
an Afrikaner founder population. It is primarily based on a long-term collaborative research 
project between Columbia University in New York and the Department of Psychiatry at the 
University of Pretoria. The book broadens the etiological conceptualisation of schizophrenia 
and enhances the understanding of the etiopathogenesis of the condition. 


Dr Ulla Botha, Department of Psychiatry, Faculty of Health Sciences, 
Stellenbosch University, Cape Town, South Africa 


Louw Roos se boek is 'n monumentale akademiese publikasie in Afrikaans. Hy beskryf 
die kompleksiteit en heterogenisiteit van skisofrenie en die komplekse multifaktoriale 
oorerwing. Nie alleen van toepassing by die Afrikaner-stigterpopulasie in Suid Afrika, maar 
wêreldwyd. Die boek verwys na resente wetenskaplike bevindings met beklemtoning van 
gedeelde simptome, aangetaste gene en moontlik gedeelde risikofaktore by skisofrenie, 
bipolêre steurnis en outismespektrumsteurnis. Die boek dra by tot die destigmatisering van 
pasiënte met psigiatriese siekte. 


Dr Izak Gelderblom, Yulius, Dordrecht, Netherlands 


This book represents a synthesis of the insights gleaned from scientific studies on 
the genetic underpinnings of schizophrenia in the Afrikaner population. The Afrikaner 
population’s genealogical history offers unique opportunities to characterise the role of 
inheritance in the pathophysiology of schizophrenia. Understanding this complex and 
serious chronic illness is critical for the development of new and more effective treatment 
and preventative approaches. It is commendable that this work is written in Afrikaans, as 
this pays respect to the Afrikaans participants, their families and their physicians who made 
this research possible. 


Prof. Dr Dana Niehaus, Department of Psychiatry, Faculty of Health Sciences, 
Stellenbosch University, Cape Town, South Africa 


AG 
DIO 
AOSIS i 9" 781928 523192 


aosis.co.za Open access at ISBN: 978-1-928523-19-2 
https://doi.org/10.4102/ 
aosis.2019.BK135 


